REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Prva sednica Drugog redovnog zasedanja **(neredigovane i neautorizovane)**

Narodne skupštine Republike Srbije

(Treći dan rada)

01 Broj 06-2/140-22

21. oktobar 2022. godine

Beograd

(Sednica je počela u 10,05 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad Prve sednice Drugog redovnog zasedanja Narodne skupštine Republike Srbije u 2022. godini.

Na osnovu službene evidencije o prisutnosti narodnih poslanika, konstatujem da sednici prisustvuje 109 narodnih poslanika.

Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice.

Konstatujem da je primenom elektronskog sistema utvrđeno je da je u sali prisutno 117 narodnih poslanika, odnosno da su prisutna najmanje 84 narodna poslanika

i postoje uslovi za rad.

Nastavljamo rad i prelazimo na pretres u pojedinostima o Prvoj tački dnevnog reda o Predlogu zakona o izmenama i dopunama Zakona o ministarstvima.

Primili ste amandmane koje su na Predlog zakona podneli narodni poslanici: Tatjana Manojlović, Miloratka Bojović, Marija Vojinović, Gorica Gajić, dr Miloš Jovanović, Predrag Marsenić, Vojislav Mihailović, Dušan Radosavljević, Zoran Sandić, Veroljub Stevanović, mr Nenad Tomašević, Dejan Šulkić, Milica Đurđević Stamenkovski, Dragan Nikolić, dr Anna Oreg, dr Đorđe Đorđić, prof. dr Vladimir Obradović, Branislav Tomašević, Borko Stefanović, dr Zoran Lutovac, Srđan Milivojević, Milinka Nikolić, Danijela Nestorović, Aleksandar Jovanović, dr Đorđe Miketić, dr Jelena Kalajdžić, Đorđe Stanković, Miroslav Aleksić, Miodrag Gavrilović, Sanda Rašković Ivić, Siniša Kovačević, Dejan Bulatović, Nikola Nešić, dr Danijela Grujić, Borislav Novaković, Nebojša Cakić, Ivana Parlić, Jelena Milošević, Borko Puškić, Radomir Lazović, dr Biljana Đorđević, Robert Kozma, dr Jelena Jerinić, dr Đorđe Pavićević, Janko Veselinović, mr Ivan Kostić, Boško Obradović, dr Tamara Milenković Kerković, Milovan Jakovljević i Radmila Vasić.

Primili ste izveštaj Odbora za ustavna pitanja i zakonodavstvo i Odbora za pravosuđe, državnu upravu i lokalnu samoupravu.

Odbor za ustavna pitanja i zakonodavstvo, na osnovu člana 163. stav 2. Poslovnika Narodne skupštine odbacio je kao uvredljiv amandman narodnog poslanika Aleksandra Jovanovića na član 1, a kao nepotpune odbacio amandmane narodnih poslanika Nebojše Cakića, kojim se posle člana 1. dodaje novi član 1a, kojim se posle člana 1. dodaje novi član 1b, i kojim se posle člana 3. dodaje član 3a; Radomira Lazovića, dr Biljana Đorđević, Roberta Kozme, dr Jelene Jerinić i dr Đorđa Pavićevića, kojim se posle člana 2. dodaje član 2a, kojim se posle člana 3. dodaje član 3a, kojim se posle člana 3. dodaje član 3b, kojim se posle člana 3. dodaje član 3v i kojim se posle člana 5. dodaje član 5a; Dragana Nikolića, kojim se posle člana 6. dodaje član 6a, Borka Puškića kojim se posle člana 6. dodaje član 6a, Ivana Kostića, kojim se posle člana 6. dodaje član 6a, i Boška Obradovića, dr Tamare Mileković Kerković, Milovana Jakovljevića i Radmile Vasić kojim se posle člana 6. dodaju članovi od 6a do 6ž, sa ispravkom.

Odbačeni amandmani ne mogu biti predmet rasprave i o njima se ne glasa na osnovu člana 163. stav 4. Poslovnika.

Pošto je Narodna skupština obavila načelni pretres, saglasno članu 157. stav 3. Poslovnika, otvaram pretres Predloga zakona u pojedinostima.

Na član 1. amandman je podnela narodni poslanik Tatjana Manojlović.

Da li neko želi reč?

Predlagač se ne prijavljuje za reč, znači idemo redom.

Predstavnici poslaničkih grupa.

Vi hoćete po Poslovniku?

Izvolite. Reč ima Miodrag Gavrilović.

MIODRAG GAVRILOVIĆ: Uvaženi predsedniče Skupštine, drage koleginice i kolege, reklamiram Poslovnik član 156. zato što smo došli u situaciju da ne znamo uopšte kako je u stvari Odbor za pravosuđe glasao. Imali smo problem sinoć sa našim sistemom, nema ni izdvojenog mišljenja.

Prosto, došlo je do jedne situacije, kako da objasnim, gospodin Vladimir Đukanović je lepo vodio Odbor do jednog trenutka, a onda pored njega je sedeo jedan čovek sa nekim kačketom zelenim, nekom kapicom, a na njoj je bilo, ne znam neko lišće, tompusi itd. Onda smo počeli da dobijamo informacije da ćemo mi da glasamo za to da se odbiju amandmani u plenumu danas, ali tako što ćemo da glasamo, da ako ćemo da glasamo za glasaćemo protiv, a ako ćemo glasati protiv da ćemo onda da glasamo za.

Nisam mogao da razumem o čemu se tu radi , onda je došao neko iz tehničke službe i rekao, odnosno pitao me da li znam kako se u Bugarskoj kaže da i kako se kaže ne, jer prosto to je bugarski sistem i bugarski softver i ako hoćemo da glasamo onda moramo da glasamo protiv. Mis smo svi bili zbunjeni, evo tu su bili ljudi prisutni, bio je gospodin Đukanović, nama ti ništa nije jasno.

Tako da ja mislim da je Odbor možda prihvatio ove amandmane, prosto nije jasno bilo o čemu se tu radi. Niti ima mog izdvojenog mišljenja, niti smo bili u situaciji da glasamo po tom sistemu koji je bio za nas razumljiv. To je jedna velika konfuzija, haos, a taj čovek sa nekom kapicom zelenom, kačketom, meni liči na Marjana Rističevića, ali nisam siguran da je bio on.

PREDSEDNIK: To su bila dva minuta za vaše ukazivanje na povredu Poslovnika.

Naravno, ne mislim da sam prekršio Poslovnik, zato što vi niste razumeli kako ste juče glasali ili niste glasali na sednici Odbora, ali Odbor je kao što ste čuli, to sam pročitao, doneo odluku i za sve eventualne nejasnoće to treba da raspravite na sednici Odbora, ali svakako ne treba na ovaj način da ukazujete na povredu Poslovnika u plenumu.

Da li želite da se izjasnimo o povredi Poslovnika? (Da)

Za reč se javio Zoran Sandić.

ZORAN SANDIĆ: Poštovani predsedniče Narodne skupštine, poštovane kolege narodni poslanici, poštovani građani Republike Srbije, poslanici koalicije Nada – Novog DSS i POKS-a predložili su amandman na član 1. Zakona o izmenama i dopunama Zakona o ministarstvima.

Naime, po ovom našeg predlogu broj ministarstava se smanjuje sa 25 na 21. Jednostavno smo neke stvari koje nisu logične razdvojili i dodali nekom određenom ministarstvu, s tim da, naravno, suština je, po nama, kakvu će politiku u narednom periodu sprovoditi ta ministarstva, svako u svojoj oblasti i kakvu ću politiku Vlada, o kojoj ćemo sledeće nedelje da raspravljamo i da biramo, sprovoditi po ekonomskim i socijalnim pitanjima i spoljnoj politici i unutrašnjoj politici.

Naravno, sa ovim predlogom bi pokazali određenu dozu solidarnosti sa građanima u ovom teškom periodu.

Naravno, sa ovim smanjenjem brojem ministarstava sa 25 na 21 bi pokazali solidarnost prema građanima u ovom teškom periodu. Ako znamo da je predsednik države Aleksandar Vučić rekao da je teška zima ispred nas, da je teška godina ispred nas, ja ću se složiti sa tim. Ako vidimo da je već inflacija pred vratima, da svakodnevno poskupljuju osnovne životne namirnice, da je građanima sve teže i teže, pa hajde kao predlagač da ova Vlada, vi koji ste predložili 25, dajte da smanjimo na 21, da time pokažemo solidarnost prema građanima i koliko toliko se solidarišemo sa njima u ovom teškom periodu.

Naravno, jedan od ključnih stvari u ovom našem predlogu amandmana je da se ukine Ministarstvo za evropske integracije. Zašto? Zato što EU nas ne želi u ovom momentu. Od 2000. godine ucena za ucenom. Sada mislim da je svima jasno da je dogorelo do nokata. Od nas se traži da pristanemo da tzv. Kosovo uđe i dobio stolicu u UN. Od nas se traži pravno obavezujući sporazum koji podrazumeva priznanje lažne države. Od nas se, na kraju krajeva, traži i da uvedemo sankcije Rusiji, pa da nam privreda trpi, da građani ostaju bez posla. Da li to želimo? To ne želimo, naravno.

Naravno treba nastaviti saradnju sa EU na nivou kancelarije za saradnju sa EU, a u nekom doglednom periodu, ako taj sistem vrednosti u EU bude nivou kao što je nekad bio, ako nas kao državu uvaže sa našim teritorijalnim integritetom, možemo se vratiti i nastavku i vratiti to ministarstvo, a za uzvrat time što bi ukinuli ministarstvo za evropske integracije, da formirano Ministarstvo za Kosovo i Metohiju.

Poštovani građani, time bi institucionalno pojačali naše delovanje, našu borbu za Kosovo i Metohiju. Nije isto kancelarija i ministarstvo. Naravno da nije. Institucionalno je jače ministarstvo od kancelarije. Građani bi time videli da će Vlada u narednom periodu podići lestvicu, odnosno da će nastaviti još jače nego u proteklom periodu borbu za prava Srba na Kosovu i Metohiji za jačanje naših institucija, pre svega zdravstva i školstva, što nam tamo funkcioniše, za pomoć u infrastrukturi, što se do sad radi preko, ali preko Ministarstva je bilo još jače i, na kraju krajeva, nadležnost tog ministarstva mora bude borba da se Kosovo i Metohija vrati u ustavno-pravni poredak Republike Srbije.

Ovo nije pozivanje na rat, ovo je pozivanje da u narednim godinama svi zajedno radimo na tome da se Kosovo i Metohija vrati u ustavno-pravni poredak Republike Srbije, jer to piše u Ustavu Republike Srbije. Možda je tu proces težak, možda će neka bolja generacija Srba od nas taj posao završiti ako mi nismo sposobni za to.

Ja vas molim da o ovom amandmanu dobro razmislite. Na gubitku nije niko, sem možda tri fotelje, a dobiće Srbija a građani srpske nacionalnosti i nealbanske na Kosovu i Metohiji videće jednu dozu nove borbe kroz instituciju kao što je ministarstvo za Kosovo i Metohiju.

Hvala vam svima na pažnji.

PREDSEDNIK: Hvala vama.

Preostalo vreme poslaničke grupe je nešto ispod 14 minuta.

Reč ima predstavnik predlagača Milenko Jovanov.

MILENKO JOVANOV: Nećemo prihvatiti ovaj amandman. On suštinski menja predlog koji smo uputili i zbog tog razloga, pre svega, ne može da bude prihvaćen.

S druge strane, struktura koju smo predložili je struktura za koju mislimo da odgovara sadašnjem trenutku i o tome smo već govorili i u prethodnim danima i vrlo jasno navodili razloge zašto je to tako i ponoviću ih. Dakle, mi se nalazimo u vanrednim okolnostima i potrebno je da na jedan drugačiji način organizujemo funkcionisanje izvršne vlasti i da ljudi mogu da se posvete poslovima i oblastima i nadležnostima koje imaju i na taj način da odgovore zahtevima koji se nalaze pred nama.

Što se tiče ministarstva za kosovo i Metohiju, Vlada Republike Srbije je imala Ministarstvo za Kosovo i Metohiu i to baš u trenutku kada je separatistička vlast u privremenim institucijama u Prištini proglasila nezavisnost.

Dakle, to ministarstvo ne može da bude brana delovanju Prištine, a mi se borimo za Kosovo i Metohiju ne jednim ministarstvom, nego kompletnom Vladom. Sva ministarstva rade za naš narod na Kosovu i Metohiji, da mu se omogući da živi bolje, da živi na svojim ognjištima i da ne napušta Kosovo i Metohiju.

Naravno, to nije jednostavno, to nije lako, ali podižemo Srbiju, podižemo njenu ekonomiju da bismo mogli na bolji način da se borimo sa iskušenjima na koja na Kosovu i Metohiji nailazimo, tako da, kada sve ovo uzmemo u obzir ne vidim da ima prostora da prihvatimo ovaj amandman.

Što se tiče broja ministarstava, opet smo pričali o tome i opet ulazimo u kontradikciju da je sa jedne strane broj ministarstava veliki, a da se predlažu nova. Dakle, ili je veliki ili treba još.

Hvala.

PREDSEDNIK: Hvala.

Na član 1. amandman sa ispravkom zajedno su podneli narodni poslanici Miloratka Bojović, Marija Vojinović, Gorica Gajić, dr Miloš Jovanović, Predrag Marsenić, Vojislav Mihailović, Dušan Radosavljević, Zoran Sandić, Veroljub Stevanović, mr Nenad Tomašević i Dejan Šulkić.

Da li neko želi reč?

Niko od predlagača amandmana se ne javlja za reč.

Na član 1. amandman je podneo narodni poslanik Janko Veselinović.

Reč ima predlagač amandmana Janko Veselinović.

JANKO VESELINOVIĆ: Poštovani predsedavajući, poštovani narodni poslanici, u ime Pokreta za preokret, odnosno u ime poslaničke grupe Ujedinjeni, podneo sam amandman kojim tražim da broj ministarstava svedete na neku normalnu meru, da broj ministarstava svedete makar na 20.

Vi ste sa ovim brojem ministarstava od 25, odnosno 27 postavili apsolutni rekord u političkoj bahatosti.

Prošli put gospodin Jovanov kada je pokušavao da objasni, da nađe neki primer o broju ministarstava, našao je Vladu koja je bila njegova stranka, koja je imala ukupno 24 ministra.

Dakle, naš predlog je da smanjite broj ministarstava radi efikasnosti, radi uštede i radi toga da građani shvate da o njima Vlada brine ne tako što će trošiti njihov novac, nego tako što će biti efikasna i ekonomična.

Naravno, smatramo da treba da se ukine ovo Krkobabićevo ministarstvo, za uništavanje sela i da se to ministarstvo pripoji Ministarstvu za poljoprivredu, jer na selu se bave ljudi najčešće poljoprivrede. Istina, to gospodin Krkobabić verovatno ne zna.

Zatim, da se ukine ovo ministarstvo za javna ulaganja koje je verovatno namenjeno Vesiću, koji je uništio Beograd i sada treba valjda da uništava Srbiju.

Da se ovo ministarstvo Goce Čomić premesti, odnosno da se uključi u ministarstvo koje bi se bavilo drugim poslovima, između ostalog i lokalnom samoupravom.

Da se ovo ministarstvo za trgovinu i unutrašnju i spoljnu trgovinu, valjda se zna da j e to privredna delatnost, pripoji Ministarstvu za privredu.

U tom smislu, mi vas pozivamo da prihvatite ovaj amandman. On je najdobronamerniji. On znači da će Srbija biti zemlja koja neće biti zemlja sa najvećim brojem ministara, nego će biti zemlja ljudi koji misle o svojoj državi i svom narodu.

Hvala.

PREDSEDNIK: Hvala.

Reč ima Hadži Milorad Stošić, po amandmanu.

HADžI MILORAD STOŠIĆ: Zahvaljujem, predsedavajući.

Poštovani predsedavajući, dame i gospodo narodni poslanici, poštovani građani Srbije, u vezi rasprave koja se vodi o amandmanima na Predlog zakona o izmenama i dopunama Zakona o ministarstvima, najpre bih podsetio na odredbe našeg Ustava koje predviđaju pravo kandidata za budućeg predsednika Vlade da nama narodnim poslanicima izloži svoj plan i program rada Vlade na čijem će čelu biti u predstojećem mandatnom periodu.

Ako se ima u vidu tako predviđena autonomija rada budućeg mandatara, onda je logično zaključiti da u nju treba da spada i sam budući organizacioni koncept ministarstva i drugih organa državne uprave za koje će taj mandatar biti zadužen da odgovara u političkom smislu, pred nama narodnim poslanicima. U tom smislu treba i prihvatiti formiranje četiri nova predložena ministarstva i posebne kancelarije za informacione tehnologije i elektronsku upravu.

Ako dalje pogledamo suštinu predloženih izmena, možemo videti da se ponovo uspostavljaju zasebno neki resori koji su od velikog značaja za savremeno društvo. Tu pogotovo mislim na buduće ministarstvo koje će se baviti poslovima u oblasti informacija i telekomunikacija i kancelarije za informacione tehnologije i elektronsku upravu. U nekoliko zadnjih ekspozea o programu ove oblasti bile su planirane kao jedne od prioritetnih za ulaganja i u njima je dosta toga postignuto, ali naravno da su potrebna još veća ulaganja u ovom sektoru, pogotovo u širenju i poboljšanju mreže interneta u celoj zemlji, kao i na daljem širenju palete usluga naše elektronske uprave prema građanima. Stoga se čini opravdani da se stvore posebni organi koji će se primarno baviti državnim poslovima u ovim oblastima.

Takođe, oblast javnih ulaganja pokazala se vrlo kompleksnom, jer smo mi u prethodnom periodu ostvarivali visok stepen različitih ulaganja i poboljšanja javne infrastrukture i ustanova. Mislim da je zato ovde dobro što se ide na formiranje ministarstva, jer se time otvara mogućnost da ono preko svojih službi ostvari daleko efikasniji sistem nadzora i kontrole nad trošenjem sredstava koje su opredeljene za ove namene i za njihovu konačnu realizaciju, ali i da, ako je potrebno, pruži adekvatnu savetodavnu i stručnu pomoć samim akterima u ovim postupcima kako bi oni bili efikasniji i sa što manje troškova i na korist svih građana Srbije. Samim tim mislim da nisu opravdani predlozi kolega iz redova opozicije koji su podneli amandmane, a kojima se traži brisanje i spajanje određenih predloženih resora.

Podsetio bih da je prekjuče predstavnik predlagača jasno rekao da se naša ministarstva po svojim ustavnom i zakonskom položaju u političkom sistemu po svojim nadležnostima i po svojoj unutrašnjoj organizaciji i načinu rada značajno razlikuju od ministarstva u drugim zemljama koje su navedene, kao primer država sa manjim brojem ministarstava.

Sistem državne uprave nije i ne može biti nepromenljivo fiksirani jednom za svagda. Gotovo u svim republičkim vladama u poslednje tri decenije obnove višestranačkog sistema vršene su ovakve promene i ne vidim zašto se to baš sada ističe kao neki veliki problem. Ponavljam tim pre što tu neće biti stvaranja nečeg suštinskog novog i samo faktički reorganizacija i preraspodela poslova koji su i onako već bili u domenu organa državne uprave.

Ja bih svakako pohvalio to što ove izmene i dopune Zakona nisu dotakle već postojeće Ministarstvo za brigu o selu i njegov delokrug rada. Pokazalo se da je njegovo formiranje bilo pun pogodak i pravi odgovor na rešavanje problema i oporavak našeg sela koji su se gomilali već više decenija. Setimo se prošlog saziva kada su i pozicija i opozicija podržali formiranje ovog ministarstva koje je dobilo veliku i široku podršku celokupne javnosti Srbije. Javno je podržao, takoreći blagoslovio formiranje ovog ministarstva, blagopočivši srpski patrijarh Irinej, podršku je dao nadbiskup Hočevar i sve verske zajednice. Saradnja Vlade Republike Srbije, odnosno Ministarstva za brigu o selu sa SANU, prve te vrste u novijoj istoriji Srbije, već je dala veoma značajne rezultate i konkretne učinke.

Godine 2019. formiran je nacionalni tim za preporod sela Srbije, čiji su potpredsednici ministar za brigu o selu Milan Krkobabić i predsednik akademijskog Odbora za selo SANU akademik Dragan Škorić, a čini ga preko 80 uglednih, javnih ličnosti iz oblasti poljoprivrede, agroekonomije, infrastrukture, zdravstve, kulture, umetnosti, prosvete, sporta i svih segmenata društvenog života i rada.

U periodu od 2019. do 2020. godine napisan je i usvojen Nacionalni program za preporod sela Srbije, strateški dokument i polazna osnova za adekvatno rešavanje problema pražnjenja sela Srbije. Ovaj program rezultat je plodne saradnje Ministarstva sa akademijskim Odborom za selo SANU. U njegovoj izradi je učestvovalo 45 članova Nacionalnog tima za preporod sela Srbije i obuhvaćeni su svi aspekti i mere, čijom bi se realizacijom zaustavilo propadanje i podstaklo oživljavanje sela i zaštitio strateški interes Srbije, pogotovo u pograničnim i brdsko-planinskim područjima.

Nacionalni program za preporod sela Srbije oslanja se na Lajpcišku povelju o državi-gradova do 2030. godine koja definiše novi vid partnerstva urbanog i ruralnog dela zemlje i koju je neophodno uvesti i u Republici Srbiji utemeljeno na novim zakonskim rešenjima. Stoga mi u poslaničkoj grupi PUPS – Solidarnost i pravda ne možemo podržati ovako predložene amandmane uvaženih naših kolega, kao i neke druge amandmane koji traže ukidanje Ministarstva za brigu o selu. Zahvaljujem.

PREDSEDNIK: Hvala, gospodine Stošiću.

Vreme vašeg izlaganja evidentiramo kao vreme ovlašćenog predstavnika ili vreme poslaničke grupe?

(Hadži Milorad Stošić: Da.)

Ovlašćenog predstavnika?

(Hadži Milorad Stošić: Da.)

Molim službu da obračuna na taj način.

Reč ima Goran Vesić, po amandmanu.

GORAN VESIĆ: Ne prihvatamo amandman koji je predložen zato što on suštinski menja koncept nove Vlade, ali moram da kažem da je gospodin Veselinović odlučio da predloži, recimo, Ministarstvo za dodelu stanova Srbima od strane Republike Hrvatske da bismo mi taj amandman verovatno prihvatili, pošto je gospodin Veselinović stručnjak za to da kao neko ko nije izbeglica dobije stan od Hrvatske. To je čovek koji je oteo stan Milici Badži Srpkinji u Obrovcu. To je osoba koja je učestvovala u uništavanju srpske „Tesla“ banke u Hrvatskoj i osoba koja je Srbe organizovala da glasaju za HDZ. Da je gospodin Veselinović predložio takav amandman, jedno takvo ministarstvo, mi bismo ozbiljno razmislili o tome da njega kandidujemo za ministra, jer većeg stručnjaka za takve stvari u Srbiji nema.

PREDSEDNIK: Pravo na repliku ima Janko Veselinović.

Izvolite.

JANKO VESELINOVIĆ: Naravno da ovo ništa nije tačno i to može da proveri svako ko ima imalo elektronske pismenosti ili znanja.

Ja sam kao neko ko je pomagao izbegla, prognana i raseljena lica i osnivač lista Fonda za izbegla, prognana i raseljena lica kojima je taj Fond dodelio preko hiljadu kuća u Vojvodini izbeglim licima, pomogao povratnike traktorima, kućanskim aparatima i mogućnosti da započnu normalan život. Svi znaju da nisam dobio nikada ni dinara od države i da sam svoju zaradu zaradio na fakultetu, radeći nekada i više da bih mogao da prehranim svoju porodicu i naravno da su ovo teške neistine.

To što vam je gospodin Atlagić suflirao da kažete i da uvredite, nije prvi put da taj čovek to čini. On nema ni morala ni časti.

Neki dan mi je, sticajem okolnosti, prišla na hodniku ovde u Skupštini jedna koleginica i kaže – ja sam studirala osam godina i baš sam dugo studirala na pravnom fakultetu, dočekao i mene i moju generaciju, skoro čak kćerku Goran Vesić. Znači, studirao je 10 godina, nije ni čudo što vas zna Aleksandar Vučić. I vi ćete, gospodine Vesiću, koji ste uništili Beograd, koga su oterali iz Beograda, da nekome solite pamet! Kako vas nije sramota! Gde je vaša čast?

PREDSEDNIK: Dva minuta.

Pravo na repliku imaju sad i Goran Vesić i Marko Atlagić.

Gospodine Atlagiću, izvolite.

MARKO ATLAGIĆ: Poštovani gospodine predsedniče, tačno je, istina je da se Janko Veselinović uselio u stan Milice Badže u Obrovcu, ulica Braće Kurjakovića broj 7.

Janko Veselinović je rekao da će mene tužiti i ja ga molim da tužilaštvu podnese tužbu, krivičnu prijavu. Ako on ustane i kaže da je vratio taj stan, a nije bio izbeglica, a roditeljima je opravljena kuća, neka kaže je li dobio drugi. Ali, ne kažem to ja, gospodine predsedniče, to kaže „Slobodna Dalmacija“ iz Splita, 2011. godine, ako treba reći ću i broj i članak dati na popisu Srba koji su ušli u srpske stanove tamo a među njima je i prof. dr Janko Veselinović.

Da li ja imam čast ili nemam, to će proceniti građani Republike Srbije i to će proceniti onaj ko treba. Vas molim da podnesete tužbu. Hvala.

PREDSEDNIK: Hvala.

Goran Vesić ima reč.

GORAN VESIĆ: Da budemo precizni, gospodine Veselinoviću, nije fond već udruga. Tako se zovu vaša udruženja. Možda niste dobili para od srpske države, mada ne znam ko vas je plaćao kad ste bili direktor Novosadske toplane, ali ste dobili pare od hrvatske države. Evo, čuli smo da ste dobili stan.

Učestvovali ste u uništavanju „Tesla banke“. Radili ste za HDZ i to je jasno kao dan. Prema tome, gospodine Veselinoviću, to što ste radili, to se zna. A da li neko ima čast ili nema čast, vi ste najmanje podobni da o tome odlučujete. I najmanje ste pozvani da o tome pričate. Jer, to što ste uradili, vas kvalifikuje da nikad ne uđete u Narodnu skupštinu Republike Srbije, jer za Srbiju radili nikad niste.

PREDSEDNIK: Krećemo onda u finalni krug.

Prvo ima reč Janko Veselinović.

JANKO VESELINOVIĆ: Ovako izgleda Narodna skupština i ovako izgleda briga o građanima Srbije.

Dakle, danas je na dnevnom redu Zakon o izmenama i dopunama Zakona o ministarstvima. Predložio sam da se broj ministarstava smanji sa 25 na 20, da se novac koji ste planirali da potrošite za rasipanje na plaćanje novih stranačkih kadrova i namirenje ljudi poput Krkobabića, propalog zamenika gradonačelnika Vesića, Gordane

Čomić i drugih, da se ta sredstva utroše za pomoć selu, za pomoć kulturi, obrazovanju, da se novac građana Srbije ne rasipa, a vi se ovde rasipate lažima i neistinama.

Neću ja tužiti Marka Atlagića. Meni bi bilo ispod časti da sa njim uopšte uđem u sudnicu. On je čovek koji je prokazan i pokazan i tamo gde se rodio, i tamo gde živi i tu gde sedi. Svojim istupima je pokazao da je on licemer koji „slovka“ prilikom čitanja svojih tema i da vređa najznačajnije umove ove države, umetnike, profesore itd.

Gospodine Vesiću, o vama ne bih trošio reči.

PREDSEDNIK: Hvala.

Pozivam vas da vodite računa prilikom obraćanja jedni drugima.

MARKO ATLAGIĆ: Gospodine predsedniče Narodne skupštine, kakav sam ja u svom rodnom mestu i kraju gde sam živeo, to znaju meštani. Nažalost, u više mesta, ali nikada, nikada nisam potkradao svoju državu i radio protiv svoje države i nikada to neću, za razliku od prethodnog govornika.

Ja nemam vremena da sad „slovkajući“, kako on kaže, iščitam šta je taj čovek sve radio i koliko, ali ga u mestu gde on živi, a i u Republici Srbiji, ne nazivaju džabe – prof. dr Janko Veselinović zvani „stanokradica“. Hvala.

PREDSEDNIK: Povreda Poslovnika.

DEJAN BULATOVIĆ: Reklamiram povredu Poslovnika, član 107. stav 1. Radi se o povredi dostojanstva Narodne skupštine Republike Srbije.

Gospodine predsedniče, ja vas najljubaznije molim da ovakve diskusije prekinete. Ovo ne vodi ničemu. Ovakve uvrede, lične uvrede, ovo zaista ne vodi ničemu. Mene je prosto sramota kad slušam poslanike koji….

(Aleksandar Marković: Reci Janku.)

Pogledajte sad, ne znate šta drugo, nego dobacujete s mesta. Dajte malo te kulture.

(Aleksandar Marković: Reci Janku.)

Predsedniče, pogledajte!

Da ne bude da mi sa ove strane izmišljamo. Oni dobacuju, izmišljaju teške uvrede. Prosto, to nije primereno.

PREDSEDNIK: Ja vas čujem gospodine Bulatoviću. Niko ne iznosi nikakve teške uvrede u ovom trenutku dok vi govorite. A ako ukazujete na sadržaj izlaganja narodnih poslanika, u istoj ste poslaničkoj grupi sa gospodinom Veselinovićem. Čuli ste šta je i on govorio.

DEJAN BULATOVIĆ: Nije na taj način.

PREDSEDNIK: Čuli ste, tako da ako hoćete isti aršin prema svima, podsećam kao pre neki dan, vi onda tražite da počnemo sa primenom mera među vašim narodnim poslanicima ili zapravo ne.

Tako da, ne smatram da sam prekršio Poslovnik, ali moram da vas pitam, da li želite da se izjasnimo?

(Dejan Bulatović: Ne.)

Ne želite.

Povreda Poslovnika, narodni poslanik Hadži Milorad Stošić. Izvolite.

HADžI MILORAD STOŠIĆ: Poštovani predsedavajući, ukazujem na povredu Poslovnika, član 104. stav 1. i 2. – ako se narodni poslanik u svom izlaganju na sednici Narodne skupštine uvredljivo izrazi o narodnom poslaniku itd, da ne pričam i citiram ovaj član, ali ovakav odnos i ovakvo ponašanje sa ovako negativno nabijenim emocijama i pričom, uvredljivom pričom prema jednom predsedniku jedne partije, prema Milanu Krkobabiću i tako pogrdnim izrazima, stvarno ne liči ni na šta. Zato vas molim da takve slučajeve prekinete, da ih opomenete ili da preduzmete odgovarajuće mere.

Stvarno mi smo, PUPS, solidarnosti i pravda, partija koja se dostojanstveno ponaša u Skupštini i želimo da sa svima argumentovano i sa određenim argumentima diskutujemo po određenim pitanjima. Ovakvo ponašanje i ovakvo uvredljivi izrazi stvarno ne vode ničemu.

Posebno sam iznenađen nastupom gospodina Janka, jer sam ga smatrao ozbiljnijim čovekom nego da se na ovaj način ovako, a što se tiče njegove rasprave i polemike sa drugim poslanicima to već oni nek sami međusobno rasprave. Zahvaljujem.

PREDSEDNIK: Hvala.

Član 104. regulisano je pravo na repliku. Da je bilo traženo s vaše strane pravo na repliku, ja bih to omogućio. Tako da je to jedini razlog zašto repliku niste dobili. Nije bilo prijave bar ne ovde u sistemu.

Ne smatram da sam prekršio Poslovnik, ali razumem na šta ukazujete, pokušao sam da sugerišem i sa svoje strane kada su izrečene uvrede i na račun gospodina Krkobabića i na račun gospodina Atlagića itd.

Uglavnom, kao što vidite, gledam da ne primenjujemo mere do samih granica do kojih je to moguće, pa i nešto preko toga.

Da li želite da se izjasnimo? (Ne.)

Hvala.

Dakle, to je poslednja prijava za repliku.

Gospodine Vesiću, imate reč.

GORAN VESIĆ: Dobro je da smo konstatovali ko je radio za HDZ, dobro je da smo konstatovali ko je dobio stan od hrvatske države, ko uzima pare od Hrvatske i kao što vidite nema suda, jer je to sve tačno. Dobro je da smo konstatovali šta je sve radio gospodin Veselinović.

Slažem se sa gospodinom Bulatovićem, ali ono što je rekao, trebao je da kaže gospodinu Veselinoviću i on je prvi počeo.

Inače cenim žrtvo koju je gospodin Bulatović podneo u prošlosti i zaista mislim da ovde treba da se priča o dnevnom redu, a da li se ministarstva prave, kako kaže gospodin Veselinović, odnosno da li će ministri biti Gordana Čomić ili Milan Krkobabić, možda će biti, možda neće, ali sigurno, gospodine Veselinoviću, neće biti Plenković ministar, a to je jedno što vas interesuje.

PREDSEDNIK: Poštovani narodni poslanici, saglasno članu 27. i članu 87. stav 2. i 3. Poslovnika Narodne skupštine, obaveštavam vas da ćemo danas raditi i posle 18 časova zbog potrebe da Narodna skupština što pre donese akt na dnevnom redu.

Na član 1. amandman je podneo narodni poslanik dr Zoran Lutovac.

Reč ima podnosilac amandmana Zoran Lutovac.

ZORAN LUTOVAC: Član 1. stav 18. – ministarstvo za brigu o porodici i demografiju. Ovde sam podneo amandman koji se odnosi na jedno formalno i drugo suštinsko pitanje. Što se tiče formalnog smatram da bi adekvatniji termin za ovu vrstu ministarstva bilo – ministarstvo za populacionu politiku. Zašto? Zato što bi to ministarstvo obuhvatilo i brigu o porodici, ali i brigu o detetu, brigu o starijima, takođe brigu o osobama sa invaliditetom, kao i brigu o migrantima, a migranti su oni koji ulaze u Srbiju, ali i oni koji se sele iz Srbije. Dakle, i imigranti i emigranti.

Znači, takođe bi se izbegao neodgovarajući termin – demografija jer je demografija naučna disciplina i demografijom kao naučnom disciplinom bavi se Ministarstvo za nauku. Ako je već želelo da se upotrebi ovaj termin možda bi bilo bolje da se reklo – demografski problemi.

Dakle, sugerišem da bi bilo bolje da to bude populaciona politika jer to obuhvatilo sve ove oblasti o kojima sam govorio i najzad da kažem – kada govorimo o osobama sa invaliditetom zašto da budu u ovom ministarstvu, a ne u ministarstvu za socijalna pitanja? Zato što mi kao društvo treba da prestanemo da osobe sa invaliditetom tretiramo sa aspekta milosrđa, nego moramo da ih integrišemo kao ljude u naše društvo, a to znači i sa aspekta ljudskih prava i sa ekonomskih, sa svih drugih aspekata.

Zato smatram da bi bilo mnogo bolje da se problem osoba sa invaliditetom tretira u okviru ministarstva za populacionu politiku.

Jedan dobronamerni savet za sve one koji koriste termin – osobe sa posebnim potrebama, taj termin se više ne upotrebljava i to same osobe sa invaliditetom žele da se kaže i molim vas da taj termin ne upotrebljavamo ovde u Skupštini jer se koristi termin – osobe sa invaliditetom.

To je suština predloga ovog amandmana.

PREDSEDNIK: Hvala.

Po amandmanu Boško Obradović.

BOŠKO OBRADOVIĆ: Poštovani predsedavajući, poštovane kolege narodni poslanici, uvaženi građani Srbije, moram da u ime Poslaničke grupe Srpski pokret Dveri – Patriotski blok izrazim svoje protivljenje predloženom amandmanu od strane kolege Zorana Lutovca jer ga smatram krajnje neprimerenim iz jednog veoma jednostavnog razloga – najpre je postojeća vlast uradila jednu stvar koju takođe smatram pogrešnom, a to je Komesarijat za izbeglice i uopšte izbeglička pitanja svih Srba koji su morali da izbegnu sa ratom zahvaćenih područja u bivšoj Jugoslaviji i čiji problemi, mnogih od njih nisu rešeni ni do dana današnjeg uvezala sa problemom tzv. migranata i sada se to rešava u paketu kroz razne lokalne akcione planove za izbeglice i migrante. Kakve veze imaju izbeglice koje nažalost imaju tu tragičnu sudbinu, više od milion Srba izbeglih sa svojih vekovnih ognjišta iz bivše Jugoslavije, sa migrantima bez ličnih identiteta, bez ličnih dokumenata koji dolaze sa krajnje sumnjivim i protivzakonitim ulaskom na našu državnu teritoriju i zašto je to aktuelna vlast uradila?

Sada imamo još opasniji, rekao bih, i još gori predlog od strane kolege Lutovca, da se ministarstvo za porodicu bavi migrantskim pitanjima i kakve veze imaju migrantska pitanja sa porodičnim pitanjima u Srbiji?

U tom smislu naravno da nećemo podržati ovaj amandman i koristim priliku upravo da ukažem na složenost problema migrantske krize koja i dalje traje, jer možda mi koji živimo u nekim drugim gradovima gde se ne oseća ta kriza ne mislimo mnogo o toj temi, ali pitajte građane Obrenovca, Šida, Sombora, Subotice kako je njima sa i dalje više hiljada i hiljada migranata koji svakodnevno opsedaju te gradove, granične prelaze i koji žive nažalost često van prihvatilišta za migrante van njihovih sabirnih centara i ugrožavaju bezbednost porodica i građana širom Srbije.

Ozbiljno pitanje kome će nadam se ova Narodna skupština posvetiti posebnu temu.

(Zoran Lutovac: Replika.)

PREDSEDNIK: Hoćete po amandmanu?

Prijavite se samo.

Reč ima Zoran Lutovac.

ZORAN LUTOVAC: Dakle, da objasnim kolegi Bošku Obradoviću, i te kako, migranti, a u migrante, objasnio sam već, spadaju i oni koji ulaze u Srbiju, ali i oni koji odlaze iz Srbije. Znači, ako se bavimo populacionom politikom moramo da se bavimo i problemom onih koji ulaze i problemom onih koji odlaze, a odlaze ljudi iz porodica i narušavaju naše porodice. Odlazi veliki broj građana, ogroman broj građana odlazi. Porodice se razdvajaju i to je razlog zašto bi se ministarstvo zvalo ministarstvo za populacionu politiku. Dakle, ono bi uključilo porodice, a problem migracije se i te kako odnosi na populacionu politiku jer moramo da regulišemo i pitanje onih koji ulaze i pitanje onih koji odlaze. Naši građani koji odlaze su građani koji pripadaju nekim porodicama. Otuda ja kažem da bi bilo adekvatnije da se to ministarstvo zove ministarstvo za populacionu politiku.

(Boško Obradović: Replika.)

PREDSEDNIK: Možete po amandmanu? Ne želite tako?

(Boško Obradović: Želim repliku.)

Obrazložio je Zoran Lutovac svoj stav. Ako želite, možete vi? Ne.

Onda po amandmanu Marko Mladenović.

MARKO MLADENOVIĆ: Zahvaljujem predsedavajući.

Poštovane koleginice i kolege narodni poslanici, ja neću glasati za predložen amandman iz jednog prostog razloga, a to je zato što se njime predlaže ministarstvo za populacionu politiku a predlažu ga oni koji o populacionoj politici, o porodici, o mladima, o starima, o društveno osetljivim kategorijama nisu razmišljali kada su oni bili vlast.

Složićemo se, a i narod Srbije će to reći da je ovo malo dvolično sa njihove strane. Svakako mi ove nedelje razgovaramo o Zakonu o ministarstvima kojim ćemo napraviti dobar temelj za buduću Vladu gospođe Ane Brnabić.

Ono što je evidentno jeste to da će ova Vlada raditi u vrlo teškim vremenima. Pored toga što će raditi u teškim vremenima, ona mora da nastavi da nas i dalje ekonomski i privredno snaži, mora da se odupre svim pritiscima koji će dolaziti sa strane. Ona mora da bude jedinstvena i mora da se vodi isključivo i samo srpskim interesima.

U skladu sa tim, smatram da je ovako predložen zakon koji imamo na dnevnom redu tokom ove nedelje dobar i da ga kao takvog treba usvojiti, jer formiranjem novih ministarstava dobijamo to da će se nova Vlada mnogo detaljnije i mnogo studioznije baviti poljima u okviru kojih će ta ministarstva delovati.

Upravo kroz delovanje svih ministarstava, koja su formulisana ovim zakonom o kojima mi raspravljamo, radićemo na tome, tj. oni će raditi na tome da se realizuje Projekat Srbija 2025, koji ima za cilj unapređenje svih segmenata života u našoj državi, izgradnje komunalne i saobraćajne infrastrukture, ali svakako i jačanje privrede i ekonomije.

Očekujući da ćemo mi ovde prisutni narodni poslanici biti u ovim teškim vremenima složni i jedinstveni, mi smo doživeli da u prethodnim danima kolege opozicioni poslanici, umesto o Zakonu o ministarstvima, raspravljaju o predsedniku Aleksandru Vučiću, što ja donekle i razumem, da im je čovek trn u oku jer svojim radom i borbom za bolju, napredniju i razvijeniju Srbiju smeta njima kao takav. Slušali smo o nekim lažnim, izmontiranim aferama. Slušali smo o Veljku Belivuku. Slušali smo sve, samo ne o Zakonu o ministarstvima.

Onda i kada su pričali o Zakonu o ministarstvima, žalili su se na veliki broj ministarstava upravo oni čije su stranke formirale vlade sa daleko većim brojem ministarstava, žaleći se na nedostatak ministarstva za Kosovo i Metohiju upravo oni u čijoj Vladi je postojalo to ministarstvo, one godine kada je takozvano Kosovo proglasilo nezavisnost, a Slobodan Samardžić bio upravo ministar tog ministarstva.

Ono što je negde evidentno, a što građani Srbije umeju da procene, jeste da je ovakva njihova politika vrlo licemerna i da će upravo sa ovim glasanjem na izborima koji su pred nama, ali i izborima koji su prošli građani Srbije reći svoje.

Meni je žao što mi nikada nećemo biti jedinstveni, jer u ovim teškim vremenima je jedinstvo upravo ono što nam je potrebno. Nažalost, kolege preko puta, sa druge strane sale, ne razumeju šta je to srpski interes. Kod njih fali ljubav prema ovoj državi, ljubav prema svim našim građanima, jer njima zapravo Srbija i život u Srbiju nije bitan. Njima je jedino bitan lični interes, ali svakako imaju pravo i na to.

Mi ćemo nastaviti da radimo još bolje, još jače, još više kako bismo učinili Srbiju boljim mestom za život, jer to dugujemo građanima Srbije, svim onima koji su nas podržali na izborima koji su za nama, ali i svima onima koji nisu glasali za nas, jer mi treba da brinemo apsolutno o svakom građaninu ove države i da radimo konstantno na ravnomernom regionalnom razvoju i da ne zapostavimo nijedno selo, nijednu opštinu, nijedan grad. To je zapravo briga o svakom čoveku u ovoj državi, briga o svakom detetu, briga o svakoj porodici. To je ono što mi zapravo treba i da radimo i to i radimo.

Nama ne treba neko tzv. ministarstvo za populacionu populaciju, ministarstvo za porodicu, ili kako god da ga nazovemo, jer mi svojim delima zapravo govorimo da brinemo o porodici kao osnovnoj ćeliji društva, govorimo da brinemo o deci, govorimo da brinemo o starijima, govorimo da brinemo o društveno osetljivim kategorijama.

Svakako pozivam poštovane koleginice i kolege narodne poslanike da u danu za glasanje usvoje Zakon o ministarstvima onako kako je predložen, a što se tiče ovog amandmana ja ga neću glasati jer ga smatram licemernim od strane kolege koji ga je predložio, a verujem da ga ni moje kolege iz Poslaničke grupe „Aleksandar Vučić – Zajedno možemo sve“ neće podržati. Hvala vam puno.

PREDSEDNIK: Hvala.

Po amandmanu, reč ima Nebojša Cakić.

NEBOJŠA CAKIĆ: Dame i gospodo narodne poslanice i narodni poslanici, pre svega građani Srbije, ne javljam se po amandmanu, javljam se po vremenu poslaničke grupe.

PREDSEDNIK: Da, imate pravo da koristite vreme poslaničke grupe, dao sam vam reč, samo izvolite.

NEBOJŠA CAKIĆ: Ali, smirite i ljude prekoputa, da mogu da se koncentrišem da kažem nešto.

PREDSEDNIK: Molim kompletan sektor u kom sedi gospodin Cakić da mu omogući da govori.

NEBOJŠA CAKIĆ: Niste još zapamtili prezime. Dobro, da se potrudim da zapamtite.

Dakle, nećemo više pričati o ministarstvima na način kako smo pričali do sada, iz prostog razloga što je svim građanima poznato da ovo što vi predlažete služi nečemu što nije interes građana Leskovca i Srbije, samo vama i vašim koalicionim partnerima.

Bili ste ponosni juče na dva odbora, zato što ste uspeli da odbacite amandmane, da nekim poslanicima ne date dvadesetak minuta da govore. To je bilo čestitanje, to je bilo sreće. Toliko ste bili ponosni jer ste nam oduzeli pravo da nešto kažemo, a tu ima nečega pametnog. Ja ću vam sada reći šta je, recimo, odbijeno, a šta niste dozvolili da se razgovara uopšte.

Vi u predloženim izmenama i dopunama niste ništa predložili što se tiče Ministarstva zdravlja, kolega. Dakle, ja dolazim iz tog sektora i ima mnogo problema. Dao sam amandman samo na jednu stvar, a ta stvar se zove da ste vi deset godina na vlasti a niste doneli zakon o apotekarskoj delatnosti. Pošto vi to verovatno ne znate, da znate da je taj zakon u toku 2017. godine bio predložen, da je prošao javnu raspravu i da ste ga skinuli s dnevnog reda, jednostavno on ne postoji.

Da li znate šta je posledica svega toga? U Leskovcu, a i u mnogim gradovima u Srbiji apotekarske ustanove koje ste vi zatekli u kompletu, to su bile firme koje su radile, davale lekove građanima, koje su izvanredno poslovale. Za deset godina ste uništili u Leskovcu, a i u mnogim drugim gradovima ste zatekli apotekarsku ustanovu sa 120 miliona dinara u plusu, a napravili ste gubitak od milijarde. Dakle, milijardu dinara ste napravili gubitak i niko se za tim ne okreće.

Nije problem samo Leskovac. Kako je moguće da apoteka u Novom Sadu propadne i naprave ogromne gubitke, a da apoteka u Nišu opstane? Kako je moguće da u Leskovcu propadne, a u Požarevcu opstane? Prosto zato što ste, bre, mnogo krali.

Znate li šta je jedna milijarda za grad Leskovac? Toliko je štete naneto i to sam kao odbornik upozoravao, pošto poznajem taj posao, 2014. godine kao odbornik im kažem šta će se dešavati i sve se desilo. Upravo, svake godine predlagao sam niz rešenja kako da se nešto uradi, ali ne. Kao što ste vi ovde uporni - mi znamo šta je najbolje. Na kraju je najbolje milijarda štete.

Jel znate šta se sada dešava u Leskovcu i u mnogim gradovima? Čovek nema više dežurne apoteke. Dakle, kada se razbolite, kada odete na hitnu pomoć, kada vam neko kaže koji lek treba da uzmete nemate gde da kupite. Nema državne apoteke, upropastili ste ih. Ljudi umiru pored bolnica jer nemaju gde da kupe lekove. To je u većini Srbije.

Ja sam vam predložio amandman, a vi ste presrećni jer ste ga odbacili. Pitam vas, kako i gde čovek da kupi lek kada nema državnih apoteka? Privatnik radi samo za profit i u večernjim časovima u gradu Leskovcu nema tri ili četiri godine dežurne apoteke noću da bi neko mogao da uzme lek.

Pošto gospodin, vaš predsednik Vučić ide u Leskovac, podsetite ga da svrati na Bulevar oslobođenja, postoji državna apoteka zarasla u korov, neka otvori još jedanput, ponovo apoteku.

I što je još tragičnije, kada ste sve upropastili, Ministarstvo zdravlja je pre godinu dana dalo preporuku da trebamo da pravimo državne apoteke jer su konačno shvatili da je to neophodno zbog ravnomerne zastupljenosti apoteka, da bi svi mogli građani da budu u prilici da kupe lek koji plaćaju, ali ste se setili tek kada ste sve to završili.

Inače, da vam kažem i to, pošto vidim da ne znate, zakon je skinut zato što su se posvađali ko će otkupiti koju državnu apoteku, pa ste prešli na varijantu uništavanja pojedinačnog i pojedinačne kupovine. Još može mnogo o tome, o zdravstvu ćemo još pričati.

Takođe sam predložio, a možete takođe da kažete predsedniku Vučiću kada ide sad u Leskovac, odmah na ulazu kada prođe postoji jedan objekat u kome treba da se izgradi postrojenje za tretman opasnog otpada. Dakle, Leskovac zadnji po platama, ali po otpadu prvi. Vlasnik je firma iz Vrčina, nosilac projekta firma sa Novog Beograda, ministarka građevine koja potpisuje iz Obrenovca, ministarka životne sredine iz Savskog Venca.

Pa dajte ljudi kada je toliko dobro što ga ne staviste ovde u Beograd kod vas, u Vrčin, u Obrenovac, nego ste došli da nas usrećite u Leskovcu, da nam dovedete pored Akva-parka, pored autobuske stanice. pored fabrika da nam dovedete postrojenje za preradu opasnog otpada, hvala vam. Gospodine Jovanov to je ono kako se vi brinete o jugu Srbije.

Da vam kažem na koji način je to urađeno? Ministarstvo građevine iako je dobilo, investitori su dobili od grada Leskovca, zamislite kada se trenutna vaša vlast suprotstavila tom projektu i rekla – nema po našem generalnom urbanističkom planu, osnova da to može biti tu. Dva puta, i 2018. i 2022. godine. Došli smo dotle da su oni tužili vaše ministarstvo, ali neko može sve. To su ova ministarstva za koje se vi borite i pravite ih još veća. Zaboravio sam ime pomoćnika ministra koja je falsifikovala, zloupotrebila i donela i lokacijske uslove i građevinsku dozvolu da to može da se radi i to citira - u skladu je sa PGR-om Leskovca, a to ne da nije u skladu sa PGR-om Leskovca, nego je apsolutno suprotno. Da ne iskoristim svo vreme, samo još da kažem nešto, da nije samo ovo postrojenje.

Programom Vlade Republike Srbije od 2021. godine do 2030. godine samo su tri regionalne deponije predviđene za deponovanje opasnog otpada. Grad Leskovac nikada nije potpisao ugovor sa tim preduzećem da može to da se radi, ali ste vi, vaša ministarka, neću da pominjem ime, nije važno ko je tamo, svi isto radite, potpisala mimo grada dozvolu za tretman opasnog otpada, a sada ste kao Vlada Republike Srbije, odnosno ovo ministarstvo ustanovili samo tri deponije na kojima može da se deponuje opasan otpad. I to su deponije u Leskovcu, Lapovu i posebno čestitam gospodinu Jovanovu,, koji je zaslužan da građani Kikinde znaju da ste vi verovatno zaslužni zato što se opasan otpad deponuje jedino kod njih. Dakle, častili ste ih, svaka vam čast.

Dakle, zato je potrebno da se saslušamo malo svi međusobno, da čujete evo ovakvu opoziciju koja može da bude nekada i žestoka i mirna, i ovako, i onako. Dajte da pokušamo da rešavamo probleme. Ljudi, iz zemlje Srbije odlaze ljudi i to nekada su odlazili da nešto zarade i da se vrate, sada odlaze mladi, odlaze i nemaju nameru da se vrate. Apelujem bez namere da otvaram dalje zlu krv, ali ovo su činjenice koje su verovatno … Srbije ovakve kakva jesu. Dajte da pokušamo da nešto uradimo pametnije i bolje za sve nas. Hvala.

PREDSEDNIK: Dobro. Pretpostavljam da ovo nisu bili komentari i apeli upućeni podnosiocu amandmana. Nisu. Dobro.

Po amandmanu Svetlana Milić.

SVETLANA MILIĆ: Zahvaljujem uvaženi predsedniče Narodne skupštine doktore Orliću.

Poštovane kolege i koleginice narodni poslanici, uvaženi građani Srbije, ja malopre čuh raznorazne reči upućene na Predlog Zakona o ministarstvima, čuh neke amandmane, pa da pitam uvaženu gospodu preko puta – jel ste se vi zamrzli u 2008. u 2009. godini?

Konkretno, malopre je uvaženi kolega prekoputa spominjao da je podneo amandman za Ministarstvo zdravlja. Pa ja ću vas podsetiti da je 2008. godine po Evropskom zdravstvenom potrošačkom indeksu Srbija bila na poslednjem mestu, 35. Danas je Srbija na 18 mestu. Šta vam to govori. Koliko je godina prošlo, koliko smo za vreme vlasti SNS izgradili novih bolnica? Koliko smo rekonstruisali starih bolnica? Ako nemate tu informaciju, reći ću vam. Dve i po milijarde dinara Srbija godišnje ulaže samo u investiranje i opremanje novih bolnica i domova zdravlja. Danas se nalazimo na Evropskom zdravstvenom potrošačkom indeksu ispred Hrvatske, ispred Slovenije. Šta vam to govori? A 2008. godine smo bili na 35 mestu, sa Rumunijom i Latvijom. E pa više nismo na 35 mestu, nego smo na 18 i penjaćemo se i dalje. penjaćemo se zahvaljujući politici predsednika Srbije Aleksandra Vučića i predsednika prethodne i buduće Vlade Republike Srbije koju ćemo nadam se, izglasati u toku naredne sednice.

Malopre pričate da nije potrebno Ministarstvo za nove tehnologije, kapitalna ulaganja, ali ću vas podsetiti da je Srbija što se tiče direktnih stranih investicija prošle godine činila preko 60% ukupnih direktnih stranih investicija za čitav region. Šta vam to govori? To nam svima govori da je ova zemlja finansijski stabilna, jer strani investitori ulažu samo u zemlje sa stabilnom unutrašnjom i spoljašnjom politikom. Ne sećam se da ste vi, kada ste bili na vlasti, izgradili neke autoputeve. Ne mogu da se setim. Srbija danas gradi deset autoputeva i građani Srbije to vide.

Zato gospodo vaše amandmane ja neću prihvatiti, a glasaću za Predlog o izmenama i dopunama Zakona o ministarstvima, jer kao i ostali građani Srbije koji su dali poverenje predsedniku Aleksandru Vučiću i SNS sa koalicionim partnerima želim najbolje ovoj Srbiji. Živela Srbija.

PREDSEDNIK: Hvala.

Na član 1. amandman je podneo narodni poslanik Srđan Milivojević.

Da li neko želi reč?

Na član 1. amandman su zajedno podneli narodni poslanici …

(Srđan Milivojević: Javio sam se za reč.)

Pročitao sam vas.

(Srđan Milivojević: Javio sam se za reč.)

U redu, samo da znate da treba da budete u sali i da se prijavite za reč.

Evo, dajem vam reč.

SRĐAN MILIVOJEVIĆ: Zahvaljujem gospodine predsedniče.

Dame i gospodo narodni poslanici, poštovani građani Srbije, evo dobijamo Predlog zakona o ministarstvima koji predviđa da buduća Vlada ima 25 ministarstava. Tako je to u bogatim i razvijenim zemljama.

One siromašne zemlje koje su na rubu bankrota, poput Švedske imaju 11 ministarstava, kao i Austrija i Mađarska, Holandija ima 12, Švajcarska i Nemačka sedam i 16, što je zajedno manje od Srbije, Slovenija 14, ali ko im je kriv kada nemaju Vučića pa nisu u zlatnom dobu do guše. A kada vidimo broj ministarstava, vala je došlo i preko guše.

Ovde imamo situaciju da nam ministarstva predlaže ista ona Vlada, ista ona vlast koja je 1998. godine sačinila Vladu sa 37 ministarstava. Što veći broj ministarstava, to veća krađa i to je najosnovnija formula za ovoliki broj ministarstava. Ovde se takmičimo brojevima, gde smo, kako smo i na kom mestu u svetu. Pa evo izneću neke brojeve za građane Srbije.

Po organizovanom kriminalu i korupciji Srbija je na prvom mestu. Nema balkona za evropske šampione u organizovanom kriminalu i korupciji.

Ja sam ovim amandmanom predložio da se formira ministarstvo za organizovani kriminal i korupciju na najvišem nivou. Zašto sam to uradio? Posle šokantnog svedočenja Veljka Belivuka istaknutog člana SNS, o vezama funkcionera ove stranke, sa vrhom organizovane kriminalne grupe, gde su neki poslanici vladajuće većine nastupali kao portparoli tog kriminalnog klana i to poslanici vladajuće većine. Očigledno je da moramo da tražimo formiranje ovog ministarstva.

Zašto tražimo formiranje ovog ministarstva? Zato što nisam zadovoljan kako su BIA i MUP prošli put uradili bezbednosnu proveru ljudi koji su se kandidovali za najviše državne funkcije, pa nam se desila Dijana Hrkalović. Desila se Dijana Hrkalović i desilo nam se da Dijana Hrkalović bude alfa i omega BIA, a potom i MUP.

Najavljuje se formiranje nekog patriotskog bloka od SNS i njenih satelita. Važno je da buduće MUP zaštiti sve one koji smognu hrabrosti da se kandiduju protiv Aleksandra Vučića, jer znamo kako je završio Vladimir Cvijan, protivkandidat na predsedničkim izborima.

(Aleksandar Marković: Kakve veze ovo ima sa amandmanom!)

Vidim nervoznu reakciju. I treba da budete nervozni i treba da vas je sramota. To se nikada nije desilo u političkom životu Srbije, da jedan kandidat za predsednika jedne političke stranke bude nađen mrtav u Dunavu. Treba da vas je sramota. Razumem nervozu, opravdam, prihvatam, treba da budete nervozni. Tako je, bravo.

PREDSEDNIK: Vodite računa o tome šta izgovarate.

SRĐAN MILIVOJEVIĆ: Građani Srbije da li znate da je tokom prethodnog mandata Ane Brnabić pohapšen kompletan vrh srpske policije. Ovo su imena i prezimena policajaca koji su pohapšeni do dana današnjeg. I zbog toga nam treba. Ne znate, slušajte, hvatajte beleške, budite pažljivi. Organizovaću dopunsku nastavu za lođe đake. Posle podne dođite u salu vi loši đaci, ja ću sve ovo da vam ispredajem. Da razumete. Vama je potrebno ponavljati stalno. Evo, budite pažljivi, slušajte. Nemojte da ste uplašeni, još ne hapsi policija vas, tek je počelo od vrha.

Dakle, pazite sada. Uhapšeni su Božidar Stolović, bivši inspektor Službe za borbu protiv organizovanog kriminala zbog trgovine uticajem, Goran Papić, zamenik načelnika ove službe, Ilija Milačić, načelnik Uprave kriminalističke policije zbog odavanja službenih tajni, partijskom glasilu SNS portalu „Objektiv“, Milorad Šušnjić, načelnik novosadske policije, zbog sprovođenje naloga Dijane Hrkalović da fiktivne mere praćenja i druge mere, fiktivno stavi Darka Eleza, kako ga ne bi istraživale druge službe. Uhapšen je Dejan Milenković Bagzi, bivši načelnik Službe za specijalne istražne metode, koji je manipulisao Belivukovim telefonima po nalogu, koga drugog, nego Dijane Hrkalović. I, još sijaset drugih imena, visokih političkih rukovodioca nalazi se u prisluškivanim razgovorima „Skaj“ aplikacije. Zato je potrebno da napravimo posebno ministarstvo koje će se baviti organizovanim kriminalom i korupcijom na visokom nivou.

Srbija nema direktora policije, otkada je Vladimir Rebić otišao na odmor pri kraju 2021. godine. Ovaj režim se u međuvremenu opredelio da se protiv organizovanog kriminala bori tako što očekuje da će jedan kriminalni klan da istrebi drugi kriminalni klan, da će oni međusobno da se pobiju, što se nikada nije desilo nigde u svetu.

Za prevlast u Srbiji, ovog trenutka bore se sledeći klanovi: Škaljarski, Kavački, Belivukov, ali najviše građane Srbije ugrožava, ne Kavački, nego Avački klan. Mi moramo da se borimo protiv tog klana posebnim ministarstvom.

Kada bi se ne daj bože Vito Korleone probudio u Srbiji, kada bi se ovoga trenutka u Srbiji probudio Al Kapone, pa oni bi otišli na Andrićev venac i da gazdi Srbije poljube ruku i kažu – to kume, to kume, ti si kum.

(Aleksandar Mirković: Dobro je, odmori malo.)

Postoje u našoj policiji svetli primeri. Postoje primeri inspektora Sloboda Milenkovića i Dušana Mitića koji su otkrili najveću plantažu marihuane na Jovanjici na 12 hektara.

Građani Srbije, vi koji nemate mogućnost da gledate Novu S i N1 televiziju, vi koji nemate mogućnost da čitate „Danas“ i „Novu“, vi koji ste prinuđeni da gledate splačine na Super novoj, vi ne znate da je u Srbiji postojala najveća plantaža za proizvodnju marihuane na svetu, na 12 hektara, uz državne podsticaje. Dok seljaci čekaju godinama, dok poljoprivredni proizvođači godinama čekaju podsticaje, neko je za organizaciju proizvodnje marihuane dobijao državne podsticaje.

Juče ste imali prilike da čujete izjavu iz tužilaštva, šta je kazao hrabri Slobodan Milenković, kojim ste se sve merama služili. Proizvodnja marihuane na Jovanjici je bio državni projekat, i to zahteva da se država obračuna sa organizovanim kriminalom tako što će formirati posebno ministarstvo za organizovani kriminal i visoku korupciju.

Posebno je važno da u kragujevačkoj policiji postoji inspektor Milan Vukomanović koji je otkrio šverc oružja gospodina Slobodana Tešića, visokog finansijera SNS i kada je trebalo da preda prijavu, njegov neposredni rukovodilac ga je kaznio i zabranio mu da dalje radi na tom slučaju. Vi se kroz institucije sistema borite protiv časnih i čestitih ljudi.

Očekujem da Slobodan Milenković bude odlikovan. Očekujem da Dušan Mitić bude odlikovan. Da bude odlikovan pokojni inspektor Dejan Jović, koji je preminuo pod čudnim okolnostima od posledica korone. Očekujem da ovde budući kandidat za ministra policije dođe i kaže, formiraćemo ovo ministarstvo i značka časnih ljudi poput Slobodana Milenkovića biće jača od partijske knjižice SNS.

I, vi dame i gospodo policajci koji obezbeđujete ovu sednicu Skupštine recite vašim kolegama, DS će štiti svakog časnog i poštenog policajca koji se bori protiv naprednog kriminala i korupcije bez obzira koliko je jak moćnik na koga bude taj policajac udario. Nikada vas više neće postrojavati Dijane Hrkalović i Biljane Popović Ivković. Nikada više nećete stajati mirno pred takvim likovima.

Na kraju, kada već govorim o brojevima, pa se ponosimo brojevima u zdravstvu, 100 miliona evra je državni revizor otkrio da fali opreme u Kliničkom centru Srbije koja nije instalirana, a plaćena. Tako izgledaju vaša ulaganja u zdravstvo. Tako izgledaju tajne nabavke respiratora. Zbog toga treba da imamo ministarstvo koje će se baviti visokim kriminalom i korupcijom.

Na kraju, jedna od definicija mafije je sprega vrha vlasti i organizovanog kriminala. Mi toj sprezi svedočimo, kroz slučaj Jovanjica, kroz slučaj Belivuk, kroz slučaj Darka Šarića. Darko Šarić, je u pritvoru Specijalnog suda za organizovani kriminal imao pet mobilnih telefona i dva satelitska telefona preko kojih je naručivao ubistva i vi to niste znali, jer ste uzeli novac da ga pustite na slobodu, da mu kaznu sa 15 godina stavite na deset godina zatvora. On se predao vama zato što je znao da će biti slobodan i da nije bilo Skaj aplikacije nikada ne bi bio ponovo u zatvoru, sad bi uveliko bio slobodan, možda bi bio kandidat za pomoćnika ministra i državnog sekretara i možda bi bio načelnik Službe za izdržavanje zatvorskih sankcija.

Ko je javna ličnost koja je Darku Šariću unela u telefone? Da čujem, to je vaš tabloid objavio? Dakle, dame i gospodo, neophodno je da imamo ministarstvo za borbu protiv organizovanog kriminala i korupcije na visokom nivou. Ovo je samo vrh ledenog brega o kome sam mogao da govorim za deset minuta. Hvala vam.

PREDSEDNIK: Hvala vam.

Reč ima Milenko Jovanov, predstavnik predlagača. Izvolite.

MILENKO JOVANOV: Naravno da ne aplaudiraju, zato što šefa poslaničke grupe Veljko Belivuk - koljemo po kućama, pristojan svet ne bi da podržava.

Čovek je mleo pse u pljeskavice, a sada bi da melje ljude u ćevape, da promeni delatnost, ali dobro. Bila „Hokus-pokus“ hamburgerija u Kruševcu, uđe kuče izađe pljeskavica, ali dobro. To je ta magija bila.

Optužuje čovek sudsko veće da je primilo pare ili da je na drugi način na to veće uticano da…

(Srđan Milivojević: Koje veće?

A ko odlučuje ako ne veće, genije? Je li, primerak, ko odlučuje? Ko odlučuje? Znači, ipak je neko naterao veće? Jel tako?

(Srđan Milivojević: Zna se ko je.)

Znači, ljudi koji su sudili Šariću su ljudi bez karaktera na koje se utiče ili parama ili uticajem. Odlično. Zato smo menjali Ustav, zato je bilo važno da pravosuđe bude nezavisno, da ovakvi ljudi na ovakvim mestima ne bi vršili ovakav pritisak.

Meni je žao. Da sam imao prilike ranije da čujem ovakvo jedno izlaganje, ja bih podneo amandman na drugačije definisanje Ministarstva zdravlja, jer je ovo očigledan dokaz da naše Ministarstvo zdravlja ne funkcioniše. Ne funkcioniše kako treba, ne pokriva kako treba bolesnike i bolesnici, umesto budu na lečenju, bolesnici se šetaju slobodno ulicama. To je pogrešno.

I to je u redu, problem je samo u tome što imamo bolesnike koji imaju dijagnozu da su bolesnici, kao, recimo, Milovana Brkića koji ima dijagnozu i kada tužite, on pokaže dijagnozu i zbog toga ne može da bude odgovoran na sudu, a imamo one koje štiti imunitet i onda mogu tako da lupetaju šta hoće i da pričaju gluposti.

Oni su ovu Skupštinu i ovu salu uneli svedočenje, kako kažu, Veljka Belivuka, iako nije u pitanju svedočenje, jer je svedok dužan da govori istinu, nego izlaganje optuženog koji može da priča šta hoće.

Isti ti su vrištali i skakali do plafona kada su neki drugi optuženi u nekim drugim delima govorili o njima i njihovim šefovima. Tada je to bilo strašno, tada je to bilo pogrešno, a danas je postalo poželjno.

Ko je kriv za ubistvo Momira Gavrilovića? Ko je kriv za ubistvo generala Boška Buhe? Vi garantujete bezbednost policajcima, a generala policije ustrelili kao pseto na sred ulice? Vi da garantujete nekom bilo šta? Premijera ubili u vaše vreme.

Ali, ono što je dobro, što, nažalost, nije sprovedeno na širem planu, to je što je taj premijer uveo psihičke testove za članove Vlade, psihološke testove. Da je tada za neke opozicione aktiviste uveo psihološke testove, danas ne bismo imali ovo što imamo.

Ko je ubio Milana Pantića? Ko je ubio generalnog sekretara Fudbalskog saveza Jugoslavije Branka Bulatovića? Sve ih je ubila Demokratska stranka. To je logika koju vi koristite, jer ako je SNS, kako kažete, i glavni šef pobio sve u Srbiji, onda ista logika važi za vas. Jesam li u pravu?

(Srđan Milivojević: Niste.)

Nisam? Naravno da nisam, jer za vas ne važi ono što drugima lepite. To je taj vaš šizofreni svet.

Da li će neko da dobošari po ulici ili neće, to je njegovo lično pravo i opredeljenje i u to neću da se mešam, niti ću na to utičem. To može sam i bez uverenja, ali u ovoj sali i u ovom domu smo dobili ono što nikada nismo imali. Nikada nismo imali ljude koji čitaju iskaze optuženih za najteža krivična dela i traže da se to ponavlja u nedogled, ne bi li na taj način naudili predsedniku Republike itd.

Juče je ponovio ne da će da podnese ostavku, nego da će da ide u zatvor, da će da završi sve ono što treba ukoliko se dokaže da je video nekog od njih. Ali, to ne vredi, može da priča koliko hoće, jer gebelsovska logika kaže - hiljadu puta ponovi, biće istina. Milion puta možete da ponovite, neće biti istina, ali će se potvrditi ono što sam rekao - da ste formirali poslaničku grupu Veljko Belivuk – koljemo po kućama, i danas u ime te poslaničke grupe nastupate.

Molim, predsedniče, da poslaničkoj grupi Vljeko Belivuk – koljemo po kućama oduzmete tih osam minuta koje je prethodnih iskoristio.

Hvala.

PREDSEDNIK: Povreda Poslovnika, Zoran Lutovac.

ZORAN LUTOVAC: Član 104. Dakle, gospodin Jovanov je pomenuo Demokratsku stranku uvredljivom i rekao je sledeću stvar. Pominjao je neka ubistva iz prošlosti, ali ja postavljam pitanje zašto niste rešili ta ubistva? Imali ste deset godina. Šta ste radili sve ovo vreme? Zašto niste otkrili ko je to uradio?

PREDSEDNIK: Gospodine Lutovac, kada ukazujete na povredu Poslovnika meni se obraćate i meni objašnjavate u čemu je povreda koju sam napravio eventualno. Ne pitate druge narodne poslanike i ne odgovarate njima, nego samo meni kažite u čemu sam povredio Poslovnik.

ZORAN LUTOVAC: Dakle, povreda Poslovnika je u tome što je uvredljivo govorio o stranci čiji sam ja predsednik.

Dakle, ono što je govorio gospodin Jovanov, on mora da nam da odgovore na ta pitanja, a ne on da postavlja pitanja. On je tu da daje odgovore. On je na vlasti, nije više u opoziciji, nije više u DSS-u.

PREDSEDNIK: Niste razumeli. Znači, član 104. predviđa pravo na repliku. Nikome to pravo nije bilo uskraćeno da bi vi sada na to ukazali, tako da ne smatram da sam prekršio bilo šta, a narodni poslanici govore na način na koji su sami odabrali. Čuli ste prvo kako je govorio predstavnik vaše poslaničke grupe. Nisam primetio da ste imali primedbe na uvredljiv sadržaj, a bilo ga je i te kako i mnogo goreg od toga. Ali, izabrao je sam da govori na taj način, vi ste sa tim bili saglasni, ali pretpostavljam onda da ste u stanju da saslušate i odgovore sa druge strane.

Iako nije bilo problema sa članom 104. moram da vas pitam da li želite da se Skupština izjasni?

(Zoran Lutovac: Da.)

Izjasniće se, nije problem.

Ovo više nisu prijave za povredu Poslovnika.

(Srđan Milivojević: Replika.)

Možete da govorite po amandmanu ako hoćete.

(Srđan Milivojević: Želim da govorim po amandmanu.)

Po amandmanu, Srđan Milivojević.

SRĐAN MILIVOJEVIĆ: Ja imam pravo na repliku, gospodine Orliću.

Možda niste razumeli da me je gospodin Jovanov više puta direktno uvredio i prozvao. Dakle, imam apsolutno pravo po replici, a ne po amandmanu.

PREDSEDNIK: Rekli ste da želite reč po amandmanu. Tako sam vam reč dao. Dobili ste reč.

Možete da nastavite da govorite ako želite. Ako ne želite, ne morate.

SRĐAN MILIVOJEVIĆ: Dakle, ovo je sramotno što ovako branite vladajuću većinu, ali ako ste mi već dali pravo da odgovorim, pa iskoristiću ga.

Dakle, sudsko veće koje je Šarića osudilo na 14 godina nije htelo da mu sudi po novom zakonu, kojim je bila predviđena doživotna kazna zatvora.

(Vladimir Đukanović: Pa, ne može.)

Zbog čega, vi to bolje znate.

(Vladimir Đukanović: Ne može.)

Može. Kada dobijete 100 miliona evra sve može, razumemo i vi i ja. Ma, razumemo sve. Sto miliona evra u ovoj zemlji može mnogo toga.

Dakle, samo dve stvari. Ja vam neću replicirati na taj prostački rečnik, da su u nekom „Hokus-pokusu“ ulazili psi, a izlazile pljeskavice, ali vas se sećam da ste svaki put bili u Kruševcu i jeli 20 pljeskavica iz „Hokus-pokusa“ i nije vam smetalo to kereće meso.

Bruka je što Kruševljane optužujete da jedu kereće meso. To je slika Srpske napredne stranke.

Evo, vidite, građani Srbije, građani Kruševca, oni vas prikazuju kao divljake koji jedete pseće meso. Zato ste dobri da vas bombarduju NATO bombama, jer to ovi prizivaju.

A kada govore o ubistvu Zorana Đinđića, gledajte u patos kada spominjete Zorana Đinđića, jer ste na mitingu kazali da je i Broz pred smrt imao probleme sa nogom. Sram vas bilo!

PREDSEDNIK: Vladimir Đukanović, po amandmanu.

VLADIMIR ĐUKANOVIĆ: Zahvaljujem se, predsedavajući.

Znate, u ovom ne baš nadahnutom govoru, baš onako kako je Gebels to inače nekada radio sa tim teatralnim nastupima i baš se gospodin Jovanov lepo pozvao na tu čuvenu krilaticu, koju Gebels izmislio – sto puta izrečena laž postaje istina. Ovde to neće biti slučaj, ali pokušava se jer je malopređašnji govornik, a inače u svom ne znanju, on ne zna da u krivičnom postupku i uopšte kada se vodi krivični postupak, uvek se gleda blaža sankcija ako se donese novi zakon koji je strožiji. Prema osuđeniku uvek se gleda blaža sankcija iz prethodnog zakona. To je tako po zakonu, znate, i to uvek važi i to su osnovna neka načela u krivičnom postupku, ali kada neko ne zna ništa, onda može da priča šta mu padne na pamet.

Dao je jednu dobru definiciju organizovanog kriminala tj. mafije - da postoji ovako jedna velika mreža i ja to baš u jednom slučaju koji se, inače, često provlači mogu da prepoznam. Ta ozbiljna organizovana mreža koja vodi strahovitu medijsku kampanju, govorim konkretno o slučaju Jovanjice, gde je angažovala i određene političare, gde ozbiljan strani faktor učestvuje, je izmislila tu celu priču. Ja ću ovde sada odgovoriti na neke stvari da ljudi vide o čemu se radi, naravno, pošto se ovde pozivaju i na izjave određenih inspektora. Ta izjava je bila dostupna svima. Nemoj da izmišljaju da je to nešto ekskluzivno, pošto su delove te izjave više puta, ne znam kako im je to neko dostavljao, pošto stvari iz krivičnog postupka ne bi smele da dođu do javnosti, ali znate, kad neko iz Tužilaštva tamo dostavi pojedinim političarima ili neko iz policije, tu izjavu su imali svi, imam je i ja. Mogli su kad god su hteli da objave sve iz iste izjave, ništa tu nije ekskluzivno, a najbolje od svega je što tog istog inspektora su sve njegove kolege opovrgnule, samo što to neće da kažu. Sve njegove kolege iz tog Četvrtog odeljenja su rekle sve suprotno od njegove izjave i po tome se vidi kako su sve nameštali.

Pojasnimo ljudima kako to izgleda. Na primer, kad dođu te vrhunske demokratske televizije, mediji: „Danas“, N1, „Vreme“, „Nova S“ itd. i kada okrivljeni daje svoju odbranu koja njima ne odgovara, u ovom slučaju konkretnu Koluvijinu, ne prenesu ništa ili cenzurišu ili stave čoveku u usta nešto što nikada nije rekao, a kada njegov advokat daje izjavu, izjavu cenzurišu, iako im 10 minuta daje izjavu, ali zato Veljka Belivuka citiraju od A do Š, i to ga citiraju onako da je to otprilike onako novi apostol istine. E, vidite o kakvom se licemerju radi i kakva se tu kampanja vodi.

Znači, ono što im ne odgovara nikada neće pustiti, naprotiv, uvek će da izvrnu nečiju izjavu i uvek će stati na stranu onoga ko im vodi kampanju. Ovde imamo neke političare koji vode obilato tu kampanju. Kad je Veljko Belivuk, očigledno predvodnik, pravi predvodnik ovih preko puta, to se citira sve od A do Š, šta je rekao i to… Vrlo je zanimljivo nešto, gospodine Orliću, tačno se apostrofiraju određeni političari koji bi morali da budu razapeti u medijima, a naravno Belivuk očigledno po zadatku, tako mu je neko rekao, određene prećutkuje, namerno prećutkuje. To se ovde sa ove druge strane koristi.

Takva se danas kampanja vodi i niko ne sme da sumnja. Znate, to im je kao dogma, kao vernici, niko ne sme da sumnja u ono što je Belivuk rekao iako svi znamo da osumnjičeni, odnosno optuženi na sudu mogu da iznesu šta god hoće u svoju odbranu, i to je njegovo pravo, može i da laže, može i da izmišlja, ali ne sme da se sumnja u tako nešto.

Ja samo želim ljudima da pojasnim o kakvim se licemerima radi. Pričaju o Darku Šariću, pa u vaše vreme sve nekretnine, sav kapital stekao, pa ovde kupovao po Beogradu, bio vam je najveći investitor u tom periodu. O čemu, bre, pričate? Sve živo što je kupio, kupio je tim parama od droge, kupio je u vaše vreme bre! I sve živo stekao ovde. Ko mu je to dopuštao? S kim je u policiji sarađivao? Ko mu je u policiji omogućavao da to radi u vaše vreme? Kako vas, bre, nije sramota? Imate li vi stida nekog?

Kažete, što niste rešili 10 godina nešto? Pa, znate ako je trebalo da se čeka… Kad je ubijen Boško Buha? Godine 2003. Od 2003. do 2012. godine niste se mrdnuli. Isto i za Momira Gavrilovića. Naša vlast je i Ćuruvijino ubistvo rešila. Pa još neka silna ubistva, pa da ne govorim o nekim korupcijama. Mada moram da vam kažem da ne treba vlast da rešava, to Tužilaštvo rešava, ali u vaše vreme ništa nisu radili, jer je postojao zavet ćutanja, jer ste i vi bili deo toga svega i zato dragi prijatelji, svi ovi koji ovo slušate, hoću samo da znate kako se licemerno ovde vode određeni postupci i šta se ovde radi. I zato kad čujete ove ludosti, znajte da je to čista propaganda i vođenje kampanje. Hvala.

PREDSEDNIK: Reč ima Miroslav Aleksić, po amandmanu.

MIROSLAV ALEKSIĆ: Zahvaljujem, predsedniče.

Poštovane kolege poslanici, ja podržavam predlog amandmana gospodina Srđana Milivojevića zato što očigledno da u ovoj državi postoje neki problemi sa organizovanim kriminalom i sa visokom korupcijom.

(Milenko Jovanović: Ti si problem.)

Možete vi sada da galamite, možete da dobacujete, kako god, ali suština je jedna – 10 godina vladavine SNS i Aleksandra Vučića je dovela dotle da danas građani Srbije redovno slušaju, nebitno sa kojih medija, neke priče koje su neverovatne za jedno uređeno društvo, za jednu ozbiljnu državu, za državu u kojoj bi trebalo da postoje institucije. Te priče su počele da se pričaju dosta davno, još kada su porušeni objekti u Savamali pod okriljem noći, da se do dana današnjeg nije saznalo ko je porušio u centru Beograda neke objekte, privatne objekte i ne znamo ko je to uradio. Predsednik države je za to okrivio najviši vrh vlasti u Beogradu.

Posle toga smo imali niz drugih neverovatnih afera, kao što je GIM, trgovina oružjem, u koju je direktno bio umešan Nebojša Stefanović, visoki funkcioner, čiji je otac bio u toj firmi i ne samo sa da su sarađivali sa „Krušikom“ i dobijali povlašćene poslove i ugovore, već i sa drugim fabrikama namenske industrije.

Iza toga su se dešavali i neki drugi slučajevi. Taj čovek koga vi pominjete – kriminal, navijač, ubica, šta god da je, Veljko Belivuk je neko ko je nastavo za vreme vaše vladavine. Za njega niko nije znao pre 2016. godine, kao što nije znao ni za Saleta Mutavog. Možete vi sada da prebacujete odgovornost na neke druge, ali očigledno da država nije htela ili nije znala da spreči nastajanje i funkcionisanje takvih grupa i za to treba da odgovarate kao neko ko sprovodi vlast u poslednjih 10 godina u Srbiji.

To je suština. Možemo mi ovde da pravimo rijalitije, ali hajde da pogledamo malo kako to izgleda sa drugačije strane, a onda su nastale afere sa Kosovarima – Zvonko Veselinovićem i Milanom Radojičićem koji su dovođeni čak u vezu sa ubistvom…

(Nikola Radosavljević: Koji Kosovari?)

Izvinjavam se…

(Milimir Vujadinović: Koji Kosovari?)

PREDSEDNIK: Reaguju poslanici, jer ste upotrebili termin – Kosovari.

(Nikola Radosavljević: Sedi dole!)

MIROSLAV ALEKSIĆ: Sada barem znamo ko je u okviru SNS pod najvećom zaštitom. Dakle, video sam to kada je predsednik države ovde, govoreći o pitanju Kosova i Metohije, najviše brani ovde Milana Radojičića, tako da me ne čudi sada ovakva histerija poslanika, kada sam pomenuo imena Zvonka Veselinovića i Milana Radojičića. Ne znam zašto, ali izgleda da je zabranjeno.

PREDSEDNIK: Reakcija je zbog termina – Kosovari.

MIROSLAV ALEKSIĆ: Pored toga, događale su se neverovatne stvari…

PREDSEDNIK: O kome god da govorite, taj termin – Kosovari, to je ono na šta ljudi reaguju.

MIROSLAV ALEKSIĆ: Nije mi bila namera. Hteo sam da kažem da su to građani Kosova i Metohije. Da li je u redu?

PREDSEDNIK: Građani Republike Srbije.

MIROSLAV ALEKSIĆ: Nije bila namera da uvredim nikoga. I za mene kažu da sam Moravac. Ja se ne stidim toga kada mi kažu da sam Moravac, ako smatrate da je to uvreda.

Dakle, dešavale su se još neke stvari, kao što je Dijana Hrkalović u MUP-u koja je bila siva eminencija MUP-a Republike Srbije, radila je šta je htela, dovođena u vezu sa raznoraznim spornim ljudima, a onda je i ona uhapšena, pa je onda postala zvezda TV medija itd.

Dešavali su se i mnogi drugi problemi u javnim preduzećima: EPS, „Telekom“. To su sve strašni problemi koje građani Srbije vide da se dešavaju i niko ne reaguje, nema odgovornih, nema sankcionisanih.

Kada govorimo o slučaju Jovanjica, to je jedan eklatantan primer, to je primer gde se jedan proizvođač narkotika u Srbiji brani od strane cele vrhuške vlasti naše zemlje – i predsednika države, i premijera, i poslanika, i svih ostalih. Zašto to radite? Zašto ne dozvolite da institucije odrade svoj posao? Ako je neko kriv, neka odgovara.

Mi smo došli posle velike borbe do saznanja da je direktor BIA Bratislav Gašić, ni manje ni više, kontaktirao sa Predragom Koluvija, da su tamo bili uključeni predstavnici VOA, BIA, MUP, uhapšeni ljudi. Procesi je u toku i vi utičete na te procese upravo tako što želite da govorite i da obesmislite da je to neko nešto namestio. Šta je ko kome namestio? Šta je ko kome namestio? Ko je imao? Građani Srbije imaju interes da se ne proizvodi droga u Srbiji, da naša deca na ulicama nemaju drogu. Valjda protiv toga treba da se borimo.

Sada kad govorimo o ovom amandmanu, pa naravno da treba da se sprečava kriminal i korupcija u jednoj zemlji, ja podržavam to i sve zemlje u svetu i Vlade se bore protiv toga, ali čini mi se da se ovde taj korov zaliva od strane vlasti. Da nije tako, ne bi bilo ovakve histerije, nego bi ste pokazali da neko može da odgovara kada se bavi kriminalom i korupcijom i to ne onda kada se posvađa ili naljuti neko iz vrhuške vaše partije, nego onda kada institucije utvrde da je neko kršio zakon, krao, ubijao i radio šta god. To se nije desilo prethodnih 10-11 godina i zato podržavam predlog ovog amandmana. Hvala.

PREDSEDNIK: Vreme ovlašćenog predstavnika poslaničke grupe, Marina Raguš. Izvolite.

MARINA RAGUŠ: Hvala, gospodine predsedniče.

Prvo, trebalo bi da se prisetimo koliko je Otpor dobio za rušenje režima države u kojoj je kao živeo, koliko para. To je veleizdajnički čin zato što ste bili finansirani od strane, znate dobro koga, jel da? Vama se veruje, po kom principu? Vama nije verovala EU, ni Evropska komisija. Šta ste zaboravili, imate političku amneziju, da su vas oni urušili? Sećate se pokojne Verice Barać. Pa, da li smo mi pravili taj izveštaj ili Vladin organ, Savet za borbu protiv korupcije? Zaboravili ste to?

U periodu najveće krize, kada je pola miliona ljudi ostalo bez posla, vi ste krali, vi ste opljačkali Srbiju i to kroz 24 sporne privatizacije. Izveštaj pokojne Verice Barać je preda mnom. Hoćete da vam ga čitam do detalja? Hoćete da čitam drugi izveštaj o vlasništvu o medijima, kako ste izvlačili pare iz budžeta, kako su 619 miliona evra zaradili, a počeli od vrlo malo osnivačkog uloga. Šta, imate političku amneziju?

Nismo vas mi urušili, nego oni koji su vas napravili, jer su shvatili da ste došli tu, napravili, što bi Italijani rekli „pijovru“ ili „hobotnicu“, opljačkali ovu državu i ovaj narod i vi sada imate obraza da pričate o tome.

Vrhunski cinizam je da je Zoran Đinđić ubijen. Sasvim sam sigurna da dobro znate pozadinu njegove likvidacije. Vaš ministar unutrašnjih poslova nije podneo ostavku. Kraj priče, nema te vi više obraza o tome da pričate.

Gospodi koja priča o Belivuku i klanu, hajte da otpakujemo to. Pa, vi zalivate tu priču. Vođe zemunskog klana su bile streljane, Šilerova minirana. Zašto? Da li bismo i mi možda iz te Šilerove saznali ko je dolazio tamo, ko je kolike pare dobijao tamo, ko je bio pored bazena, ko je komunicirao sa njima, ko je pravio most za 5. oktobar, jer bio je problem na koju stranu će otići Legija, zemunski klan i svi ostali?

(Đorđe Stanković: Šešelj.)

Nije vama Šešelj problem, vi ste sami sebi problem.

A, u nastavku izlaganja tokom današnjeg dana, ja ću vam detaljno obrazložiti kako ste, na koji način, opljačkali ovu državu. Nije vas Šešelj oborio, nego oni koji su vas doveli na vlast kada su razumeli šta ste postali.

Draga gospodo, vrhunac svega, kada već pričate o Belivuku i njegovoj ekipi koji su uhapšeni, tako se to radi u pravnoj državi, pa imaju i mogućnost da iznesu svoju odbranu, to će pravnici ovde u ovoj sali jako dobro da vam objasne, jer vi to ne znate, direktno utičete na postupak koji nije pravosnažno okončan i to na stranu Belivuka i ekipe. E, to je vaš koncept pravne države. Svi vi koji ste takođe vodili kampanju kontra izmene Ustava, da pravosuđe bude oslobođeno bilo kakvog političkog pritiska.

Dakle, molim vas, kada ulazimo u ovakve rasprave, vodite samo računa da makar malo budete korektni, jer postoje građani Srbije, evo mi smo najgori na svetu, ali postoje građani Srbije koji se jako dobro sećaju tog vremena.

Sećaju se i 2008. i 2009. i 2010. godine, kada niste imali rešenje za krizu, jer vas nije interesovala, kada ste kao skakavci opustošili Srbiju i pola miliona ljudi, množite to sa četiri člana domaćinstva, ostavili bez posla. Nismo mi vas srušili, urušili ste se sami, jer ste bili pohlepni i zato što ste opljačkali i narod i državu i ovaj narod to pamti.

Zato se sada koprcate da dobacite do 3% pa vam teško ide. Nemojte, ljudi, Srbija se nalazi u mnogo težoj situaciji nego što su ove besmislene rasprave, a znate vrlo dobro šta radite. Na jako lošoj priči pokušavate da steknete političke poene.

Konačno, pa baš zato što su uhapšeni, pričali ste o vrhu policije i svim tim navodnim aferama. Svi su uhapšeni. Šta je bilo u vaše vreme? Svi su uhapšeni i odgovaraće za to. Pratite samo hroniku. Svakodnevno se hapsi svako onaj za koga policija po nalogu Tužilaštva prikupi dovoljnu količinu materijalnih dokaza i on može da se procesuira, a ne tako što će tabloidi pisati o tome.

Gospodo, oni su svi uhapšeni. Da li ste svesni da ste vi dali odu demokratičnosti, zapravo, vlasti SNS, sve vreme? Sve vreme ste vi nabrajali ljude koje smo mi uhapsili, vi nekada streljali.

Prema tome, nemojte, dajte da se vratimo dnevnom redu, imate potpuna prava na svaku kritiku, ali molim vas, dajte da se držimo činjenice, a ne poluistina i ne manipulacija, nije vreme za to. Hajde da preteknemo ovu zimu, pa posle možemo da pričamo sve te teme kada se svi ti procesi pravosnažno okončaju.

Prosto se delegitimisano osećam kada to vama treba da govorim, jer se zalažete za pravnu državu. Hvala.

PREDSEDNIK: Znači, javljanja možemo dalje po amandmanu, nije bilo pominjanja stranaka, nije bilo pominjanja ličnih imena.

Ko želi po amandmanu?

(Zoran Lutovac: Replika.)

Znači, može po amandmanu ako želite tako.

(Zoran Lutovac: Replika, jeste.)

Izvolite, po amandmanu, Zoran Lutovac.

ZORAN LUTOVAC: Replika, dakle.

PREDSEDNIK: Rekao sam vam, vreme po amandmanu, imate vreme ovlašćenog predstavnika kao predsednik poslaničke grupe.

ZORAN LUTOVAC: Znači, gospođa je pomenula Zorana Đinđića po imenu, pomenula je stranku, imam pravo na repliku.

PREDSEDNIK: Ne, stranke nije.

Što se tiče Zorana Đinđića, mnogo stranaka postoji tu koje bi mogle to da kažu, tako da imate vreme po amandmanu.

ZORAN LUTOVAC: Znači, ovo je već drugi put da gospođa pominje zemunski klan i Belivukov klan i poredi ih. Zemunski klan je bio anti-državni projekat, Belivukov klan je bio državni projekat, u tome je razlika.

Znači, zemunski klan je ubio premijera, Zorana Đinđića, a Belivukov klan je štitio predsednika na inauguraciji. U tome je razlika između ova dva klana, u tome je razlika.

Osim toga, stranka u kojoj je bila gospođa je najavila ubistvo Zorana Đinđića, potom su slavili ubistvo Zorana Đinđića, a potom su preuzeli njegovu retoriku i prave mu spomenik. Može li išta gore, licemernije da se uradi?

Druga stvar, pitanje je da li bi članovi Belivukovog klana bili ikada uhapšeni da nije došao nalog od stranih službi koje su presrele sve ono što se dešavalo i zahtevale da se to desi. Na taj način on je spasao i živu glavu. Nije doživeo sudbinu Cvijanovu.

PREDSEDNIK: Predstavnik predlagača, Milenko Jovanov. Izvolite.

MILENKO JOVANOV: Ovo zaista već prelazi u nešto što ni na šta ne liči.

Ja znam da se Milovan Brkić hvalio da je našao neke, kako on kaže, „diletante i budale“, kraj citata, hvalio se u širem društvu i širem okruženju koje će bespogovorno citirati sve njegove izmišljotine. Kada sam dobio tu informaciju, ja sam verovao da to nema veze sa istinom, ali, kako neke stvari stoji, deluje da to ima veze sa istinom i da se neki sami javljaju da potvrde tu tezu.

Dakle, izmisli se nešto i onda to izmišljeno ponavljamo unedogled, zato što želimo da se stvori slika da je to stvarno tako. To je cela poenta. Neko izmisli vest i tu izmišljenu vest ponavljamo unedogled, ne bi li ljudi rekli – e, tu ima nešto. Nema ničega.

Poredite Belivukov klan sa klanom ljudi koji su u vreme vlasti bivšeg režima nosili značke policije, jer oni nisu bili državni projekat pa su značke pravili u svojoj režiji, pravili bilborde gde su pozivali da oni reaguju za sve što treba, itd, itd. Ključna razlika je u tome što je u naše vreme kriminalna hobotnica rasturena i svi su u zatvoru i svi će da odgovaraju.

Ono što je takođe razlika, to je da u to vreme opozicija nije nastupala kao odbrana kriminalaca protiv kojih se vodi postupak, a vi ste danas sastavni deo odbrane, zajedno sa medijima koji to rade, zajedno sa advokatskim timom koji to rade. I neka vam je na čast da budete odbrana ljudima koji su odsecali glave.

PREDSEDNIK: Povreda Poslovnika, Srđan Milivojević ima reč.

SRĐAN MILIVOJEVIĆ: Gospodine predsedniče, povređen je član Poslovnika 104.

Gospođa Marina Raguš je citirala moje izlaganje i vrlo ga je pogrešno razumela. Po tom osnovu, ja sam imao pravo na repliku. Znači, imali ste pravo da mi date repliku. Ja vas sada pozivam da mi date pravo na repliku. Nema potrebe da pokazujete strah od reči Demokratske stranke. Strah je dobar ko ga poznaje. Ali, pustite nas da kažemo. Vi treba da nas se plašite, ali pustite nas da kažemo.

PREDSEDNIK: Ako ste pročitali taj član 104, ima tamo negde u stavu 3. na osnovu čega se donosi odluka o postojanju prava na repliku i ko to radi. Tako da ništa prekršeno nije, potpuno je jasno.

Da li želite da se Skupština izjasni? (Da)

Povreda Poslovnika, Željko Veselinović. Izvolite.

ŽELjKO VESELINOVIĆ: Poštovani predsedniče, poštovane kolege narodni poslanici, reklamiram član 27.

Zamolio bih vas kao predsednika da prosto vratite temu dnevnog reda ovde u Skupštinu.

Nema potrebe više da slušamo o Belivuku, nema potrebe da slušamo više bilo šta o nekim zemunskim ili nekim drugim klanovima. Srbija se nalazi u situaciji u kakvoj se nalazi i ja mislim da građani Srbije od nas očekuju ozbiljnost i očekuju da ova Skupština raspravlja o onome o čemu smo danas došli ovde, a to su amandmani. Hvala.

PREDSEDNIK: Hvala.

Ne smatram da sam bilo šta prekršio time što sam dozvolio da slobodno koriste svoje vreme narodni poslanici koji sede tu oko vas, ali ako je ovo bio apel upućen njima sa vaše strane, ne bi bilo ništa loše da vas poslušaju u tom smislu. Naprotiv, bilo bi korisno.

Reč ima Miroslav Aleksić, po amandmanu.

MIROSLAV ALEKSIĆ: Hvala, gospodine predsedniče.

Kad govorite o manipulaciji, gospođo Raguš, ja prihvatam da zaista nema većih manipulatora od vas i ove vaše vlasti i uspeva vam to, čestitam.

Nisam samo shvatio zašto se meni obraćate sa tim – vi, vi, vi ste bili 2008. godine, 2010. godine, vi ste krali, vi ste upropaštavali, vi ste radili. Ja mislim da vam ja nisam adresa i verovatno mislite na neke druge, pa ste napravili neki lapsus.

Što se tiče spornih privatizacija, to možete najbolje da pitate Sinišu Malog, on je vaš ministar finansija. Tada, u to vreme, eto, gle čuda, bio je direktor Centra za aukcije u nekoj drugoj, toj žutoj vlasti koju napadate, pa verovatno hoćete mene tu da ubacite.

Takođe, za sve druge stvari, pogledajte malo oko vas, s kim sedite kada napadate tu neku prethodnu vlast, ali bi mnogo važnije bilo da pogledate vašu odgovornost za deset godina sadašnje vladavine. To što danas neko iz opozicije, ko god bio, govori o tome da treba da se bavimo borbom protiv organizovanog kriminala i korupcije, zar to vlast ne želi? Zar to ne treba raditi? Zar ne treba govoriti o tome? Valjda bi oko toga trebali svi da se usaglasimo? Ko je kriv, neka odgovara. Da li je opozicija u pitanju, da li je u pitanju vlast, svako neka odgovara.

Ali, meni se čini da vi sami sebe branite time što se toliko upirete da se ne pominje tema organizovanog kriminala i korupcije u državi Srbiji.

Sa druge strane, rekli ste još jednu neverovatnu stvar – kako opozicija utiče na to, zapravo na sudske postupke, svojim izjavama i svojim stavovima. Jel ste možda razmislili da pitate nekog od vaših kolega poslanika ili možda predsednika države kada direktno u javnom nastupu kao predsednik države brani Predraga Koluviju? Jel to nije uticaj na pravosuđe u ovoj zemlji kada čovek sa najvećom funkcijom u državi to radi i uzima bilo koga u zaštitu? Ili je samo uticaj na pravosuđe kad to ovako silna opozicija radi?

Nemojte da budete licemerni, budite ozbiljni i stojte iza onoga što govorite.

Što se tiče ubistva i ubistava, zar vi treba da govorite o nečemu? Koliko puta ste rekli da će biti pronađene ubice Olivera Ivanovića? Šta je urađeno po tom pitanju? Evo, čuli smo juče da je uhapšen neki Zvonkov saradnik koji je umešan u to.

Još jedna stvar, vrlo važna.

Kada govorite meni šta sam ja negde bio ili radio 2008. godine, pogledajte, gospođo Raguš, pre svega vas. Vi ste bili savetnica gospodina Vojislava Šešelja, tada kada je zemunski klan nastajao, kada je vršljao, taj isti zemunski klan sprovodio masakre i ubistva, a Šešelj igrao šah sa zemunskim klanom. Vi ste, gospođo Raguš, takođe bili recezent nekih Šešeljevih knjiga. Jedna od njih je, citiram „Engleski pederski isprdak Toni Bler“. Znate, tom istom Toni Bleru, za koga ste bili recezent, je ova vlast, Aleksandra Vučića, dala dva miliona evra za savetovanje.

Govorite o nekim ljudima iz prošlosti koji su prekoputa vas. Pogledajte malo sebe i vaše dvorište. Hvala.

PREDSEDNIK: Pravo na repliku, dva minuta, Marina Raguš.

MARINA RAGUŠ: Mnogo mi je drago da sam izazvala toliku pažnju vas sa te strane. Ja se vama nisam lično obraćala. Verovatno ste nešto pogrešno razumeli. Sledeći vašu logiku takođe bih mogla da kažem da u poslednjih desetak godina nisam bila u politici. Sa tom politikom nemam nikakve veze. Tek od pre par godina sam se vratila. Da, u pravu ste, ja sam bila K.I.Z menadžer, da vas ispravim. Verovatno vam je to rogobatnije, teže se pamti u Haškom tribunalu zajedno sa sadašnjim predsednikom Republike Aleksandrom Vučićem i časno smo obavljali tu funkciju.

Suština mog izlaganja malopre je bila, ali vi manipulišete sve vreme vrlo drsko, vrlo licemerno i nalazite se prozvanim, verujete ja čak o vama i ne razmišljam, nisam ni gledala u vašem pravcu, tu su neke starije kolege koje su mi interesantnije, vi niste, moram priznati, sledeće činjenice – po najnovijem izveštaju Evropske komisije u mnogim oblastima mi nismo zabeležili neke velike poene, ali u oblasti pravosuđa jesmo napredovali i to vam je odgovor na sve ovo što radite već nekoliko dana u Skupštini, dok narod i građani Srbije, koji prate ovo zasedanje, meni verujte, toliko iskustva imam, toliko godina, možete da kažete sve što vam padne na pamet, ali meni su ovde bitniji građani.

Oni očekuju i novu Vladu, oni očekuju određena rešenja, oni očekuju mir i stabilnost, energetsku bezbednost, ne očekuju oni vas, sasvim sigurno, jer da su hteli od vas da očekuju, vas bi glasali, vi biste bili vlast. Bogu hvala, rezultatima i delima se veruje, a nerecikliranim projektima koji se, evo kako vidimo, opet kandiduju za vlast, tako što bi verovatno po ko zna koji put u vrlo teškim momentima za zemlju da lešinare preko nečega što se zove, dakle, vrhunski kategorički imperativ, a jeste srpski nacionalni interes koji vi meni sve vreme spočitavate i na tome vam hvala.

PREDSEDNIK: Hvala, gospođo Raguš.

Po amandmanu, Zoran Lutovac.

ZORAN LUTOVAC: Dakle, ovde smo čuli, kaže – u vaše vreme, taj čovek koji je izgovorio u vaše vreme, uvaženi kolega, poslanik je bio na vlasti, to je bilo i njegovo vreme, kao što je i ovo njegovo vreme. Njegova su sva vremena, on je čovek za sva vremena.

Što se tiče opozicije, kaže – nije u to vreme branila kriminalce, kaže – opozicija u to vreme nije branila kriminalce. Nije ih branila, ona je bila njihov portparol, najavljivala je šta će se desiti, to je tada radila opozicija u kojoj je bila gospođa.

Što se tiče hobotnice, hobotnica nije uhvaćena, uhvaćen je deo hobotnice, glavni deo hobotnice je na slobodi, a to je političko krilo organizovanog kriminala- I najzad hapse, jeste, tačno je, neki su uhapšeni, ali ti isti koji su uhapšeni i branjeni su od strane ljudi koji pripadaju ovoj vlasti. Oni ih hapse, pa ih onda na sudu brane, pa kada okrivljeni Dijana Hrkalović nešto kaže onda tužilac odmah reaguje, a kada neki drugi koji ih inkriminiše isto tako nešto kaže, tužilaštvo se ne oglašava. E, u tome je razlika.

Zato molim vas nemojte da dozvolite više da se u ovoj sali izgovaraju lične diskvalifikacije i da se poslanici vređaju i lično i stranke, molim vas da počnemo da govorimo ono što je tema danas. Hvala vam.

PREDSEDNIK: Kako bi sve bilo bolje kada bi samo oni koji pozivaju da ne bude lično diskvalifikacija, moli da se uzdrže da sami to ne rade prvi neuporedivo bolje.

Dva minuta, izvolite gospođo Raguš.

MARINA RAGUŠ: Hvala vam na ovom poslednjem gospodine Lutovac.

Ja se slažem sa vama, ali vaše kolege su mene više puta direktno uvredile, a da vi niste reagovali, ali eto, stavljamo to po strani, potpuno je nebitno. Meni zaista možete da kažete sve što vam padne napamet, kod mene se čak i najniži krvni pritisak neće povisiti, valjda vam je to jasno.

Nego ono što mi očekujemo od svih vas, pogotovo vas koji imate duži politički staž, da nam objasnite kako ste opljačkali Srbiju, kroz privatizaciju „Sartida“, „Jugoremedije“, „Mobtela“, „C marketa“, „ATP Vojvodine“, „Luke Beograd“, „Nacionalne štedionice“, „Večernje novosti“, Veterinarskog zavoda Zemuna, „Zastave elektro“, „Tehnohemije“, „Srboleka“ „Šinvoza“, „Keramike“ iz Kanjiže, „Prosvete“, poslovi „Azotare“ Pančevo, „Trudbenik gradnja“, „Nuba invest“, Koncesija za autoput Horgoš-Požega, izvoz šećera u zemlje EU, preduzeće „Putnik“, „Srbija turist“ i 24: „Galenika“. To očekujemo da nam kažete, a to se nalazilo u izveštaju vladinog Saveta za borbu protiv korupcije, Evropski parlament doneo je rezoluciju pošto niste hteli da skinete strogo poverljivo stepenovane dokumente i Evropska komisija je tražila da se to naknadno istraži. Tako ste uništili Srbiju i zbog toga ste izgubili vlast. O medijskom izveštaju ću malo kasnije.

PREDSEDNIK: Po amandmanu, Zoran Zečević.

(Zoran Lutovac: Replika, lično sam pomenut.)

ZORAN ZEČEVIĆ: Ne po amandmanu, nego povreda Poslovnika.

Gospodine predsedavajući, povreda Poslovnika, član 106. Mislim da smo mi svi zreli i odrasli ljudi i da treba da se držimo teme. Potrošili smo dva sata vremena, građani Srbije nisu imali prilike da nas u startu prate, ali evo sada nas prate, mi smo na ovakav način kako se vodi sednica, daleko od tebe.

Molio bih vas da sa mesta vašeg autoriteta vratite nas na temu, jer građani nisu dužni da slušaju šta je bilo i šta će biti. To nek se dogovore na nekom drugom mestu, hajde molim vas da razgovaramo o temi.

PREDSEDNIK: Gospodine Zečeviću, odmah ću da vam odgovorim. Dakle, 106. se tiče teme, ali kada se uđe u repliciranje, to onda nije u vezi sa temom. Po pravilu nije i to pravilo koje se tiče teme tada ne važi. To je prosto parlamentarna praksa. Tako da nismo prekršili ništa, ali saglasan sam da bi bilo bolje da nastavimo raspravu po amandmanima.

Da li želite da se izjasni Skupština? (Ne.)

Dobro. Nećemo se izjašnjavati.

Prihvatiću predlog i preći ćemo na sledeći amandman, uopšte ne sumnjam da će da se nastavi rasprava i tu.

Pročitaću sledeći amandman.

(Zoran Lutovac: Tražio sam repliku. Lično sam pomenut.)

Na član 1. amandman su zajedno podneli narodni poslanici Radomir Lazović, doc. dr Biljana Đorđević, Robert Kozma, prof. dr Jelena Jerinić i prof. dr Đorđe Pavićević.

Reč ima Jelena Jerinić.

JELENA JERINIĆ: Zahvaljujem.

Poštovani predsedavajući, poštovani građani i građanske Srbije, prethodnih dana smo od poslanika vladajuće stranke čuli nekoliko puta da je usvajanje ovog zakona preduslov za izbor Vlade. To prosto nije tačno. Vlada je mogla da bude izabrana i sa postojećom raspodelom resora i tada ne biste morali ni nas danima da slušate i tolike živce da trošite.

Međutim, nije bilo dovoljno 21 ministarstvo, pa je predloženo 25. I to ste mogli mudrije da izvedete. Ostavite 21 ministarstvo, onda postavite još četiri ministra bez portfelja, ionako niko ne zna niti šta oni rade, niti čemu služe.

Naša poslanička grupa je predložila amandman kojim se ne povećava broj ministarstava i određene izmene u raspodeli resora se predlažu. Već je bilo prethodnih dana reči o Ministarstvu za mlade i turizam, čini mi se da je ovo zaista vizionarsko rešenje kritikovala skoro svaka opoziciona poslanička grupa i verujem da nakon toga sve u Srbiji zanima ko li će biti ministar i ministarska u tom resoru i koje se kompetencije za to zahtevaju.

Takođe, smatramo da postojeće Ministarstvo za brigu o porodici i demografiju i Ministarstvo o selu ne bi trebalo da postoje. Ne zato što mislimo da ova pitanja nisu važna, već zato što su ta ministarstva klasičan primer udomljavanja kadrova koalicionih partnera SNS. Kada bismo sada napravili anketu ispred Doma Narodne skupštine među slučajnim prolaznicima i pitali koliko njih uopšte zna da ta ministarstva postoje, sumnjam da bismo dobili mnogo pozitivnih odgovora, a prepoznavanje ličnosti koje su na čelu tih resora verovatno zahteva napredni kurs akademije mladih lidera.

Prosveta i nauka, u našoj poslaničkoj grupi je troje univerzitetskih profesora i naučnika. Mi razumemo da izdvajanje nauke, kao i priključivanje visokog obrazovanja ovom resoru je racionalno rešenje u nekoj drugoj zemlji. Srbija je danas zemlja u kojoj je ulaganje u nauku 0,42% budžeta, a brucoši ne žele da upisuju smerove koji bi ih vodili mestima nastavnika u osnovnom i srednjem obrazovanju zato što su im starije kolege među najslabije plaćenim nastavnicima u Evropi.

Takođe, ovo je zemlja u kojoj akademska zajednica već mesecima ukazuje da su dva člana Upravnog odbora Nacionalnog akreditacionog tela nezakonito i dalje na tim pozicijama. Verovatno i primaju apanažu. Jedan je u sukobu interesa zato što je narodni poslanik, a drugi je osuđen u krivičnom postupku i to za prodaju ispita. Jedini cilj koji se postiže odvajanjem ova dva resora su dve ministarske fotelje, sa pratećom svitom.

Sa druge strane, smatramo da postoji stvarna potreba da se razdvoje resori rada i socijalne zaštite. Predložili smo ministarstvo za društvenu solidarnost i podršku porodicama i ministarstvo za rad, zapošljavanje i ekonomsku demokratiju.

Svedoci smo stalnog i masovnog kršenja radničkih prava i zemlja smo sa ogromnim socijalnim nejednakostima. U vremenu nadolazeće krize, na koju nas i vlast upozorava, potrebno je posebno voditi računa o onima koji su najranjiviji.

Umesto toga, danas u Srbiji tetkicama i pomoćnim radnicima u školama se uskraćuje pravo na topli obrok zarad zaštite budžeta. To su ljudi na kojima, pored vaspitača, učitelja i nastavnika, na kojima počiva naš obrazovni sistem. To su ljudi koji brinu o našoj deci, o prostoru u kojem deca borave i koji su zaista veliki teret u uslovima kovid epidemije.

Konačno, predlažemo i ukidanje ministarstva za javna ulaganja. Već postoji Kancelarija za to, a po izveštaju Vlade ona zaista odlično radi. Ne vidimo potrebu da ovo postane ministarstvo Takođe ću podsetiti da direktora ove kancelarije praktično od osnivanja držite u v.d. stanju.

Inače, Srbija je šampion u „vedeovanju“ i u poslednjih nekoliko godina 78% rešenja o postavljenju vršilaca dužnosti bilo je nezakonito. To se dešava najčešće iz dva razloga - ili vaš kandidat ne ispunjava uslove za izbor na funkciju, na primer nema odgovarajuću školu, ili zato što postoji potreba da kontrolišete svoje kadrove. O tome je govorila otvoreno i premijerka. Citiram: „Zato što kad neko postane pomoćnik ministra, a nije v.d, postoji malo mogućnosti da ga promenite.“

Takođe, govorila je o tome da će se promeniti zakon koji to uređuje, ali iz određenog razloga to se nije desilo, pa ste umesto toga odlučili jednostavno da i dalje nastavite da kršite Zakon o državnoj upravi. Zahvaljujem.

PREDSEDNIK: Reč ima predstavnik predlagača.

Molim ostale da se ponovo prijave.

Gospodine Jovanov, izvolite.

MILENKO JOVANOV: Hvala.

Naravno, mi nećemo prihvati ovaj amandman. Smatramo da je dosta i kontradiktoran i loše napisan, a još lošije obrazložen, ali nas je uverio u nečemu drugom, da smo dobro procenili da treba razdvojiti prosvetu i nauku, jer zaista ako iza ovakvog amandmana stoje tri profesora univerziteta, onda je zaista potrebno razdvojiti prosvetu i nauku da bi se budući ministar prosvete bolje posvetio radu sa nastavnim osobljem itd, da ne bismo dolazili u situaciju da nam profesori univerziteta, tri profesora univerziteta daju ovakve predloge koje, nažalost, ne da ne možemo da prihvatimo, nego ne možemo da prihvatimo da su ozbiljno ovo pisali. Hvala.

PREDSEDNIK: Po amandmanu, Jasmin Hodžić.

JASMIN HODžIĆ: Hvala, predsedniče.

Dame i gospodo narodni poslanici, naš poslanički klub neće prihvatiti predlog naših kolega iz Zeleno-leve koalicije, iz jednostavnog razloga zato što smo mi našim potpisima podržali ovakvu strukturu Vlade kakva je data u Predlogu izmena i dopuna Zakona o ministarstvima.

Manje-više, skoro svi amandmani koji su predloženi ovde se tiču upravo strukture same Vlade ili spajanjem različitih resora, ili nekim lingvističkim nedostacima. To je manje-više u redu sa aspekta opozicije, jer to je deo jednog političkog folklora na Balkanu i ja ne vidim tu ništa preterano sporno, osim što je sporno da to, meni se čini, nije previše važna tema u ovim okolnostima.

Znači, znamo svi u ovoj sali da broj ministarstava ne utiče na samu strukturu državnog aparata i na koštanje državnog aparata po dubini, ne povećava se broj izvršilaca u državnom aparatu time što je povećan broj ministarstava. Ali, u redu, kažem, to je prosto deo političkog folklora na Balkanu i potpuno je u redu.

Meni je mnogo važnije ono što kolege iz opozicije, čini mi se, nedovoljno jasno uviđaju trenutak u kome se nalazi naša zemlja. Znači, mi ulazimo u jednu fazu ozbiljnog geopolitičkog preoblikovanja celog sveta koji je praćen ekonomskom krizom. Taman smo izašli iz Kovid pandemije, po mom sudu vrlo uspešno, gde je ova zemlja zadržala dobar privredni rast. Recimo, u 2021. godini naša zemlja je imala rast od 7,5%, naša zemlja je investirala što u privredu, što u građanstvo preko osam milijardi evra, nivo nezaposlenosti je zadržan ispod 10%, kretao se između 8 i 10%. Za sve to vreme smo u stvari podizali i plate i penzije i nekako smo uspeli da sačuvamo ekonomski nukleus ovog društva.

Moram da naglasim da je i u Sandžaku dosta ulagano, iz kraja odakle ja dolazim, u poslednjih nekoliko godina. Nastavlja se izgradnja autoputa preko Pešteri, gradi se klinički centar u Novom Pazaru, ulaže se u infrastrukturu kanalizacionu, komunalnu, vodovodnu. Recimo, u Sjenici se najavljuje izgradnja komunalne infrastrukture. Završen je i put između Tutina i Novog Pazara. Gradi se jedna brza saobraćajnica između Novog Pazara i Kraljeva. Verujte da te teme zanimaju posebno građane iz onog kraja odakle ja dolazim. To su teme kojima treba da se bavimo.

Bojim se da ulazimo u fazu gde će globalna politika skrajnuti ove teme koje se, uveren sam, tiču svih građana naše zemlje, ulazimo upravo u fazu koju sam malopre pomenuo, jednog ozbiljnog geopolitičkog postrojavanja sveta gde tema progresivne ekonomije neće biti na dnevnom redu, već ulazimo u jedan period vrlo ekspanzivne inflacije i posledice ćemo svi osetiti.

Osim toga, važno je napomenuti da u takvim okolnostima rast populizma levog, a posebno desnog populizma, da ne kažem nacionalizma, je podno tle u takvim okolnostima. Moram da naglasim da je SDP Rasima Ljajića 20 godina investirao u jednu inklunzivnu politiku multietničkog društva, kojima ja vrednosno i težim. Zaista, ako dozvolimo da ta vrsta populizma preovlada, desnog populizma, maltene ćemo sve ono što smo radili godinama, da integrišemo manjinske zajednice u našu državu, biće potpuno izbrisano.

Mislim da ono što je uradio i predsednik Vučić na otvaranju puta između Tutina i Novog Pazara, gde je poslao zaista ohrabrujuće poruke, da su to hrabre poruke, jer te poruke ne želi niko ili većina ne želi da čuje, o dobrom suživotu između Bošnjaka i Srba, o upućenosti ta dva naroda koji ne treba da žive jedni pored drugih, već zaista jedni sa drugima. To je, čini mi se, razlika između tih lakih rešenja, lake politike, bavljenjem brojem ministarstava i teških odluka, kao i hrabrih na kraju krajeva poruka, simboličnih poruka koje treba da svi odavde pošaljemo.

Ideja da Vlada bude manjinski inkluzivna je sjajna ideja i naša partija će imati kandidata koji dolazi iz manjinske zajednice. Mislim da je to u stvari i način da prenebregnemo onu Andrićevu misao kada je govorio o Bosni kao prostoru gde su ljubavi miljama daleko, a mržnja odmah preko plota, da je to u stvari suština naše politike, da prevaziđemo taj koncept ljubavi prema Moskvi, Istanbulu, Beču, Briselu, da su nam to najveće ljubavi, a da su nam komšije u stvari oni koje mrzimo.

Mislim da moramo da preokrenemo to u našu korist, jer meni se čini da moramo da razvijamo tu vrstu zajedništva, pogotovo u ovim okolnostima, jedan dobar duh patriotske privrženosti, ne samo većinskog naroda, već i svih nacionalnih zajednica koje žive u ovoj zemlji.

Želim da kažem da odluke koje budemo donosili, ovo je samo jedna u nizu odluka, Zakon o ministarstvima. Odluke koje budemo donosili sa izborom Vlade i strukturom Vlade koja će raditi u narednim mesecima i godinama i odluke koje bude donosila ta Vlada, te će odluke imati reperkusije ne samo za generaciju koja danas živi u našoj zemlji, već bojim se za generacije koje dolaze.

Za takve odluke zaista mora da postoji i hrabrost i odgovornost kod svih nas, a ne politikanstvo. Ako ne budemo imali hrabrosti i odgovornosti, ako ne budemo znali kojim putem da krenemo i u spoljnopolitičkoj orijentaciji ove zemlje ako ne budemo znali gde da se okrenemo, a očigledno ćemo morati negde da se okrenemo ili ćemo morati da plaćamo cenu za to, ako ne budemo znali, ajde da pogledamo onda u one ljude koji su najproduktivniji deo ovog društva. Da pogledamo gde su oni zagledani, da pogledamo u mlade ljude, u preduzetnike, znači ljude iz biznisa, ljude iz akademske zajednice, naše paore, seljake, radnike, znači sve one ljude koji stvaraju svaki dan za sebe i za svoju porodicu, ja verujem da taj pogled njihov, gde bude usmeren to će biti pravi put za ovu zemlju. Ja verujem da ćemo konačno izabrati pravi put za ovu zemlju. Hvala vam puno.

PREDSEDNIK: Hvala.

Po amandmanu, Branimir Jovančićević.

BRANIMIR JOVANČIĆEVIĆ: Poštovani predsedniče, dame i gospodo poslanici, građani i građanke imao sam prilike više puta da govorim o pitanjima koja se odnose na nauku i na prosvetu i na visoko školstvo danas u Srbiji, na našim skupštinskim odborima. Danas, nažalost, vidim malo prilike, malo tema, malo rečenica o nečemu što je po mom mišljenju danas i ne samo za Srbiju, nego i za svako društvo najvažnije.

Povod za moje javljanje je činjenica da je po novom Zakonu o ministarstvima visoko obrazovanje razdvojeno od nauke. Ono što razlikuje visoko obrazovanje od osnovnog i srednjoškolskog obrazovanja je činjenica da visoko obrazovanje, univerzitetska nastava i fakultetska nastava proističe iz nauke. Dakle, sve ono što predajemo studentima, sve ono što radimo kroz njihove diplomske radove, master radove, doktorske teze, to je nešto što proističe iz našeg naučnog opredeljenja, a uostalom i naše napredovanje na univerzitetu vezano je isključivo za naše i samo u najvećem broju i najvećim delom za naš naučni opus koji ostvarimo u toku svojih nastavničkih karijera. To su dve stvari koje su neraskidivo povezane i danas razdvajati visoko obrazovanje od nauke mislim da je pogrešno.

PREDSEDNIK: Samo da vas obavestim, vreme poslaničke grupe je isteklo, pa završite misao.

BRANIMIR JOVANČIĆEVIĆ: Dakle, eto nažalost, toliko danas o nauci, nekih minut, minut i po, ali hoću samo da zaključim da danas ne prenosim samo stav poslaničkog kluba Demokratske stranke, prenosim stav akademske zajednice, svojih kolega, univerzitetskih profesora. Zahvaljujem se.

PREDSEDNIK: Hvala.

Povreda Poslovnika, Borko Puškić.

BORKO PUŠKIĆ: Poštovani predsedniče Narodne skupštine Republike Srbije, uvažene kolege i koleginice narodni poslanici, poštovani građani Srbije, a pre svega poštovani građani iz Raške oblasti.

Obraćam se vama, uvaženi predsedniče, morali ste da reagujete, ukazujem na povredu člana 107, dostojanstvo Skupštine. Naime, u teritorijalnoj organizaciji, kako je predviđeno po Ustavu Republike Srbije, naš Ustav ne predviđa nikakav Sandžak, nikakve Sandžake. Naš Ustav ne predviđa nikakvo sandžakanje i jedan oblik seperatizma, već je taj prostor odakle i ja dolazim, iz Prijepolja, iz srca Srbije, prve srpske države Raške oblasti, odakle je Stefan Nemanja, odakle je Sveti Sava, predvideo Ustav da se radi o Raškom okrugu i da se radi o Zlatiborskom okrugu. Molim vas, ovde imamo situaciju da prethodni govornik već nekoliko dana priča o nekom Sandžaku, o nekoj ugroženosti, o nekim nezaposlenim ljudima u sistemu vanrednih situacija, vatrogasnih, policijskih ustanova.

Postavljam pitanje – kako ne mogu Srbi da se zaposle u javnom komunalnom preduzeću u Prijepolju. Pa ne može, zato što SDA se pita već godinama, a već godinama SDP. Kako ne mogu Srbi da u centru Novog Pazara, osnivač grada Stefan Nemanja, nije Isa-beg, Isa-beg dolazi nekoliko stotina godina kasnije.

PREDSEDNIK: Sigurno ne postavljate ta pitanja stvarno meni.

BORKO PUŠKIĆ: Ne mogu da postave spomenik upravo zato što SDP Rasima Ljajića to ne uskraćuje i ne dozvoljava.

PREDSEDNIK: I sada želite da otvorimo polemiku oko toga.

Samo mi kažite jednu stvar – da li ćete želeti da se izjasni Skupština?

BORKO PUŠKIĆ: Tražim izjašnjavanje.

PREDSEDNIK: Tražite izjašnjavanje?

BORKO PUŠKIĆ: Apsolutno.

PREDSEDNIK: Dakle, ne tražite zapravo obrazloženje sa moje strane. Izjašnjavanje će biti. U redu, isto povreda Poslovnika.

IVAN KOSTIĆ: Predsedavajući, ukazujem na povredu Poslovnika, član 106, koji govori o tome da govornik može samo da govori o tački dnevnog reda.

Prethodni govornik i njegov kolega juče već nekoliko puta govore o tome da je Srbiji neophodno da uvede sankcije Rusiji. Znači, koalicioni partneri vaši ovde sprovode suprotnu politiku od državne politike Republike Srbije, tako da ste vi trebali da reagujete već drugi put na njihovo insistiranje da se uvedu sankcije Rusiji i da se menja državna politika vojne neutralnosti. Tako da bih vas zamolio sledeći put kada vaše koalicione kolege opet sprovode njihovu sandžačku politiku, koja je naslonjena već 20 godina na njihove koalicione partnere iz SAD, reagujte i opomenete ih. Hvala.

PREDSEDNIK: Dobro. I dalje ste po pravilu najstroži slušajući jedni druge. Nikada ne tražite da se provede pravilo prema vama. A kao što vidite, trudim se da ih prema svima provodim na identičan način, sa jednakom tolerancijom.

Da li želite da se Skupština izjasni po tom pitanju? Pretpostavio sam da ne. Hvala što ne želite.

Povreda Poslovnika.

Želite reč po amandmanu, pet minuta na koje imate pravo. Izvolite.

JAHJA FEHRATOVIĆ: Zahvaljujem, uvaženi predsedavajući. Možda se i ne bih javljao da nije bilo ovih poslednjih govora koji očito pokazuju da kolege koje su govorile ne razumeju ni kulturne, ni istorijske, ni bilo kakve druge procese.

Pre nego što se osvrnem na to, želim kazati zašto mi kao poslanici Stranke pravde i pomirenja podržavamo ovo da se odvoji nauka od prosvete. Kao što su rekle i kolege, i oni su bliske toj ideji, ali iz nekih svojih razloga ne žele to glasati.

Ono što želim kazati jeste da zapravo, nažalost, poštujući i uvažavajući sve ono što nam je servirano i na šta smo bili namoravani od strane Zapada, mi smo donekle iz našeg prosvetnog sistema izbacili pravu nauku i istraživačke procese. Ovde govorim pre svega o nesretnoj Bolonji, koja je na našu žalost posebno ugrozila istraživače i naučnike i, pravo da vam kažem, one koji se zaista bave pravom naukom.

Zato je neophodno preduzeti sve mehanizme kako bi se nauka i naučnici zaštitili od onoga što znači industrijska proizvodnja prosvetnih radnika itd. Imao sam priliku razgovarati sa onima koji su osmislili taj bolonjski proces, koji su potvrdili u suštini da su taj proces uglavnom osmišljavali oni koji se bave tehničkim naukama, da taj proces nije predvideo ono što se zove humanističke nauke, a što su temelj nauka o identitetima i zato su njime ugroženi uglavnom oni naučnici i one naučne discipline koje spadaju i identitetske discipline, poput jezika, istorije, kulture, geografije itd.

Zato je jako važno da se odvoji Ministarstvo nauke, kako bi se u ovom periodu ugroženosti ovih disciplina zaista mogli povratiti onome što jeste suština. Verujem, kada to budemo uradili da će nestati ovih ovakvih sporenja o tome šta znače kulturni i društveni procesi. Naime, na tom jedinstvenom prostoru na kojem se kroz povest mešaju kulture i civilizacije trebamo biti ponosni što baštinimo i termin „Sandžak“ i termin „Raška oblast“.

Što baštinimo i onu kulturu koja je bila i pre Bošnjaka i pre Srba na tom prostoru, što je taj prostor još od praistorije naseljen i što imamo čime, da smo pametni, da smo svi dovoljno svesni da se predstavimo svetu i da to iskoristimo kao jedan neverovatan resurs koji bi nam svima doneo, ubeđen sam, dobro.

Što tamo, recimo, imamo jednu pećinu koja se zove „Smalućka pećina“ koja je još pre, mnogo pre nego na drugim mestima u Evropi pronađen trag življenja čoveka, što tamo imamo nešto što jeste utemeljenje stare države Racije, ali nije grana Novog Pazara, kako je rekao kolega, jer stari grad Ras je malo udaljen od grada Novog Pazara. Novi Pazar je utemeljen tek dolaskom Osmanlija i njegov utemeljivač je Gazi Isa beg Isaković, tako da su to stvari koje se trebaju znati, pa da se precizno i kažu.

Naravno, mi smo ovde mnogo puta i pre govorili sa kolegom Boškom i sa ostalima, da su to kulturološki procesi, da termin Sandžak nije isto što i termin Raški upravni okrug, da je termin Sandžak mnogo širi, do on obuhvata ovih šest opština na prostoru Srbije, ali isto tako veliki deo opština u Crnoj Gori, jedan deo opština u Bosni i Hercegovini i naravno jedan deo onoga što se danas nalazi na Kosovu.

Dakle, to je istorijska, kulturološka, tradicijska vrednost. Raški upravni okrug i upravni okrug je nešto što je trenutno u Ustavu i što je nešto što se poštuje, ali isto tako sve političke partije u Sandžaku se zalažu sa tu promenu. To je naše legitimno pravo. Zato kada govore bošnjački parlamentarci ovde o Sandžaku, govore o tim kulturnim, duhovnim vrednostima, teže tome da sačuvaju svoje identitetske vrednosti i koliko god da volite svoje Prijepolje, volimo i mi to Prijepolje, koliko god da kolega voli Priboj, još više mi volimo taj Pribor.

Evo danas, kada smo uoči tridesete godišnjice od otmice u Sjeverinu, dobro bi bilo da odavde odu poruke da smo uz narod Priboja iz uz Bošnjake i uz Srbije i uz sve ostale, a ne da pokušavamo da širimo reči netolerancije, mržnje i pravljenje novih jazova. Hvala.

PREDSEDNIK: Hvala, gospodine Fehratoviću.

Dame i gospodo, pošto su se stekli uslovi, predlažemo da konstatujem potvrđivanje mandata narodnim poslanicima u Narodnoj skupštini za upražnjena poslanička mesta, kako bismo omogućili njihovo učešće u radu Narodne skupštine.

Uručeno vam je rešenje RIK o dodeli mandata narodnog poslanika radi popune upražnjenih poslaničkih mesta u Narodnoj skupštini.

Takođe, uručen vam je i izveštaj Odbora za administrativno-budžetska i mandatno-imunitetska pitanja Narodne skupštine, koji je utvrdio da su se stekli uslovi za potvrđivanje mandata narodnim poslanicima sa predlogom da Narodna skupština saglasno članovima 134. i 135. Zakona o izboru narodnih poslanika konstatuje potvrđivanje mandata narodnim poslanicima – Draganu Markoviću i Đorđu Todoroviću, izabranim sa izborne liste Aleksandar Vučić – Zajedno možemo sve i Sanji Vuković Ivančević, izabrane sa izborne liste Dr Miloš Jovanović – Nada za Srbiju.

Na osnovu rešenja RIK izveštaj i predloga Odbora za administrativno-budžetska i mandatno-imunitetska pitanja Narodne skupštine, a saglasno članu 134, Zakona o izboru narodnih poslanika, konstatujem potvrđivanje mandata narodnim poslanicima Draganu Markoviću, Đorđu Todoroviću i Sanji Vuković Ivančević.

Čestitam narodnim poslanicima na izboru i molim da se pripreme za polaganje zakletve.

Poštovani narodni poslanici, molim da saglasno članu 17. Zakona o Narodnoj skupštini pristupite polaganju zakletve.

(Predsednik čita tekst zakletve, a narodni poslanik ponavlja.)

"ZAKLINjEM SE DA ĆU DUŽNOST NARODNOG POSLANIKA OBAVLjATI PREDANO, POŠTENO, SAVESNO I VERNO USTAVU, BRANITI LjUDSKA I MANjINSKA PRAVA I GRAĐANSKE SLOBODE I PO NAJBOLjEM ZNANjU I UMEĆU SLUŽITI GRAĐANIMA SRBIJE, ISTINI I PRAVDI."

Molim narodnog poslanika da potpišu tekst zakletve.

Dozvolite da vam u ime Narodne skupštine i u svoje ime čestitam na izboru za narodne poslanike, poželim uspešan zajednički rad u tekućem mandatnom periodu.

Primili ste i ostavku narodnog poslanika Olivere Lazović na funkciju narodnog poslanika u Narodnoj skupštini Republike Srbije, izveštaj Odbora za administrativno-budžetska i mandatno-imunitetska pitanja Narodne skupštine povodom razmatranja ove ostavke, koji je utvrdio da je podnošenjem ostavke nastupio slučaj iz člana 131. stav 2. tačka 6) Zakona o izboru narodnih poslanika i predlaže da Narodna skupština u smislu člana 133. istog zakona, konstatuje prestanak mandata ovom narodnom poslaniku.

Saglasno članovima 132. i 133. Zakona o izboru narodnih poslanika, Narodna skupština na predlog Odbora za administrativno-budžetska i mandatno-imunitetska pitanja Narodne skupštine konstatuje da je prestao mandat pre isteka vremena na koji je izabrana narodnom poslaniku Oliveri Lazović, danom podnošenja ostavke.

Saglasno Zakonu o izboru narodnih poslanika izvršiće se popunjavanje upražnjenog poslaničkog mesta u Narodnoj skupštini.

Prijava za reč, po amandmanu. Zaim Redžepović.

ZAIM REDžEPOVIĆ: Poštovani predsedniče, dame i gospodo, građanke i građani Republike Srbije, javljam se najviše zbog toga što sam ponovo čuo da se jedna tema koja bi trebala da nas spaja pokušava pretvoriti u nešto što nas razdvaja, izaziva nekakve probleme među nama.

Sretenu Vukosavljeviću nije smetao termin Sandžak i nadam se da znate ko je bio. Isto tako, mnogim Srbima, ja zapravo i ne znam Srbina iz mog Tutina kome smeta termin Sandžak, niti znam Bošnjaka koji je ljut kada to Srbi kažu da je Raška oblast. Ovde se manipuliše, ovde se pravi nešto što nije dobro. Znam ja da se mogu lako mobilisati ekstremni birači i sa jedne i sa druge i sa treće strane, napadajući nešto što zapravo ne bi trebali uopšte da posmatramo na takav način.

Sandžak je most koji spaja. Sandžak je znatno više nego što je Raško upravni okrug i zbog toga mi često koristimo tu formulaciju. Mi jesmo Sandžak i dokle god smo mi ovde budite uvereni da Sandžak postoji, a i kad nas ne bude Sandžak će postojati, baš kao što je postojao i kod pomenutog Vukosavljevića.

Mi ovde imamo obavezu da izvučemo ono što je najbolje od svih i da se ne bavimo tim stvarima koje nas dele. Mi Sandžak vidimo kao modernu regiju, evropsku regiju koja će spajati ljude, omogućiti im da zajednički rade, da se zajednički udružuju, da zajednički nastupaju na tržištima koja su veća. Kada govorimo o Sandžaku mi mislimo i o ekonomiji. Rekao sam juče, i voleo bih da čujete i danas, voleo bih da vi koji ima te problem sa tim terminom Sandža zalažete se i više radite na tome da se više novca ulaže u taj Sandžak, da se tamo više grade puteva, kao što to rade neki ljudi poslednjih godina, da tamo pravite i pomažete seljacima, da razvijate Pešter, da ulažete u škole, da se trudite da i taj deo Srbije bude Srbija, kako vi to volite da kažete, ali ne ispoštujete to uvek kada treba tamo da se ulaže.

Molim vas da svi i levi i desni, ako hoćete i četnici i početnici i partizani i oni drugi i oni treći, svi zajedno radimo da Sandžak bude bolji i ekonomski jači. A kada to bude, nećemo imati ovih problema.

Još jednom, nisam ovde da bih bilo šta polemisao i raspravljao, što se mene tiče o činjenicama kao što je istorijska činjenica Sandžak, ne treba ni da raspravljamo, nego treba da radimo da se tamo živi lakše i bolje. Hvala vam.

PREDSEDAVAJUĆA (Sandra Božić): Molim vas, prijavite se. Povreda Poslovnika, Borko Puškić.

BORKO PUŠKIĆ: Poštovana predsedavajuća Narodne skupštine, ukazujem na povredu Poslovnika od strane vas. Govornik može da govori samo o tački dnevnog reda o kojoj se vodi pretres, član 106. stav 1.

Dakle, uvaženi prethodni govornik je očigledno, u nameri da provocira ne mene, nego narodne poslanike i dostojanstvo Skupštine i građane sa teritorije Raške oblasti, nastavio te insinuacije.

Podsetiću prethodnika da okupacione snage koje su porobile Srbiju od strane Osmanlija, savremenih Turaka, su prvi put termin Sandžak, primenili 1868. godine i da je sve to bilo do oslobođenja stare Srbije, Raške oblasti 1912. godine.

Podsetiću vas da Turci nisu došli u Srbiju u dobrom duhu. Oni nisu bili na nogama, nego na konjima. Nisu stigli do Beča da bi jeli Mocart kugle, znate, nego da porobe ovo stanovništvo i hrišćanski deo ovog Balkana i ove Evrope.

Za mene je izuzetno uvredljivo, jer smo mi Srbi izuzetno stradali pod terminom Sandžak i dok je bilo sandžakanja. Dakle, on nije star ni 40 godina, taj termin, i on ima izuzetne i velike reperkusije prema srpskom narodu i on ima separatističku tendenciju.

Molim vas da poštujete dostojanstvo ove Skupštine i da u skladu sa Ustavom, tj. teritorijalnom organizacijom poštujete to.

Predsednik države na to ukazuje i tu ga podržavam i svi iz redova opozicije ga u tome podržavaju. Podržite ga i vi kao neko ko predstavlja njega i njegovu političku organizaciju. Ovo je zaista skandalozno, protivustavno, antidržavno delovanje. Ljudi, ovo je teroristički i separatistički način funkcionisanja i delovanja. Zamislite u jednoj prosvećenoj Evropi da neko može ovako da govori? Pa, bio bi apsolutno u prvom momentu sankcionisan.

Dakle, Aćif Efendija, Aćif Bljuta, šiptar iz Prizrena, koji je došao u Pazar, koji je saradnik SS divizije…

PREDSEDAVAJUĆA: Narodni poslaniče, vreme vam ističe.

BORKO PUŠKIĆ: Samo da završim.

… nacionalističkih, nacističkih, su poklali srpski narod u starom Rasu, sadašnjem Novom Pazaru.

Molim vas, podignite spomenik koji je već urađen godinama i ne dozvoljavate ni vi, ni prethodni vaš govornik da podignete spomenik rodonačelniku srpske države.

PREDSEDNIK: Vreme, narodni poslaničke.

Zahvaljujem se.

Da li želite da se Skupština izjasni o povredi Poslovnika?

(Borko Puškić: Ne.)

Zahvaljujem.

Jasmin Hodžič po povredi Poslovnika.

Izvolite.

JASMIN HODžIĆ: Hvala, predsedavajuća.

Smatram da je povređen član 107. Prethodni govornik je iznosio neistine i pogrešno je tumačio moje reči. Između ostalog, govorio je niz neistina i besmislica, ali nećete uspeti mene da uvučete u nacionalističku matricu i to je suštinska razlika između mene i vas. Evo, dolazimo iz istog kraja i to je suštinska razlika između mene i njega, zato što ja neću da pristanem na ovakav narativ.

Ja sam upravo pričao da ovo ne treba da bude narativ u ovoj zemlji. Upravo sam suprotno pričao, da mi moramo da se borimo protiv ovoga, da gajimo ideju ustavnog patriotizma, da bude ova zemlja inkluzivna za sve ljude, pogotovo u ovim turobnim vremenima koja dolaze.

Čuli smo niz gluposti, istorijskih falsifikata. To kako će neko da zove neki kraj, ja sam potpuno relaksiran po pitanju toga. Ja ga zovem Sandžak, moj komšija prvi zove Raška oblast i ja nemam nikakav problem s tim.

Ljudi, dajte da izađemo iz te matrice. Ovo su besmislice. Ovi ljudi nas stalno vraćaju u te gluposti. Ova zemlja ne može da se makne zbog ovakvih.

Predsedniče, molim vas, zaštitite dostojanstvo ove Skupštine, jer je ovo, prosto, prevazišlo svaku meru, zaista.

Hvala vam.

PREDSEDNIK: Dakle, ne smatram da sam prekršio Poslovnik zbog reči koje je izgovorio narodni poslanik u trenutku kada nisam bio u sali, ali sam saglasan da treba da vodimo računa o tome kakve reči koristimo svi, apsolutno svi.

Ako želite da ovu sednicu nastavimo u nekom civilizovanom tonu, hajde da se pridržavamo toga.

Nema potrebe da sada repliciramo jedni drugima kroz Poslovnik, a to će svakako da se knjiži kroz vreme poslaničkih grupa, ako budete želeli da idemo u tom smeru. To se jednako sada odnosi na sve.

Imaćete pravo da ukažete na povredu Poslovnika svi koji to želite, ali ako mislite da to znači da možete da galamite iz klupe dok ja obrazlažem povredu Poslovnika, to to ne znači.

Želite li da odmah primenjujemo mere ili ćete mi dozvoliti da završim obrazloženje? Dozvolićete mi. Hvala na ljubaznosti.

Dakle, ne smatram da sam prekršio Poslovnik, ali, da, bilo bi dobro da se svi pridržavamo nekih pravila ako hoćemo da ovu sednicu završimo u tonu koji je valjda prikladan.

Da li skupština treba da se izjasni?

(Jasmin Hodžić: Ne.)

Ne treba.

Zahvaljujem.

Povreda Poslovnika, Zoran Zečević.

Izvolite.

ZORAN ZEČEVIĆ: Poštovani predsedavajući, poštovane koleginice i kolege, poštovani građani Republike Srbije, reklamiram član 27. Poslovnika koji kaže: „Predsednik Narodne skupštine stara se o primeni ovog Poslovnika“.

Ja moram da budem jasan i da postavim jedno pitanje. Da li Ustav Republike Srbije podrazumeva postojanje Sandžaka?

Sve ono što se priča o Sandžaku nema nameru da poboljša život građana u Raškoj oblasti, nego ja to kao čovek shvatam kao provokacije na koje mi Zavetnici sigurno nećemo nasesti, jer ja sam čovek koji je rođen i porastao među mojim drugovima, među braćom muslimanima. Tada su se zvali muslimani. Živeo sam sa njima. Moj najbolji drug gde sam se ja rodio je musliman inženjer Derviš Numić.

Prema tome, ja nemam uopšte taj problem, niti bi trebali vi, gospodo, da imate problem. Vas niko u ovoj državi ne smatra građanima drugog reda. Niko vas ne provocira, ali mi kao većinski srpski narod ne bismo trebali da dozvolimo da se u ovom domu upućuju ovakve provokacije srpskom narodu i da se gura prst u ruke.

Posebno ja to ne mogu da prihvatim jer su vaši sunarodnici u Goraždu moga brata od tetke i njegovu suprugu žive zakovali na daske i pustili niz Drinu, da putuju kod Miloševića.

Prema tome, zaboravimo te priče, zaboravimo te teme. Nemojte se baviti provokacijama, nego zajedno učinite da svi zajedno napravimo ambijent jer u ovoj zemlji ima mesta za sve.

Hvala.

PREDSEDNIK: Mislim da očigledno niste ove reči uputili meni.

(Zoran Zečević: Da, vama.)

Meni? Pa, je se sigurno ne osećam kao građanin drugog reda, niti mogu da imam odgovornost za ove stvari o kojima ste govorili. Dakle, nisu upućene meni, jel tako? E onda vam je jasno koliko ste ukazali na povredu Poslovnika, a koliko niste.

Da li želite da se izjasni Skupština?

(Zoran Zečević: Da.)

Izjasniće se Skupština.

Povreda Poslovnika, Jahja Fehratović.

JAHJA FEHRATOVIĆ: Zahvaljujem, uvaženi predsedavajući.

Član 108. Prethodni govornik i govornik pre njega u nekoliko navrata su izneli zaista puno činjenica koje ne stoje, koje nisu korektne i koje, na kraju krajeva, nisu ni istinite. Ja ću ih pozvati samo da pročitaju knjigu Sime Ćirkovića „Srednjevekovna Bosna“ ili „Stara Bosna“, pa će videti od kada se ovi termini spominju.

Da biste govorili o ovako složenim pitanjima, morate imati obrazovanje, morate se baviti naukom, a bez nauke onda se bavite populizmom, primitivizmom i pokušavate da navedete na zlo ove naše narode.

Dakle, postoji termin Raška oblast, postoji termin Sandžak…

PREDSEDNIK: Sve sam vas razumemo, gospodine Fehratoviću, ali opet ovo nije obraćanje meni. Da li je tako? U pravu sam.

JAHJA FEHRATOVIĆ: Ja preko vas želim da uputim poruku kolegama.

PREDSEDNIK: Hvala vam.

Dakle, nisam sigurno prekršio Poslovnik, ali imam obavezu da vas pitam da li želite da se izjasni Skupština?

JAHJA FEHRATOVIĆ: Ne želim, ali dozvolite mi samo da kažem još jednu rečenicu.

PREDSEDNIK: Hvala vam.

Biće prilike da se govori i dalje u nastavku ove sednice, ali nema više smisla da jedni drugima odgovarate o poznavanju istorijskih termina itd. kroz povrede Poslovnika.

Dugo čeka za diskusiju po amandmanu Biljana Đorđević.

Izvolite.

BILjANA ĐORĐEVIĆ: Zahvaljujem.

Koristiću vreme predsednika poslaničke grupe.

Jako mi je žao što je diskusija o našem amandmanu krenula u nekom drugom smeru, pa ću pokušati da je vratim.

Želim da kažem da se mi, naravno, sporimo u gotovo svemu, i o tome kako gledamo na prošlost i verovatno o tome kako vidimo budućnost i kako vidimo razvoj ove zemlje. Ali, bez obzira na sva ta naša sporenja, mi na to zapravo imamo pravo. Zato smo i ovde, da predstavljamo različite poglede, interese, identitete u ovom domu.

Međutim, za sve nas bi trebalo da važe ista pravila, kao što bi trebalo da važe ista pravila i ista prava za sve građane Srbije. Ja ću sada se pozvati malo i na ovu priču o obrazovanju. Duboko verujem da je politička participacija vid obrazovanja i građana i nas ovde kao predstavnika građana, tako da želim malo da govorim o pravima koje mi kao narodni poslanici imamo.

Dakle, mi kao narodni poslanici, prema članu 107. Ustava, imamo pravo predlaganja zakona, pored toga što to mogu da rade i Vlada i Skupština AP ili najmanje 30 hiljada birača. Dakle, prema članu 136. stav 3. Ustava, poslove državne uprave i broj ministarstava određuje se zakonom i zato mi sada pričamo o ovome i, kao što je 148 poslanika imalo pravo da podnese zakon o izmenama i dopunama Zakona o ministarstvima, tako smo tehnički to mogli da uradimo mi iz opozicije, naravno ne biste ga stavili na dnevni red, ali mogli smo da smo to želeli. Nakon toga, dobili smo pravo da podnosimo amandmane i sad tu dolazi ovaj zaplet o kojem želim da govorim.

Dakle, prema članu 161. Poslovnika o radu Narodne skupštine definicija amandmana je da je to predlog za izmenu i dopunu predloga zakona, dakle izmenu i dopunu. Znači, možemo da dopunimo predlog zakona. Ako je to tako, dakle, mi možemo da dopunimo predlog zakona. Međutim, mi smo to i uradili, je li, podneli smo neke amandmane i za izmenu i za dopunu. Podneli smo 13 amandmana, od čega je Odbor za ustavna pitanja i zakonodavstvo na ne obrazloženi predlog predsednice Odbora pet odbacio kao nepotpune i zaista Odbor na to ima pravo ukoliko su ti amandmani nepotpuni i mi se nikako ne bi bunili da čujemo to obrazloženje.

Inače, važno je da kažem da bi trebalo da dajemo jedni drugima obrazloženje. To je i naša obaveza, ali u ovom duhu promocije društvenog dijaloga citiraću jednu uticajnog nemačkog filozofa i političkog teoretičara Rajnera Forsta koji kaže da je u osnovi ljudskih prava pravo na obrazloženje, pravo na opravdanje, da moramo to da radimo, da jedni drugima opravdavamo zašto nešto radimo.

Dakle, nepotpuni amandmani su oni koji prosto po Poslovniku ne sadrže sve elemente koji su tu potrebni. Međutim, mi smo na sednici Odbora za ustavna pitanja i zakonodavstvo saznali da su nepotpuni amandmani nešto drugo, nešto o čemu član 162. Poslovnika uopšte ne govori i ta definicija… Sada ću citirati predsednicu Odbora zato što mislim da je jako važno i tiče se prava svih nas i našeg budućeg rada, tako da je važno da se obrazujemo i da vidimo da li mi nešto ne znamo, ali onda nam treba član Poslovnika koji to govori ili se ovde prosto neka praksa koja nije formalna interpretira kao formalna.

Citat predsednice Odbora jeste da se amandmanom ne mogu predložiti promene koje bi uticale na tekst zakona koji se menja ili dopunjuje, a koji nisu navedeni u predlogu zakona za njegovu izmenu i dopunu. U slučaju da se predlažu izmene osnovnog teksta zakona bilo podnošenjem amandmana na osnovni tekst zakona koji nisu obuhvaćeni predlogom zakona za izmenu i dopunu bilo da se to čini dodavanjem novih članova to predstavlja širi obim promene. Ovo je važan koncept, pošto o njemu čujemo kao neko bitnom konceptu, iako tome u Poslovniku nema ni reči. Dakle, onda ako imate taj širi obim promene, onda su amandmani nepotpuni i kao takvi se odbacuju. Zbog toga su naši amandmani, kao i amandmani nekih drugih kolega odbačeni.

To bi bilo korisno obrazloženje da smo mi čuli članove Poslovnika koji tako nešto kažu. U prevodu za one kojima ova komplikovana tehnička argumentacija nije jasna kažete da mi nemamo prava da predlažemo nova ministarstva ili razdvajanje postojećih ministarstava, to bi onda bio taj širi obim promene. Tako nas zapravo niste onemogućili da o tome pričamo, jer ste prihvatili naš amandmana na član 1. u kome zapravo listamo naš Predlog zakona o izmenama Zakona o ministarstvima gde predlažemo 21 ministarstvo nasuprot vaših 25, ali ste nam skratili vreme diskusije. Dakle, to baš nije koherentno, nije logično. Ako je to nešto što ne smemo da radimo, trebalo je i ovaj član da nam odbacite.

Zašto nismo čuli to obrazloženje? Koji to član Poslovnika kaže da mi nemamo pravo ovo da radimo? Zato što takav član u Poslovniku ne postoji. Ovo je važno zato što se ovim de fakto ograničava Ustavom garantovano pravo narodnih poslanika da predlažu zakone. Da budem sasvim jasna, ja sam vrlo radosna ako čujem da postoji takav član Poslovnika, koji ovo pismeno kaže da mi ovo ne smemo da radimo, jer ću onda dobiti mogućnost da pošaljem predlog za ocenu ustavnosti, zakonitosti ovog Poslovnika Ustavnom sudu i verujem da ću očas posla naći dovoljnu podršku kolega narodnih poslanika za tako nešto.

Dakle, ovo je važno pitanje zbog toga što se ovde jedna neformalna praksa koja ne postoji u Poslovniku tretira kao nešto što bi trebalo da znamo, pa se nama još spočitava da nismo dovoljno obrazovani o tome i ne znamo da pišemo amandmane.

Ja jedva čekam da čujem taj odgovor i, kažem, radosna sam, iako grešim, zato što mi iz nauke i obrazovanja znamo da se uči iz grešaka. Nauka počiva na sumnji, a ne na veri da ste apsolutno ispravni, jer onda ne možete da preispitujete tvrdnje i hipoteze, ali je onda glavno pitanje – čemu sve ovo? Čega se plašite? Zašto ne dobijamo po dva minuta da obrazložimo amandmane kojima predlažemo nova ministarstva? Šta je to tako strašno da građani Srbije čuju da vi predlažete 25 ministarstava, četiri dodatna ministarstva kojima ne povećavate obim poslova u odnosu na postojeću strukturu, a da prostim prenosom poslova iz jednog entiteta u drugi dodatno usporavate rad državne uprave? Biće potrebno još mesec dana da se usklade interni akti sa ovim zakonom, sve to sa oročenom Vladom, mimo Ustava, jer predsednik nema ustavna ovlašćenja da oročava Vladu, već su Vladi vezane ruke. Koliko će vremena ta Vlada imati da radi? To ćemo videti.

Zašto je to opasno da mi onda kažemo – naš predlog je 21 ministarstvo, gde vam bolje reorganizujemo ove poslove, tako da zapravo stavimo prioritet na borbi protiv siromaštva i zaštiti prava radnika? Šta je to tako strašno u tome da se čuje da je potrebno ministarstvo za društvenu solidarnost i podršku porodicama ili ministarstvo za rad, zapošljavanje i ekonomsku demokratiju?

Za razliku od vaših rešenja u kojima pravite mala ministarstva, poput Ministarstva za brigu o porodici i demografiji i Ministarstva za brigu o selu, bez adekvatne nadležnosti da se bave ozbiljnim problemima, koji su maltene neka udruženja građana koji imaju zadatak da se bave kampanjom za demografsku politiku ili neguju tradicionalni način života na selu, dakle neki instituti, a ne ministarstva, zašto je problematično da mi ukažemo da postoji jedno vrlo važno ministarstvo koje je preglomazno? To je Ministarstvo rada, zapošljavanja, boračkih i socijalnih pitanja, a koje bi trebalo razdvojiti.

Razlog zašto je to tako, zašto mi mislimo da bi trebalo razdvojiti ova dva resora, jeste da smo imali snažan resor koji zapravo stavlja akcenat na socijalnu politiku. Mi bismo ciljanim merama mogli da se borimo protiv siromaštva i da pomognemo najugroženijima tokom korona krize, umesto toga što smo ogroman novac iz budžeta dali svim građanima i onima kojima je pomoć potrebna i onima kojima nije potrebna – poput mera od 100 evra koja je koštala budžet 600 miliona evra.

Sa ovakvim Predlogom zakona o ministarstvima i odbacivanjem naših amandmana o kojima vi ne želite ni da razgovarate, dakle, ukazujete da vama socijalna politika nije nikako u centru rada, da o tome ne želite da razgovarate, da ne želite da pripremite ozbiljan institucionalni okvir za borbu protiv siromaštva, za krizu nam inače treba takav okvir, mi imamo 150 strategija o svačemu, ali nemamo strategiju za borbu protiv siromaštva. Dužnost je Srbije da tako nešto ima, da se bori protiv siromaštva i dužnost je Srbije da institucionalizuje solidarnost i zato mi predlažemo ministarstvo za društvenu solidarnost, a ne da solidarnost razgrađuje, ne da se traži od građana da se oslanjaju sami na sebe i na svoje porodice, dok se istovremeno priča o nekakvoj brizi o porodici, iako porodice radnika koji žive od minimalca ili porodice više od milion i 600 hiljada radnika, koji zarađuju manje od 50 hiljada dinara, jedva sastavljaju kraj sa krajem. Dakle, podršku porodicama treba priključiti resoru za socijalnu politiku.

Znam da je nezgodno da se na Dan borbe protiv siromaštva, to je bio ponedeljak, kada smo primili saziv za sednicu, po hitnom postupku, Srbija dočekuje taj dan sa skoro dva i po miliona građana u riziku od siromaštva i sa pola miliona građana u apsolutnom siromaštvu.

Takođe, nezgodno je i da čujete da je vaš, netransparentni algoritam i za Zakon o socijalnoj karti, do sada je iz sistema socijalne zaštite isključio 10% korisnika. Tako se vi borite protiv siromaštva i to na način da prikupljate 130 podataka o licima, korisnicima socijalne pomoći i kontrolišete siromašne, na način na koji ni jedna kategorija građana u ovoj zemlji nije kontrolisana. Istovremeno, uvećavate broj ministarstava. Akcenat ne stavljate na realne potrebe građana.

Još jednom, nije problem samo zapošljavanje. Mi nemamo nikakav problem da primite više socijalnih radnika, oni su potkapacitirani. Dakle, oni bi mogli da pomognu gorućim problemima koje mi imamo i po pitanju porodičnih odnosa i po pitanju socijalne pomoći itd. Nije problem da primite još lekara ili raspišete više specijalizacija, znamo da nam ti ljudi nedostaju. Problem je što to vi neće raditi, nećete trošiti novac na to, nego na svoje političke kadrove koje ćete udomljavati u ovim dodatnim ministarstvima.

Umesto svega ovoga, mi predlažemo da se Ministarstvo za brigu o porodici i demografiju ovako kakvo je, koje zapravo služi za jeftini populizam i zamajavanje javnosti uvredama, kako prema ženama koje se krive za pad nataliteta, tako i prema svim građanima kada se govori o tome da plodnost zavisi od spratnosti na kojoj vi živite, dok istovremeno kada se dese kritični trenuci kao onaj u Vršcu, sva ministarstva ćute o svojoj nadležnosti. Ni jedno nije nadležno odjednom za semnicid u Vršcu. Dakle, takvo ministarstvo nam ne treba. To ne znači da nam taj resor ne treba, on treba da bude spojen sa socijalnom politikom.

Takođe, smatramo da briga o selu je zadatak svih ministarstava i da zbog važnosti problema odumiranja sela to mora da bude predmet koordinisanog delovanja različitih ministarstava, nadležnih kako za poslove zaštite životne sredine, poljoprivrede, urbanizma, obrazovanja, saobraćaja i telekomunikacija. Dakle, za to su nam potrebne pažljive i delotvorne politike. To ne možete uraditi formiranjem ministarstava, bez ozbiljnih nadležnosti sa malim budžetom.

Najzad, potrebno nam je ministarstvo za rad, zapošljavanje i ekonomsku demokratiju. Nije dovoljno samo da kreirate radna mesta, a da su ti poslovi loši, da su oni sa lošim uslovima rada, da su slabo plaćeni i da niko ne sme da se bori za svoja radnička prava.

Dakle, morate pokazati građanima da ćete ih zaštititi od poslodavaca domaćih ili stranih onda kada su njihova radnička, ali i ljudska prava ugrožena. Sada, dobro, možda i vama to nije prioritet, ali mi kao narodni poslanici imamo pravo da kažemo da je to naš prioritet i da bi tako izgledala ministarstva kada bi smo mi bili u prilici da ih sastavljamo. To ne morate izglasati, ali na to imamo pravo i predstavljamo neke građane. Zahvaljujem.

PREDSEDNIK: Hvala.

Reč ima po amandmanu Pavle Grbović.

PAVLE GRBOVIĆ: Zahvaljujem, predsedavajući.

Nisam se javio po amandmanu, koristiću vreme šefa poslaničke grupe, da li je u redu?

PREDSEDNIK: Vreme poslaničke grupe, predstavnika poslaničke grupe?

PAVLE GRBOVIĆ: Ne, vreme predstavnika poslaničke grupe.

PREDSEDNIK: Predstavnika, tako je. Vreme predstavnika poslaničke grupe.

PAVLE GRBOVIĆ: Zahvaljujem.

Prethodnih dana ovde je najviše reči bilo o broju ministarstava. Postoje određeni amandmani koji idu u pravcu njihovog umanjivanja, prekrajanja ministarstava itd. Nažalost, ne mislim da je to suština, ne mislim da je to najvažnije pitanje. Jasno je da je koalicija velika, da su apetiti veliki, valja to namiriti. Da li ćete ih namiriti tako što ćete neke ljude nazvati ministrima ili će biti direktori javnih preduzeća ili će postati direktori nekih izmišljenih agencija, to je u ovom trenutku manje važno.

Vidim da je i kolegama iz vladajuće stranke to svejedno. Ja ću njima ostaviti taj teret da građanima objasne kako je to moguće, kako je to pošteno da ih istovremeno pozivaju da štede, a da Srbija dobija jednu od najglomaznijih vlada u poslednjih 30 godina.

Vidim da je vama nevažno da li će ta Vlada imati pet, 45 ili 105 ministarstava, da li će imati 300 državnih sekretara ili ih neće imati uopšte. Vi ste spremni sa jednakim žarom i do poslednjeg daha i do poslednje kapi logike da branite svaku odluku koja vam je servirana, u čijem kreiranju, naravno, niste učestvovali.

Ja verujem da bi ste vi u stvari bili najsrećniji da vam je umesto ovog predloga sa Andrićevog venca serviran jedan ukaz, jedan ferman po kome Srbija postaje carstvo sa dinastijom Vučić na čelu, čime bi ste vi apsolutno oslobodili sebe i poslednjih tragova odgovornosti da o bilo čemu odlučujete o ovoj zemlji. Mogli bi ste da se posvetite vašoj omiljenoj disciplini, a to je međusobno nadmetanje ko više obožava suverena.

Slušao sam dosta vašu argumentaciju prethodnih dana i moram da priznam da vam zaista nije bilo lako. Morali ste da branite nešto a da ne znate tačno ni šta branite ni zašto branite. Potpuno ste uvereni da je upravo ovaj broj ministarstava optimalan, da je upravo ova podela ministarstva najbolja, iako ne znate tačno ni ko će biti ministri ili makar za većinu ne znate ko će biti ministri. Tako dolazimo u jednu situaciju koja je pomalo i paradoksalna, da neki ljudi koji su viđeni da sede sutra u Vladi, danas i dalje sede ovde u Skupštini, jer ne žele da se odreknu svog poslaničkog mandata, jer znaju da kada sve odluke dolaze iz jedne glave, iz jednog mozga da ništa nije sigurno i da su svakakva iznenađenja apsolutno moguća, pa da se ne odriču nečega unapred dok se to ne potvrdi.

Jednu stvar ste ponavljali svi koji su govorili u ime vladajuće većine, a to je da će Srbija voditi politiku samostalnosti. U redu, samo nam recite, a šta je Srbija bila do sada ako će sada voditi politiku samostalnosti? Da li je bila gubernija? Bila protektorat? Bila nečija kolonija? Šta je bila?

To, gospodo, što vi nama predlažete danas i što govorite poslednjih nedelja i meseci, to nije politika samostalnosti, to je politika osamljivanja u najtežim mogućim vremenima i najtežim mogućim trenucima.

Ja bih vas pitao jedno pitanje, a odgovor na njega jeste suštinski važan da bi smo ocenili kvalitet vašeg dosadašnjeg rada, a to je ima li Srbija danas više ili manje saveznika nego što je imala pre šest meseci? Vi znate da svet nakon 24. februara više nije isti i da ništa nije isto, da se sve promenilo, da je politika sedenja na više stolica prevaziđena, da je poražena, da je nemoguća, da su se te stolice izmakle, da oni koji su pokušavali da balansiraju između tih stolica, da su završili na podu, bez velike nade da će neko prići da im pomogne.

Gospodo, kako smo došli do toga da od toliko cenjenog rukovodstva danas Srbija nema više ni jednog saveznika? Kako smo došli do toga da u vreme ogromne svetske krize, kada svi teže udruživanju i kada svi traže da imaju što je moguće više i što je moguće moćnije saveznike, samo Srbija danas broji pritiske koji dolaze sa svih strana i koji su sve teži? Ne veruju nam. Niko nam više, ljudi, na svetu ne veruje. Ne veruje nam ni Rusija, kao što nam ne veruje ni Amerika. Ne veruje nam Kina, kao što nam ne veruje ni EU. Mi smo svima njima jednako nepouzdan partner, jednako nepouzdani, jednako daleki i jednako usamljeni.

Kako smo došli u situaciju da jedna zemlja koja je uvek imala definisanu politiku i unutrašnju i spoljnu i u kojoj god državi živeli i kako god se ona zvala, imali smo neku definisanu spoljnu politiku. Ona je bila dobra ili je bila loša i pravile su se greške i dobri potezi.

Od „Načertanija“ Ilije Garašanina, preko Titovih Nesvrstanih, pa i do Tadićeve politike, četiri stuba koje ste vi pokušavali jedno vreme da vodite, mi smo došli u situaciju da se naša spoljna politika danas može definisati kroz stih jedne pesme – ni na Istok, ni na Zapad.

Pričate danima o državnom i nacionalnom interesu, kako će se voditi politika u skladu sa državnim i nacionalnim interesima. Vi ste, gospodo, privatna razmišljanja i nejasne misli jednog čoveka, bezpogovorno prihvatili kao nacionalni interes. Sada da vas neko pita, šta taj nacionalni interes u stvari znači? Vi ne bi ste imali pojma da na to odgovorite.

Jel vi mislite da je nacionalni interes da svi zabijamo glavu u pesak kao nojevi, da predsednik države ne bi jednom se poneo kao lider i predložio određenu odluku, da se svi pravimo da se ništa oko nas ne dešava, da se ništa u svetu ne dešava, da se ništa u ovoj zemlji ne dešava i da nikakve posledice takvog ćutanja neće proizaći? Da predloži odluku, jednom da se ponese kao lider, ne da je donese, da predloži, dođe ovde u Skupštinu i kaže – ovo je moj predlog, ja stojim iza toga, hajte sada da o tome glasamo.

Ono što je nacionalni i državni interes i što je potreba građana Srbije jeste da imaju vlast koja je nakon toliko pokušaja i toliko žudnje da upravlja svima u ovoj zemlji ima hrabrosti da preuzme odgovornost sad, kada je najteže, u ovom trenutku, a ne kao deca u vrtiću, to smo slušali i od gospodina Đukanovića, slušam i sinoć od predsednika države, da će on možda da se povuče zato što mu je teško. Na šta to liči? Šta smo mi? Jel smo mi deca od šest godina?

Ja vas pitam, dame i gospodo, koleginice i kolege, pitam građane koji ovo gledaju, da li ste vi ikada čuli da se jedan državnik, jedan predsednik, povlači zato što mu je teško? Ljudi se povlače zato što nešto ne znaju, zato što nešto ne mogu da urade, zato što osećaju odgovornost zbog loših poteza. Nijedan državnik neće svoju zemlju ostaviti obezglavljenom zato što mu je teško, to je nečuveno. To je sramota.

Zato vi, gospodo, danas nazivate ekstremistima, levim i desnim, sve one koji imaju svoj politički stav i koji imaju hrabrosti da taj stav zastupaju i koji imaju hrabrosti da taj stav zastupaju i onda kada to možda nije popularno, ali kada je to neophodno. Zbog toga vi nas nazivate ekstremistima.

(Narodni poslanici SNS dobacuju.)

Da, da, gospodo, zbog toga vi nas nazivate ekstremistima, zato što nemate hrabrosti da donesete ključne političke odluke i zato ponavljate mantre koje ne znače ništa i zato pokušavate sebe da predstavite kao jedine patriote u ovoj zemlji. Nazivate nas ekstremistima zato što imate jako težak zadatak. Ja vas razumem. Vi ovde branite nešto a ne znate šta branite. Vi branite ideje koje ne razumete, koje niko ne može ni da razume. To su ideje koje potiču iz jednog mozga i teško ih je zaista razumeti.

Zato ste spremni da do kraja branite neka rešenja koja ne mogu da prođu osnovna ispitivanja logike. Recimo, jedno od tih rešenja jeste i formiranje tog čuvenog ministarstva za omladinu i turizam. Zaista, slušali smo prethodnih dana vaša objašnjenja i meni nije jasno zašto, recimo, to ministarstvo niste nazvali – ministarstvo za „work and travel“? Jer, to je verovatno jedini program koji ima neku logičku poveznicu sa onim što vi nama ovde predlažete.

Kad već pravite toliko glomaznu Vladu, šta vas je koštalo da izdvojite ministarstvo za mlade kao posebnu celinu, da to ministarstvo sarađuje sa drugim ministarstvima, da bude jedna vlada u malom, da pokažemo šta je prioritet Narodnoj skupštini, šta je prioritet Srbiji, šta je naša potreba?

Pričate nam da će svako ministarstvo u suštini da se bavi mladima. Šta vas je koštalo da ovo uradite? Zašto ćete kasnije odbiti amandman koji ide u tom pravcu? Zato što se „carska ne poriče“ pa ne smete. Verovatno zbog toga.

Ali, dobro, nije suština i znamo mi svi veoma dobro, i vi i ja i građani koji ovo gledaju, da na naše živote ne utiče ni broj, ni naziv, ni sastav ministarstava. Utiče politika koja će se voditi. Zato ja vas pitam – koja je to politika, koje su to vrednosti, koja je to perspektiva, koja nada koju vi nudite mladim ljudima? Vi njima danas nudite život u izolaciji, u dubokoj ilegali srpskog sveta. Vi njima nudite danas da i oni ponovo proživljavaju vaše neostvarene i vaše neostvarljive snove o velikoj Srbiji. Da, da.

Vi njima danas nudite da budu još jedna generacija koja će žrtvovati svoju mladost, koja će žrtvovati svoju budućnost, koja će žrtvovati svoje živote da bi ispravili vaše frustracije iz prošlosti.

Znate šta, gospodo, ne može i neće i ne sme vaša prošlost da bude budućnost za mlade ljude u Srbiji. Vi njima danas nudite perspektivu života u dehumanizovanim naseljima u kojima umesto parkova niču murali osuđenih ratnih zločinaca. To je vaša politika.

Kakve vrednosti vi predlažete? Ko će biti idoli, ko će biti uzori tim mladim ljudima? Kome će sledovati lovorike a kome zaborav, gospodo? Ratku Mladiću ili Živojinu Mišiću? Slobodanu Miloševiću ili Radomiru Putniku? Šešelju ili Zoranu Đinđiću? To su pitanja na koja vi danas treba da odgovorite.

Vi danas treba da odgovorite na pitanje da li će se ovo ili Ministarstvo prosvete ili bilo koje ministarstvo ili bilo koji pojedinac u ovoj Vladi da li ćete se odupreti tom suludom i opasnom uplitanju populizma u nauku? Iz kojih će udžbenika učiti sutra naša deca? Da li ćete ih učiti ponovo da beže od budućnosti, da mrze sve što je drugačije i sve što im je nepoznato? Hoćete li dozvoliti sutra da Pahomije bude vrhovni cenzor srpskih udžbenika iz kojih će učiti naša deca?

Imate li vi odgovore na ta pitanja? Smete li vi da se bavite tim temama? E, to je tema, dame i gospodo, a ne koliko ćete ministarstava i koga ćete zadovoljiti. Jer, ako na ta pitanja nemate odgovor ili ukoliko ne smete da se pozabavite tim pitanjima, možete da imate i 25 hiljada ministarstava, kraj će ionako biti poznat. Hvala.

PREDSEDNIK: Pravo na repliku ispred poslaničke grupe ima Marina Raguš.

MARINA RAGUŠ: Hvala gospodine predsedniče.

Vaša partija je, beše, podržala Hašima Tačija, jel tako, da uđe u Organizaciju liberalnih partija Jugoistočne Evrope, koliko se ja sećam? Tu je razlika između vas i nas. Vrednosti koje mi branimo tiču se KiM, južne srpske pokrajine, koja se nalazi u preambuli Ustava, a vi ste se zakleli na to takođe.

Kada govorite o mogućoj izolaciji da nemamo prijatelje, da nemamo partnere i saveznike, samo da vas podsetim, gospodine Grboviću, na nekoliko činjenica. Predsednik Republike, kojeg toliko često pominjete, on jeste vrhovni autoritet i ja vam priznajem to jer je čovek osvojio na neposrednim izborima preko dva miliona glasova i tu ste potpuno u pravu. Dakle, on se susreo sa više od 60 predsednika, više od 80 premijera, više od 90 ministara spoljnih poslova, više od 70 ministara drugih resora itd.

Da ne govorim o tome koliko je svetskih lidera posetilo Srbiju za vreme njegovog mandata, da ne govorim o tome takođe da je taj čovek uspeo da obezbedi poziciju Srbije u vrlo teškom geopolitičkom svetu poslednjih godina gde Srbija ima poziciju mira i stabilnosti u ovom delu sveta.

Kada bilo ko od vas bude uspeo da srpske nacionalne interese brani na način kao Aleksandar Vučić prva ću vam skinuti kapu.

Samo da se podsetimo, kada je kancelar Šolc bio u poseti Srbiji pre nekoliko meseci on je rekao – koliko je vama bitan integritet Ukrajine toliko je nama bitan integritet Srbije. Takođe, kada je gospodin Pahor bio u poseti Srbiji tada je predsednik Srbije takođe kategorički branio srpske nacionalne interese govoreći o teritorijalnom integritetu i suverenitetu Republike Srbije. I konačno da vas podsetim, ja ne znam kako vi kvantifikujete naše partnere i našu podršku za našu suverenu politiku, ali skoro 80% sveta, svetskog stanovništva, brani našu politiku, brani naš i teritorijalni integritet i suverenitet.

PREDSEDNIK: Hvala, gospođo Raguš.

Pravo na repliku, Pavle Grbović.

PAVLE GRBOVIĆ: Hvala vam, koleginice Raguš na ovoj replici.

Ja sam se iskreno radovao kada će ona da usledi, znao sam da će se desiti i tu se vidi razlika, recimo, između vas i ostalih vaših kolega, i predsednika Aleksandra Vučića, koji je sedeo ovde pre nekoliko nedelja, koji je naravno, inteligentno izbegao da se tom temom bavi, zato što zna, a verovatno i pretpostavlja šta bi odgovor u tom slučaju bio.

Pokret slobodnih građana nikada nije podržao Hašima Tačija, nije ga podržao zato što to nije moguće. Hašim Tači je u Haškom tribunalu i ako bude imalo sreće on će tom tribunalu ostati do kraja svog života, imalo sreće, imalo pravde.

Ali, nije loše da se podsetimo sa kime Hašim Tači je delio Kosovo. Čija politika je beše bila podela Kosova, moja ili gospodina Vučića? Ko je rekao da se zalaže za podelu Kosova, ja ili gospodin Vučić? Ja ili gospodin Ivica Dačić? Kome je Nemačka zabranila da sprovede to rešenje u dogovoru sa Hašimom Tačijem i ko je Kosovo delio sa Hašimom Tačijem i to ne bratski 50:50, nego onako očinski 85% njima, a 15% nama i to tako očinski, kao da ćerku udaje, pa u miraz daje i neke opštine koje pripadaju i zvanično i nesporno državi Srbiji u ovom trenutku?

Jel sam to radio ja ili je to radio Aleksandar Vučić? Nemate odgovor na to pitanje? Pa, zato je možda bolje i da ne pokrećete tu temu, jer biste morali da objasnite neke stvari ljudima i morali biste da prestanete sa tim patriotskim reketiranjem koje sprovodite u koaliciji sa još nekim opcijama u ovoj Skupštini.

Da vi više volite Srbiju nego što voli neko drugi, ko je vama dao to pravo? Što vi mislite da više volite Srbiju, zato što ste spremni do krvi da branite najgoru deceniju u našoj istoriji? Zato što ste spremni da branite najgore protagoniste te politike i sada vi mislite da zbog toga vi volite Srbiju više od mene i da mi delite patriotske lekcije? Pa, neće to ići tako gospodo, dame i gospodo. Hvala.

PREDSEDNIK: Pravo na repliku, Marina Raguš.

MARINA RAGUŠ: Gospodine Grboviću, predsednik Republike je imao obavezu da u okviru dijaloga Beograda i Prištine razgovara sa svima onima koji predstavljaju tu stranu.

Predsednik Republike je obavezan, naravno Ustavom, kao i vi, i predsednik Republike takođe vrlo dobro zna i mislim da nije korektno što na taj način govorite u ovom momentu o svim naporima koje Republika Srbija baš zahvaljujući naporima predsedniku Republike prolazi.

Ja imam utisak da neretko sedite i razmišljate šta bi još trebalo da dodate kao teg na nogama, ne Vučiću, Vučić svoj legitimitet nesporno ima i zaista je najjača politička figura u poslednjih nekoliko decenija. Pa, to dobro znate. Ali, se kandidujete za vlast na vrlo pogrešan način. Svi ovde bi trebalo da pronađemo upravo taj najmanji zajednički imenitelj kada je južna srpska pokrajina u pitanju i da pronađemo kompromis između realnosti na terenu i onoga što definiše naša preambula. Verujem da se u tome slažemo svi.

Patriotizam se ne definiše tako što zilotski zastupate interese nekih drugih država, bilo da su oni sa zapada ili one sa istoka. Srpski nacionalni interes treba da bude svima nama kategorički imperativ. Ja ovde ne držim lekcije, niti kvantifikujem koliko je čiji patriotizam težak, ali postoji nešto gospodine Grboviću, mladi ste imate vremena, naučićete, kao što je nacionalna i državna odgovornost. E, to je ono što građani Srbije od nas očekuju.

PREDSEDNIK: Pravo na repliku, Đorđe Milićević.

ĐORĐE MILIĆEVIĆ: Zahvaljujem, uvaženi predsedniče Narodne skupštine Republike Srbije.

Neću se obraćati apsolutno nijednom kolegi direktno, ali pre svega, zarad javnosti na osnovu onoga što je izrečeno tokom malopređašnjih izlaganja, a vezano je pre svega, podsetiću na period kada je vođen društveni dijalog i kada je svaka relevantna ili vanparlamentarna stranka, ili nevladin sektor, ili SANU ili bilo koja druga organizacija mogla da izađe sa eventualnim predlogom vezano za pitanje Kosova i Metohije.

Tačno je, tada je gospodin Dačić rekao da bi možda jedan od predloga mogao biti razgraničenje Kosova i Metohije i takođe, nastavio da je verovatno za to u ovom trenutku kasno sagledavajući realnost i okolnosti na prostoru KiM i da to nije njegova ideja, već ideja još od doba Dobrice Ćosića. To je tačno i istinito.

Sa druge strane, gospodin Dačić je neko ko se uvek zalagao kada je reč o pitanju KiM za dijalog. Dijalog nema alternativu i ako već govorimo o pitanju KiM, želim još jednom, pre svega, zarad javnosti da podsetim. Zahvaljujući nacionalnom i državnom projektu, zahvaljujući izuzetnoj diplomatskoj aktivnosti, upravo su predsednik Srbije Aleksandar Vučić i tada ministar spoljnih poslova Ivica Dačić, uz 18 otpriznavanja tzv. Kosova, uspeli da pitanje KiM nakon 2012. godine vrate na dnevni red. Do 2012. godine ako bi otišli u Belu kuću i želeli da razgovarate sa bilo kim po pitanju KiM, niste mogli da razgovarate o suštinskim pitanjima i niste mogli da razgovarate o političkim pitanjima. Mogli ste da razgovarate o tehničkim stvarima i to na nivou onih najnižih stafera.

Upravo zahvaljujući ovoj diplomatskoj aktivnosti, pitanje KiM je vraćeno na dnevni red i mi konačno možemo nešto da kažemo, a ne da gledamo kako nam oduzimaju deo po deo teritorije. Hvala.

PREDSEDNIK: Idemo u završni krug.

Reč ima Pavle Grbović, dva minuta.

PAVLE GRBOVIĆ: Zahvaljujem predsedavajući.

Kada je reč o SPS, samo bih rekao da njihov najveći uspeh do sada nije otpriznavanje od strane 18 zemalja, njihov najveći neslavni rekord jeste to što su uspeli da budu prva administracija i prva vlast koja je dobrovoljno povukla vojsku, policiju i administraciju sa KiM, potpisala Kumanovski sporazum i tako Srbiju bespovratno ostavila bez mogućnosti da ima puni integritet i suverenitet na području KiM. To je nasleđe vaše politike i vi se danas ne borite sa nasleđem prethodne vlasti, nego se borite sa nasleđem onoga što ste sami uradili.

Što se tiče gospođe Raguš, rekli ste mi šta je patriotizam, ja se sa vama tu slažem. Neću vam replicirati ništa negativno, samo mislim da nije pošteno da meni inputirate da ja neku zemlju volim više od Srbije, jer to prosto nije tačno.

U ovom trenutku me ne zanima interes EU u Srbiji. Nisam ambasador EU u Srbiji, nisam ni poslanik EU u Srbiji. Ja sam samo narodni poslanik koga su građani izabrali, koji misli da je naš državni interes da Srbija bude u EU, da bude deo najrazvijenijih zemalja u Evropi i da bude deo najuspešnijeg mirovnog i političkog projekta u istoriji planete na kojoj mi danas živimo.

Ne bih vam ni replicirao onako i ne mislim da dodajem teret na leđa Aleksandru Vučiću, čovek je bio ovde u Skupštini i civilizovano i argumentovano smo razgovarali, oko nečega smo se složili, oko nečega nismo, ali ste vi gospođo Raguš prvi ti koji ste dovodili u pitanje moj patriotizam i moje ponašanje da li je u skladu sa nacionalnim interesima ili nije, a sa druge strane prećutkujete političke akte koji imaju mnogo veću težinu, a koje povlači predsednik vaše stranke i predsednik republike Aleksandar Vučić. Od toga šta sam ja rekao ili šta sam ja mislio u ovom trenutku u državi Srbiji neće zavisiti puno toga. Šta je uradio predsednik države, što je dozvolio ili šta je potpisao ili šta je predložio ima mnogo veću težinu, pa se tako prema tome treba i ophoditi. Zahvaljujem.

PREDSEDNIK: Pravo na repliku, Đorđe Milićević.

ĐORĐE MILIĆEVIĆ: Ne bih replicirao, rekao sam, ali obzirom da je pomenuta SPS, da, SPS ima svoju prošlost, ponosna je na svoju prošlost, prvih 32 godine…

(Narodni poslanici dobacuju.)

Hoćete da dozvolite da nešto kažem, ćutao sam dok ste vi govorili i molim da mi vratite vreme ili da im izreknete opomenu. Kako god.

Dakle, 32 godine postojanja na političkoj sceni Srbije i mislim da, uz dužno poštovanje svih političkih stranaka, ali koja to politička stranka može da kaže da je za svih 32 godine postojanja relevantan politički činilac na političkoj sceni Srbije? Nije dovoljno da mi sami sebe glasamo, potrebno je da nas glasaju građani, da nam građani daju odgovornost na izborima, a dali su.

Da li smo ponosni na svoju prošlost? Dakle, od prošlosti i iz prošlosti se ne živi, izvlače se pouke, afirmiše se ono što je dobro. Reći ću samo dva politička spomenika na koje se mnogi danas pozivaju i ta dva politička spomenika su bili osnov odbrane nacionalnih i državnih interesa i onda kada su govorili problem je Slobodan Milošević. Problem je bio Slobodan Milošević i 2000. godine će med i mleko da potekne u Srbiji, a 2000 godine osnov za odbranu nacionalnih i državnih interesa su bili politički spomenici Slobodana Miloševića - Rezolucija 1244 Saveta bezbednosti UN i Dejtonski sporazum. Ispravite me ako grešim.

Da li su nakon odlaska Slobodna Miloševića sa vlasti prestali pritisci na Srbiju? Da li je bio pogrom? Da li su se vratili oni koji su prognani sa prostora Kosova i Metohije? Da li je Crna Gora i kada otišla? Kada je proglašena jednostrana nezavisnost Kosova i Metohije, itd, itd?

Kumanovski sporazum, sada u Skupštini objašnjavam prvi i poslednji put, pokušavao sam to da objasnim u jednoj emisiji, nisam shvaćen, Kumanovski sporazum nije kapitulacija, Kumanovski sporazum je preduslov, zapamtite, citiram – preduslov da bi došli do potpisivanja Rezolucije 1244 Saveta bezbednosti UN. Bombardovanje nije prestalo potpisivanjem Kumanovskog sporazuma, već usvajanjem Rezolucije 1244 u Savetu bezbednosti UN. Pre toga je prethodio Rambuje.

Hajde da budemo otvoreni, da se prihvatilo ono što je predloženo u Rambujeu, a predloženo je da nakon tri godine Kosovo i Metohija imaju mogućnost referenduma, da se to dozvolilo tada danas mi ne bi imali o čemu da pričamo kada govorimo o Kosovu i Metohiji.

Druga stvar koja je predložena, to je NATO, da NATO može da prolazi slobodno Srbijom, da se kreće slobodno Srbijom, da privodi koga i kako i kada poželi. Izvinite, ali to je okupacija. Na takvu okupaciju Srbija tada nije pristala. Ne znam koja bi to politička stranka danas prihvatila odgovornost da je na vlasti i pristala na to. Ja sam potpuno ubeđen apsolutno nijedna. Zahvaljujem.

PREDSEDNIK: Hvala vam.

Zaključujem ovaj krug.

Marina Raguš, dva minuta, izvolite.

MARINA RAGUŠ: Hvala, gospodine predsedniče.

S obzirom da mi je kolega Milićević dao dobar šlagvort, koliko se sećam, vaš nekadašnji predsednik partije Saša Janković je govorio da smo bombardovani jer smo kršili ljudska prava, a Saša Milenić dok vam je bio funkcioner je govorio da je NATO agresija zapravo bila oslobođenje. Toliko o razlici između vas i nas.

Znam vrlo verovatno da ćete po ko zna koji put, jer to vam je mantra, reći da je naša politika tadašnja dovela do NATO agresije, da smo unazadili zemlju itd. Samo da vas podsetim, NATO je nelegalno izvršio agresiju na tadašnju Saveznu Republiku Jugoslaviju, bez odluke Saveta bezbednosti.

Savezna Republika Jugoslavija borila se protiv terorista u okviru južne srpske pokrajine, kao što je bila oslobodilačka vojska Kosova i Hašim Tači, koga ste vi podržavali, zvanično ili nezvanično. Ja sam se samo pozvala na pisanje medija i mogu da vam pokažem, evo to pisanje medija.

Dakle, ono što je jako važno da se utvrdi kao specifična razlika između vas i nas je u sledećem. Kada vaš predsednik izađe, odnosno nekadašnji predsednik da je bio u prilici da izađe nekom od visokih zvaničnika iz međunarodne zajednice onako kako je izlazio Aleksandar Vučić, citiram: „Kako da objasnim građanima da uvodimo sankcije protiv Rusije koja nije prekršila teritorijalni integritet Srbije, a ne protiv Slovenije koja je to učinila“, prva ću reći kapa dole.

Konačno, ono što treba da ovde ostane zabeleženo je i sledeće, gospodine Grboviću - svačijem patriotizmu vreme će da zabeleži svoj trag.

PREDSEDNIK: Povreda Poslovnika, Dejan Bulatović.

DEJAN BULATOVIĆ: Reklamiraću povredu Poslovnika, člana 107. stav 1, povreda dostojanstva Narodne skupštine Republike Srbije.

Dakle, kada govorite o prošlosti, a kada pominjete i izgovarate neka od imena, a kažete da su to politički spomenici, mislim da je tu dostojanstvo ove Skupštine i te kako potaknuto.

Dakle, moram da kažem, kada kažete Slobodan Milošević i kada kolega iz Socijalističke partije Srbije to kaže, mora da zna da sam ja, evo jedan od primera, kada sam 1996. godine bio uhapšen…

PREDSEDNIK: Gospodine Bulatoviću, da li me čujete?

DEJAN BULATOVIĆ: …bio u zatvoru zbog toga što sam nosio lutku Slobodana Miloševića u zatvorskom odelu i kada vi pričate o tome, a da je zemlja…(isključen mikrofon)

PREDSEDNIK: Gospodine Bulatoviću, saslušajte me malo, to što ste hteli da kažete, šta god da ste hteli da kažete, mogli ste da kažete tako što biste se prijavili da dobijete reč za diskusiju, a ne da dižete Poslovnik. Onda, umesto da ukažete meni u čemu je problem ili propust, da saopštavate narodnom poslaniku to što ste želeli da mu odgovorite. Znači, postoji način.

Vi nemojte da galamite iz klupa svakoga dana. I vi možete da se prijavite lepo za reč i da kažete šta god hoćete, ne treba da vičete.

Treba li da se izjasnimo, gospodine Bulatoviću? (Ne)

Pretpostavio sam da ne. Nećemo.

Prijava za diskusiju po amandmanu.

(Pavle Grbović: Replika!)

Hoćete po amandmanu?

(Pavle Grbović: Ne, replika.)

Zaključili smo replike. Hoćete li po amandmanu?

(Pavle Grbović: Ne.)

Nećete.

Reč ima Lav Grigorije Pajkić.

LAV GRIGORIJE PAJKIĆ: Hvala vam, poštovani predsedniče.

Poštovani građani Srbije, drage kolege, uskoro se otvara, počinje Sajam knjiga, ali evo, kako smo mogli da čujemo danas od dela opozicije, otvorio se ovde u plenumu i sajam apsurda i licemerja.

Ljudi koji nam govore o samostalnosti su poznati po tome da su ranije kada bi pravili vlade i formirali prvo morali da šalju na odobrenje u strane ambasade da oni odobre da li je ova osoba u redu ili nije i slično. To je još dobro, ja mislim da su morali da pitaju i da bi otišli do toaleta savet ambasada.

Zatim, govore nam o uzorima. Ovde sa nama sede ugledni profesori, kulturni radnici i slično. Ko su njihovi uzori? Sergej Trifunović koji je govorio da vrši nuždu po grobljima. Da li su to uzori? Osoba koja ima nadimak Solunac, definitivno jedan od najboljih uzora među vama. Je li tako?

Setimo se samo kada je Sergej Trifunović govorio najstrašnije uvrede jednoj novinarki, generalno ženama. Verujem da ste tada bili toliko glasni kao juče kada ste našeg šefa poslaničke grupe gospodina Milenka Jovanova nazivali mrziteljem žena. Verujem da ste tako i tada njega napali. Ali, dobro, nećemo da ulazimo u to.

Mislim da je sam Predlog zakona o dopunama kada govorimo o ministarstvima adekvatan, mislim da je evidentno optimizovan situacijom u kojoj se nalazimo, zato što su ispred nas teška vremena. Takođe, smatram da ovaj amandman nema toliko smisla, zato što narušava prvobitni koncept, ali generalno moram da primetim kontinuitet tog besmisla.

Jednostavno, govore ljudi o tome da treba da se formira ministarstvo za Kosovo i Metohiju. Zašto? Da bi shvatili o čemu se radi, šta je poruka? Kao mi otprilike ne volimo toliko Kosovo i Metohiju kao oni, jer mi se zalažemo za kancelariju, a oni se zalažu za ministarstvo, pa je ministarstvo veće od kancelarije, prema tome ministarstvo za Kosovo i Metohiju je veće i to je njihova veća ljubav koju oni gaje prema Kosovu i Metohiji.

Mogu da vam kažem, predsednik Vučić i aktuelna Vlada može da ima pola Kancelarije za Kosovo i Metohiju, radiće sto puta više nego vi da otvorite 30 ministarstava za Kosovo i Metohiju i svi da uđete u njih da se borite za Kosovo i Metohiju, jer rezultati govore.

Na Kosovu i Metohiji kada odete možete da čujete šta je sve urađeno, koji su manastiri obnovljeni, šta je urađeno kada govorimo o bolnicama, o školama i slično. Možete da pitate bilo koga.

Dalje, učite nas o ekologiji, kao vi ste ekolozi, a mi nismo. Pazite, mi ne volimo životnu sredinu, vi je volite više. Protestujete, koji je vaš doprinos? Pikavci, bacanje pikavaca. Mislim, u najmanju ruku, ne znam zašto ne govorimo više o tome, mislim da treba da se govori. Mi samo u proteklom periodu imamo 100 različitih projekata pošumljavanja, kroz dva konkursa u 2021. i 2022. godini imamo očišćeno 700 divljih deponija, 360 miliona dinara opreme za reciklažu i još mnogo, mnogo kapitalnih projekata. Molim vas da budemo realni, jer kada pogledamo i sagledamo rezultate, oni govore.

Zamoliću vas da kada govorimo o ministarstvima i kako bi trebala da izgleda buduća Vlada i slično, da se vodimo istinski prosrpskim interesima, jer sudeći po nekim izlaganjima juče i u toku dana zaista mogu da primetim da su neki interesi stranih država preči kada govorimo o opozicionim strankama. Ovde imamo proameričke, pronemačke i slično. Bez obzira na to, narod ih neće, jer jedino pro što ih spaja jeste što su svi zajedno proneverili milione i milione evra građana Srbije.

Tačno tako, i vidim klimate glavom, ne morate sarkastično da klimate glavom, to kada odete u Nemačku ambasadu onda klimate glavom, to svi uveliko znamo. Doduše, oni su već na nivou predstavnika ambasada, ovde samo što konzulat ne otvore.

Takođe, govorite o ekologiji, štaviše mislim da ste zapravo napravili veliki problem životnoj sredini, da zapravo utičete negativno, jer kada govorimo o ekološkim strankama i oprostićete mi što ne definišem tačno koju imate toliko veliku i brzu deobu, brže od ameba, ja ne mogu da pratim koji je koji poslanički klub i slično, ali kada govorimo o vegetaciji i vašoj zaštiti, tu se ne držite baš dobro, jer to svi Dorćolci znaju, dragi građani Srbije, ja kao Dorćolac to dobro znam, više oni za jedno veče na jednoj žurci spale vegetacije, da se izrazim tako, neko Rio Tinto i sve korporacije što će ikada u istoriji. Eto da znate o čemu se radi, dragi građani Srbije. Zahvaljujem vam se. Živela Srbija.

PREDSEDNIK: Zahvaljujem.

Na član 1. amandman je podneo narodni poslanik Miroslav Aleksić.

Izvolite.

MIROSLAV ALEKSIĆ: Zahvaljujem, predsedniče Skupštine.

Govorio sam u raspravi u načelu o broju ministarstava i takav sam amandman i podneo u smislu određene reorganizacije s jedne strane, s druge strane i smanjenju broja ministarstava. Zato što ovaj zakon koji je predložen o ministarstvima, nažalost, niti obuhvata ekonomski patriotizam, niti nacionalni patriotizam, ali zato je pun rasipništva, uglavnom na teret građana Srbije, počev od broja ministarstava koji je među najvećima u Evropi, ili čak najveći, a i načina na koji su ta ministarstva organizovana.

Tako da, ja sam predložio smanjenje broja ministarstava, ali sam predložio i da se neka ministarstva reorganizuju, a to je npr. da se turizam prebaci uz privredu, umesto da stoji sa omladinom, a omladina naravno da bude zajedno sa sportom. Takođe sam predložio, i pozivam vas da usvojite to, da se ne brukamo, a to je da se Ministarstvo trgovine zove Ministarstvo trgovine, a ne Ministarstvo za unutrašnju i spoljnu trgovinu, jer je to apsolutno nepotrebno. Radi se samo o jezičkim sugestijama.

Dakle, što se tiče ovih stvari koje nisu obuhvaćene ovim zakonom i razlozima zašto mi nećemo glasati za ova ministarstva, pre svega što u uslovima strašne ekonomske krize i uslovima kada građani jedva sastavljaju kraj sa krajem nema odgovora na to. Očigledno da će se nastaviti ista politika, politika političkih kompromisa gde je važnije zadovoljiti koalicione partnere zato što nema više apsolutne vlasti. Građani Srbije polako shvataju da su obmanuti i obmanjivani u poslednjih 10 godina, pa sada eto da se namire koalicioni partneri, da se obezbede fotelje, dobre plate, upravni odbori, a što se građana tiče, oni će i dalje da slušaju opravdanja.

Koja opravdanja? Opravdanja i neistine, to su da struje neće biti dovoljno zato što je takva situacija u svetu, a da pritom ne kažu da struje neće biti zato što je upropašćen EPS kao najveće javno preduzeće, zbog nekompetentnosti i pojedinih ljudi, poput Grčića, koji su upravljali najvećim javnim preduzećem u Srbiji.

Isto tako, kada se kaže da cene derivata, odnosno nafte i goriva skaču zbog svetskih cena, ja sam govorio o tome juče, i to je laž. Radi se o tome da od marta meseca do danas cena sirove nafte na svetskom tržištu je pojeftinila za 26 dinara, a u Srbiji je poskupela za 30 dinara. I to nije istina. Takođe, kada govorite o tome građanima Srbije da domaćeg mleka nema zato što je u susednim zemljama bilo skuplje, pa su naši proizvođači to mleko izvezli je takođe notorna neistina. Neistina je i to što je sinoć izjavio predsednik države, a to je da mleka nemamo, pazite, molim vas, zato što niko neće da ustaje u četiri ujutru, hrani krave, muze krave itd. To je izrugivanje seljacima i ljudima koji se bave proizvodnjom mleka u Srbiji. Oni i te kako znaju koliki je to težak i mukotrpan posao. Ali isto tako znaju da ova država ni na koji način im nije pomogla, niti kroz subvencije, niti kroz druge vidove podrške.

Zato je prepolovljen broj muznih krava u Srbiji i zato danas nema mleka. To je istina. Zato imamo poljsko mleko na policama, a nemamo naše domaće. Nema proizvođača, neće ljudi da rade nešto od čega ne mogu da pokriju elementarne troškove, a kamoli da zarade. Zato nam se gasi selo, zato nam se gasi i poljoprivreda.

I danas jedna od ključnih stvari koja oslikava kakav je odnos ove vlasti prema poljoprivredi je to što je litar mleka u otkupu na nivou litra koštanja vode. Znači, mleko košta koliko košta i voda sa izvora.

Takođe nije istina i to kada kažete da za inflaciju nismo krivi mi, nego je ona uvezena. Uvezena je iz Evrope. Nažalost, u toj Evropi je inflacija i dalje manja nego što je u Srbiji i to su sve razlozi i pokušaji da vi prevalite na neke druge ljude vašu nesposobnost i politiku koju ste sprovodili u prethodnim godinama.

Zato Narodna stranka neće podržati ovaj zakon koji ste predložili o ministarstvima jer će nastaviti istu politiku, politiku uzimanja novca iz džepova građana, a bahaćenje onih koji su na vlasti. Ali pozivam vas da barem jedan mali iskorak napravite, a to je da prihvatite ovaj amandman, barem u nekom malom makar retoričkom delu, pošto ne verujem da ćete prihvatiti ono što se tiče, pored ekonomskog patriotizma i nacionalni patriotizam, a to je recimo ministarstvo za Kosovo i Metohiju, koje je predložila Narodna stranka da bude kao amandman sastavni deo ovog zakona.

Zato što je ovo jako važan momenat i momenat kada bi država Srbija poslala potpuno jasnu poruku i Albancima, ali i međunarodnoj javnosti šta je naša odluka i da li je odluka Srbije da ozbiljno zastupa interese Srba na Kosovu, svoj teritorijalni integritet i nacionalni interes svoje zemlje. Ali očigledno vi niste spremni da prihvatite taj amandman. Voleo bih da me demantujete i da prihvatite da imamo, umesto Kancelarije za Kosovo i Metohiju, ministarstvo za Kosovo i Metohiju i time pošaljemo snažnu poruku o opredeljenosti Republike Srbije. Hvala.

PREDSEDNIK: Po amandmanu, Dušan Marić.

DUŠAN MARIĆ: Gospodine predsedniče, poštovani građani Republike Srbije, poštovani poslanici, kao što stranka prethodnog govornika neće podržati ovaj predlog zakona, tako mi nećemo podržati njihov amandman.

Evo i zbog čega. Smatram da je osnovno pravo stranaka i politika koje su učestvovale na izborima, koje su pobedile, da odrede tehnički izgled Vlade, da odrede kadrovski sastav Vlade i da odrede program Vlade. Većina amandmana koje je opozicija predložila polazi od stava da ovaj predlog zakona ne treba prihvatiti zato što je Vlada od 25 ministara preglomazna, zato što će biti skupa.

Nije skupa Vlada koja ima mnogo članova. Skupa je ona vlada koja ne radi svoj posao. Može Vlada da ima i 10 ministara, 10 ministarstava, da bude neefikasna, da radi loše, da bude skupa, a može Vlada da ima i 30, pa čak 40 ministarstava, pa da efikasno radi svoj posao. Ja, čak, mislim, to je moje mišljenje da je bolje da ministri i ministarstva dobijaju manji delokrug rada, manji delokrug odgovornosti i mislim da bi na taj način efikasnije obavljali svoj posao. To da li će jedna vlada imati tri ili pet ministara više, da li će imati 50 službenika više ili manje, ni na koji način neće ni ugroziti, ni spasiti državni budžet.

Inače, povećanje broja ministarstava ne mora da znači da će doći do povećanja broja službenika. Uglavnom se vrši preraspodela službenika unutar ministarstava. Tako ćemo imati službenike koji su u Ministarstvu nauke i prosvete bili zaduženi za prosvetu, da budu raspoređeni u Ministarstvo prosvete, a službenici koji su bili zaduženi za nauku, preći će da rade u Ministarstvu nauke.

Većina opozicionih stranaka koje ovde podnose amandmane sa stavom da je Vlada preglomazna, potiču iz nekadašnje koalicije DOS, pa ja mislim da nije loše da građane Srbije podsetimo koliko članova su imale njihove Vlade. U prvoj Vladi koju su formirali, nakon državnog udara 5. oktobra 2000. godine bilo je 36 članova, s tim što se nije znalo da li su svi ministri ili koministri. Imali smo četiri ministarstva, koliko se sećam, koja su imala po tri člana. Sad ne znam šta je gore? Da li su imali po tri člana zato što su ovi bili nesposobni ili zato što se nisu mogli dogovoriti oko podele plena.

Sledeća Vlada pokojnog premijera Zorana Đinđića, čini mi se da je imala u jednom trenutku 29 članova, a Vlada Zorana Živkovića, njegovog naslednika, u jednom trenutku je imala 27 članova. Poslednja Vlada koja je formirana od strane dosovskih stranaka, to je bila Vlada Mirka Cvetkovića, imala je u proseku 27 članova, u jednom trenutku je imala 30 članova. Nisu te vlade bile neuspešne zato što su imale mnogo ili malo članova, te vlade su bile neuspešne zato što su ih vodili ljudi koji se nisu valjano razumeli u svoj posao, zato što većina ministara nije bila kompetentna da radi svoj posao.

Jedna od primedbi koja se ovde čula danas, juče i prekjuče, jeste da je ovaj Predlog zakona rezultat kompromisa i namirivanja partijskih kadrova. Otkad postoji parlamentarni sistem, otkad postoji parlamentarna demokratija svaka Vlada je rezultat kompromisa i svaka Vlada je rezultat partijskih namirivanja. Svaka Vlada koja učestvuje u koaliciji, koja učestvuje u vlasti želi da dobije veći deo kolača i naravno da se unutar vladajućih stranaka javlja apetiti kod ljudi koji žele da zauzme određene funkcije, između ostalog da bi ostvarili stranačke programe, da bi ostvarili predizborna obećanja.

Da završim, Vlada u tehničkom mandatu treba da izgleda ovako kako je predloženo, zato što je predložila stranka, odnosno predložile stranke koje imaju legitimitet, a taj legitimitet su dobile na nedavno održanim izborima gde je politika Aleksandra Vučića i SNS dobila podršku ogromne većine građana Republike Srbije. Hvala vam.

PREDSEDNIK: Hvala gospodine Mariću.

Dakle, vreme poslaničke grupe, reč ima Marina Raguš.

MARINA RAGUŠ: Zaista treba imati obraza i govoriti o Kosovu i Metohiji i predstavljati Narodnu stranku.

Ovo znate, to je prištinska „Gazeta ekspres“ i hvala Vuče za krštenje kosovske nezavisnosti. Ukoliko sumnjate u ovu naslovnu stranu, a jeste prištinska, imate naravno, pošto volite da citirate mnoge naslovne strane, povodom deset godina kosovske tzv. nezavisnosti, gospodin Bedžet Pacoli, u izdanju ministarstva tzv. ministarstva inostranih poslova, savetodavno mišljenje Međunarodnog suda pravde koje direktno potpisuje predsednik vaše stranke, gospodin, Vuk Jeremić, naziva krštenjem kosovske nezavisnosti. Ali, hajte, mi smo najgori na ovom svetu, mi manipulišemo sve vreme, ne morate nama da verujte.

Pre izvesnog vremena na jednoj evropskoj televiziji, koja se emituje i kod nas, gošće su bile, gospođa Ljilja Smajlović i gospođa Suzana Grubješić, a da vas podsetim Suzana Grubješić je tada, kada su se pregovori spuštali iz UN u prostor EU bila potpredsednica Vlade. Na konkretno pitanje Ljilje Smajlović, da li je to bila greška, rekla je – jeste, ali je to zahtevala EU.

Ono što je važnije ovde, čisto da napravimo razliku između vas i nas, pogotovo kada je tema Kosovo i Metohija, mi smo tada saznali baš iz neposrednog izvora, da je vaš predsednik stranke, gospodin Vuk Jeremić, tada ministar inostranih poslova, upravo za tu vrlo veliku problematičnu situaciju koju mi danas osećamo, jer bi nam mnogo bolje bilo u okviru UN, štiti nas tamo Rezolucija 1244, lično odlazio u Moskvu da preklinje, Rusku Federaciju da se u Savetu bezbednosti ne protivi tome, a njega je na taj čin zamolio gospodin predsednik tadašnji, Boris Tadić.

Dakle, to nije rekla Marina Raguš, to nije rekla SNS, nego je potvrdila gospođa Suzana Grubješić, tada G17+, tada potpredsednica Vlade i tada direktan i neposredan svedok onoga što se dešavalo. Vi sada, nama govorite o Kosovu i Metohiji. Da sam na vašem mestu, pre bih se držala nekih drugih tema ili promenila predsednika stranke.

PREDSEDNIK: Zahvaljujem.

U skladu sa članom 87. Poslovnika Narodne skupštine, određujem pauzu u trajanju od jednog časa.

Nastavljamo sa radom u 15,00 časova.

(Posle pauze.)

PREDSEDNIK: Poštovani narodni poslanici, nastavljamo sa radom.

Na član 1. amandman, sa ispravkom, zajedno su podneli narodni poslanici Boško Obradović, prof. dr Tamara Milenković Kerković, Milovan Jakovljević i Radmila Vasić.

Na član 1. amandman, sa ispravkama, podnela je narodni poslanik dr Jelena Kalajdžić.

Na član 1. amandman je podneo narodni poslanik Nikola Nešić.

Na član 1. amandman je podneo narodni poslanik Vladimir Obradović.

Na član 1. amandman, sa ispravkom, podneo je narodni poslanik Miodrag Gavrilović.

Reč ima Miodrag Gavrilović.

MIODRAG GAVRILOVIĆ: U pitanju je Ministarstvo za unutrašnju i spoljnu trgovinu i pitam se zašto je stavljen akcenat posebno na ovo ministarstvo, jer u obrazloženje koje smo dobili kaže da posmatrano sa ekonomskog aspekta dodatni akcenat se stavlja na oblast trgovine spoljne i unutrašnje, čiji dodatni značaj u ovom trenutku proizilazi iz postojeće situacije u međunarodnoj zajednici. Ja sam mislio da bi to trebalo da budu neki drugi razlozi, recimo globalizacija, da smo mi u tome posebno zakasnili. Ako idemo sa tim da imamo posebno spoljnu i unutrašnju trgovinu i da smo posebno to odvojili, što jezički nije baš najkorektnije, najbolje izabrano, pitam - da li će i da li je razmišljao predlagač da posebno u toj trgovini obrati pažnju na energetiku, na prosvetu, na zdravstvo, posebno u situaciji kada znamo kako se energetika vodila pod vašom vlašću, odnosno prvi put čujemo u istoriji da su peći u kojima se proizvodi električna energija hranjene i ubacivano je blato u te peći?. Znamo da je to napravilo velike probleme. Pitam - zašto to nije akcenat, nego je akcenat spoljna i unutrašnja trgovina?

Prosveta u toj trgovini. Da li postoji prosveta kao trgovina, s obzirom da ova država plaća mlade ljude da završe fakultete, a kasnije oni po nekim vrlo povoljnim uslovima odlaze iz ove zemlje u strane države.

Treća stvar koja je ne manje važna je zdravstvo. Da li će biti trgovina sa zdravstvom zato što, moram da vam kažem, u anketama koje su rađene u domovima zdravlja u Srbiji, u poslednje vreme, 92% lekara je izgovorilo i reklo da želi da promeni radno mesto i da ne želi više da radi kao lekar u domu zdravlja, radilo bi bilo koji drugi posao, pa čak i onaj za koji nisu kvalifikovani.

O svemu ovome mogli smo da pričamo na našem odboru da je poštovan član 156. našeg Poslovnika. Mi nismo imali raspravu u pojedinostima, mislim da je to jako važno da se zna i da imamo mogućnosti da razmišljamo o tome kako ćemo i na koji način ovo ministarstvo da ustrojimo dok bude radilo.

PREDSEDNIK: Hvala.

Na član 1. amandman je podnela narodni poslanik Danijela Nestorović.

Na član 1. amandman je podnela narodni poslanik Jelena Milošević.

Na član 1. amandman je podneo narodni poslanik dr Đorđe Miketić.

Reč ima Đorđe Miketić.

ĐORĐE MIKETIĆ: Poštovani predsedniče, narodni poslanici, podneo sam ovaj amandman u ime poslaničke grupe Moramo-Zajedno.

Čuli smo više puta ovde jake argumente da je broj od 25 ministarstava jedno rasipništvo, a da se građani teraju na štednju. Stoga ih neću ponavljati, ali zato je ovaj amandman jedan predlog i mislimo da bi trebalo zaista biti prihvaćen.

Ministarstvo spoljnih poslova i Ministarstvo za evropske integracije bi trebalo konačno spojiti. Nepodnošljivo je stanje da jedno ministarstvo udara u klin, a drugo u ploču. Ministarka evropskih integracija se pretvara da radi na procesu pridruživanja EU, a tri godine tapkamo u mestu.

Sa druge strane, ministar Selaković potpisuje u Njujorku sporazume sa ruskim ministrom Lavrovim dan pošto je Putin zapretio čovečanstvu nuklearnom bombom. Posle je, naravno, morao da se vadi i to je sve vrlo loše ispeglano, ali šteta je već bila načinjena. Mi mislimo da je šteta bila namerno.

Možda najbolji primer kuda nas je dovela šizofrena politika se nalazi ispred ovog Doma Narodne skupštine jer, dragi poslanici, svaki dan kada ovde ulazimo u Narodnu skupštinu ispred nas čeka slika Putina i slika Lavrova. Ova šizofrena politika koja se do sada vodila, poslednjih nekoliko godina, upravo stvara jednu nemogućnost da mi, kao društvo, znamo gde smo krenuli. Građani moraju da znaju da proces ovog prećutnog odustajanja od EU traje već tih nekoliko godina i Srbija ne otvara poglavlja i Srbija zaista dobija, kao što znate, već nekoliko godina negativne izveštaje od Evropske komisije, Evropskog parlamenta i mislimo da je ovaj postupak objedinjavanja ministarstava spoljnih poslova i evropske unije, odnosno integracije za EU dobar potez, jer bi pokazao konačno da mi, kao zemlja, znamo gde idemo i gde smo krenuli.

Ovo je primer koji su mnoge zemlje regiona, pre nas, koje su već članice danas EU koristile u poslednjim fazama svog puta ka EU i zato mislimo da ne samo da je dobro i da bi pokazao šta ova zemlja ima nameru i kuda ima nameru da ide, već će i uštedeti novac i, naravno, jednostavno će dati jasan signal svim našim građanima koja je naša politika. Hvala.

PREDSEDNIK: Hvala vam.

I vreme poslaničke grupe je isteklo, takođe.

Na član 1. amandman je podnela narodni poslanik Milinka Nikolić.

Na član 1. amandman je podneo narodni poslanik Đorđe Stanković.

(Milinka Nikolić: Prisutna sam.)

Pročitao sam već amandman nakon vašeg. Možete da se javite za reč, ako imate vreme.

Samo trenutak da proverim preostalo vreme.

Znači, jednu stvar morate da razumete. Kada pročitam već naredni amandman, ne mogu da se vraćam unazad na vaš. Vi kada želite reč, morate da se prijavite za reč. U tome je stvar.

Dajem vam reč.

MILINKA NIKOLIĆ: Hvala vam.

Želela sam da vam se obratim kao Staroplaninka, kao žena sa sela i, slušajući vas dva dana unazad, videla sam koliko se priča o položaju žena, o onome kako žive naše žene na selu, kako žive radno sposobne žene bez posla, pa sam čak malo bila iznenađena da se ne pokazuje neko interesovanje da se tim ženama pomogne.

Ja sam sa ženama koje su ceo život provele na selu. Detinjstvo sam tamo provela i sad ove staračke dane, penzionerske, i najbolje znam kako žive te seoske žene.

Moram da vam kažem da je naš grad Pirot, u stvari lokalna samouprava, prepoznala to, zato što smo 2011. godine uspele mi seoske žene da se ujedinimo i da napravimo prvo udruženje žena. Samo za 10 godina mi imamo osam udruženja, ali zato što smo se složile da timski radimo i da jedna drugoj pomažemo, evo sada, ja kao odbornica, mi smo dali predlog, zato što se 6. novembra održavaju izbori i biraju se saveti mesnih zajednica.

Od 60 i nešto sela u Pirotskom okrugu samo jedna žena je na čelu mesne zajednice i zato smo odlučile da idemo od jedne do druge mesne zajednice da razgovaramo sa ženama, da razgovaramo o njihovim problemima, jer ne samo one žene koje su ostale bez posla, nego i samohrane majke i mnoge žene koje nikad nisu radile, a onda je došla… (Isključen mikrofon.)

PREDSEDNIK: Hvala vam.

Podnosilac amandmana ima reč, Đorđe Stanković.

ĐORĐE STANKOVIĆ: Poštovani predsedniče, poštovani poslanici, poštovani građani Srbije i drage Nišlije, dolazim iz najlepšeg grada u Srbiji, kako je rekao jedan vaš poslanik, i u suštini sa njim se apsolutno slažem, taj grad je prepun turističkog potencijala, prepun kulturnog nasleđa, ali, nažalost, nedovoljno iskorišćen taj potencijal je u prethodnih 10 godina očigledan. U stvari, dolazim iz Niša, grada koji u poslednjih 10 godina nije ispunio te potencijale o kojima sada govorim.

Takođe, dolazim iz grada mladih. Na kraju krajeva, Niš je univerzitetski grad, ima puno potencijala i sa tog aspekta, ali, takođe, taj potencijal nije dovoljno iskorišćen. To, doduše, nije samo krivica Ministarstva turizma i ranije Ministarstva omladine i sporta, već malo i do ljudi koji vode taj grad.

Ono što je meni sada interesantno jeste da se sada spaja Ministarstvo turizma i omladine i u suštini apsolutno sam uveren da tu nema puno logike, ali u jednom od obrazlaganja vaših predstavnika rečeno je kako Guču i Egzit posećuju mladi, pa je onda logično da turizam i omladina budu spojeni. To je, u suštini, zaista poražavajuće da se na taj način u stvari obrazlaže spajanje ovih ministarstava.

Mislim da su i Guča i Egzit u stvari nacionalna dobra koja posećuju svi građani Srbije, ali i sveta. Međutim, to ne može da bude obrazloženje za bilo šta što se tiče mladih i oni su u ovom slučaju i kroz Ministarstvo omladine i sporta zapušteni u smislu da je svega 0,8% budžeta iz tog prethodnog ministarstva uloženo u mlade.

Ja razumem da SNS pokušava da kupi ljubav tako što mladima daje određene naknade, ali, jednostavno, ljubav ne može da se kupi i smatram da mladi to prepoznaju. Ja znam da u stvari SNS na taj način pokušava da kupi budućnost svih nas.

Iz tog razloga mislim da treba sagledati na koji način će se mladima pomagati u sledećem periodu i na neki način da se ispoštuju i neke opservacije koje su imale određene organizacije koje se bave upravo mladima. Možda bi trebali da pročitate izveštaj KOMS-a, kao jedne od organizacija koja je pažljivo pratila rad prethodnog Ministarstva, ali verovatno će pratiti i rad budućeg.

Čisto malo pozitive ovde da unesem, smatram da bi Ministarstvo turizma trebalo ovog puta, u ovom sazivu bar, da sagleda Niš i da se u tom smislu turistički potencijal unapredi. Ja ću apsolutno uvek davati podršku i, na kraju krajeva, glasati za dobre predloge koji su vezani za moj grad ali i generalno za turizam u Srbiji.

Takođe, voleo bih da se ima u vidu da „Nišvil“ kao jedan od najvažnijih festivala koje grad Niš ima ne bi smeo da na neki način ode na neko drugo mesto, u neku drugu državu, jednostavno, on treba da ostane u Nišu. Smatram da i u tom smislu Ministarstvo turizma mora i treba da pomogne gradu i da to ipak ostane niški festival.

O svemu ovome mogu dodatno da pričam i na temu ministarstva koje bi možda trebalo da bude posebno, ministarstvo mladih, ali u ovoj situaciji u kojoj zaista treba da se bude što sveobuhvatniji, ipak bi bilo idealno da se omladina vrati Ministarstvu sporta i da ostane u tom nekom sastavu, jer ima više logike nego spajati Ministarstvo turizma i omladine. Ali, o tome ću pričati u nekom sledećem amandmanu. Za prvo javljanje, ovo je moj stav. Hvala vam.

PREDSEDNIK: Reč ima predstavnik predlagača, Milenko Jovanov.

MILENKO JOVANOV: Nećemo prihvatiti ni jedan od navedenih amandmana. Mislim da smo delima prikazali kako se u Srbiji brine o ženama i pravima žena. Dakle, umesto priča i umesto floskula, mi imamo vrlo konkretne korake i neke od njih je i predsednik Republike juče najavio i ja se nadam da će Vlada Republike Srbije prihvatiti njegovu inicijativu i da će pred ovu Skupštinu, a nadam se da ćemo svi to podržati, doći predlozi izmena i dopuna Krivičnog zakonika Republike Srbije, kojim će se još oštrije sankcionisati seksualno i svako drugo nasilje nad ženama.

To je ono što mi vidimo kao reakciju na stvari koje smatramo da su loše, a ne da pričamo o tome, ne da o tome pravimo sedeljke ili skupove, nego da nešto konkretno uradimo da stvari promenimo. To ćemo i uraditi.

Što se tiče mladih, niti valja amandman, a još manje valja obrazloženje i zato ga nećemo prihvatiti. S druge strane, potpuno je neprihvatljivo da se iz konteksta vade određene rečenice koje su ovde izrečene, a ne vidim šta to u njima nije tačno. Pa jesu mladi i jeste i turizam kada je u pitanju i Guča i Egzit, ali nije to bio kontekst u kom je rečeno. Malo je to drugačije postavljeno.

Kada je Niš u pitanju, zaista smo mnogo kao vlast uradili. Od Niša se pravi jedno čvorište, gde će čak tri auto-puta faktički prolaziti kroz Niš, pruga do Soluna i sve ono što su veliki projekti, fabrike koje su otvorene itd, a ulaže se u mlade. Čak lokalna samouprava subvencioniše privatne vrtiće za decu, tako da i te kako ima prostora da se kaže da konkretnim potezima radimo nešto za Niš.

Na kraju, zaista uz najbolju nameru i sve ono što znam i uz pomoć kolega, ne mogu i neću da učestvujem u pretvaranju Skupštine Srbije u lokalne parlamente u koje određeni poslanici ili nisu ušli ili ne mogu da ostvare bilo kakvu inicijativu koja je vredna pomena.

Dakle, da pretvaramo ovo u Skupštinu grada Leskovca, Pirota, Niša ili ne znam ni ja šta, zaista ne mogu u tome da učestvujem, ali za svako od tih mesta smo vrlo konkretno radili. Možemo pričati o investicijama šta još možemo da promenimo, ali da isterujete vi neke lokalne vaše kaprice ovde, zaista ne vidim da ima previše smisla. Nema veze sa amandmanom.

Hvala.

PREDSEDNIK: Po amandmanu, Borislav Novaković.

BORISLAV NOVAKOVIĆ: Poštovani predsedniče, poštovane koleginice i poštovane kolege poslanici, nema ništa besmislenije od pokušaja da se proširi Vlada novim ministarstvom koje se zove Ministarstvo za javna ulaganja i sa profesionalne i sa pravne i sa ekonomske tačke, a opet nema ništa tako logično i normalno politički kao što ste baš vi takva stranka po svojoj prirodi, po svom karakteru i po svojim namerama predložili upravo Ministarstvo za javna ulaganja.

Javna ulaganja su potpuno nepotrebna ukoliko sve institucije, ukoliko lokalna samouprava, ukoliko pokrajina i ukoliko Republika i ukoliko sve institucije rade svoj posao, ovo ministarstvo je potpuno nepotrebno. Ono je napravljeno kao nadministarstvo. Ono je napravljeno samo iz jednog razloga - da se izvrši kontrola finansijskih tokova.

Dakle, za razliku od dosadašnjih sistema, gde je korupcija bila decentralizovana i gde su svi krali po malo, ovo ministarstvo je osmišljeno da vodi centralizovanoj korupciji. Ovo ministarstvo je uspostavljeno samo zbog toga da bi ste mogli da pratite tokove novca, da bi ste mogli da pratite tokove javnih nabavki i da bitni finansijski tokovi idu preko ovoga ministarstva. Potpuno je jasna koruptivna namera kada je u pitanju ovo.

Skrećem vam pažnju da je Evropska komisija skrenula pažnju u izveštaju koji još uvek nije stigao na Skupštinu, da je učinjen ograničen napredak kada je u pitanju borba protiv korupcije, ograničen napredak kada je u pitanju borba protiv kriminala.

Gospođa Raguš je sebi dozvolila u jednom emotivnom i zanesenom govoru, ali potpuno netačnom, da tvrdi da je „ATP Vojvodina“ nešto što se dogodilo u prethodnoj vlasti. Sa „ATP Vojvodinom“ ugovor je potpisala Maja Gojković, koja sedi u vašoj Vladi i ona je vinovnik te afere i to zna ceo Novi Sad, ne znate samo vi. Hvala.

PREDSEDNIK: Po amandmanu, Milorad Bojović.

MILORAD BOJOVIĆ: Poštovani predsedniče Narodne skupštine, dame i gospodo narodni poslanici, predlog da se ne usvoji ministarstvo za javna ulaganja neću podržati zato što postoji nekoliko razloga zbog kojih je ovo ministarstvo neophodno.

Jedan od ključnih razloga nalazi se upravo u Novom Sadu iz kog dolazim, a to je most u produžetku Bulevara Evrope koji će povezati Novi Sad sa Fruškom gorom. Zašto je ovaj most važan? Zato što u poslednjih tri meseca ovaj most predstavlja predmet manipulacija koje nemaju nikakve veze sa činjenicama.

Ja sam novinar od 2000. godine i pamtim da je u periodu od 2008. godine ovaj most predstavljao jednu od ključnih tačaka promocije tadašnje vlasti. Tadašnji gradonačelnik je u tri intervjua datim „Večernjima novostima“, „Politici“ i ugašeno besplatniku „24 sata“ upravo taj most promovisao kao ključnu tačku razvoja Novog Sada.

U tim intervjuima tadašnji gradonačelnik, kaže da taj most treba da bude izgrađen sredstvima Evropske investicione banke i da će koštati oko 120 miliona evra.

Jedan narodni poslanik koji je sa nama danas ovde, a koji je juče učestvovao u protestima na Šodrošu je bio direktor gradskog preduzeća koje je na tadašnjem Sajmu investicija „Invest ekspo“ predstavljala taj most, kao jedan od ključnih zamajaca razvoja Novog Sada.

U čemu je suština i važnost ovog projekta za Novi Sad i zašto je važno da javne investicije budu kao posebno ministarstvo? Ovaj most ne predstavlja to što ljudi koji protestuju na Šodrošu tvrde, taj most predstavlja izmeštanje teretnog i tranzitnog saobraćaja iz Novog Sada, Sremske Kamenice ispod Fruške gore. To je jedan segment važnosti ovog mosta.

Drugi segment važnosti ovog mosta je sledeći. Taj most će skratiti putovanje između Bačke i Banata do Srema za 40 minuta. To znaju svi koji voze automobile. Put od Novog Sada do Fruške gore uz Iriški venac traje najmanje 40 minuta i obratno.

S druge strane, protesti protiv ovog mosta su ekološki orjentisani. Pre šest dana na Fruškoj gori je ispala jedna cisterna koja je prevozila opasni otpad. Kada bude izgrađen ovaj most, sav teretni saobraćaj biće izmešten na novi most koji se gradi.

Da vam kažem još nešto, zašto je važno ministarstvo za javna ulaganja? Opozicija već tri dana tvrdi da je Srbiji neophodna promena spoljne politike, stavovi jednog dela opozicije su iracionalni, a drugi su krajnje emotivni i takođe iracionalni.

Ja sam izračunao pre 10 dana i objavio sam to u autorskom tekstu za list „Dnevnik“, da kada se razmotre razlozi za ne uvođenje sankcija Rusiji oni mogu da se iskažu kao štednja od milijardu i 200 miliona evra, što je više nego što smo dobili od EU za 22 godine. Do ove razlike u ceni se jasno i lako dođe, tako što kada se uporedi berzanska cena gasa i cena koju je pregovarao predsednik Vučić sa predsednikom Putinom utvrdi se da smo od EU za 22 godine dobili tri milijarde i 600 miliona, a u toj transakciji sa gasom štedimo četiri milijarde i 800 miliona evra.

Još nešto, dva dana slušamo da će Vlada imati mnogo ministarstava. U odbranu argumenata svojih opozicija je rekla da vlade Finske, Austrije i Švajcarske imaju po 10 ili 11 ministarstava. To je tačno, ali je tačno da oni nisu imali DOS. Posle DOS-a Srbiji je malo 100 ministarstava da oporavi Srbiju. To je posebno bitno posle izbijanja rusko-ukrajinskog konflikta, tada se razotkrila sva pogubnost politike koja je vođena do 2012. godine.

Neko je ovde pominjao cene mleka i sada ću vam ja reći, tačno je da je mleko najskuplje, ali znate li zašto? Zato što je do 2004. godine kompletna mlekarska industrija predata strancima u ruke. Vlasnici naših mlekara su Francuzi, Englezi i Nemci.

Vi danas kada kažete da je mleko skupo, nemojte da gledate na ovu stranu sale. Pogledajte oko sebe, ljudi koji su prodali srpsko mleko i prehrambenu industriju, nalaze se tu pored vas.

Takođe da vam kažem, kada kritikujete buduću vladu da je velika i da će imati 25 ministarstava, setite se da je spoljni dug Srbije 2012. godine iznosio 86,5% društvenog proizvoda. Zato Srbija nije Švajcarska. Zato je potrebno 25 ministarstava. Jedna decenija je malo da se zašiju sve rane koje ste joj vi napravili. Hvala.

PREDSEDNIK: Reč ima predstavnik predlagača.

MILENKO JOVANOV. Ne znam kako smo, ja sad sve i da hoću da prihvatim ovaj amandman, ne mogu da ga prihvatim jer ne raspravljamo o amandmanu kolege Novakovića, nego on priča o svom amandmanu, a uopšte nije trenutno na dnevnom redu.

Hajde sad, kada je već otvorio raspravu…

(Narodni poslanik Borislav Novaković dobacuje s mesta.)

Pobogu čoveče, polako. Daću vam ja osnova za repliku, nemojte da sumnjate, u to budite sigurni. To ne znači da kada vam spomenem ime da imate pravo na repliku samim tim, ali sada ćete dobiti pravo na repliku, ne brinite.

Dakle, ja razumem da svako polazi od sebe i pošten čovek svuda vidi poštene ljude, a lopov svuda vidi lopove, zato što kreće od toga – kakav je on, takvi su i drugi. Kad počne da razmišlja o tome zašto neko nešto radi, on krene od motiva koji njega pokreću. Onda kada realizuje te svoje motive, recimo gradnja Bulevara Evrope, da li je tako, u Novom Sadu, onda posle da ne bi odgovarao krivično, trči da sam sebe prijavi da odgovara prekršajno, ali neće da odgovara ni prekršajno, nego odugovlači da zastari i onda kaže da je borac protiv korupcije.

Nije borac protiv korupcije, nego najkorumpiraniji predstavnik „žutog režima“ u Novom Sadu, glavom i bradom Bora Novaković. Sad imate pravo na repliku.

PREDSEDNIK: Dva minuta, izvolite.

BORISLAV NOVAKOVIĆ: Novi Sad zna, mislim da treba i Srbija da zna da su ostala iza mene dva montirana politička procesa u kojima su optužnice pale, a oba montirana politička procesa je organizovao i inspirisao Aleksandar Vučić, ali to ću sa njim.

Ono što želim vama da kažem je da ste preda mnom, kao vrli DSS-ovac o vašem sadašnjem predsedniku stranke i predsedniku države rekli da je psihopata i izdajnik, a ja sam Aleksandra Vučića uzeo u zaštitu i rekao: „Milenko, nije on psihopata i izdajnik, on je samo šmokljan i nestabilna osoba, budi malo pravičniji prema čoveku.“

PREDSEDNIK: Novakoviću, jel vama bila želja da prvi put primenimo mere u ovom sazivu?

(Borislav Novaković: Zašto?)

Jel to bila vaša želja?

(Borislav Novaković: Nije.)

Nego zašto ste ovo uradili?

(Borislav Novaković: Zato što izgovara…Citirao sam čoveka. Što gledate u mene. Njemu se obraćajte. On je vas u … a ne ja.)

Izričem vam opomenu.

Reč ima Milenko Jovanov, predstavnik predlagača.

MILENKO JOVANOV: Dakle, prosto postoje neke stvari koje pristojni ljudi nikada ne rade. Između ostalog, pristojni ljudi nikada ne govore stvari koje su međusobno razgovarali, a ja sada pošto sam pozvan od gospodina Novakovića da kažem o čemu smo razgovarali, ja ću reći o čemu smo razgovarali, pošto već drugi put laže i izmišlja misleći da će mene na taj način valjda da isprovocira, itd.

Prvo, gospodin Novaković i ja smo razgovarali kada je on bio šef poslaničke grupe Demokratske stranke u raspadanju, a ja šef poslaničke grupe Srpske napredne stranke u Skupštini Vojvodine. On je došao kod mene u kancelariju, sedeli smo ispod slike Aleksandra Vučića i tražio od mene, ništa za sebe doduše, nego je tražio za jednog poslanika koji nije rešio pitanje zaposlenja da bude zaposlen u skladu sa propisima, ništa nije sporno, i to pitanje da li je rešeno, nije rešeno, mislim da nije posle rešeno do kraja mandata. To je bio razgovor. Rekao je da sprema magistarske ili doktorske studije, to mi je rekao i tu se razgovor i završio. U mojoj kancelariji smo pričali o tome.

Zašto pristojni ljudi ne razgovaraju o tome o čemu su pričali u četiri oka? Pa zato što ja sada mogu da lažem i da izmišljam isto ovako kao gospodin Novaković. Ja sad mogu da kažem šta je on meni pričao o Vuku Jeremiću, mogu da kažem šta mi je pričao o bilo kome ko sedi u ovoj sali i kako vi možete da znate? Da ja dokazujem negativnu činjenicu da nešto nisam, to ne postoji ni na sudu. Negativne činjenice se ne dokazuju.

Dakle, nećete me uvući ovim trikovima podlim i prljavim u situaciju da ja sad objašnjavam šta jesam, a šta nisam rekao i sa druge strane sve ono što je trebalo Aleksandar Vučić o meni da zna zna, ne treba vi da mu kažete, on zna sam i sad pogledajte razliku između njega i vas. On zna šta sam ja govorio i kad nisam bio u SNS. Neke stvari su bile i kritičke prema njemu. Nikada lične i nikada mu nisam napadao porodicu za razliku od vas, ali kada sam kritikovao, ne vas lično, a i vas lično Boga mi, u stvari kad bolje razmislim, ali zna šta sam govorio. Sad pogledajte veličinu tog čoveka koji kaže - ostavi po strani to što smo se razlikovali, ako želiš da dođeš i da pomogneš dođi i pomozi. On mene pozove, posle izlaska iz stranke u kojoj sam bio, da mu se priključim. Pogledajte veličinu sa jedne strane i pogledajte mizerije sa druge strane koji su u stanju da izbace pola stranke zato što su stavili drugačiju kravatu od boje koja se tog dana sviđa.

On je stvorio SNS ovakvom, jer je svoju sujetu stavio pod noge zarad Srbije, a vi svoje sujete gradite, da, da, i zato priče - učiteljice, učiteljice, Milenko vam je rekao to - ne prolaze. Svi sve znamo i svi sve znaju. Ako mislite da vi treba da budete neko ko će da prepričava još nešto dodatno prepričavajte ja nemam nikakav problem. To ni na kakav način neće uticati na mene.

Sa druge strane, gospodine Novakoviću, sve i da je tačno sve što ste rekli, a sve ste izmislili i rekli tešku neistinu, ali to vama na čast i na vaš obraz mene to ne interesuje, ima jedna druga stvar čak i da je sve tačno to ni na koji način ne obara tvrdnju i činjenicu da ste pokrali na Bulevaru Evrope i da ste trčali da se prijavite da za to odgovarate prekršajno.

(Borislav Novaković: Replika.)

PREDSEDNIK: Poslovnik ima prednost.

Reč ima narodni poslanik Dejan Bulatović.

DEJAN BULATOVIĆ: Gospodine predsedniče, pozivam se na kršenje Poslovnika, član 27.

Ja vas molim, gospodine predsedniče, da ne uvodite dvostruke aršine kada kažnjavate i opominjete poslanike i ne izričete opomene samo poslanicima iz opozicije. Vi ovo što radite to nije u redu. Vi treba da budete predsednik Skupštine i da se ophodite prema svim poslanicima podjednako. Ovo nije u redu.

Dakle, puštate sa ove strane vladajuće stranke da iznose sve i svašta o predstavnicima opozicije i niste ih nijednom opomenuli, a ovde ste čuli mnogo manje uvrede sa ove strane i vi ste već izrekli opomenu. To nije u redu.

Gospodine predsedniče, još jednom vas molim, primenjujte pravilnik, primenite sve kako to dolikuje i kako to treba da se radi. Hvala.

(Borislav Novaković: Replika.)

PREDSEDNIK: U tom članu koji ste upravo citirali piše ko se stara o primeni Poslovnika.

Neću da vas podsetim šta ste izgovorili vi koji sedite sa te strane sale danas ceo dan i ne samo danas koliko puta i preko čega smo sve prešli, ali neka granica mora da postoji, neke mere mora da ima i kada smo prvi put primenili meru kažete – što samo na ove. Na onoga ko je to zaslužio, ko se bukvalno trudio da bude prvi koji će da dobije meru opomene. Zato.

Da li želite da se Skupština izjasni?

(Borislav Novaković: Replika.)

Ima li još prijava za povredu Poslovnika?

Nema više prijava za povredu Poslovnika. Završićemo raspravu o ovome.

(Borislav Novaković: Direktno me je spomenuo.)

Na član 1…

Sedite dole.

(Borislav Novaković dobacuje.)

Sedite dole i nemojte da vičete.

(Borislav Novaković: Imam pravo. Čekajte, spomenuo me je po imenu i prezimenu.)

Na član 1. amandman je podnela narodni poslanik dr Anna Oreg.

(Borislav Novaković: Na šta ovo liči?)

Anna Oreg ima reč.

Sedite dole i omogućite Anni Oreg da govori.

ANNA OREG: Poštovani predsedavajući, uvažene koleginice i kolege, verovatno će ovo moje izlaganje sada posle ovog celog cirkusa biti malo dosadno, ali ja bih zaista volela da se nadovežem na amandman koji sam podnela, a to je da se briše ministarstvo za brigu o selu i umesto toga ubaci ministarstvo koje će da brine o regionalnom razvoju tj. ministarstvo regionalnog razvoja. O tome sam pričala i u mom prethodnom izlaganju.

Potrudiću se da pričam malo glasnije pošto je kolega iz Kikinde rekao da me nije čuo tada, pa sam htela na osnovu onoga što mi je odgovorio bih rekla da me nije baš ni razumeo. Znači, nije suština decentralizacija i nije suština briga o selima to što ćemo zamoliti one ljude koji žive u gradovima da se presele na selo. Suština je da stvorimo normalne uslove za život na selu. Znači, suština je da ljudi tamo imaju radna mesta. Suština je da postoje vrtići. Znači, da žene na selu mogu da rade, da mogu da ostave decu na čuvanje, da to ne bude problem kao što jeste. Suština je da imamo lekare u domovima zdravlja na selu. Dakle, suština je da se stvori uslovno normalan dostojan u 21. veku život čoveka. To je suština.

Hoću još nešto da kažem, problem centralizacije nije problem samo u tome što nam se sela prazne, problem je i gradova. Naši gradovi postaju potpuno nehumani za život. Imamo ogromnu zagađenost u gradovima, saobraćajne kolapse i ono što još imamo i što verujem da nikom ko živi u gradu ne treba da odgovara večite podstanare zato što cene nekretnina konstantno divljaju i zaista ne vidim kome to, osim eventualno investitorske mafije, odgovara. Hvala vam puno.

PREDSEDNIK: Po amandmanu Hadži Milorad Stošić.

HADžI MILORAD STOŠIĆ: Zahvaljujem predsedavajući.

Formiranje ministarstva za brigu o selu pokazalo se kao pun pogodak i pravi odgovor svim problemima koje bi eventualno to ministarstvo uz pomoć i drugih ministarstava i države rešavalo i rešilo. Danas smo čuli i provejavaju kroz neke amandmane i neka razmišljanja da ministarstvo za brigu o selu smatraju poljoprivrednom proizvodnjom. Ja ću reći u ovom izlaganju da to nije tako.

Ministarstvo za brigu o selu na čijem je čelu predsednik PUPS-a Milan Krkobabić nije primarna, nije u primarnom fokusu nadležnosti poljoprivredna proizvodnja, već selo kao zajednica, odnosno ljudi koji u njemu žive, odnosno da budem još precizniji sveukupni kvalitet života ljudi koji žive na selu. Ne mogu da razumem uvaženu poslanicu koja navodno i ovome govori, a zalaže se za ukidanje Ministarstva za brigu o selu.

Mislim da se svi u ovoj sali možemo složiti da se tom pitanju ovde nije poklanjala pažnja, ne samo decenijama unazad, već i mnogo ranije. Retko ko se i na lokalnom nivou, opštinskom nivou bavio najrazličitijim specifičnostima, pitanjima o značaja za život tih ljudi koji nisu vezani za poljoprivrednu proizvodnju, kao što su pitanja trgovine, snabdevanja potrošača na selu, zatim smanjene obima ili ukidanja javnog saobraćaja, prevoza do naših sela i zaselaka, pitanja zdravstvene zaštite, negovanje kulturnog i sportskog života.

Svakako kao najvažnije pitanje opstanka i povratka mladih ljudi na selo i demografske obnove, kao što vidite sve je to jedan specifični korpus pitanja kojima se bavi i nastoji da ih u okviru svojih mogućnosti rešava ministar Krkobabić.

Jasno je da se oni ipak u suštini razlikuju od delatnosti Ministarstva za poljoprivrede o kojima neki misle da je selo u stvari, poljoprivreda. I sve to dodatno dobija na značaju kada primetimo da u poslednjih nekoliko godina postoji kontinuirani trend povratka ljudi koji viđaju prednost života na selu, ali se primarno ili čak uopšte i ne bave poljoprivrednom proizvodnjom kao takvom, već imaju druge izvore prihoda.

Čisto da je ovo Ministarstvo veoma neophodno i da ima podršku celokupne javnosti i svih institucija ove države, ja ću samo napomenuti par nekih projekata koji su realizovani u prethodnom periodu, a realizovani su uz pomoć najumnijih i najmudrijih ljudi ove države. Ako znamo da program dodele bespovratnih sredstava za kupovinu seoskih kuća sa okućnicom, kao predsednik Komisije vidi Rektor Beogradskog univerziteta, arhitekta prof. dr Vladan Đokić, a njegov zamenik je naš istaknuti agroekonomista Milan Prostran, onda je jasno da je ovo Ministarstvo angažovalo ljude od struke koji su se u svom višedecenijskom radu profesionalno dokazali u ovim oblastima.

Sredstvima Ministarstva za ovaj projekat ili za ovaj program kupljeno je 1.101 seoska kuća sa okućnicom čime je obezbeđen dom na selu za blizu 2.000 ljudi koji imaju verovali ili ne 878 deteta ili dece.

Prema tome, kada osporavamo da se ne dešavaju neke stvari na selu koje ovo Ministarstvo sprovodi, onda nam neke cifre i neki podaci sasvim suprotno govore. U oblasti izvora egzistencije na selu već petu godinu uspešno se sprovodi program podrške postojećim i novoformiranim zadrugama, dodelom bespovratnih sredstava za unapređenje poljoprivredne proizvodnje.

Od početka sprovođenja ovog programa formirano je 1100 novih zadruga, dok se u prethodnom periodu godišnje gasilo 100 zadruga, novih skoro da nije bilo. Kada sam govorio prošlog dana, govorio sam da je to 1100 nekih novih privrednih subjekata koji rešavaju neke slučajeve zapošljavanja na selu.

Program kao predsednik komisije vodi agroekonomista prof. dr Zorica Vasiljević i predsednik Akademskog odbora za selo, naš uvaženi akademik Dragan Škorić koji daje punu podršku ovom ministarstvu i zahvaljujući njemu i svim akademicima koji su u nacionalnom timu za preporod sela Srbije daju takođe podršku.

Naglasio bih da je Ministarstvo za brigu o selu pokrenulo i pokreće niz drugih programa i projekata značajnih za sve ukupno poboljšanje života seoske zajednice. Meni je nažalost nejasno kako neki od narodnih poslanika ne znaju šta se i koji se programi sprovode na selu, ali ljudi na selu to znaju i tih 40,5% stanovništva Srbije koji žive na selu ima izuzetno pozitivan odnos prema ovome.

U oblasti društvenog standarda program dodele besplatnih sredstava za kupovinu minibusa za prevoz seoskog stanovništva, program kao predsednik komisije vodi dekan Saobraćajnog fakulteta Beograda, prof. dr Nebojša Bojović, a njegov zamenik je dr Dalibor Pešić. Trideset pet jedinica lokalne samouprave je dobilo sredstva za kupovinu minibusa i obezbedilo prevoz svojih ljudi i dece u 847 sela Srbije, 35 opština sa dnevnim prevozom oko 3800 stanovnika tih sela.

Ministarstvo je dogovorilo sa Saobraćajnim fakultetom Beograda da se izradi strateška studija saobraćaja seoskih područja i daće Bog da u nekom narednom periodu imamo mnogo više mogućnosti da pomognemo tom stanovništvu brdo-planinskom i ruralnom delu da ima bolji prevoz.

U oblasti negovanja tradicije na selu, program dodele bespovratnih sredstava za organizaciju, manifestacije „Miholjskih susreta sela“ je jedan segment koji je veoma bitan…

(Predsednik: Gospodine Stošiću, samo da vas obavestim da se iskoristili vreme ovlašćenog predstavnika.

Imate još od vremena grupe 7,24.)

U redu.

Ovaj program kao predsednik komisije vodi naš uvaženi književnik i pesnik Ljubivoje Ršumović. Efekti ovog projekta u 2021. godini 60 od osam jedinica lokalne samouprave je dobilo sredstva i obuhvatilo 961 selo koje je učestvovalo u raznim disciplinama, sportskim, kulturnim i u drugim segmentima. Oko 100.000 posetilaca i učesnika je posetilo ove susrete. U 2022. godini je 87 lokalnih samouprava dobilo ova sredstva i očekuje se oko 150.000 učesnika i posetilaca.

Predsednik PUPS-a Milan Krkobabić pokreće mnoge inicijative koje se pre svega odnose na tih 40,5% stanovništva Srbije koji žive u seoskom području. Verujem da to većina ljudi na selu zna i pozdravlja sve te njegove inicijative.

Vraćanje odrednice sela u Ustav i zakone Republike Srbije sa integracijama da stanovnici jednog sela imaju pravo na odlučivanje, dogovor i odluku o usmeravanju određenih sredstava koje dobiju iz budžeta, ako znamo da postoji zakon o jednoj stambenoj zajednici, mi nemamo zakon o selu, molim vas da svi o tome razmišljamo da selo kao zajednica koja može imati i više hiljada stanovnika da mora da ima i zakon koji to uređuje.

Ustupanje zemljišta u državno vlasništvo do 50 hektara na korišćenje mladim bračnim parovima, uvođenje institucije socijalno garantovane penzije po ugledu na neke zemlje u okruženju i u svetu, da svi stari i preko 65 godina koji nemaju ili nisu u statusu penzionera, koji nikada neće imati penziju, Milan Krkobabić i PUPS u celini se zalažu da svi ti ljudi dobiju dostojanstveniji život u trećem dobu, a to se pre svega odnosi na žene i to na žene sa seoskog područja. Osnivanje garantnog fonda za osiguranje minimalnih proizvodnih cena za osnovne strateške poljoprivredne proizvode je jedan od najbitnijih uslova da naš proizvođač bude siguran da ono što proizvodi će mu biti adekvatno plaćeno i otkupljeno. Smanjenje stope poreza podrazumeva se za sve subjekte koji privređuju, a nalaze se u brdo-planinskim ili pograničnim područjima.

Očekujem da će Ministarstvo za brigu o selu u narednom periodu smisliti nove projekte koji će biti u interesu za tih preko 40% stanovnika koji žive na selu. Pre svega, oslanjanjem na sredstva koja su mu dodeljena budžetom, a i oslanjanjem na investicioni plan 2025.

Ministar i lider naše partije, Milan Krkobabić je na pravi način dokazao kako se i sa malo sredstava i sa relativnom malim brojem zaposlenih mogu realizovati brojni projekti od velikog značaja za naša sela. Ovo su pitanja od prvorazrednog značaja za opstanak ne samo našeg sela, već bih rekao i cele države u celini. Zato bih iskoristio priliku da apelujem da se kada ubrzo na red dođe pitanje budžeta ovom ministarstvu da više sredstava kako bi se moglo realizovati još više ovakvih dobrih projekata.

Dakle, uopšte nema osnova da se prihvati predloženi amandman uvažene poslanice. Mi u poslaničkoj grupi PUPS – Solidarnost i pravda ne možemo podržati predloženi amandman. Zato, naša poslanička grupa PUPS – Solidarnost i pravda će podržati ovaj predlog zakona iz razloga koje sam navodio.

Uvaženi prijatelji, poštovani građani, zahvaljujem se na pažnji.

PREDSEDNIK: Po amandmanu, Dragan Jovanović.

DRAGAN JOVANOVIĆ: Gospodine predsedniče, dame i gospodo narodni poslanici, da vam se obratim prvi put u ovom novom sazivu. Inače sam po četvrti put poslanik u Narodnoj skupštini. Ja sam jedan od narodnih poslanika koji je bio i poslanik 2008. godine, koji sam tada glasao protiv Vlade Mirka Cvetkovića koja je imala nekih 27 i više ministarstava. Tada su me neki poslanici sa moje desne strane ubeđivali da je to tada mnogo dobro i da će to uoči tadašnje velike svetske ekonomske krize doneti dosta toga dobrog Srbiji.

No, dame i gospodo, ovde se upotrebljavaju velike reči, a jedna od njih, jutros upotrebljena, je reč solidarnost sa građanima, pa se kaže – hajmo da imamo solidarnost sa ljudima, pa ako imamo manji broj ministarstava, biće to efikasnija Vlada. Ja se sa tim stvarno ne mogu složiti, kao što se ne mogu složiti ni sa ovim brojem amandmana koji su podneti. Zašto? Mislim da manja vlada ne znači i garant da će ta vlada biti efikasnija, za šta se zalažem i lično.

Jedan sam od poslanika koji je na Odboru za građevinu za urbanizam, još 2014, 2015. i 2016. godine, govorio da je potrebno da npr. kancelarija tada za obnovu, kada je prerastala u kancelariju za javna ulaganja, bude ministarstvo zasebno, jer po obimu sredstva i investicija koje prelaze preko te kancelarije, a i zbog kontrole samih poslanika u Narodnoj skupštini, mnogo je lakše i važnije po meni da to bude ministarstvo nego da to bude agencija.

Ono zbog čega sam se sada javio, pre svega, koleginica je podnela amandman da se ukine Ministarstvo za brigu o selu. Tu moram da kažem par stvari koje su veoma važne. Dolazim iz Topole, podno Oplenca, inače živim u selu Blaznava, najlepšem delu Srbije i Šumadije, između Oplenca i Rudnika, evo već skoro pola veka. Iako se ponosim i smatram privilegijom da mogu da živim na selu, selu je danas potrebna svaka vrsta pomoći, pa i ovakva pomoć, koja nije dovoljna, kao što je ovo ministarstvo imalo u prethodnom periodu, a to je da se bavi osnivanjem zadruga, kupovinom domaćinstava itd, itd.

Ovde bih, pre svega vas narodni poslanici, upozorio na tri možda ključne stvari koje je potrebno Ministarstvo za brigu o selu da uradi u ovom sledećem mandatu. Pre svega jedna stvar koju smo mi pokretali u prethodnih, bogami, pet ili šest godina, a koju je ja mislim, evo da kažem, cela srpska javnost zaboravila, a veoma je važno, a to je Vlada Mirka Cvetkovića uvela, da građani, odnosno stanovništvo koje živi na selu kada napuni 18 godina, išlo je pojedinačno na zdravstveno i socijalno poljoprivredno osiguranje. Mi smo došli u situaciju da do 2016. godine ta dugovanja za zdravstveno i socijalno osiguranje zemljoradnika budu više milijardi u pojedinim opštinama, odnosno u većini opština u celoj Srbiji.

To je promenjeno tamo 2014. godine, međutim dugovanja su ostala i danas velika. Na hiljade gazdinstava čak ne mogu da konkurišu za subvencije jer duguju za zdravstveno i socijalno osiguranje, a to je zamrznuto sa 2016. godinom, ali to dugovanje i dan danas stoji i to dugovanje ima nažalost na hiljade stanovnika Srbije. To imamo kao realno ozbiljnu muku. To stoji i tim ljudima se na taj adekvatan način mora pomoći.

Briga o selu podrazumeva i da mi svi skupa i kao narodni poslanici i kao sutra budući ministar, ma ko on bio, mora brinuti o svakodnevnom životu, a pre svega o razvoju infrastrukture na selu. Jer, da bi ljudi ostali i da bi se sela ravnomerno razvijala, tu pre svega mislim na brdsko-planinsko područje, mora imati razvijenu infrastrukturu i ne može se samo oslanjati na to da li je jedan predsednik opštine sposobniji od drugoga, da li ima bolje linije sa vrhom vlasti, već mora imati mehanizme da se ljudima na jedan adekvatan i pravi način pomogne.

Sa druge strane, samo još jedna stvar koja me prosto u onoj raspravi u načelu malo pogodila, jeste da pojedine kolege izlaze ovde i kažu da su nam visoke cene u maloprodaji, a sa druge strane kažu ne treba nam zasebno ministarstvo za spoljnu i unutrašnju trgovinu. Ja smatram da je potrebno, a jedan primer ću vam samo navesti. Cena prve klase jabuka u Šumadiji je trenutno 35 dinara. Te iste jabuke ovde u maloprodaji u marketima su preko 100 dinara. Hajdemo svi skupa da se upitamo zašto je to tako i zašto su nam tolike trgovinske marže. Hajdemo onda sutra da tog ministra propitamo šta je uradio i šta su nadležnosti, da samo taj jedan mali segment popravimo i da vidimo jednostavno ko skida na takav način, kako bi moji seljaci rekli, kajmak.

Dame i gospodo, ja bih vas pre svega pozvao da u danu za glasanje podržimo ovaj predlog zakona i da uskoro vidimo ovde i mandatara i nove ministre, da konkretno govorimo o programu nove Vlade i o stvarima kako ćemo mi svi skupa učiniti da građani u Srbiji žive bolje, pa i na seoskom i na gradskom području. Zahvaljujem.

PREDSEDNIK: Po amandmanu, reč ima Hadži Milorad Stošić.

Preostalo vreme je dva minuta i 40 sekundi.

HADžI MILORAD STOŠIĆ: Hvala, predsedavajući.

Ja bih se zahvalio kolegi prethodnom govorniku koji u potpunosti razume i shvata potrebu postojanja ovakvog jednog ministarstva.

Malo bih dopunio, kada je govorio o nekim dugovima za zdravstveno osiguranje lica na selu ili ljudi koji kada napune 18 godina, Milan Krkobabić predsednik PUPS-a i PUPS u celini već jedan periodu potenciraju pitanje dugovanja za poljoprivredne penzionere, jer u Fondu PIO se duguju velika sredstva za penzionere koja nisu redovno uplaćivali. Sada se pojavljuje problem da se u određenom vremenskom terminu te penzije ostvare i da budu isplaćivane.

Između ostalog i o tome treba da se razmišlja, kako doneti neki zakon ili neko pravilo da se ta dugovanja na neki način umanje ili da se samo glavnica prihvati bez kamata i da ti ljudi imaju pravo na ostvarivanje tih svojih benefita, odnosno odlaska u penziju nakon 65 godine. Hvala.

PREDSEDNIK: Zahvaljujem.

Na član 1. amandman je podneo narodni poslanik Branislav Tomašević.

Izvolite.

BRANISLAV TOMAŠEVIĆ: Uvaženi predsedniče Narodne skupštine, uvaženi narodni poslanici, poštovani građani, imam amandman na član 1. Predloga zakona koji se odnosi na ministarstvo informisanja, za koje smatram da treba da funkcioniše samostalno.

Moderno vreme u potpunosti definiše ogroman značaj informacija i informisanja. S obzirom na to da danas ljudi provode sate ispred ekrana, monitora, da su satima na socijalnim mrežama, taj sadržaj toliko utiče na njihove živote da se ljudi preko interneta leče, zatim obrazuju onlajn i da nekada ti sadržaji na njihov život utiču više od porodice i prijatelja. Samim tim imaju ogroman uticaj i na to šta ljudi rade, šta misle i kako se osećaju.

U poslednjih 20 godina, razvojem tehnologije, uticaj i obim upotrebe informacija je postao značajniji nego ikada ranije. Pravilno, tačno i blagovremeno informisanje je stub nosač demokratije i uređenih sistema, baš kao što je i mogućnost zloupotreba, put u neslobodu.

Pojavom novih modela informisanja, štampani mediji i postojeći elektronski, poput televizije i radija, dobijaju konkurenciju u novim pojavnim modelima. Telekomunikacije po svojoj suštini pripadaju tehničko-tehnološkom delu naučnog poimanja nove stvarnosti, dok je informisanje vezano za politički, intelektualni i moralni prostor. Zato smatram da Ministarstvo informisanja zaslužuje poseban resor. Kao primer ću navesti zemlje poput Belike Britanije, Indije i nekolicine drugih zemalja koje su pratile taj trend. Hvala vam.

PREDSEDNIK: Po amandmanu Jadranka Jovanović.

JADRANKA JOVANOVIĆ: Hvala vam, gospodine Orliću, uvaženi poslanici, dame i gospodo, ne samo po ovom sada upravo predloženom amandmanu, nego nekako, ako mi dozvolite, objedinila bih i neke prethodne, a žao mi je što nismo imali prilike da čujemo obrazloženje, iz razloga što predlagač nije bio u sali, još jednog amandmana koji se baš odnosio na kulturu u informisanje.

Dakle, upravo sam sa ovog mesta iz Doma Narodne skupštine predlagala više puta da se Ministarstvo kulture i informisanja transformiše, doduše, tada sam ja možda i iz neiskustva, ali svakako sam nalazila neku vezu između kulture i turizma. To su bili moji predlozi, ali akcenat svakako je uvek u mom obraćanju bio ka tome da se informisanje odvoji od Ministarstva kulture.

Na moju veliku radost, mi sada upravo pred sobom imamo taj predlog. Šest godina sam bila član Odbora za kulturu i informisanje. Nije bilo teško primetiti do koje mere su teme iz informisanja, ne mogu da kažem bacale senku na teme iz kulture, ali su svakako svojim mnogobrojnim, važnim, izuzetno važnim temama, na neki način oštricu fokusa ka kulturi umanjivale. Svakako, informisanje je, tu se slažem, izuzetno važno za svaku zemlju, informisanje je veoma važno za našu zemlju, ali iskustvo govori o tome da je upravo polje informisanja ono polje koje je, da tako kažem, polje neslaganja, trvenja, da ne kažem bojno polje, između svake opozicije i pozicije.

Mislim da je ovaj predlog jako dobar, s obzirom da informisanje zahteva ozbiljne stručne ljude, pogotovo danas, sa svim ovim telekomunikacionim inovacijama, posvećenost, rekla bih i dobronamernost, pa i ozbiljan osećaj za pravednost, za pošteno sagledavanje realne situacije. Ja kao neko ko direktno učestvuje u kulturi izuzetno sam srećna što pred sobom imamo upravo sada kulturu izdvojenu na ovaj način kako je to predloženo.

Od 2000. godine, ako se osvrnemo iza sebe, mogli smo da steknemo različite utiske o Ministarstvu kulture i informisanja, u zavisnosti od toga na koji način, kako, sa kojom požrtvovanošću, znanjem i željom da se nešto u njemu učini su različiti ministri i njihovi timovi vodili ta ministarstva. Nekih se teško sećamo, nažalost, ima i onih koji će ostati upamćeni upravo po tome da su jedino i isključivo brinuli o sebi, o svom interesu.

Ne mogu a da ne primetim da je u poslednje dve godine Ministarstvo kulture imalo velike aktivnosti, mnogo zalaganja, mnogo dobrih rezultata. Neću da oduzimam vreme drugima da sada to detaljnije obrazlažem. Svakako, veliki broj ljudi, ne samo ja, već i mnogi sa kojima sam razgovarala, koji na različite načine učestvuju u svim segmentima kulture, nadamo se i voleli bismo da Maja Gojković i njen tim nastave i u budućnosti da vode ovaj resor.

Dozvolite mi samo još da kažem da ću sa najvećim zadovoljstvom upravo podržati predlog da Ministarstvo kulture bude zasebno ministarstvo i sigurna sam da svako ko aktivno učestvuje u kulturi i te kako će se obradovati ovom predlogu. Hvala vam.

PREDSEDNIK: Zahvaljujem.

Na član 1. amandman je podneo narodni poslanik Borislav Novaković.

Na član 1. amandman je podnela narodni poslanik Milica Đurđević Stamenkovski.

Podnosilac amandmana, izvolite.

MILICA ĐURĐEVIĆ STAMENKOVSKI: Poštovani predsedavajući, uvaženi narodni poslanici, obaveštavam vas da ću po isteku predviđena dva minuta koristiti vreme dodeljeno šefu poslaničke grupe kako bih obrazložila amandman koji predlažem i kako bih se osvrnula na još nekoliko stvari koje su čini mi se značajne kada je u pitanju izmena Zakona o ministarstvima.

Najpre želim da obavestim sve uvažene narodne poslanike da smo pre nešto više od sat vremena na skupštinskoj pisarnici predali rezoluciju o zabrani korišćenja sankcija kao instrumenta spoljne politike, odnosno da budem precizna, rezoluciju kojom predlažemo da Republika Srbija nijednoj međunarodno priznatoj državi ne uvodi sankcije.

Koristim priliku da zahvalim uvaženim kolegama, predsedniku POKS-a gospodinu Vojislavu Mihailoviću, predsedniku novog DSS-a gospodinu Milošu Jovanoviću i predsedniku Srpskog pokreta Dveri, kao i svim narodnim poslanicima iz pomenute tri političke grupacije koji su podržali Predlog rezolucije Srpske stranke Zavetnici.

Rezolucija je, poznato vam je, prosleđena i šefovima ostalih poslaničkih grupa i ja vas zaista sve pozivam da je razmotrite, da iznesete određene sugestije, predloge, konstruktivne ideje, otvoreni smo za svaki vid polemike i debate, jer smatramo da je veoma važno da se u Narodnoj skupštini usvoji jedan ovakav dokument koji je u skladu sa proklamovanom politikom vojne neutralnosti, koji je u skladu sa predizbornim obećanjima gotovo svih političkih aktera koji su danas u parlamentu, jer podsetiću da su sve političke grupacije, i opozicione ali i one vladajuće, građanima obećale da neće uvoditi sankcije Ruskoj Federaciji.

Mi smo narod koji je prošao golgotu. Mi smo narod koji je tokom 90-ih godina bio ekonomski izolovan, koji je bio pod sankcijama. Znamo šta to znači i smatramo da samim tim treba da ostanemo privrženi međunarodnom pravu, Povelji Ujedinjenih nacija, u kojoj se kaže da jednostrane sankcije nisu u skladu sa međunarodnim pravom. Dakle, ove sankcije koje su danas na dnevnom redu nisu odobrene od strane Saveta bezbednosti Ujedinjenih nacija i s obzirom na taj svoj karakter nisu obavezujuće za Republiku Srbiju.

O ekonomskim, energetskim, političkim, nacionalnim i drugim posledicama po državu i narod ne treba da govorim. Poznato vam je da je Rusija strateški partner. Poznato vam je da ne možemo braniti Kosovo i Metohiju tako što ćemo uvoditi sankcije Ruskoj Federaciji. Poznato vam je da je Rusija pomagala naše diplomatske napore i po pitanju afirmacije Rezolucije 1244 i po pitanju odbrane naših svetinja i kulturne baštine na Kosovu i Metohiji, ali po drugim značajnim državnim nacionalnim i ekonomskim pitanjima.

Zato vas sve pozivam, da damo podršku pre svega našoj državi, da pružimo odgovor svima onima koji danas vrše pritisak da se takvim sankcijama pridružimo, a mislim da današnji datum je možda i najpriličniji da o tome govorimo, jer danas je godišnjica od streljanja đaka Kragujevačke gimnazije u Šumaricama, jedan od najtragičnijih datuma u srpskoj prošlosti i sasvim sigurno pravi istorijski podsetnik za sve one koji se pitaju koliko je skupo plaćena sloboda ovog naroda, ali i upozorenje da tu slobodu nemamo prava da izgubimo niti njome da trgujemo. Zato pozivam, predsednika Narodne skupštine, da rezoluciju o zabrani i uvođenja sankcija međunarodno priznatim državama uvrsti na dnevni red kako bi se ovde u parlamentu o tome polemisalo.

Koristim priliku da postavim nekoliko važnih pitanja, ostala sam uskraćena u prošloj diskusiji prethodnih dana za odgovore na ključna pitanja poput onih zbog čega ste spojili turizam sa omladinom, da li to znači da sugerišete našoj omladini, da u Srbiju treba da dođe turistički, zbog čega ste izvršili fuziju Ministarstva za informisanje i telekomunikacije i niz drugih pitanja.

Bilo je reči maločas o kulturi, ja to pozdravljam i mislim da je važno da kao društvo i država prestanemo da kulturu smeštamo na poslednje mesto tamo u Dnevniku zajedno sa vremenskom prognozom. Mislim da je važno da shvatimo koliki je značaj kultura srpskog naroda kada govorimo pre svega i o nacionalnom identitetu, ali i o ekonomskom potencijalu.

Iz tih razloga postavljam pitanje zbog čega Ministarstvo turizma navodi se da će imati nadležnosti da obezbeđuje podsticajne mere i obezbeđivanje drugih materijalnih sredstava, a sa druge strane za Ministarstvo kulture se ne predviđaju takve nadležnosti? Da li to znači da Ministarstvo kulture neće obezbeđivati podsticajne mere, odnosno da budžetom nisu predviđena ponovo značajnija sredstva za ovaj važan resor? Mislim da bilo dobro da na to obratite pažnju.

Takođe, želela bih da ukažem na još jedan propust i zaista vas molim da ovo uzmete vrlo temeljno i razmotrite da uzmete u obzir ovo o čemu govorim. Dakle, Ministarstvo spoljne i unutrašnje trgovine kažete da treba da se bavi citiram – sprečavanjem monopolskog delovanja i nelojalne konkurencije. Upozoravam vas da ukoliko niste obratili pažnju to ipak učinite, zakonski termin je - nepoštena tržišna utakmica i zakonski termin nije sprečavanje monopolskog delovanja, već zaštita konkurencije čime se bavi Komisija za zaštitu konkurencije a ne ministarstvo.

Odmah da kažem, smatram da je važno da se ministarstvo bavi ovi pitanjem, ali vas samo upozoravam da ne napravite manjkavost na koji ćete se kasnije pozivati kao opravdanje i koristiti je potencijalno za izgovor, za nečinjenje po ovom pitanju. Nemojte posle da bude nismo znali, nismo nadležni, ne bavi se tim ministarstvom, rekla je EU da se time bavi Komisija za zaštitu konkurencije. Dakle, molim vas samo da obratite pažnju da ovaj termin nelojalna konkurencija upodobite sa zakonskom terminologijom.

Još jedno pitanje na koje želim da ukažem, jeste Kancelarija za informacione tehnologije i elektronsku upravu. Dali ste joj nadležnosti da može da prikuplja podatke koje će prosleđivati privrednim subjektima za razvoj veštačke inteligencije.

Mislim da je ovde bitno da se svi zapitamo, privredni subjekti su nažalost u Srbiji uglavnom strane kompanije. Da li ovo znači da će se zdravstveni podaci građana prosleđivati stranim kompanijama. Ko nam pruža garancije da neće od istih biti zloupotrebljeni i ko nam pruža garancije da nećemo imati scenario kao što se dogodio Ukrajini gde su pod izgovorom razvoja veštačke inteligencije ovi podaci bili zloupotrebljeni za stvaranje biološkog oružja?

Vrlo sam tu oprezna i molim vas da ovo ozbiljno shvatimo, tiče se svih nas, nije šala. Ukazivali smo na zloupotrebu podataka i onda kada je elektronski dnevnik za đake preuzela hrvatska firma, ironičnog naziva „Tesla“ kojoj smo platili milionski iznos da nam napravi elektronski dnevnik za naše đake, gde se skladište podaci učenika. Dakle, mislim da je važno da na ove stvari obratite pažnju, a ne apriori da ih odbijate kao opozicionu kritiku.

Juče sam dobila pismo roditelja iz Priboja koji su me zamolili da reagujem, zabrinuti pred činjenicom da mi ovde raspravljamo o osnivanju 25 ministarstava, odnosno o nova četiri ministarstava, sve u vreme proklamovane štednje, a pogledajte kako izgleda situacija u vrtićima pojedinim u Srbiji, između ostalog, vrtić „Neven“ u Priboju gde se deca smrzavaju.

Ja vas molim da obratite pažnju, među vama ima mnogo roditelja, među vama ima mnogo onih koji žele da daju podršku, baka i deka, koji žele da daju podršku tome da nam deca u humanijim uslovima rastu, uče i stasavaju. Ovo ljudi nije političko pitanje i zato ne treba da cokćete. Ovo je pitanje savesti i svesti. Svi treba da kažemo – za našu decu, a ne samo kada su izbori i ne samo kada se prave parole za dobijanje podrške na izborima.

Zaista vas molim da ovo shvatite jako ozbiljno i da ne pravite grimase kada govorim o stanju u vrtićima. Znači, pogledajte kako izgleda situacija u Priboju. Da li je ovo štednja preko dece, a pričamo ovde o osnivanju novih ministarstava. Na kome mi štedimo? I kako nas sve zajedno nije sramota da raspravljamo ovde tri dana o Belivuku i ne znam više još o kome?

Zaista se stidim što nemam snage da promenim tok ove rasprave, ali što ne znači da neću dati doprinos da ona ide u drugom smeru. Dajte da se saberemo više. Govorite ovde o pravljenju pljeskavica od ljudi koji su tragično nastradali u obračunu kriminalnih klanova. Pa, da li se neko zapitao, da gledaju porodice tih ljudi? Da gledaju očevi i majke tih ljudi, deca, žene? Da li ste zaboravili na to? Da li je ovo sudnica ili je Skupština? Ako je Skupština dajte da prepustimo istražnim organima i sudstvu. Tvrdili ste sami da ste obezbedili promenom Ustava nezavisno sudstvo. Ako ste ga, gospodo, obezbedili, pustite sudove da rade svoj posao. Neće više građani da budu taoci vaših međusobnih obračuna čiji je Belivuk. Ja znam da naš nije, a vi se dogovorite, ali mimo ove sale čiji je.

U svakom slučaju građani nisu dužni. Ovo su teme o kojima treba da raspravljamo. Da ne govorim o tome što svakoga dana čitamo da je pred Srbijom ulitimatum da prizna nezavisnost tzv. Kosova. Da li smo mi neozbiljni prema tako jednom velikom i važnom pitanju kada dopuštamo da pravimo tabloidne teme ovde u ovom domu? U ovom tako važnom domu? Dajte da razgovaramo šta ćemo da činimo? Da li ste videli, pa evo bila je polemika oko toga, zamerali ste mi da se izbori nisu završili 3. aprila nego 5. jula. Ma, neka su se završili i 10. septembra, suština je da je to bilo zbog Kamberija. Suština je da Kamberijeve izbor u dom Narodne skukpštine ni na koji način nije uticao na rad Vlade koja je mogla da se sastavi. Pa, niste vi pobogu, sigurno planirali Kamberija za ministra ili ja možda nisam u toku. Čekali smo Kamberija do 5. jula i ja vas sada sve pitam ovde zajedno – gde je ljudi Kamberi ovde? El ga video neko?

Hoćete da vam kažem gde je? Molim vas, nemojte. Predsedavajući, upozorite. Zašto svaki put kada govorim imam hor sa druge strane. Gospođu Jadranku ću slušati i zbog njenog glasa ću obustaviti izlaganje, ali zbog ovog zaista, raštimovanog orkestra, neću. Znači, molim vas, nema razloga to da činite.

Suština je u sledećem, gde je Kamberi? Ja ću vam reći gde je. Eno ga sedi u Vašingtonu i sa Eskobarom dogovara internacionalizaciju Preševa i Bujanovca. Da li sam ja nešto slagala? Da li sam rekla nešto što nije tačno?

Sada ću vam reći gde je ključni problem. Problem je što vlada tzv. republike Kosovo, finansira put Šaipa Kamberija u Vašington. Ljudi moji, nama vlada tzv. Kosova finansira putešestvije čoveka koji ovde ima poslanički imunitet i čiji smo ulazak u Skupštinu čekali kao taoci do 5. jula.

Zaista vas molim, uopšte se ne radi o tome ko je tražio, vi ste mogli da podelite resore, između sebe da se dogovorite i pre toga. Ali, nije ovde tema. Nemojte gospodo, nemojte gospodo molim vas, zbog Srbije.

(Veroljub Arsić: Ti ga spominješ.)

Zbog Srbije nemojte da branite Šaipa Kamberija. Nemojte to da činite, nemojte molim vas.

Ljudi, ovo nije šala. Znam da je vama u ovom trenutku lakše da se dogovorite sa Kamberijem, nego sa samom, ali ovde nije poenta…

(Veroljub Arsić: Kamberi ti je izgubio potpise za listu.)

Ćutati do kraja dok predsedavajući ne zavede red.

Pratim sednicu tri dana, nisam čula da je nečije izlaganje proticalo na način na koje moje izlaganje drugi put protiče. Ja sve vreme treba da se nadgornjavam sa gospodom koja...

Predsedavajući, ja vas najljubaznije molim budite odgovorni, ne budite pristrasni, ja zaista pokušavam sebe da čujem.

PREDSEDNIK: Niste čuli, gospođo Đurđević Stamenkovski, zato što niste bili tu. Nije ovo ništa novo, nastavite.

MILICA ĐURĐEVIĆ STAMENKOVSKI: Gospodine Orliću, verujete mi čak i u trenucima kada nisam bila tu, nisam propustila ništa, osim optužbi ko je Belivukov. Iz ličnih i zdravstvenih razloga nisam prisustvovala sednici, ako želite tome da aplaudirate svaka vam čast.

Ali, to nije tema, ja ovde ne iznosim svoje lične razloge, niti smatram da je odgovornost u tome ko će koliko da sedi na određenoj stolici vremenski dugo.

Nije patriotska disciplina koliko dugo nećeš da odeš u toalet, patriotska disciplina je kako se odnosiš prema Ustavu svoje zemlje, patriotska disciplina je kako braniš državne strateške resurse. To je patriotska disciplina, a ne koliko dugo nisi jeo, ni pio.

PREDSEDNIK: Gospođo Đurđević Stamenkovski, verovatno je patriotska disciplina i koliko držiš konferencije za štampu. Ja sam vas tamo video. Nastavite.

MILICA ĐURĐEVIĆ STAMENKOVSKI: Gospodine Orliću, ja vas zaista molim da ne pravite presedan svaki put kada govorim, ako je vama ovaj hor u redu, ako vi mislite da je ovo u skladu sa Poslovnikom, nije sporno, ja ću se truditi da budem glasnija od njih, ali nije poenta da mi ovde galamimo, poenta je da nešto uradimo.

Vratiću se na ono što je amandman koji sam podnela, a tiče se Ministarstva za dijasporu i Srbe u regionu.

PREDSEDNIK: Da vas obavestim da ste prešli na vreme poslaničke grupe.

MILICA ĐURĐEVIĆ STAMENKOVSKI: Nije sporno.

Smatram da je veoma važno da razmotrite ovaj amandman, smatram da je veoma važno da shvatite da je srpska dijaspora i nema sumnje, neki od vas to sigurno i znaju, deo srpskog nacionalnog bića, da mi maltene imamo jednu Srbiju još van ove naše Srbije u kojoj živimo, da je neophodno da izvršimo evidenciju svih Srba u dijaspori i regionu, da imamo u vidu da imamo preko 600 memorijalnih kompleks spomenika, grobnica, da su Srbi rasuti u 159 država sveta, da je preko 300.000 njih sa diplomama visoke škole, da smo među našim rasejanjem imali osam dobitnika oskara, da imamo vrlo istaknute profesore, naučnike, javne radnike, da imamo pravo blago i da to blago voli svoju maticu i da očekuje, ipak jedan resor koji će o njemu brinuti.

Da ne govorim o tome koliko za podrškom matice vape Srbi u Crnoj Gori, u Makedoniji, u Republici Hrvatskoj, u Republici Srpskoj i uopšte u čitavom regionu.

Odmah da vam kažem jednu stvar, uvek ću govoriti istinu i samo istinu, ja dajem podršku određenim…

Molim vas da me saslušate, baš sam mislila da vas pohvalim, a vi se bunite…

Hoću da vam kažem, ja nemam problem, verujete mi, uopšte političke ostrašćenosti, što je dobro – reći ću da je dobro, vidim određene pomake kada je u pitanju podrška Srbima u regionu, ali vidim da Uprava za dijasporu u okviru Ministarstva spoljnih poslova je nemoćna. Nema, 16 ljudi svega se bavi milionima koji su van granice, pa, 16 ljudi među kojima su i tehnička lica ne može naprosto da brine o najmanje tri do četiri miliona Srba, koliko nas ima van matice.

Uzmite u obzir da je ovo ministarstvo od strateškog značaja, vratite ga, obnovite ga. Na taj način pokažite da ste spremni da čujete i predloge koji dolaze sa ove strane. Ako ste već fabrikovali nepotrebna ministarstva, dajte da osnujemo jedno koje nam je preko potrebno, dajte da stanemo iza ovih ljudi, dajte da pokažemo da Srbija ima snage i kapacitete da brine i o onima koji žive van matice i da na taj način stvorimo uslove i za ekonomsku, i za kulturnu, i za društvenu, pa i za političku razmenu i razvoj.

Mislim da je jako važno da ovaj amandman uzmete u obzir, da ga temeljno razmotrite. Ja ću saslušati vašu argumentaciju, ukoliko se ne slažete sa ovim predlogom, ali vas zaista molim da pre nego što iznesete rafalnu paljbu pokušavajući da imputirate određene stvari nama, shvatite jednu stvar, ishod ove sednice neće biti naša politička polemika, nego šta smo danas uradili. Hajde da između ostalog rezultati ove diskusije budu još jedan korak napred ka uspostavljanju tako važnog strateškog resora, kao što je Ministarstvo za dijasporu i Srbe u regionu, to govorim kao narodni poslanik, to govorim kao građanin Republike Srbije, to govorim kao Srpkinja, ali između ostalog, to govorim i kao predsednik Odbora za Srbe u dijaspori i regionu.

Toliko od mene. Hvala vam i živela Srbija.

PREDSEDNIK: Reč ima narodni poslanik Zoran Zečević.

Izvolite.

ZORAN ZEČEVIĆ: Reklamiram povredu Poslovnika član 106.

Poštovani predsedavajući, lično očekujem od vas da napravite ovde atmosferu kako bi narodni poslanici mogli neometano da iznose svoje stavove, koji se ponekad ne dopadaju nekim drugim političkim opcijama.

Svedoci ste da su ovde bili poklici kakve ja nisam sreo ni u rijaliti programima. Znači, vriska, galama, dobacivanje i kakav utisak će o njima imati građani ako se ovako ponašaju…

(Predsednik: Uveren sam da ne mislite na izlaganje vašeg ovlašćenog predstavnika?)

Na izlaganje jedne vrlo ozbiljne teme. Znači, ovo je jedna od najozbiljnijih tema koja zahteva jedno jedinstvo svih nas ovde da donesemo prave zaključke i da pomognemo na svoj način, svako u skladu sa svojim mogućnostima predsedniku Aleksandru Vučiću da zauzme određeni stav i da vidi da ovde u parlamentu ima podršku da ne uvede sankcije Rusiji i da ne prizna Kosovo i Metohiju.

Ako se vladajuća stranka ovako ponaša na sve naše predloge, to je katastrofa.

(Predsednik: Razumeo sam vas. Hvala. Što se tiče člana 106…)

Molim vas, nemojte me prekidati. Imam još dva minuta.

PREDSEDNIK: Razumeo sam vas. Nemate još dva minuta. Hvala vam.

Nemate još dva minuta, na buku ste ukazivali, da je bilo bučno izlaganje vaše ovlašćene predstavnice, jeste, i da je bilo pokušaja da se raspravlja sa ostalim narodnim poslanicima tokom izlaganja, jeste. Da su reakcije bile bučnije tokom današnjeg dana kad su govorili drugi, nije. Vi ste bar deo dana proveli ovde. Gospođa Đurđević Stamenkovski nije, ali vi jeste dva dana proveli ovde i znate da istinu govorim.

Član 106. tiče se teme rasprave, pa nešto nisam primetio da ste uočili da smo takođe tu imali odstupanje, upravo u malopređašnjem izlaganju.

Da li želite da se izjasni Skupština? (Da)

Izjasnićemo se, hvala.

Ko je još hteo reč po Poslovniku?

Reč ima Boško Obradović.

BOŠKO OBRADOVIĆ: Poštovani predsedavajući, uvažene kolege, ja bih ukazao na povredu Poslovnika, član 27, citiraću: „Predsednik Narodne skupštine stara se o primeni ovog Poslovnika“.

Ukazao bih na nekoliko stvari koje se konstantno dešavaju, radi pravde i poštenja, ne ulazeći u to ko je kriv, ali ako možemo da uspostavimo jedan jedinstveni kriterijum.

Nemoguće je, gospodine predsedavajući, govoriti u ovim uslovima u kojima je govorila moja koleginica gospođa Đurđević Stamenkovski, nemoguće. Sve vreme njenog govora trajalo je dobacivanje, trajala je jedna nesnosna buka zbog koje čovek ne može da se koncentriše da normalno govori.

U čemu je zapravo poenta priče? To se ne čuje u direktnom televizijskom prenosu. Građani ne mogu da čuju koliko nju sve vreme ometaju…

PREDSEDNIK: Dakle, vi to ne saopštavate meni, nego ljudima koji gledaju televizijski prenos.

BOŠKO OBRADOVIĆ: Jel vi to mene prekidate dok ja obrazlažem ili?

PREDSEDNIK: Vi obrazlažete meni u čemu je moja povreda, ako je ima.

BOŠKO OBRADOVIĆ: Upravo to radim.

PREDSEDNIK: A upravo kažete da se obraćate ljudima koji vas gledaju u televizijskom prenosu.

Ukažite meni u čemu je povreda, ako je ima. Ako je nema, opet možemo da se izjasnimo, ako to želite.

BOŠKO OBRADOVIĆ: Imam utisak da ste me prekinuli. Da li se varamo?

PREDSEDNIK: Jel želite da se izjasnimo?

BOŠKO OBRADOVIĆ: Imam utisak da ste me prekinuli dok obrazlažem u čemu ste povredili Poslovnik.

PREDSEDNIK: Ja imam utisak da želite da se izjasnimo i izjasnićemo se.

BOŠKO OBRADOVIĆ: Ja želim da obrazložim u čemu je povređen Poslovnik. (Isključen mikrofon.)

PREDSEDNIK: Hvala vam.

(Boško Obradović: Imam dva minuta za obrazlaganje povrede Poslovnika.)

Reč ima predstavnik predlagača.

MILENKO JOVANOV: Iskreno rečeno, ne vidim zašto bih ja kao predlagač davao i pridavao veću pažnju ovom amandmanu od onoga ko ga je podneo. Od 21 minuta izlaganja osobe koja je podnela amandman, 17 minuta je bilo o svemu drugom osim o amandmanu i četiri minuta o samom amandmanu. Znači, to je tri četvrtine vremena o svemu i svačemu i četiri minute o samom amandmanu, zato što je to jako ozbiljna tema. Šta bi bilo da je neozbiljna tema?

Drugo, u raspravi u načelu smo čuli da je ovo preglomazna Vlada, da je previše ministarstava, da će biti ovako ili onako, a ovde se ovim amandmanom dodaje 26. ministarstvo. Znači, malo je 25, treba i 26 ministarstvo – kad ide june, nek ide i uže, to je otprilike ideja podnosioca amandmana, zato što ono nije valjalo pa će da isprave ovako.

Sa treće strane, jako dobro funkcioniše Uprava za saradnju sa dijasporom, jer to vodi Arno Gujon, koji je popularan u krugovima, posebno nacionalno opredeljenih birača, pa se treba malo očešati o njegovu popularnost. Ali, iako on to tako dobro radi, ugasićemo mu kancelariju i napravićemo mu ministarstvo. Zanimljivo.

„Kulturni dnevnik“ ima na RTS-u u 23.00 sata, tako da kultura nije zajedno sa vremenom, nego postoji ceo dnevnik, jer ima materijala za dnevnik iz kulture.

Najzad, što se tiče odgovora o Kamberiju nakon dva dana, pa, možemo razgovarati prekjuče. Dakle, argumente za raspravu od prekjuče, možete da mi iznesete prekjuče, a danas ćemo pričati o onome što ste podneli, a podneli ste da se formira 26. ministarstvo. To je vaš predlog, to piše, to ste potpisali – 26. ministarstvo za dijasporu i Srbe u regionu. Znači, ne da se neko drugo ugasi, ne da se neko drugo preimenuje, nego da se formira novo. Amandman kaže – posle tačke 25, dodaje se tačka 26.

Zašto sve ovo govorim? Zato što vam je ovo dokaz sve te demagogije, prazne priče, koja možda lepo zvuči, koja možda glasno zvuči, koja možda udara u osećaj i srce onoga ko treba da sluša, ali je suština prazna – „spolja gladac a iznutra jadac“. Hvala.

PREDSEDNIK: Po amandmanu, reč ima Krsto Janjušević.

KRSTO JANjUŠEVIĆ: Hvala, predsedniče.

Poštovane kolege, građani Srbije, vezano za amandman, da je podnosilac amandmana predložila formiranje zakona o populizmu i demagogiji, mislim da bi joj to idealno ležalo i da ne postoji ministarstvo da bi neko bolje vodio nego ona ministarstvo za populizam i demagogiju. Izginusmo od populizma slušajući ono što je neko objašnjenje, a ne znam više ni šta.

Uglavnom, ušlo se u Narodnu skupštinu, predala se tamo neka rezolucija, ovde se izdiktiralo šta treba da uradi Rusija, Kina, Eskobar treba da uradi ne znam šta, odbrani se Kosovo za jedno dvadesetak minuta i polako se spremimo kući.

Vezano za ovu temu i zloupotrebu ove prijave iz Priboja, nije isto, roditelji prijavili, to je jedna vaša aktivistkinja prijavila, dakle, trebala je da vam kaže da se u Priboju potpuno prešlo na biomasu, 8,7 miliona evra je koštala toplana na biomasu, tačnije, tri toplane, od jedan, dva mega i osam mega i da je najbolje grejanje u Zlatiborskom okrugu zapravo u opštini Priboj, ali, eto, vi tako skupljajte gde ima neko umotano ćebe, ne bi li prikupili neki politički poen, pa posle toga, kad dođu novi izbori, trčite pa pričajte – nemojte 3% cenzus, ako može 1,5% ikako.

To će vam biti sledeća tema i prva tačka na pregovorima za sledeće izbore, slušajući sve ideje, kreativnost i političku ozbiljnost s kojom pristupaju evo koliko već vreme.

Dakle, kada dođete i počnete da diktirate i počnete na ovaj način da branite Kosovo – mene je Srpkinja majka rodila, a mene nije, jel? Srbija je moja majka. A šta je nama? Strina? Tetka? Ujna?

Rusija i Kina treba da urade ovo, a Amerika treba da promeni Eskobara, pa da pošalje javiće oni koga, i onda me to podseća na jednu istinitu priču. Naime, kada su Amerikanci ušli u Vijetnam, u okolini Priboja, u jednoj mesnoj zajednici je održan hitan sastanak tog nekog komiteta ili šta je to bilo i doneta je odluka da se Amerikanci pod hitno povuku iz Vijetnama. Tada je donet taj zaključak i sve to. Predsedavajući je dao

reč – da li neko ima nešto da pita i ustade Mirko, sad pokojni, Bog da mu dušu prosti i kaže – ljudi, a šta ćemo mi ako oni ne budu hteli da postupe po ovoj našoj odluci? Tako da se i ja pitam šta ako Amerikanci ne budu hteli da postupe po odluci predlagača ovog amandmana? Šta ćemo onda? Kud ćemo onda? Ili je sve to tako jednostavno?

Ali, ako ova osoba misli da je sve tako jednostavno, lagano, onda tu nešto nije u redu. Ovde fali samo dok govori malo koreografije, pa da izađe neko narodno kolo da igra dok se govori. Volim i smatram da nema lepšeg kola od našeg narodnog kola. Pa onda možda malo treba neko iza da gusla. Nemam ništa protiv gusala. Gusle su prvi zvuci koje su ušle u moje uši kada sam se ja rodio, ali prosto treba da neke stvari stavimo na svoje mesto i da budemo odgovorni. Zar vi mislite da Aleksandar Vučić nije znao dve ili tri rečenice koje treba da kaže u predizbornoj kampanji, pa da nas bude 30 ovde više, a razmislite koga 30 manje? Znao je, ali je bio odgovoran.

Bio je odgovoran na tu, možemo reći, štetu u broju poslanika, ali je bio odgovoran i pazi gde šta govori, kao što danas pazi gde šta govori i kao što to čini i na istoku i na zapadu trudeći se da u ovim turbulentnim vremenima sačuva Srbiju. Šta strani investitori? Pa, znate kako? Desetine hiljada zaposlenih su u tim kompanijama, desetine hiljada zaposlenih i šta ćemo mi sada? Da dođemo i da održimo jedan govor junački ispred te fabrike - napolje, ti si iz zemlje koja je tad i tad bombardovala moju Srbiju. Hajde da malo razmislimo i o tome. Kada su te zemlje bombardovale našu Srbiju, da se i u tim zemljama okupljao narod tih zemalja da se protivi bombardovanju Srbije. Hajdemo da mislimo i to. Pa, onda junački govori ispred fabrike, da ih najurimo, oni su stranci, oni su ovakvi onakvi, oni su došli ovde u Srbiju da zarade, jok, nego su došli da budu na gubitku i onda mogu ti govori da izazovu aplauz.

Nije to sporno. Mislim mogu ti govori da izazovu aplauz, a šta ćemo i za aplauz, znate? Kaže, kolika je plata onda u onoj fabrici? A kolika je plata bila na onoj livadi dok nije bilo one fabrike? I tako u nedogled tuci po demagogiji - ja sam Srpkinja i samo sam ja Srpkinja, vi ostali koga mi kažemo jeste, mi znamo kako se čuva KiM, tako što dođemo izdiktiramo, roditelji ove dece koju su jutros rano ostavili u vrtiću, pa otišli na posao, oni se sada vraćaju sa posla ili će se vratiti malo kasnije, a neko dođe na posao kada dođe njegov amandman na red.

Dakle, ja vas molim samo malo da se suzdržite te vrste predavanja da nam držite. Kakva je situacija u Priboju? Možete da proverite. Ako ne znate gde je Priboj, dakle, kada krenete odavde, izađete na autoput ka Požegi do petlje Pakovraće, pa onda idete tamo ka Užicu, dalje ka Zlatiboru, značajnim delom rekonstruisane magistrale, pa onda dođete na Kokin Brod, skrenete desno gde se rekonstruiše 27 kilometara puta, pa ćete doći u Priboj koji je skoro, hajde neću da budem neprecizan, ali koji je jedan od najrazvijenijih gradova, tačnije opština u Raško-polimskoj oblasti.

Dakle, pustimo se toga, tačnije pustite se toga – ja volim Srbiju, Srbija je moja majka. Možeš ti da voliš dobar auto, pa da ga slupaš, možeš ti da voliš avion, ali ne znaš da ga voziš. Ja volim, eto, a mi ne volimo. Srbija se voli tako što se radi 10 autoputeva, tako što se dovode fabrike, investitori, nova radna mesta, tako što se obezbeđuje i druga plata u porodici, tako što se brine o svakom mestu u Srbiji. Srbija se voli tako što je pre neki dan predsednik otvorio deonicu puta u Ivanjici, u Mesnoj zajednici Devići, Pridvorica – Devići, 8,3 kilometra gde stotinu dece ide u osnovnu školu u toj mesnoj zajednici. Sa tom mesnom zajednicom se graniči Mesna zajednica Rudno koja pripada gradu Kraljevu gde se radi deonica puta Studenica – Rudno 16 kilometara, a od kojih je završeno 13. Tako vam mogu pričati do ujutru o delima i rezultatima, a vi do ujutru možete pričati tu neku demagošku priču, napornu, izvinite. Dakle, ja neću da kažem da vi ne volite Srbiju, ali vi ne bi znali da upravljate Srbijom.

Kada smo kod grejanja, ja znam kada bi vi upravljali Srbijom da bi i u avgustu bila zima. Kako? Ne znam kako, ali znam da bi bila. Hvala. Živela Srbija.

PREDSEDNIK: Reč ima Dragan Nikolić, po Poslovniku.

DRAGAN NIKOLIĆ: Hvala lepo, predsedniče Skupštine.

Izbegavate me već ceo dan. Kad god se javim date reč nekome drugom. Javljao sam se više puta za povredu Poslovnika. Hvala vam, na kraju sam dobio.

(Predsednik: Prvi put ste se javili.)

Očigledno da nešto sa mojom jedinicom nije u redu.

Povreda člana 106. Dali ste reč prethodnom govorniku i on je trebao da priča o amandmanu koji je predat od strane Milice Đurđević Stamenkovski. Ni jednu reč nije pomenuo vezano za taj amandman koji se tiče ministarstva za brigu o Srbima van Srbije i u dijaspori, nijednu reč. Čuli smo ovde o Vijetnamcima. Nismo čuli za Indijance, ali možda će to u sledećoj prilici. Čuli smo o geografskom poznavanju Srbije, zaseoka, gde je bilo asfaltirano. Ničega nije bilo od onoga što treba da se replicira ili da se nešto kaže vezano za ovaj amandman, da čujemo nešto suvislije. Ovde smo čak čuli kako neko treba da igra kolo, kako on voli to kolo, kako voli gusle, nemam ništa protiv gusli, kako je ona Srpkinja, a on nije Srpkinja. Dobro, naravno da nije, očigledno da je Srbin.

Niste ga prekinuli ni jedne jedine sekunde. Uživali ste prosto u njegovom govoru. Pričao je o predsedniku Republike, barem jedno 10 puta ga je spomenuo, jer to je mantra verovatno. Ako se ne spomene u govoru ili u bilo kom obraćanju predsednik Republike i predsednik stranke, to je onda veliki minus.

Zbog toga vas molim da stvarno upodobite i da svi poslanici u ovoj skupštinskoj sali budu jednaki za vas. Hvala.

Ne tražim da se glasa o ovome, ali je ovo samo jedan moj apel.

PREDSEDNIK: Nećemo da glasamo, ali u izlaganju koje ste slušali bilo je mnogo više reči o podnetom amandmanu, nego što je bilo reči o samom amandmanu tokom izlaganja podnosioca amandmana. Da li ste primetili to? Primetili ste i vi. Drago mi je što smo saglasni.

Reč ima Milica Đurđević Stamenkovski, po amandmanu.

MILICA ĐURĐEVIĆ STAMENKOVSKI: Poštovane kolege, mogu da se potrudim da vam objasnim, ali ne mogu da razumem umesto vas. Činjenica je da vi niste razumeli o čemu sam govorila i činjenica je da ja vas asociram na sve ono što jeste srpska tradicija: na kolo, na naše lepe igre, na našu nošnju, na gusle. Ja sam ponosna. Ako je to jedina mana koju ste mi našli, verujte da ja bolje priznanje nisam mogla dobiti.

Mislim da nije apsolutno neophodno, imaću prilike kasnije da govorim konkretnije o amandmanu, da obrazlažem zašto je Srbiji potrebno ministarstvo za dijasporu i Srbe u regionu, jer valjda svako od vas to jako dobro zna.

Uostalom, poštovana gospodo, vama je na snazi i dalje Zakon o dijaspori iz onog vremena kada je takvo ministarstvo postojalo, pa ili promenite zakon ili vratite ministarstvo. Mislim da je apsolutno jasno da bi to bio jedan pozitivan potez – 26. ministarstvo. Vama smeta moje jedno koje predlažem, a ne smeta vam vaših 25. Gospodine Jovanov, ja sam ovde postavila pitanje – gde će sesti svi ti ministri koje ste predvideli jer ne vidim zaista dovoljan broj stolica? Računam da ćete u skladu sa politikom štednje odustati od ovih ministarstava, nepotrebnih, koje želite da osnujete, a barem ovo jedno koje je potrebno razmotriti da uvrstite na dnevni red.

Inače da vam kažem da ne postoji kancelarija za dijasporu, nego postoji Uprava za dijasporu koju vodi divni Arno Gujon i pitajte njega šta misli o ovom mom predlogu. Verujte da će vam reći da je Srbiji apsolutno neophodno ministarstvo, a ja ovde nisam govorila da njega treba ražalovati, nego upravo možda gospodina Gujona vidim kao ministra za dijasporu i Srbe u regionu.

Takođe, moram da kažem i gospodinu Janjuševiću da jako dobro znam gde je Priboj. Priboj je grad ili opština iz koje odlaze mladi ljudi. U Priboju sam bila mnogo puta, razgovarala o problemima. U Priboju je zatvoren i FAP, ali u Priboju više nisu radnici FAP-a. Ti radnici su danas u Sibiru, tako da jako dobro znam gde je Priboj.

O ovome što ste maločas govorili, a tiče se grejanja, ja vas zaista molim i imam vremena, imam strpljenja i imam volje da zajedno kasnije odemo do tog vrtića, da porazgovaramo sa direktorkom i da je pitamo – da li je danas i da li je prethodnih dana radilo grejanje u tom vrtiću?

Ako se ispostavi da sam ja rekla istinu, tražim od vas izvinjenje.

Ako se ispostavi da nisam govorila istinu, javno ću izvinjenje uputiti.

Tolika je snaga mojih uverenja i toliko sam sigurna u ovo što govorim i zato vam ponavljam, nemojte vi iz skupštinske klupe da govorite da je tamo toplo, nego idite pa recite tim roditeljima da im se deca ne smrzavaju.

Ako ćete da se držite dnevnog reda, pogledajte transkripte i videćete da je najčešće spominjana sintagma u Narodnoj skupštini za ova tri dana „Veljko Belivuk“, pa se zapitajte da li se vi držite teme, pa se zapitajte u kojim smo mi nevoljama ovde?

Što se tiče amandmana, imaću kasnije priliku da o njemu govorim, a što se tiče mog izostanka u prepodnevnim časovima vidim da sam vam nedostajala, ali verujte neću vam dati prečesto prilike da vam nedostajem, biću tu da polemišem sa vama u nadi da sledeći put nećete tako nepristojno dobacivati kada govorim. Hvala vam lepo.

PREDSEDNIK: Reč ima predstavnik predlagača, Milenko Jovanov.

MILENKO JOVANOV: Teško da možete da branite tom dosetkom – eto, jedno moje ministarstvo vam smeta ili ministarstvo koje bih ja smatrala da treba da postoji, a 25 dugih vam ne smeta. Pa niste vi rekli tih 25 ćemo drugačije da prekomponujemo, nego ćete da dodate. Niste vi za jedno ministarstvo, vi ste za 26 ministarstava, ali imate još jedan problem. Vi ste za dva dvadeset šesta ministarstva.

Dvadeset šesto ministarstvo predlažete vi za Srbe u regionu, a dvadeset i šesto ministarstvo vaš kolega koji će sledeći braniti amandman za Kosovo i Metohiju. Pa kako da imamo dva dvadeset i šesta ministarstva? Kako ste to zamislili? Pa, vi niste u stanju amandmane da podnesete hoćete državu da vodite. Pobogu ljudi, hajde uozbiljite se malo.

To da vam smeta naša polemika sa onima sa kim ste seli odmah posle beogradskih izbora ne bi li ste se nekako dočepali izvršne vlasti, ja sam začuđen da je to za tako kratko vreme tolika konekcija nastala, da ste se toliko povezali, da ste se toliko orodili i srodili.

Očekujete da ćutimo kad nas ovde optužuju za najgore stvari. Pa nećemo da ćutimo ni njima, niti vama. Ni njima na njihovu prošlost ni sadašnjost, a ni vama na vašu demagogiju. Svaki put ćemo ukazati na vašu praznu priču koja lepo možda zvuči, ali u suštini nema ništa.

Ponovo kažem vi niste u stanju valjano amandmane da podnesete, a ne zemlju da vodite. Hvala.

PREDSEDNIK: Gospodine Janjuševiću, pravo na repliku, dva minuta. Izvolite.

(Milica Đurđević Stamenkovski: Zašto pravo na repliku, pošto meni maločas niste dali?)

Samo nemojte da vičete, gospođo Đurđević Stamenkovski.

KRSTO JANjUŠEVIĆ: Hvala, predsedniče.

Neko kaže da govori istinu pa reče da je ugašen FAP. Sad, ne znam da li bi taj neko voleo da je ugašen FAP pa da bude vlastima gore, pa da tim koji žele na vlast da bude bolje.

FAP zapošljava 250 ljudi, deo je na namenske industrije Srbije, deo je odbrambene industrije Srbije. Proizvodi vojna vozila „1118“. Dakle, pokazali su se najbolje u vojsci. Za sad remontuje „Bov“. U Priboju imamo industrijsku zonu sa 700 zaposlenih. Imamo nemačku fabriku, nedavno otvorenu od 350 zaposlenih. Dakle, tačno je da iz Priboja odlaze, ali se i vraćaju.

Dakle, kada su Pribojem i državom rukovodili oni sa kojima ste se zagrlili posle izbora, iz Priboja jesu odlazili, ali samo u jednom pravcu i tačno je, varili su po Sibiru.

Vidite jednu stvar. Kažete da govorite istinu. Ako govorite istinu, govorite je u kampanji pre nego što pređete cenzus, a ne na bilbordu se zagrlim sa Putinom, pređem cenzus, a onda kada pređem cenzus iza bilborda se grlim sa onima koji su bili za uvođenje sankcija Rusiji. Što to niste rekli građanima pre izbora da će to biti tako, pa bi videli kako ćete preći i kako bi prešli taj cenzus od 3%, a kasnije onaj koji budete tražili – od 1,5%?

Dakle, kada kažete „ugasio se“, nemojte to tako, kao da želite da je to istina. Dakle, FAP se nije ugasio. Mašina FAP i dalje radi, neće prestati, znate? Nemojte toliku mržnju upakovanu u sve nekako fino, pa onako uz osmeh, nemojte toliku mržnju da kreirate u tome da zaključimo da vi želite da što gore Srbiji, pre ćemo srušiti Aleksandra Vučića.

Isuviše nas je malo da bi smo imali pravo na krupne podele. Ako ste za sabornost, ako ste za jedinstvo, dajte neku ideju da se ujedinimo, a ne odavde diktirate ko će iz Amerike poslati izaslanike, šta se dešava u vrtiću u Priboju, šta se dešava u Kini, ko će u Rusiji šta da radi i sve u pola minuta. Nemojte, izazvaćete, bre, neki zemljotres.

PREDSEDNIK: Hvala vam, gospodine Janjuševiću.

Daću reč vama, samo da proverim osnov javljanja. Puškić je rasprava po amandmanu. Sačekaćete onda da zatvorimo krug replika.

Dakle, replika Đurđević Stamenkovski prvo. Izvolite.

MILICA ĐURĐEVIĆ STAMENKOVSKI: Poštovani predsedavajući, maločas sam se javila tražeći repliku, oduzeli ste vreme poslaničkoj grupi. Ja vas zaista molim da sada to ne činite.

Dana 15.10.2008. godine boje DS poneo je Krsto Janjušević, sadašnji naprednjak.

(Krsto Janjušević. Tako je.)

Evo vaše pristupnice, gospodine Janjuševiću, u elektronskom obliku, ali verujem da čuvate stare članske karte, nikad se ne zna kad će zatrebati.

Znate kako, vama je lako da se presvlačite, jedan dres menjate za stari, ali imam tu jednu manu kao i moje kolege, pamtim vas u starom odelu.

(Milenko Jovanov: Sada ću da ti nabrajam po članovima grupe gde ste sve bili.)

Ponovo vas najljubaznije molim, gospodine Jovanov, vi ste šef poslaničke grupe i to ne ma koje, nego vladajuće stranke, barem vi dajte primer svojim kolegama i dolično i pristojno se ponašajte.

Dakle, o tome ko se s kim zagrlio povedite računa u vašim redovima, jer činjenica je da danas veliku većinu lokalnih šerifa u SNS upravo čine kadrovi Dinkićevog G17+ i DS, čije tekovine toliko osporavate. Ako ih toliko osporavate, onda se odreknite i njihovih kadrova, naročito uzevši u obzir što su oni baš došli kod vas onda kada ste postali vlast. Mislim da to nešto o njima govori.

Što se tiče toga gde je srpska stranka „Zavetnici“ i u čijem je zagrljaju, mi smo u zagrljaju naše zemlje i u zagrljaju našeg naroda. Neprincipijelne koalicije nikada nismo sklapali, niti ćemo ih sklapati, ne može da nam se desi da smo, recimo, u Novom Sadu, sa Nenadom Čankom u vlasti, kao što je to slučaj sa vašom partijom. Imamo saradnju sa kolegama iz državotvorne opozicije i nikada nismo planirali bilo kakav drugi politički aranžman.

Vi povedite računa da se vi u takvom političkom aranžmanu ne nađete, jer činjenica je da imate dobre predispozicije s obzirom na to da je bar pola DOS-a danas u SNS. Hvala.

(Milenko Jovanov: Pola SNS u vašem poslaničkom klubu.)

Pa vi se zapitajte zašto je to tako.

PREDSEDNIK: Zatvaramo, možemo li da nastavimo? Hvala.

Zatvaramo ovo, Krsto Janjušević, pravo na repliku. Izvolite.

KRSTO JANjUŠEVIĆ: Hvala, predsedniče Narodne skupštine.

Evo vidite kako ide, kako to polako, ova reč istina, kako to isteramo na čistac. Dakle, proradi FAP, više omladina ne izlazi, iz Priboja ne odlazi, sada je sve u redu, samo ja postadoh član DS, da li je tako? Dobro je, napredujemo u ovom raskrinkavanju. Jesam bio, ali trebali ste pročitati tekst moje ispisnice nakon tri meseca od učlanjenja.

Iz sadašnje perspektive tada, bio sam mlađi, tada sam mislio da je Zoran Đinđić još uvek živ, jer vam govori moj razlog učlanjenja tada iz tadašnje perspektive, nakon ovoliko godina, imam neko mišljenje drugačije gde sam pogrešio.

Ja to nisam krio, ali vi sada kada ste pogubili sve argumente brže bolje -daj mi nešto za ovoga i šta, našli ste to? Da bio, ali bio, bio deo nečega što očigledno više ne postoji. Taj neko treba da se zapita što su mnogi tamo ljudi bili, pa to više ne postoji.

Nešto ste danas preterali sa pominjanjem ovih klanova. Ljudi, vi sve što su više ovi klanovi pohapšeniji i ovi kriminalci što su više u zatvoru, vi ste bre sve nervozniji. Šta je vama? Jeste li vi to očekivali nešto od njih dok su oni bili na slobodi? Jeste li očekivali da odrade neki posao za neke od vas, da vas obraduju dok su oni bili na slobodi, pa sada ne mogu pošto su iza rešetaka? Pa niste bre bili toliko nervozni dok su oni bili na slobodi. Niste ih toliko prozivali. Šta vam je bre? Jesu oni trebali da urade ono što pišete po tvitovima ili što vaši sledbenici pišu po tvitovima, pa je jedan ovde napisao – Andrej i Danilo završili u šahtu kao Gadafi i drži nam predavanja i najgrlatiji je bio ovde i takvih tvitova. Poziva na ubistvo Aleksandra Vučića koliko hoćete. I sada kada pominjete mi pominjemo, mi pominjemo, 50 puta pominje vođu tog klana. Svi bre nervozni. Tačno ćemo zaključiti da vam je krivo što ti ljudi nisu još na slobodi da predstavljaju opasnost za Aleksandra Vučića, pošto izgleda vi u političkom smislu, programskom i bilo kakvom drugom za njega ne možete predstavljati opasnost, čak ni za 30 godina kada ovaj gore završi fakultet. Hvala vam.

PREDSEDNIK: Hvala.

Po amandmanu Borko Puškić.

BORKO PUŠKIĆ: Poštovani građani Srbije, a pre svega poštovani Srbi sa svetoga Kosova i Metohije – pomaže Bog.

Srpski pokret Dveri kao ozbiljna parlamentarna i državotvorna politička organizacija i subjekt će se uvek boriti za naše sveto Kosovo i Metohiju i uvek će za nas to biti državno pitanje broj jedan.

U tom pravcu mi iniciramo i želimo da ispravimo nepravdu koja je ukinuta kroz resorna ministarstva 2012. godine kada je ova vladajuća garnitura ukinula Ministarstvo za Kosovo i Metohiju. Nije to uradila 2014. godine, nije to uradila 2016. godine, nije to uradila 2020. godine i sada u 2022. godini nažalost i pored 25 resornih rekordnih mesta na teritoriji cele Evrope, ne EU mi nemamo prostora da imamo mesta za naše sveto Kosovo i Metohiju. To je naš odnos i tretman prema Srbima, prema SPC, prema Raško-prizrenskoj eparhiji, odnos prema našim junacima, svetim mučenicima sa Košara, prema našoj Metohiji, duši našeg srpskog naroda i to je zaista poražavajuće i to je sramota.

U tom pravcu mi dajemo konkretne predloge da se prerestrektuira Kancelarija Kosova i Metohije u ministarstvo. Tražimo da se ukine od ovih 25, odnosno da se integrišu njih 10 bespotrebno poput sela i poljoprivrede, poput prosvete i nauke, poput omladine, porodice i slično u određena ministarstva, a da se poseban tretman da za naše vere, za našu SPC i ostale tradicionalne, verske zajednice, za našu dijasporu i Srbe u regionu.

Podsetiću vas, Srbija je garant Republike Srpske po Dejtonskom sporazumu i imamo pravo na posebne paralelne odnose. Svesni smo da se i jedan Majdan sprema u Republici Srpskoj. U tom pravcu mi smo u obavezi da podržimo ovaj resor i u daljem izlaganju kasnije ću obrazložiti zbog čega je potrebno da se pod hitno vrate ustavno pravne odluke kroz ovaj Zakon o ministarstvima naše sveto Kosovo i Metohija. Hvala.

PREDSEDNIK: Idemo dalje.

Reč ima Milica Đurđević Stamenkovski.

MILICA ĐURĐEVIĆ STAMENKOVSKI: Mislim da su maločas iznete vrlo ozbiljne optužbe da se neko od nas poradovao zbog činjenice da su određena lica koja su optužena za najbrutalnija krivična dela konačno uhapšena, a nadam se da im nećemo suditi u Skupštini jer bojim se da će onda biti pušteni na slobodu kao što je to slučaj sa Dijanom Hrkalović, čijim se puštanjem na slobodu barem privremenu sigurno nismo obradovali mi, nego određeni predstavnici medija pod kontrolom vlasti. Tako da mislim da treba ipak da se osvrnete na taj momenat da ste licu koje ste putem naslovnica tabloida optuživali za najveća krivična dela dali prostor u medijima da iznose svoju odbranu i dali priliku da pruži podršku vašoj političkoj opciji. Zbog toga se nemojte ljutiti što određene opozicione kritike idu u pravcu ka tome da postoji određena sprega sa kriminalnim strukturama. Ja u to ne želim da ulazim. Nikada to nisam činila. Smatram to nedoličnim i mislim da time treba da se bave pravosudni organi, a ne mi kao narodni poslanici.

Još jednom ću iskoristiti priliku da vas sve pozovem da razmotrite predlog o osnivanju ministarstva za dijasporu i Srbe u regionu. Naime, pred nama je popis stanovništva u Crnoj Gori i postoji velika opasnost da će na naš narod biti vršeni veliki pritisci kao što je to bio slučaj u Republici Hrvatskoj, što je rezultiralo činjenicom da prvi put imamo manje od 30% stanovništva u Vukovaru. Kada sam pre dva dana iznela taj podatak nisam dobila od vas bilo kakvu podršku iako jako dobro znate da govorim istinu. Rekli ste da ja izjavljujem da Srba u Hrvatskoj nema.

Svaku reč pokušavate da interpretirate na svoj način. Ni na jedno pitanje koje sam danas ovde postavila niste pružili odgovor. Ignorišete sve argumente i sve činjenice.

Izvinite, ali ja od činjenica ne mogu da odstupim. Čvrsto se držim njih i verujem da je to najbolje i najkvalitetnije oružje kojim ću se i u buduće ovde koristiti.

Što se tiče ministarstva za dijasporu, ono za mene nije 26-o, ono nema broj. Ono ima značaj. Možete se hvatati za glavu, ali ja ovde govorim o vrednosnom značaju, a to što je, gospodine Jovanov, za vas ovo ministarstvo je samo broj 26 bojim se da govori da sam u pravu kada kažem da amputirate tako važno pitanje kao što su Srbi van matice. Molim vas da ga ne tretirate kao broj jer nisu to poglavlja EU, pa 35 pa 29. Ovo je resor koji treba da se bavi jednom od najvažnijih nacionalnih pitanja i što se mene tiče je među prvih najmanje 10 ministarstava.

Za vas, ako hoćete da ih prebrojavate, sasvim sigurno treba da imate u vidu da je mnogo važnije od recimo ministarstva za javna ulaganja koje…

(Predsednik: Iskoristili ste vreme poslaničke grupe.)

… nema apsolutno nadležnosti neophodne da se takav resor osnuje. Hvala vam lepo i izvinjavam se što sam iskoristila neki sekund više. Nadam se da ta praksa neće biti primenjene i kod drugih.

PREDSEDNIK: Svima dozvoljavamo po neki sekund više.

Pravo na repliku Milenko Jovanov.

MILENKO JOVANOV: Nije meni, nemojte više, stvarno više ta isprazna demagogija. Ja stvarno ne mogu to ni da razumem. Ne mogu. Saglasan sam ja sa vama, ja vas ne mogu da razumem. To je meni 26-o, a meni je prvo, a vama je 26-o. To nije samo broj. To je ne znam šta. Aman bre.

Predložili ste dva puta ministarstvo pod rednim brojem 26. Jel ste me sad razumeli? Dva puta ste predložili ministarstvo pod rednim brojem 26 i pošto očigledno ne razumete kako to funkcioniše – kada bismo prihvatili vaše amandmane, na šta nas pozivate, imali bismo zakon u kome piše 26 – ministarstvo za dijasporu i Srbe u regionu i 26 – ministarstvo za KiM. Na to bi ličio zakon da prihvatamo vaše amandmane, vas genijalaca koji znate kako da vodite zemlju, a ne znate da napišete dva amandmana, a da imaju smisla.

Hvala što ste saglasni sa mnom. Sledeći put kada dignete Poslovnik zbog dobacivanja setite se sebe. U redu?

Što se tiče onoga o čemu je pričano u parlamentu dok niste bili tu, iz kojih god razloga, uopšte me to ne zanima. Kako možete da komentarišete nešto čemu niste prisustvovali. Vama se ne sviđa šta smo mi radili dok vi niste bili tu. Šta ste vi nama, razredni starešina, pa ćete da nam kažete o ovome možete da pričate, o ovome ne možete da pričate.

Ja znam da ste ušli u parlament po prvi put, ali je pretenciozno to što mislite da sa tim procentom glasova i tom podrškom koju imate i u toj dijaspori i u tom regionu o kome govorite, koja je minimalna, jer podržavaju ljudi Aleksandra Vučića i u Republici Srpskoj i u Crnoj Gori i u Makedoniji, dakle u celoj dijaspori bližoj, bivšoj Jugoslaviji i u Hrvatskoj i svugde gde ih ima.

Najzad, pošto je to spomenuto. Nemam nikakav problem da na jednoj od narednih sednica tačka bude analiza prethodnog političkog delovanja svakog narodnog poslanika, gde je bio, kad je bio, kad je izašao, itd, pa da krenemo od vas ili mene, gde smo bili, šta smo radili, pa redom. Evo i vaš kolega diže ruku i on bi da bude na tom spisku. Pošto je očigledno ono što se nama zamera, vama prednost.

Kad kažemo otkud neko od vas, vi kažete, e pa zapitajte se, ali ako je neko ovde, to ne treba da se zapitamo, to je za osudu. Dobro je Krsto odgovorio. Kad nema drugih argumenata, aha, vraćamo se u 2008. godinu, jer to menja, tačno šta. Vaš zadatak je ovde danas, evo da vam kao neko sa nešto malo više iskustva kaže, da ubedite mene kao predlagača da je vaš amandman dobar. Ubedićete me tako što četiri minuta pričate o amandmanu, 17 minuta o svemu ostalom, i tako što ćete mi reći da je Krsto Janjušević 2008. godine bio tri meseca član DS. Pa niste me ubedili.

PREDSEDNIK: Bila je replika.

Samo da utvrdimo prvo. Gospodine Obradoviću, vi želite po ovom amandmanu ili nekom sledećem? Po ovom. Samo da vidim ostale.

Još neko po Poslovniku. (Ne.)

Ivana Parlić. Izvolite.

IVANA PARLIĆ: Predsedavajući, član 107. Dozvolili ste gospodinu Jovanovu da vređa dostojanstvo Narodne skupštine. Ova vika je stvarno neprimerena, pogotovo kada se govori o jednoj dami i to jednoj dami koja govori istinu.

Ona je pokušala da vam skrene pažnju na jednu važnu stvar koja se ovde dešava, koja je svojevrstan skandal. Ovde imamo situaciju da se na mala vrata. Niste me čuli jer me gospodin prekida. Kako da me čujete.

Znači, prekinuli ste jednu damu, gospođu Stamenkovski, koja govori istinu i pokušava da vam skrene pažnju na jednu značajnu stvar. Ovde se Zakonom o ministarstvima na mala vrata osniva registar, dakle, baza podataka genetičkog materijala građana Srbije. Molim vas, to je svojevrstan skandal. Ja pozivam javnost.

PREDSEDNIK: Ja samo ne znam gde ste to čuli. Kakve to veze ima sa prethodnim izlaganjem?

IVANA PARLIĆ: Ima veze. Niste mogli da je čujete, zato što ste je prekidali.

PREDSEDNIK: Dakle, ako mi ukazujete da je trebalo da intervenišem zato što neko govori glasno. Ne čuju se svi jednako glasno svi u sali, tako da ne smatram da sam u tom smislu prekršio Poslovnik.

Da li želite da se izjasni Skupština? Želite.

Izjasniće se Skupština. Hvala.

Poslovnik, Nikola Dragićević.

NIKOLA DRAGIĆEVIĆ: Uvaženi predsedavajući.

Član 104. kaže da narodni poslanik ima pravo na repliku. U prethodnom izlaganju, odnosno posle prethodnog izlaganja koleginice Đurđević Stamenkovski, nekoliko puta replicirali su predstavnici najveće poslaničke grupe. Međutim, kada se gospođa Đurđević Stamenkovski javljala za reč po pravu na replici oduzimali ste joj vreme poslaničke grupe. Smatram da ste time nepravilno oduzeli osam minuta poslaničke grupe Srpske stranke „Zavetnici“ koja inače ima samo 12,5 minuta za raspravu.

Za razliku od predstavnika vladajuće većine koji imaju 120 minuta i sasvim dovoljno vremena da obrazlažu sve svoje stavove, od samo 12 minuta.

PREDSEDNIK: Samo da vam kažem gospodine Dragićeviću što se vremena tiče. Uvek unapred definišemo je li reč o pravu na repliku ili se koristi vreme grupe ili vreme ovlašćenog predstavnika. Tako je bilo i tokom izlaganja gospođe Đurđević Stamenkovski.

Nije stvar u tome kako se javite i šta vi smatrate, nego kako najavim kada počnete da govorite. Sve je bilo potpuno u skladu sa onim sam najavio. Kada je bilo pravo na repliku tako smo računali vreme. Kada je bilo po amandmanu to je bilo tih četiri minuta u nekoliko navrata. Sve je kako treba što se tiče vremena. Nemojte uopšte da brinete.

Da li želite da se izjasnimo oko toga?

NIKOLA DRAGIĆEVIĆ: Želim samo da kažem jednu rečenicu. Smatram da je bilo dovoljno razloga da joj date pravo na repliku i ne želim da se ovom pitanju izjasnite.

PREDSEDNIK: Nećemo da glasamo. Hvala.

Sve je u redu kao što vidite, svi govore i uglavnom govore ono što hoće.

Možemo da nastavimo dalje.

Reč ima Boško Obradović, po amandmanu.

BOŠKO OBRADOVIĆ: Poštovani građani Srbije, pre svega želim da podržim amandman koji je predložila koleginica Milica Đurđević Stamenkovski, a koji se tiče uvođenja ministarstva za Srbe van Srbije, odnosno za Srbe u regionu i u rasejanju. Smatram da je to zaista jedno od prioritetnijih ministarstava koje treba da ima buduća Vlada Republike Srbije, o čemu će više govoriti moj zamenik i kolega mr Ivan Kostić koji je takođe predložio jedan sličan amandman.

Takođe, ovo je prilika da izrazim i tu svoju javnu podršku današnjem predlogu rezolucije o zabrani korišćena jednostranih sankcija kao instrumenta spoljne politike koju su naše tri poslaničke grupe zajedno podržale i koja upravo šalje jednu veoma važnu poruku u skladu sa većinskom voljom građana Srbije da Srbija nikada ne treba da uvede nikome sankcije, a posebno ne Ruskoj Federaciji.

Ovde zapravo dolazim do poente da tako kažem trećeg puta na srpskoj političkoj sceni između sadašnje i bivše vlasti koje su toliko isprepletane da se često ne zna gde počinje bivši, a gde sadašnji režim. Radi se često i o istim ljudima, o istim politikama i vreme je da građani Srbije znaju da ne moraju da biraju više između sadašnjeg i bivšeg režima, već da mogu da izaberu neki treći put i neke ljude koji nikada do sada nisu bili na vlasti.

Ono što je poenta mog izlaganja je sledeće. Kada pitate građane Srbije, pa i članove SNS i drugih stranaka vladajuće većine, preko 80% je protiv uvođenja sankcija Rusiji. Da ih pitate za ovo ministarstvo o Srbima u regionu i rasejanju svi bi bili za to, a vi imate 25 ministarstava koje predlažete, ali za ovo ministarstvo, kao i za ministarstvo za KiM nema mesta u vašoj budućoj Vladi. To je ono što je problem i apelujemo na vas da još jednom razmislite, dok ima vremena, da se ipak u Vladi Republike Srbije nađu ova dva izuzetno važna ministarstva, što nesumnjivo podržavaju i vaši birači, ali vi iz nekog razloga odbijate da se oni nađu u Vladi Republike Srbije, ali zato imate 25 drugih koji su vam preči. Vama su recimo preče evropske integracije i put Srbije u EU koji traje 22 godine, a da se nismo milimetar pomerili od brige o Srbima na KiM ili od brige o Srbima koji žive van Srbima i koji vam svake godine svima nama i ovoj državi, uplaćuju više miliona evra i milijardi evra i dolara kao doznake, a nemaju mogućnost da imaju kome da se obrate u državnim institucijama zato što jednostavno nemaju ministarstvo koje se njima bavi. To je nešto što verujem da podržavaju svi birači SNS i da oni sada mogu da glasaju, podržali bi ovaj amandman Milice Đurđević Stamenkovski i Ivana Kostića.

PREDSEDNIK: Hvala.

Na član 1. amandman je podneo narodni poslanik Dragan Nikolić.

Izvolite.

DRAGAN NIKOLIĆ: Poštovani gospodine predsedniče Skupštine, dame i gospodo narodni poslanici, uvaženi građani Republike Srbije, obraćam se vama jer je iluzorno i suvišno obraćati se vladajućoj većini, njih ne interesuju naši amandmani, oni su ovde zaduženi samo za aplaudiranje svojim poslanicima, oni su ovde zaduženi za veličanje svoga predsednika i bilo koja sugestija, bila ona dobra, bila loša, prihvaćena je na nož. Dva ili tri dana slušamo ovde brakorazvodnu parnicu između bivših i sadašnjih, tuku se između sebe ko je Veljin, a ko je Nevoljin, ali mislim da je narod u nevolji sa ovakvom većinom na vlasti.

Moj amandman je vezan za Kosovo i Metohiju. Predložio sam da bude uvedeno ministarstvo za Kosovo i Metohiju, kao što je bilo do 2012. godine. Ne znam iz kog razloga je tada promenjeno i napravljena je Kancelarija za Kosovo i Metohiju, što je mnogo niži nivo nego što je ministarstvo, priznaće to svi. Kancelarija za borbu proti droge je takođe u toj nomenklaturi. Dakle, kancelarija koja se bavi najvažnijim pitanjem u ovom trenutku je u rangu Kancelarije za borbu protiv narkomanije.

Moj predlog je bio, naravno bez želje da se mešam u kadrovsku politiku vladajuće većine, da budući ministar ovog ministarstva bude sa Kosova i Metohije, da tamo živi, da tamo živi njegova porodica, da je rođen tamo i da deli sudbinu tog naroda. Ne možemo mi iz Beograda da šaljemo razne ljude koji su iz raznih stranaka došli pravac u onu stranku koja je na vlasti, i većina ovih koji su se danas javljali je iz opozicionih stranaka preletela pravo u vladajuću stranku. Nije važna stranka, važno je da je na vlasti. Hvala.

PREDSEDNIK: Po amandmanu, Snežana Paunović.

SNEŽANA PAUNOVIĆ: Hvala, predsedniče.

Unapred da kažem da poslanička grupa SPS neće podržati ovaj amandman, pre svega zato što mi se čini da ima malo argumenata koji su možda kontra. Kada kažemo naše sveto Kosovo i Metohija, onda previdimo da je to po Ustavu Srbije južna srpska pokrajina, uprkos tome šta su čije ambicije i šta su čiji pusti snovi i šta su pritisci koje trpimo da bismo promenili ovakav svoj stav.

To je po meni dovoljan razlog da ne razmišljamo o Ministarstvu za Kosovo i Metohiju, jer mi se nekako čini da nam je korak dalje ako bismo se opredelili za ovaj format. Ali, nije ovde samo pitanje formata, sećam se i momenta kada je postojalo Ministarstvo za Kosovo i Metohiju, to je period od 2008. do 2012. godine, i moram da priznam da u formatu ministarstva nije ništa kvalitetnije rešavalo probleme lokalnog stanovništva.

Ne mislim da forma kancelarije u ovom trenutku jeste neka loša okolnost za Srbe i nealbansko stanovništvo i na Kosovu i Metohiji i na one koji su u rasejanju. Slažem se da svi zajedno treba da možda porazgovaramo o tome kako unaprediti rad same Kancelarije, ali pretvoriti je u ministarstvo, ne razumem ambiciju do kraja. Neću se baviti brojkama ni 25, ni 26, iako sam prve noći u svom izlaganju rekla da ne razumem kritiku na broj ministarstava, a onda imamo dopunu u smislu da dodamo još jedno ili dva, ali mi je zaista jako važno da kažem da mogu da podržim čak svaku inicijativu koja će se ticati toga da, pa i kvalitetom ljudi, slažem se, unapredimo rad Kancelarije.

Ali, opet ne mogu da se složim sa vama u jednoj, čini mi se, paušalnoj oceni, diskriminacionoj pre svega, da tamo trenutno živi negde oko sto hiljada Srba, ili nešto malo preko. A šta ćemo sa onima koji tamo ne žive? Šta ćemo sa ljudima koji tamo ne mogu da žive, koji tamo ne mogu da se vrate? Kancelarija za Kosovo i Metohiju primarno bi kao zadatak trebala da ima, i ako hoćete da razgovaramo o onome što zameram, da, to je to, da uradi sve što može, iako je to teško i znam koliko je teško, da obezbedi ljudima koji imaju potrebu da se vrate da se vrate svojim kućama.

Ta teza kako niko neće da se vrati netačna je i paušalna ocena, jer sa njima niko o tome nije razgovarao. Ta teza o tome sve su prodali takođe je paušalna i netačna, jer se dešavalo da su im imanja prodavali tako što su im falsifikovali dokumenta. Mi ovde stalno stavljamo pod tepih ne mali broj ljudi koji živi pored nas, koji deli našu sudbinu i u centralnoj Srbiji i u južnoj sprskoj pokrajini. Ni jedna ni druga pozicija apsolutno nije laka, ali nemojte da bar u ovom parlamentu, u kome nas čak i određeni poslanici, pomenut je danas, ja ga neću više pominjati jer me je već optužio da hoću da ga spalim na lomači, čovek koji nam je direktno u sali rekao ono što je protiv Ustava.

Pa, nemojte da odavde šaljemo poruku da je nama nevažno koliko je naših ljudi proterano sa svojih ognjišta, koliko je porušeno grobalja, kako smo malobrojni i jedva otišli na ustoličenje patrijarha srpskog u njegovu prestonicu Pećku patrijaršiju. Ovakve probleme nama neće rešiti nikakvo ministarstvo koje ćemo da napravimo. Ovakve probleme mora da reši naša sloga, naša svest o tome koliki je ovo problem i ko nam je prekoputa.

Jer, da vam jednu stvar kažem, iz prvog lica jednine, kad god sam pomenula da hoću da se vratim svojoj kući, to je za njih bilo kao da im bubreg vadim. Samo to ne može, sve drugo može. Zato što kada bi se vratilo 200 hiljada Srba koji su proterani pre 22 godine, zamislite koliko je to danas Srba. Ti su ljudi u međuvremenu dobili porodice, deca su porasla. Deca koja su tek rođena bila na Kosovu danas imaju 23 i 24 godine. Da li znamo o kom broju danas govorimo, čija su ognjišta ostala tamo bez mogućnosti da odu makar da vide kako izgledaju ta imanja?

Zato, ovde ne možemo da razgovaramo o Kosovu i Metohiji na taj način. Mi ovde moramo da razgovaramo na način kako nadmudriti one koji su prekoputa, koji imaju podršku bezmalo cele Evrope. Jednog dela sveta, ne većinskog, slažem se, ali ovaj deo koji ih ne podržava nekako se manje čuje. Nekako manje osećamo te koji su nam prijatelji u ovoj borbi. Mnogo su glasniji svi oni koji su im podrška, i u svojim pritiscima, i u svojim nastojanjima, i u svom bezobrazluku da nam uporno pokazuju koliko je lako manipulisati nama kada u visokom Domu razgovaramo na ovaj način.

Možda je moja diskusija pregruba i nemojte se zbog nje vređati, ali najiskrenije mislim ovo što sam vam rekla, i to ne govorim u svoje ime, to govorim u ime onih ljudi koji sede u svojim kućama i eventualno prate ovaj prenos Skupštine. Njima je mnogo važno da bar mi koji smo narodni poslanici imamo svest o tome gde su, koliko ih je, zašto su tu gde jesu.

Naravno da je najteža pozicija svih onih koji žive u enklavama. Naravno da ne može da se uporedi čak ni situacija onih koji žive na severu i u Severnoj Mitrovici u odnosu na Goraždevac, u odnosu na Orahovac, u odnosu na Gračanicu itd. Da ne nabrajam, ogrešiću se od nekog potpuno nepravedno. Ali, sve te sudbine su i teške i neizvesne i jednim delom zavise od nas. Pa, hajde da bar odavde ide slika da je manje važno hoće li se to zvati kancelarija ili ministarstvo, a tvrdim da je bolje da to bude Kancelarija za Kosovo i Metohiju koja je funkcionalna, koja je svesna svega što može da uradi.

Još nešto ću vam reći, šta god pojedinačno mislili o ljudima, mi već tri dana imamo ozbiljan problem sa Srbinom sa Kosova i Metohije koji je uhapšen u Mađarskoj i po poternici takozvanog Kosova treba da bude izručen Prištini. Da li znate na koji način branimo tog čoveka i nastojimo da ga vratimo, makar da bude izručen Srbiji? Preko Kancelarije za Kosovo koja je prva dobila informaciju, Ministarstva spoljnih poslova i Ministarstva pravde. To je Sizifov posao trenutno, jer je Mađarska, koliko god nama bila prijateljska zemlja, priznala Kosovo.

E, to su poslovi koje radi Kancelarija za Kosovo. I da, efikasno ih radi i može da ih radi i ne treba joj forma ministarstva za to. Imali smo ministra za Kosovo i Metohiju, nema ga u sali, a ja neću da komentarišem nekoga ko nije ovde, ali se ne sećam zaista da smo ikakav poduhvat veliki na tu temu napravili iz forme ministarstva za Kosovo u odnosu na ono što se kasnije dešavalo kada smo formirali Kancelariju za Kosovo, odnosno vratili ga na status kancelarije jer, koliko se sećam, od samog starta je to i bila Kancelarija za Kosovo.

Da li je bilo propusta? Da. Ako hoćete da sad politički govorimo, onda bih kao socijalista mogla i da kažem da je najbolji bio plan povratka koji je tada imao CPT na čelu sa Bakijem Anđelkovićem, ali prosto nije bilo sluha za to, jer ništa što su socijalisti predložili 2000. godine nije bilo dobro, bez obzira što je bilo planski urađeno i na bazi realnog stanja koje je na Kosovu i Metohiji.

Izuzmimo svoje političke razlike iz ovog važnog pitanja i Zakona o ministarstvima i ako ćemo ovim problemom da se bavimo, hajte da svi jedni drugima pomognemo jer će nam situacija već prekosutra kada je u pitanju Kosovo i Metohija biti daleko teža nego što je juče bila ili što je danas. Da ne kažem da se sve menja iz sata u sat. Ako o tome nemamo svest, onda se bojim da neko od nas nije na pravom mestu u pravo vreme. Hvala vam.

PREDSEDNIK: Hvala vam.

Na član 1. amandman, u istovetnom tekstu, podneli su narodni poslanici Sanda Rašković Ivić i Borko Puškić.

Reč ima Sanda Rašković Ivić.

SANDA RAŠKOVIĆ IVIĆ: Hvala, gospodine predsedniče.

Dame i gospodo narodni poslanici, vlast i opozicija se spore u parlamentu i to je nešto što je legitimno i što je normalno, samo je stvar, naravno, u načinu i ako je taj način u redu, onda je sve u redu.

Zašto sam podnela amandman da se Kancelarija za Kosovo i Metohiju podigne na nivo ministarstva za Kosovo i Metohiju. Iskreno, uvažavajući sve ono što je rekla moja prethodnica, uvažena poslanica gospođa Paunović, u zaista čiju autentičnost emocija i iskaza ja nisam posumnjala ni u jednom trenutku, ja smatram da je potrebno da imamo ministarstvo za Kosovo i Metohiju zato što je Kosovo i Metohija deo Republike Srbije, što to piše i u preambuli našeg Ustava, što imamo i Briselski sporazum, a posledica njega je, nažalost, da imamo sve manje Srba na Kosovu i Metohiji. Da se to zaustavi, potrebno nam je ministarstvo.

Da, kancelarija može da radi svoj posao, ali ako ćemo govoriti o institucijama, onda je mnogo jača institucija za situaciju u kojoj se nalazimo, za novo geopolitičko preoblikovanje i vanredne okolnosti, koje su upravo pominjali poslanici prekoputa, poslanici vlasti, mislim da je važno da imamo ministarstvo za Kosovo i Metohiju. Ministarstvo je jača institucija od kancelarije. Da to nije tako, onda bismo imali kancelariju za prosvetu i kancelariju za zdravstvo. Hvala na pažnji.

PREDSEDNIK: Borko Puškić, izvolite.

BORKO PUŠKIĆ: Poštovana braćo i sestre sa svetoga Kosova i Metohije, naši dragi Kosovci, a nikad ili nipošto Kosovari, i naši dragi Metohijci, ovaj amandman se odnosi na predlog da se integriše i da dođe do zamene da imamo ministarstvo Kosova i Metohije, u tom pravcu. U tom pravcu, Narodna skupština bi pokazala ozbiljnost i čvrsto uverenje da nikada neće priznati samoproglašeno Kosovo, niti mu dozvoliti stolicu u Ujedinjenim nacijama. Posle 22 godine povlačenja i defanzivnih akcija, to bi bila prva ofanzivna mera države Srbije. Pokazali bismo jasno da prekidamo sa dosadašnjom praksom nečinjenja i pravljenja ustupaka i snažnu poruku poslali Srbima na Kosovu i Metohiji, njima 100.000 Obilića i onima koji su prognani, njih još 250.000 u unutrašnjosti Srbije i po belom svetu koji su rasuti, nažalost. Između ostalog, to bi bilo značajno jer bi pokazalo našu čvrstu rešenost i da tražimo vraćanje pregovora o normalizaciji, odnosno povratku pokrajine u državni pravni sistem i poredak Srbije pod okrilje isključivo Ujedinjenih nacija, a ne briselskih komesara.

Prvi i najvažniji zadatak ovog ministarstva bio bi ispunjenje odredbe Rezolucije 1244 i povratku naših bezbednosnih vojno-policijskih struktura na Kosovo i Metohiju do hiljadu vojnika. Sve prethodno bi predstavljalo jasan otklon od protivustavnog Briselskog i Vašingtonskog sporazuma, odnosno stavljanje ad akta Zajednice srpskih opština koje su u okviru kosovskog, šiptarskog ustava, a ne srpskog. To bi bilo u interesu srpskog naroda, srpskog društva, nešiptarskog življa pored Srba u pokrajini, zbog kojih isključivo imamo štetu, a ne korist zbog ovih pregovora. Ministarstvo bi takođe kao prioritetan zadatak imalo da dovede u red i ispravi mnoge greške koje postoje u funkcionisanju, kao što su duple plate, šverc i slično. Hvala.

PREDSEDNIK: Po amandmanu, Milan Radin.

MILAN RADIN: Zahvaljujem, predsedavajući.

Lično sam protiv ovog amandmana. Donekle bih mogao da razumem da ga je neko drugi podneo, ali mi sada ovde da raspravljamo o potrebi jednog novog ministarstva, s obzirom da jedini razlog za uvođenje takvog ministarstva bi bilo to što je predsednik stranke Vuk Jeremić napravio takve probleme Srbiji da mi sada uopšte moramo da diskutujemo o tome šta je potrebno, jer mi se sada ovde igramo dobrog i lošeg policajca. Šta, Vuk je dobar Šiptarima, onda dobijemo naslovne strane: „Hvala, Vuče“ i on poklanja njima Kosovo, a sada pričamo da ćemo imati ministarstvo koje će ga vratiti.

Takođe ne razumem kako ministarstvo za Kosovo i Metohiju može da se bavi vraćanjem hiljadu vojnika na teritoriju Kosova i Metohije. Malo ste tu ostali nedorečeni. Kada kažem malo, mislim naravno na malo više, jer to je čist populizam koji viđamo ovde u zadnja dva dana. Moram da kažem da ovo više nije ni simulacija politike sa strane opozicije. Ja sam očekivao makar neku simulaciju nečega, neke ideje, a ovo je nešto što je Bodrijar opisao kada pokušavate sa totalnim nedostatkom i prazninom da prikažete neku pojavu. Isprazno, ispraznost. Ne govorimo više čak ni o onoj najgoroj demagogiji, nego govorimo o ispraznosti.

I sad, u redu, kažete – ministarstvo će se time baviti. Kao da se pre niste time bavili. Pa za vreme prethodnih vlasti mi smo imali samo priznanja dela naše teritorije od strane drugih država. Od 2012. godine do sada mi imamo samo otpriznanja. Hoćete da kažete da se niko nije time bavio. A ko je doneo sva ta otpriznanja? Šta, ona su se sama od sebe desila? Hajte, molim vas, razumem potrebu nekad i za ovakvim amandmanima, razumem skroz potrebu da kažete nešto, ali makar to nešto da bude smisleno. Jer ako deo vas iz vaših poslaničkih grupa kaže da ima suviše ministarstava u ovom zakonu, a sad tražite još jedno dodatno.

Juče i danas čitav dan slušam koliko ima ministarstava u Holandiji, koliko ima u Japanu, koliko ima u Austriji, koliko ima u Nemačkoj. Onda se opet izgubite, zaboravljajući da kažete da Japan ima manje ministarstava, ali Japan ima 47 perfektura, svaka ima svoju skupštinu i opet svoju vladu. Austrija ima, ako se dobro sećam, valjda devet saveznih jedinica, gde opet svaka ima svoju vladu i svoja ministarstva. Nemačka ima 16 saveznih država. Čista demagogija gde se uplićete u stvari u koje uopšte ne bi trebalo, u koje jedna opozicija koja pokušava da bude konstruktivna ne bi trebalo da se upliće.

Ja vas molim, pogotovo molim predstavnike stranaka za vreme čije vlasti je deo Srbije proglasio nezavisnost, uz tuđu podršku, koju su tada sakrili, nemojte to raditi, bavite se drugim stvarima, dovoljno ste se vi bavili Kosovom i Metohijom. Nemojte više, molim vas. Ostavite to da se radi sada na jedan ozbiljan i odgovoran način, a ne opet da šaljete negde vojsku. Hoćete li vi ići? Ja ću ići. Ja sam u tim godinama, meni će to možda zapasti i ja ću ići. Ali sad da mi vi govorite, na neki neodgovoran način, hajde malo makar da se uozbiljite kada pričate o Kosovu i Metohiji, da ga ne koristite baš svaki put za jeftino potkusurivanje, za demagogiju i za slično. Suviše je ozbiljna tema, ljudi tamo žive. Srbi tamo žive. Nemojte, molim vas. Hvala vam, predsedavajući.

PREDSEDNIK: Reč ima Borko Puškić, Poslovnik.

BORKO PUŠKIĆ: Poštovani predsedavajući, zahvaljujem.

Ukazujem na povredu Poslovnika član 104. stav 1. ako se narodni poslanik u svom izlaganju, na sednici Narodne skupštine uvredljivo izrazi o narodnom poslaniku koji nije član iste poslaničke grupe, navodeći njegovo ime, prezime ili funkciju, odnosno pogrešno protumači njegovo izlaganje, narodni poslanik na koga se izlaganje odnosi ima pravo na repliku.

U tom pravcu, moram da pojasnim, pošto je kolega očigledno mlad i neiskusan, mora malo da se pojasne neke stvari, ja imam skupštinsko parlamentarno iskustvo, pa da mu ukažem prosto neke stvari. Dozvolite, samo polako.

Dakle, zbog čega nam je potrebno ministarstvo za KiM? Ako kažete da je potrebno ministarstvo za evropske integracije…

PREDSEDNIK: Samo jedna stvar, kada smo kod mladosti i iskustva, pričate o pravu na repliku, za koju se niste, ni prijavili.

BORKO PUŠKIĆ: Ne, ja sam ukazao na povredu.

PREDSEDNIK: Znači, to iskustvo mora da se stekne. Prvo pritisnete to dugme, tražite reč i tražite repliku, pa ako je ne dobijete, budete nezadovoljni, a ne ne budete nezadovoljno, a niste tražili.

Hoćete li da se izjasni Skupština?

(Borko Puškić: Da.)

Izjasniće se Skupština.

Znači, pravo na repliku Aleksić.

MIROSLAV ALEKSIĆ: Zahvaljujem, gospodine predsedniče.

Pa, tužno je i žalosno kada predstavnici vlasti koriste istovetnu argumentaciju koju koriste i kosovski Albanci, čak i te naslovne strane koje pokazujete ovde, direktno idu u korist kosovskoj nezavisnosti.

Kada god pomenete mišljenje Međunarodnog suda pravde u negativnom kontekstu, direktno podrivate interese sopstvene države, jer od 2010. godine, za vašu informaciju, status Kosova se nije promenio i da je zaista to pitanje Međunarodnog suda pravde rešilo status Kosova, mi danas ne bi imali o čemu da razgovaramo, ali i dalje se razgovara i dalje se pitanje Kosova rešava u Savetu bezbednosti UN. To tako traje.

Dakle, ja vas molim da shvatite, možda vi to radite ne namerno, možda vam je to partijski zadatak, da u obračunu sa opozicionim političkim strankama, pomažete Albancima. Svaki put kada napadate opoziciju, vi koristite Albancima. Normalno je da oni kažu hvala, ali nije normalno da vi to pričate. Pa, vi se bavite, treba da brinete o Kosovu.

Istina je samo jedna, a ta istina je da sve ono što je država Srbija i što su građani Srbije na Kosovu imali do 2012. godine, barem na severu Kosova, više nemaju, ni policiju, ni pravosuđe, ni elektroenergetski sistem, ni zdravstvo, ni obrazovanje, ni opštine, lokalne samouprave, sve je sada po kosovskim zakonima i vi zajedno učestvujete u vlasti sa Kurtijem, a ranije Haradinajem. Hvala.

PREDSEDNIK: Milan Radin, izvolite.

MILAN RADIN: Replika predsedavajući, zahvaljujem.

Dosta smo čuli danas od gospodina Aleksića o Kosovarima, a sada opet on još jednom podvlači tu tezu, s obzirom da je to za njega Kosovo. Za mene je to uvek bilo Kosovo i Metohija. Kosovo i Metohija je deo Srbije, Kosovo je ono kako institucija u Prištini oslovljavaju svoju samoproglašenu republiku. To ste očigledno pokupili, slušajući njih.

Ako hoćete da mi kažete da se status promenio, za mene je nepromenjen, za mene je i dalje Kosovo i Metohija deo Srbije, šta god vi uradili. Kada ste vi to izmestili iz UN, iz međunarodnog foruma, gde smo imali značajnu podršku u Brisel, ne obrazlažući zašto. Predsedavajući, oni sada nama o tome pokušavaju da spočitaju, njihove greške. Pokušavate to da inputirate drugima, ja vam kažem, nemojte se više time baviti, pokazali ste svoje.

Nažalost, nažalost mene, na žalost građana Srbije, a najviše nažalost Srba koji žive na Kosovu i Metohiji. Sve ono što ste vi uradili je dovelo do sve teže situacije i bilo kakav vaš predlog ne pokazuje, ni sa čim sadržinskim i suštinskim da može da popravi to, pokazuje ispraznost. Ne pokazuje, čak ni vaše kajanje, jer da biste osetili kajanje morate biti racionalni povodom toga. Vi niste bili, vi ste bili tu racionalni povodom drugih vaših interesa.

Kada ćemo saznati koji su oni bili, a pretpostavljam da će pre ili kasnije opet neki šiptarski list objaviti. Sada, da li su te pare išle preko Patrika Hoja ili nekog drugog, saznaće se. Ako nište drugo istorija će makar pokazati, kao što će i pokazati ko se borio za Srbiju celovitu. Hvala vam.

PREDSEDNIK: Po amandmanu, Miloš Jovanović.

MILOŠ JOVANOVIĆ: Hvala vam gospodine predsedniče, Narodne skupštine.

Nisam imamo nameru da se javljam danas i ne mislim daje dobro da se prepucavamo ko je kada, šta radio, loše ili manje dobro, kada je u pitanju borba za našu teritorijalnu celovitost, ali podjednako ne mislim da je dobro da se na ovaj način manipuliše, kada čujemo neke argumente vladajuće većine protiv ponovnog uspostavljanja ministarstva za Kosovo i Metohiju.

Ponavljam nisam imao nameru da se javljam, ali ne ostavljamo dobru sliku i možemo da imamo drugačiji stav po tom pitanju, da li treba vratiti ministarstvo ili ne, ali hajde da ga obrazložimo sa obe strane, odnosno sa strane vladajuće većine nekakvim, koliko toliko normalnim i logičnim argumentima.

Govoriti ili spočitavati ovom delu sale ispraznost, neozbiljnost, neodgovornost, prosto nije na nivou problema sa kojim se svim zajedno kao država i kao narod suočavamo. Nema ničeg ovde ispraznog i nema ničeg ovde neozbiljnog. Ono što je neozbiljno je recimo, ali to je manipulacija, govorite kako smo se žalili da je preglomazna Vlada. Nismo se mi žalili, jesmo rekli da je preglomazna, jer jeste preglomazna, a onda da hoćemo pored toga 26 ministarstvo. Pa, nije tačno. Evo, predlagali su i većina kolega da se smanji broj ministarstava, ovde imate spisak od 21 ministarstva, sa sve ministarstvom za Kosovo i Metohiju. Dakle, ideja je bila da se neka ministarstva prespoje, neka ukinu, poput Ministarstva za brigu o selu, jer je suvišno. Dakle, prosto nije tačno i znate da nije tačno, što znači da manipulišete.

Onda pričate o ratu, pa, ljudi, ko je ovde pričao o ratu. Da li je moguće da smo došli dotle, gospodo iz vladajuće većine, kada pričamo o tome da treba poštovati Ustav Republike Srbije. On priča o zakonu o suštinskoj autonomiji. Kada kažemo da treba poštovati Rezoluciju 1244, gde odgovor sa vaše strane - a, vi pozivate na rat. Ljudi, ko je ikad pozvao na rat. Pozivamo na poštovanje našeg Ustava ili ti Ustava Republike Srbije i na međunarodno pravo.

Kažete, nećemo ministarstvo za Kosovo i Metohiju, time ćemo dati veći značaj secesionističkim institucijama, Albancima sa kojima pregovaramo. Pa, kako ćemo dati kada predsednik države već pregovara i neka pregovara, niko nije to kritikovao kao tako. Pregovaralo se i ranije, nije sporno, mora da se pregovara, a ako već predsednik države pregovara, pregovori su na dovoljno visokom nivou i uspostavljanje, ponovno uspostavljanje ministarstva za Kosovo i Metohiju to neće promeniti.

Da li se time jača kapacitet naše državne uprave? Apsolutno se jača. Imao bih ovde još hiljadu stvari da odgovorim na, meni se čini nepoštene, ali ajde to je manje više bitno, čini mi se da ta argumentacija koja dolazi sa vaše strane, suštinski podriva našu poziciju. Ako ste iskreno na stanovištu da se mora braniti teritorijalna celovitost naše države, takvu argumentaciju prosto ne bi trebalo da koristite.

Za sam kraj, uopšte neću koristiti puno vremena koje imam na raspolaganju, primer tog čuvenog savetodavnog mišljenja Međunarodnog suda pravde, nikada taj sud nije rekao ono što vi često učitavate u to savetodavno mišljenje. Zašto to radite? Razumem da hoćete da ocrnite deo proevropske opozicije, i to je možda i legitimno, ali time vi slabite našu poziciju kao države, a to je sve samo nije legitimno i ne može biti legitimno. Nemojte da politikanstvo nadvlada nešto što je državni i nacionalni interes, a to se ne retko čini.

Neću više da dužim, ali hajde da malo ovu raspravu i u vezi sa ovim amandmanima i sa ovim suštinskim pitanjem Kosova i Metohije, barem malo uozbiljimo, bilo bi dobro za sve nas. Zahvaljujem se.

PREDSEDNIK: Zahvaljujem.

Predstavnik predlagača, Milenko Jovanov.

MILENKO JOVANOV: Stvarno ne mogu da prihvatim da nam se spočitava nekakva neozbiljnost i da smo manipulisali time što smo rekli da se traže nova ministarstva i 26 ministarstava. Pobogu, pročitajte amandmane! Jel znate o kojim amandmanima smo govorili kad smo o tome pričali? Niste bili tu, sad ste došli u salu, niste ispratili uopšte taj deo rasprave.

Amandmani 21. i 22. na ovaj tekst, član 1. – u Zakonu o ministarstvima član 2. menja se i glasi da se posle tačke 25) dodaje tačka 26) i glasi: „26) ministarstvo za dijasporu i Srbe i regionu.

Amandman 22 – u Predlogu zakona o izmenama i dopunama zakona menja se i glasi – u zakonu o ministarstvima menja se na način da se posle 25) dodaje 26) – ministarstvo za Kosovo i Metohiju. Jel to 26 ili nije 26? I sad mi manipulišemo? Vi manipulišete, to je očigledno, jer niste pratili raspravu.

A što se tiče toga da mi, faktički, time što kažemo istinu, pravimo problem svojoj državi, ne, mi gledamo stvari onakve kakve jesu. Šta bismo mi želeli? Ja bih najsrećniji bio da je sve onako kako kažu oni koji tvrde da mi sve vreme grešimo. Ali, nažalost, to nije tako. Uostalom, u to vreme, kao posledica tog mišljenja, došao je jedan hladan tuš, o tome mogu da vam pričaju oni koji su tome prisustvovali, za kompletnu tadašnju vlast. Nuđene su ostavke, a komentar tadašnjeg predsednika Republike, Borisa Tadića, bio je da je to teška odluka za Srbiju.

Kad sve to nije tako, kako to da niko 10 godina nije tumačio na način na koji se sad tumači? Kako to nikome do sada nije palo napamet? A sad ćemo da tumačimo kako nam odgovara, pa će to da promeni realnost. Neće. Možemo da tumačimo i da mišljenje Međunarodnog suda pravde glasi da Albanci sutra moraju da predaju sve institucije koje su na divlje napravili tamo, da izađu iz njih i da sve rasformiraju i u roku od tri dana da se vrate u mirnu reintegraciju, kako kažete, možemo mi tako da tumačimo, ali, da li će to da promeni nešto na terenu? Neće.

Znači, tumačimo onako kako piše. A da nam je drago zbog toga, nije. Samo ne damo da nam drže predavanje oni koji su do toga doveli. Sad kao oni brinu o Kosovu. Nemojte više brinuti, ko boga vas molim. Koliko ste brinuli, propadosmo. Hvala.

PREDSEDNIK: Po amandmanu ima reč Miloš Jovanović.

MILOŠ JOVANOVIĆ: Ja sam mislio na repliku i mislim da bi bilo logično da dobijem repliku.

Gospodine predsedniče, može li replika? Ja sam se javio zbog replike.

PREDSEDNIK: Nema osnova za to, ali ako hoćete po amandmanu, imate vremena.

MILOŠ JOVANOVIĆ: Hoću po amandmanu, kada već cenite da nema osnova za repliku.

Kad smo kod manipulisanja, da, nažalost, mnogo se manipuliše, ali ne na moju žalost, ne na žalost stranke koju predstavljam, koalicije čiji sam deo ili dela patriotske opozicije, na našu žalost, kao države i kao naroda. Jeste, Međunarodni sud pravde i njegovo mišljenje tumačite na način koji odgovara našim protivnicima, da ne kažem neprijatelja, u ovoj borbi i ne stajete sa tim i pogrešno se to tumači. Prosto, to nije dobro.

Manipuliše se i sa tim spočitavanjem nama, a to se čuje, i ta kritika neretko – rat, rat, rat, kada niko sa ove strane to nikada nije rekao, niti iko zdravorazuman to može da želi, odnosno niko to ne želi.

Ljudi, sve ja razumem, borba za glasove, prenos ide. Ponekad zaista poželim da se kamere ovde ugase, da se kaže da nema televizijskog prenosa, verujem da bismo bili pošteniji, efikasniji, iskreniji, ne bismo pravili cirkus od stvari od kojih ne bi trebalo praviti cirkus.

I da, nisam bio ceo dan u sali. Kada nisam bio u sali, bio sam gore i gledao preko ekrana televizijskog ono što se događa. Ima predloga sa 21 ministarstvom, gde se uključuje ministarstvo za Kosovo i Metohiju i ja vas zaista molim da na ovoj temi prekinemo da se takmičimo.

Ovo sad nije replika, iako sam suštinski malo replicirao i izvinjavam se na tome, gospodine predsedniče. Ljudi, nas čeka ozbiljan izazov pa nas čeka. I nebitno je ko ovde ima kakve poene, kakve stiče ili kakvi im se poeni odbijaju. Pritisak se povećava, to ne kažem ja, kaže predsednik ove države, ali to svi mi možemo da vidimo. I doći će u narednih šest meseci, godinu dana, doći će trenutak kada će neke odluke morati da se donesu. E, onda ćemo videti ko je bio u pravu, ko je šta radio i onda će doći đavo po svoje i neki višegodišnji računi, da ne kažem decenijski, će doći na naplatu. Hajde barem da to kad dođe pokušamo da budemo jedinstveni i da taj udar koji će biti udar, obrni-okreni, ako hoćemo da branimo Srbiju, dočekamo što je moguće spremniji.

Gospodo, to će zavisiti od svih nas, ponajviše od vas. Ako to želite, tako će biti. Ako ne želite, biće prilično delikatna situacija. Ja se više neću javljati, svakako ne sa idejom da repliciram, verovatno ni po amandmanu, ali hajde da ovo pitanje Kosova i Metohije barem danas ostavimo malo po strani.

Razumeli smo, vlast neće prihvatiti amandman više poslaničkih grupa da se to ministarstvo ponovo uspostavi. U redu, ima niz drugih amandmana. Samo o ovoj temi, bolje je da ne govorimo o njoj, ako će ovo biti način na koji ćemo o njoj govoriti. Ja vam se zahvaljujem.

PREDSEDNIK: Rekao sam na početku, možda niste čuli ili bili tu, u istovetnom tekstu, to je bilo na predlog jednog poslanika Narodne stranke, jednog poslanika Dveri, nije bila vaša poslanička grupa.

Reč ima narodni poslanik Zvonimir Stević, po amandmanu.

Izvolite.

ZVONIMIR STEVIĆ: Poštovani predsedniče skupštine, dame i gospodo narodni poslanici, dva dana slušam, a posebno danas veliku brigu, želju, veliko izraženi optimizam za Kosovo i Metohiju i za život Srba na Kosovu i Metohiji, i onih u raseljenju, i evo, dobijam poruke od mojih sunarodnika sa Kosova i Metohije. Znači, kada ovo slušamo nema brige za Kosovo i Metohiju, rešili smo problem Kosova i Metohije.

Želim da vas podsetim, ali nažalost čitavih dvadeset godina ovo nacionalno državno pitanje služi samo zarad političkih interesa i političkih poena.

Kada se srušio diktatorski režim Slobodana Miloševića, i tada je govoreno i rečeno da će posle toga problem Kosova i Metohije da bude rešen.

Želim da podsetim narodne poslenike i javnost, za vreme Slobodana Miloševića postalo je Izvršno veće Kosova i Metohije, to je bila vlada Kosova i Metohije. Pitam danas nas i one – zašto je to ugašeno? Zašto je to ukinuto? Zato što je to bio predlog Socijalističke partije i zato što je to funkcionisalo, imalo je 15 sekretarijata.

Tada smo mi govorili – dajte, promenite ljude u Izvršnom veću, neka dođu ljudi, ali nemojte instituciju vlade Kosova i Metohije da gasite. Ugašeno je to, formiran je Jugoslovenski komitet, pa je formiran Koordinacioni centar, pa je formirano Ministarstvo za Kosovo i Metohiju. U tom Ministarstvu za KiM od 2008. do 2012. godine, moja malenkost je bila državni sekretar. Znači, posle toga je ponovo Koordinacioni centar. Ništa se suštinski nije promenilo. Znači, oblik delovanja, oblika rada kancelarije i ministarstva je skoro istovetan. Iznos budžeta je 7,5 milijardi i to se realizuje.

Gospodo, da vas pitam malo. Pošto se ovde zaklinjemo na onoj raspravi o Kosovu i Metohiji na načelnoj raspravi i sadu pojedinostima da je Kosovo i Metohija sastavni i neotuđivi deo Srbije po Ustavu, ja se pitam što će nam Kosovo i Metohija? Kakvu mi to poruku šaljemo Srbima na Kosovu i Metohiji? To kao da nije naša teritorija?

Da li mi mislimo da će ministarstvo za Kosovo i Metohiju i kancelarija za Kosovo i Metohiju da reši problem na Kosovu i Metohiji? Neće. Ovo nije problem Kancelarije za Kosovo i Metohiju, niti ministarstva za Kosovo i Metohiju, ovo je državni problem broj jedan i njima treba da se bave, a i bave se predsednik Republike na dnevnom nivou, Ministarstvo za spoljne poslove, Vlada Republike Srbije, Skupština, govorim o Kancelariji za Kosovo i Metohiju, ako je sastavni deo.

Pa, ne radi samo Kancelarija i ministarstvo za Kosovo i Metohiju, ne vodi brigu o narodu na Kosovu i Metohiji. Šta radi Ministarstvo zdravlja? Znači, zdravlje, zdravstveni sistem, zdravstvene usluge na prostoru Kosova i Metohije, koje se pružaju i narodu, deluju i funkcionišu po sistemu Ministarstva zdravlja, po sistemu države Srbije. Prosveta, takođe u okviru Ministarstva prosvete i obrazovanja.

Kada govorimo to da formiramo ministarstvo, treba da vidimo šta dobijamo, a šta gubimo. Ako mislimo da ćemo sa ministarstvom da rešimo problem, ja sam za to, ali duboko sam ubeđen da to ne rešava problem.

Ovde sam čitao pažljivo ove rezolucije koje su predložene o Kosovu i Metohiji, ja to pozdravljam, samo nisam čuo kako i na koji način. Koji je plan da se to realizuje, da se vrati u okviru sistema države Srbije? Govorili ste - pa, pregovaraćemo sa Albancima. Hajde spomenite mi, nađite mi jednog Albanca sa Kosova i Metohije koji će da pregovara vezano za taj predlog i da li sme da pregovara, za razliku od nas koji nemamo jedinstvo.

Sasvim na kraju, mislim da je najbolji sud sud naroda. Narod je već nekoliko puta na nekoliko izbora pokazao koju politiku podržava, koju vladu i koju vlast. Sada je bilo, mislim da je bilo to sprega ovih moćnika, ovih međunarodnih predstavnika i dela opozicije, da se izbori za republički parlament izmeste van Kosova i Metohije kako bi se sprečila, a pogotovo za izbore za predsednika Republike, navodna krađa glasova i da gospodin Aleksandar Vučić i koalicija SNS, SPS ne mogu da dobiju te glasove.

Imali smo glasove za centralni deo u Kuršumliji, za Pomoravlje u Vranju, za severni deo u Raški i narod je ponovo pokazao i ubedljivom većinom je dao podršku Aleksandru Vučiću, parlamentu, koaliciji SNS i SPS i utakmica je završena, gospodo. Daj da za ove četiri godine vidimo kako ćemo to zajedno da rešavamo.

Ako se i dalje služimo da to bude za političke poene, narod je svestan, prošlo je 20 godina. Ne možemo da rešimo problem Kosova i Metohije sami. Govorio sam, kada je bila Skupština o Kosovu i Metohiji, da stoji druga strana, da je tamo albanska strana koja ništa ne prihvata, koja odbija pregovore, kojoj nije stalo do stabilizacije i kojoj je stalo do destabilizacije, do stvaranja nemira u regionu, pa i u Evropi.

Mislim da ovaj parlament, ovaj sastav i nova Vlada će se sresti sa novim izazovima, novim pritiscima, ali odgovorno mogu da kažem u prethodnom periodu da ovo rukovodstvo, ova koalicija je daleko više i mnogo više vodila i vodi brigu o Kosovu i Metohiji i mislim da će tim putem da nastavi i, kao što sam rekao na sednici o Kosovu i Metohiji, poruka – vetar u leđa, kada predsednik države ovde za govornicom kaže da nikada nećemo priznati Kosovo i Metohiju.To je put i ka tome treba da težimo i da zajedno nastavimo da sačuvamo Kosovo i Metohiju i sebe na prostoru Kosova i Metohije.

Ovde je bilo govora o povratku Međunarodnoj zajednici o EU. Pa, mi treba da pitamo EU zašto za 22 godine nije vraćeno dve stotine hiljada Srba na prostoru Kosova i Metohije i to je odličan primer, to je ogledalo dvostrukih aršina, dvostrukih standarda kada je međunarodna zajednica u pitanju, jer za 20 godina vraćeno je samo 2% Srba na prostoru Kosova i Metohije.

Evo, toliko i hvala vam.

PREDSEDAVAJUĆA (Elvira Kovač): Zahvaljujem.

Na član 1. amandman je podneo narodni poslanik Siniša Kovačević.

Da li neko želi reč?

Pretpostavljam podnosilac amandmana? (Da.)

Izvolite.

SINIŠA KOVAČEVIĆ: Ja bih, gospođo, ako nemate ništa protiv. S obzirom da je amandman moj, pa onda bih ga ja i elaborirao.

Dakle, ja ću stati u red onih koji su pokušavali da vas ubede da je vrlo potrebno, usudio bih se da kažem neophodno, imati i ministarstvo za dijasporu iz nekolikih razloga.

S obzirom da Srbija spada u red zemalja čija dijaspora veća od matice, neophodna je da se formira ministarstvo za dijasporu kako bi se kontinuirano i organizovano održavao kontakt sa građanima Srbije koji su trajno ili trenutno u rasejanju zbog njihove stalne veze sa otadžbinom, omogućavanja povratka onima koji to žele, sadržajne kulturne i informacione razmene, očuvanja identitetske svesti, jezika i profesionalnih i poslovnih veza sa Srbijom zbog izjednačavanja sa stranim investitorima koji uz državnu pomoć investiraju Srbiji, pomoći koju iseljenici nesebično pružaju u afirmaciji Srbije u kontaktima sa političkim i privrednim činiocima zemalja čiji su danas građani.

Ovo ministarstvo bilo bi u obavezi da omogući sveobuhvatno glasanje na izborima svima koji imaju glasačko pravo i koji to žele.

S obzirom na višemilionski broj migranata, ali i njihov materijalni doprinos razvoju i napretku Srbije kroz doznake koje se mere milijardama evra, ovo ministarstvo bi u značajnoj meri unapredilo i institucionalizovalo saradnju sa građanima Srbije koji žive i rade van zemlje.

Drage kolege, srećne zemlje nemaju dijasporu. Oni imaju turiste. Dijaspora se javlja usled siromaštva, političke represije, ugrožavanja demokratskih, religijskih, nacionalnih prava. Drugim rečima, karta u jednom pravcu kupuje se za ne slobodu i glad. Primeri za to su Irska, jug Italije, Turska, Dalmacija, Poljska, Srbija danas.

Tamo gde je matica organizovano brinula o svojim iseljenicima, oni i u trećem ili četvrtom kolenu osećaju jaku emocionalnu vezu sa postojbinom. Spona su nove otadžbine i starog kraja. Od nas, poštovane kolege i koleginice, zavisi hoćemo li izgubiti dijasporu koja je trenutno obrazovanija, hrabrija i mlađa od nas.

Hvala lepo.

PREDSEDAVAJUĆA: Zahvaljujem.

Po amandmanu, narodni poslanik Vladimir Đukanović.

VLADIMIR ĐUKANOVIĆ: Zahvaljujem se.

Elem, pročitao bih, mada i ne moram, pošto su nam malopre ovde spočitavali kako mi manipulišemo tom odlukom međunarodnog suda pravde. Elem, postavio bih samo pitanje da li bi tako nešto rekli Vladimiru Vladimiroviču Putinu, pošto se baš on nedavno na sastanku sa gospodinom Gutereš pozvao na odluku Međunarodnog suda pravde, rekavši da je dobro proučio sve dokumente tog suda, posebno odluku koja se ticala prema Kosovu i Metohiji, kosovo je on rekao, a ne Kosovo i Metohija, ali ja koristim to, i da je tamo tačno rečeno da nije nikakav problem da neka teritorija ima pravo na samoopredeljenje, da ne traži to od centralne vlasti i, shodno tome, to primenjuje na Lugansku Narodnu Republiku i Donjecku Narodnu Republiku, pa me sada samo zanima, pošto kažu da to nije važna odluka, to je samo savetodavna, tačno, to je samo savetodavna, ali sa ogromnim autoritetom, jer baš po njenom donošenju su krenula masovna priznanja nezavisnosti Kosova, a plod takve sulude odluke koja je doneta je besmisleno pitanje, odnosno zapravo plod tog pitanja je ta suluda odluka. Jedno od najbesmislenijih pitanja ikada postavljenih pred Međunarodnim sudom pravde je, gde su bukvalno dali penal drugoj strani da dođe do toga, ali samo postavljam pitanje – da li ćete reći Vladimiru Putinu da on manipuliše? Da li on manipuliše onda u ovoj situaciji upravo zato što se poziva na tu odluku Međunarodnog suda pravde ili to možda nećete reći, jer, prosto, vam to nije politički sada zgodno?

Mi ovde slušamo da bi trebalo da imamo ministarstvo za Kosovo i Metohiju, a što ne bi bilo ministarstvo za Šumadiju, što ne bi bilo za Vojvodinu? Što separatišete jedan deo naše teritorije? Slažem se, on je istorijski mnogo važan, možda čak i najvažniji za našu zemlju, ali po toj logici, pa onda za svaki region, pa za pokrajinu Vojvodinu, što ne biste onda imali ministarstvo za to? Nemojte to da radite, ljudi. To je nešto što nije dobro.

Mi možemo, znate, ovde da se zakunemo svi i slušali smo ovde neverovatne govore vatrene. Znate, možda ja lično bih voleo da mi sada imamo toliko snažnu vojsku, da možda imamo atomsku bombu, da možemo da zapretimo svakome, da možemo jednostavno da kažemo sutra ćemo Skadar da oslobodimo, ali to nije normalno ljudi. Prosto nije normalno da se neko tako ponaša, jer lako je sada reći mi ćemo da pričestimo vojsku u Lazarici i onda ćemo ko Knez Lazar do Dragaša onako sa vojskom krenemo, ali to je samoubistvo za ovu zemlju.

Nemojte takve stvari da radite. Vi direktno štetite Srbiji time. To što ćete da budete glasni da bi vas čulo dva, tri procenta stanovnika koji vole, to im je pitko da čuju. Vi vašoj zemlji nećete ništa dobro doneti i lako je ovde da se napravimo, a u vi ste izdajnik, vi ste veleizdajnik. Znate, postavlja se sad ovde logično pitanje, kad pogledamo kroz našu istoriju, pa da li knjeginja Milica izdajnik bila, pošto je svoju ćerku Oliveru, dabome, udala za Bajazita? Pa, jel ona bila izdajnik? Uradila je to da bi spasila Srbiju.

Da li je Miloš Obrenović izdajnik? Svog kuma je preko Vulice Vulićevića ubio, što je, naravno, jezivo i kasnije se kajao za taj greh. Da li je izdajnik? Da li možemo da kažemo za Obrenoviće da su izdajnici? Nemojmo tako olako da se kunemo u sve i svašta i da donosimo takve zaključke, nego dajte da budemo mudri.

Mi prvi put danas doživljavamo da ne gubimo za zelenim stolom i vraćamo temu Kosova i Metohije za zeleni sto i tu se borimo. Kad neko kaže ovde i priča nam o dijaspori, pa znate možda najveća dijaspora je jermenska, recimo. Ja ne znam da li Jermenija ima ministarstvo za dijasporu? Ne znam. Možda ima, ali uvoditi tako nešto pored Uprave koja mnogo efikasnije može da radi nego ministarstvo, mnogo efikasnije iz mnogo razloga i po meni je nepotrebno. Ne znam šta time dokazujemo. Zato vas molim dajte da racionalno ove sve sagledavamo.

Kosovo i Metohija, iskreno se nadam, sanjam, živim za taj dan, da u potpunosti bude u sastavu Republike Srbije i u formalnom i u i svakom drugom smislu, ali za to je potrebna mudrost, a ne govori, filipike ili već šta, jer tako nećemo uraditi ništa.

Veoma često čujemo, kaže, da proglasimo okupaciju. Ko je okupator? Ja vas lepo pitam. Oni koje smo mi pozvali upravo kroz Kumanovski sporazum i Rezoluciju 1244 da budu prisutni na Kosovu i Metohiji, pa izvinite onda smo mi pozvali okupatora. Ako kažete da je okupator KFOR, znate, onda se protiv okupatora ratuje, onda pucate na vojnika NATO pakta, a da li je to normalno da uradimo? Onda prekidate diplomatske odnose sa okupatorom, onda nemate više diplomatske odnose ni sa EU, ni sa Amerikancima, niti sa bilo kim, pa da li je to normalno da Srbi urade i da sebe sahrani tako? Dajte da jednom budemo pametni, racionalni, ja verujem da mi to možemo i da mudrošću pobeđujemo, po ugledu, kao što to Kina radi. Strpljivo, kroz obrazovanje, kroz edukaciju naših mladih, kroz razvijanje diplomatije, kroz lobiranje, kroz privredu, kroz ekonomiju, ko ima jaku ekonomiju taj pobeđuje, a ne uz velike reči koje su isprazne i koje ničemu ne služe. Hvala vam.

PREDSEDNIK: Reč ima Ivana Parlić, po amandmanu.

IVANA PARLIĆ: Hvala, predsedavajući.

Kolege, molim vas da saslušate opoziciju. Mi nemamo mnogo prilike da govorimo i nismo došli ovde da se svađamo sa vama, iako to vama tako izgleda. Lepo su vam kolege rekle u vezi za dva ministarstva. Ne znam šta je sporno? Vi podržavate dijasporu, mi podržavamo dijasporu, vi ste za Kosovo u Srbiji, mi smo za Kosovo u Srbiji. Znači, svima je jasno sve, ali postoje opasne stvari koje se odnose, takođe, na sve nas. Evo, ja sam slušala gospođu Raguš i govorila je razlika između nas i vas, ali postoje stvari koje, gospođo, ugrožavaju i nas i vas i celu našu zemlju.

Pitao je gospodin - ko su okupatori? Mi znamo ko su okupatori. Novi okupatori su multinacionalne kompanije za koje rade, lobiraju vaši ministri. To je veoma opasno i postoji još jedna opasnost koja će na mala vrata ući kroz ovaj zakon, a to je opasnost da lični podaci građana Srbije budu veoma ugroženi, tako što se kroz član 9, videćete, osniva se kancelarija za informacione tehnologije. Njoj se ostavlja pravo da osnuje bazu podataka genetičkih i drugih biomedicinskih podataka građana Srbije.

Molim vas, koleginica je pokušala o tome da vam kaže. To je veoma opasno. Ta kancelarija ne može da ima to pravo. Ne može da se to uradi na ovako na mala vrata preko Zakona o ministarstvima, molim vas, pa to je skandal. Ja želim da skrenem pažnju cele javnosti i svih građana Srbije na to šta se ovde pokušava da uradi.

Genetički, biomedicinnski podaci, mnogi od vas to znaju, su najzaštićeniji podaci. Ne može se praviti tek tako baza podataka pri ovoj kancelariji u vezi sa njima. Mislim, vi ste glasačka mašina i vi možete i bez razmišljanja da izglasate, recimo, da je danas sreda, ali ovo nemate pravo da uradite. Ovo je protiv etike i vaši glasači, vaši birači nisu vas doveli na vlast da vi osnivate koje kakve baze podataka sa genetičkim i drugim biomedicinskim podacima građana Srbije. Ti podaci su najzaštićeniji, oni su najosetljiviji. Genetički podaci sadrže bezbroj informacija o čoveku i sve te informacije mogu se upotrebiti protiv čoveka, protiv svih nas.

Znači, to može biti oružje protiv svih nas. Poznati su slučajevi, koleginica je pomenula Ukrajinu gde su ti podaci zloupotrebljeni. Bojim se da će tako biti i sa građanima Srbije. Ja vas pozivam da razmislite o tome šta ćete sutra izglasati. Javnost vas gleda i ja ću iskoristiti svaku priliku da skrenem pažnju na javnosti na to šta pokušavate da uradite. Mi nemamo zakon koji štiti genetičke podatke građana Srbije. Vi to ne možete tako uradite. To je protiv zakona. To je protiv etike. To je protiv interesa građana Srbije. To nemate pravo da uradite bez obzira što ćete za to da glasate sutra.

Znači, ja vas nekad gledam i vas, gospođo Raguš, slušam šta pričate, gledam vas i pitam vas – da li uopšte znate o čemu se ovde radi, šta vi to radite, protiv koga radite? Znači, ne možete biti u nekim stvarima samo glasačka mašina. To se odnosi na ugrožavanje građana Srbije preko rudarskih kompanija, ali to se odnosi i preko ove baze podataka koja je vrlo osetljiva stvar. Znači, ne možete u svemu biti glasačka mašina. Postoji negde gde morate reći – sad je dosta. Gledaju vas građani Srbije i nisu vas ovlastili da pravite baze podataka o njima, o njihovim genetičkim i biomedicinskim podacima. To mora da vam bude jasno. Hvala vam na vremenu.

PREDSEDNIK: Imamo pravo na repliku, a imamo i prijavu za raspravu po amandmanu. Ništa nije sporno. Samo da vam kažem da Srbija odavno ima biometrijska lična dokumenta, odavno.

Gospođo Raguš?

(Marina Raguš: Replika.)

Prijavite se.

MARINA RAGUŠ: Hvala, gospodine predsedniče.

Samo da pokušam da odgovorim, s obzirom da sam par puta pomenuta. Podsetiću vas na sledeće članove određenog zakona.

Član 1: „Ovim zakonom uređuje se pravo na zaštitu fizičkih lica u vezi sa obradom podataka o ličnosti i slobodan protok takvih podataka, načela obrade, prava lica na koje se podaci odnose, obaveze rukovalaca i obrađivača podataka o ličnosti, kodeks postupanja, prenos podataka o ličnosti u druge države i međunarodne organizacije, nadzor nad sprovođenjem ovog zakona, pravna sredstva, odgovornosti i kazne u slučaju povrede prava fizičkih lica u vezi sa obradom podataka o ličnosti, kao i posebni slučajevi obrade.“

S obzirom da ja u okviru replike imam samo dva minuta, ja ću uvaženu koleginicu samo da pozovem da izuči Zakon o zaštiti podataka o ličnosti koji smo mi usvojili i koji je objavljen u „Službenom glasniku“ 2018. godine.

Ja razumem određene strahove, ali verujte da se ova država potrudila kada je reč o visokim tehnologijama, o digitalizaciji da dobro vodi računa o podacima koji se odnose na svaku ličnost, a posebno želim da vam kažem da ukoliko mislite da određeni podaci upravo zbog tih visoko razvijenih tehnologija već negde ne postoje samim vašim pretraživanjem po „Guglu“ i svim ostalim aktivnostima, verujte da da. Ali, zato mi imamo određena zakonska rešenja, određene institucije kojima vi možete da se obratite, da postavite pitanje u okviru poslaničkih pitanja i da dobijete relevantne odgovore i da uklone sve vaše strahove, kao i strahove potencijalnih građana koji nas večeras prate. Hvala vam.

PREDSEDNIK: Hvala i vama.

Po amandmanu, Miloš Jovanović.

MILOŠ JOVANOVIĆ: Zahvaljujem, gospodine predsedniče.

Pa, nekako se ovi predlozi amandmana koji se tiču uspostavljanja ponovnog Ministarstva za Kosovo i Metohiju pretvoriše u raspravu o Kosovu i Metohiji, o kosovskoj politici koju treba da vodi ova država i nažalost ne preterano kvalitetnu raspravu. I čuli smo nekoliko stvari koje ja opet ne mogu da ne okvalifikujem drugačije nego kao manipulacije.

Savetodavno mišljenje Međunarodnog suda pravde niko nikada nije rekao da je dobro i nikada niko nije rekao da je imalo pozitivne efekte i dobar ishod. Ne. Loše po nas, politički negativne posledice, i da, tačno je ubrzalo je političku odluku trećih zemalja da priznaju secesiju Kosova.

Ali isto, tako tom savetodavnom mišljenju nigde ne piše da je secesija u skladu sa međunarodnim pravom. Šta više, piše da je Rezolucija 1244 napravila režim koji isključuje jednostrane akte, ali jednom prilično nedostojnom pravnom kombinatorikom koja nije dostojna pravnog rezonovanja, jer je rečeno da su ti ljudi koji su proglasili jednostranu secesiju.

Nisu privremene institucije samouprava, nego neko drugi. I ko god kaže suprotno, manipuliše. I sve da kaže to gospodin Putin, mi bismo podjednako rekli da vrši manipulaciju tim savetodavnim mišljenjem.

Da li treba vratiti ministarstvo za Kosovo i Metohiju i da li je to logičnom jer bi trebalo imati ministarstvo i za neke druge regione u Srbiji, poput Šumadije? Pa otkud vam ta ideja? Hajde da obrnemo argument. Mi imamo Kancelariju za Kosovo i Metohiju, jel tako? Tako je. A, jel imamo kancelariju za Šumadiju? Nemamo. Dakle, nije pitanje ministarstva ili kancelarije, pitanje drugih delova Srbije, nego pitanja potrebe da se za deo teritorije koji je izvršio secesiju podigne kapacitet naše državne uprave na najviši mogući nivo, kao bi se dala puna ozbiljnost borbi za našu južnu pokrajinu. Tako da ta paralela sa drugim delovima Srbije naprosto ne stoji i takođe predstavlja neku vrstu manipulacije.

Da, treba da budemo mudri? Da. Mudro bi bilo vratiti ministarstvo, mudro bi bilo uvažiti nekoliko amandmana koji su imali isti cilj i da, bilo bi dobro da budemo mudri kao Kina, ali ja moram da podsetim građane ove zemlje da Kina, Narodna Republika Kina za razliku od nas poslednje decenije nije napravila ni jedan ustupak u svojoj borbi i politici jedne iliti jedinstvene Kine, dakle u politici koja ima za cilj vraćanje Tajvana u njen puni poredak.

Niko nije pominjao izdajnike, veleizdajnike, nećemo ni sada i to predstavlja manipulaciju. Ja sada, zaista ću pokušati da se više ne javljam i najiskrenije molim, bez ikakve patetike ili da vodimo ovu raspravu na jedan ozbiljan način ili bolje da je ne vodimo, jer ovako kako je vodimo ne vodi ničemu. Zahvaljujem još jednom.

PREDSEDNIK: Vladimir Đukanović, dva minuta.

VLADIMIR ĐUKANOVIĆ: Pa, očigledno moram da pojasnim ovde neke stvari zašto je Kancelarija za Kosovo i Metohiju, pa zbog specifičnih događanja koja se tamo zbivaju, jer to je samo jedan deo naše teritorije. Logično je da osnujete kancelariju, a ne ministarstvo. Ministarstvo već dižete na nivo kao da je to neka teritorija koja nije u sastavu Srbije, pa mi sada posebno se njom bavimo.

Kancelarija je nešto što je taman na tom nivou da možete da pomognete izbeglim i raseljenim licima, da tehničke neke stvari vezane za ljude koji otežano tamo žive da im tu pomognete, ali dizati to na ministarstvo, po meni uvek je bilo pogrešno, ja sam uvek bio protiv toga. Čak i kada je bilo ministarstvo, izričito sam bio protiv tog ministarstva, zato što se daje municija upravo drugima da kažu – evo, i oni na neki način prihvataju činjenicu da je to nezavisna država. I zato je mnogo bolje imati kancelariju.

Ali, ja ću ovde pročitati, ali to nikako niko da odgovori. Pročitaću decidno šta je rečeno. Lično sam pročitao sva dokumenta Međunarodnog suda pravde o situaciji na Kosovu. Dobro se sećam odluke Međunarodnog suda koja kaže da u ostvarivanju prava na samoopredeljenje određena teritorija, bilo koje države, nije u obavezi da traži dozvolu da proglasi suverenitet centralnim vlastima zemlje. To je rečeno za Kosovo, a ovo je odluka Međunarodnog suda i ovu odluku su svi podržali. Rekao je predsednik Ruske Federacije, Vladimir Putin, na sastanku sa sekretarom UN, Antonijom Guterešom, da su samoproglašene Luganska i Donecka Narodna Republika postale nezavisne po analogiji sa odlukom Međunarodnog suda pravde.

Dakle, jedan od najvećih lidera trenutno na svetu se poziva na tu odluku. Da li on manipuliše? To nikako da čujemo kao odgovor, zato što vam to nije politički, u ovom momentu, korisno da kažete, ali ćete nas optuživati da kažemo da nešto što je zaista, slažem se, savetodavno mišljenje ima, ali sa snažnim autoritetom i da je negde izvor prava postalo, da je nama zakucalo ekser u sanduk i da nas je dovelo do katastrofalne situacije zahvaljujući besmislenom pitanju koje je tadašnja vlast uputila prema Međunarodnom sudu pravde. To jeste nešto što je fakat.

Na to se ne poziva samo ni Hašim Tači, niti „Gazeta ekspres“ koja to stavlja na naslovnu stranu. I Aljbin Kurti se danas poziva na to, a mi se trudimo da izbegnemo taj argument i koliko god možemo da plivamo u jako teškoj situaciji. Samo postavljam to pitanje – da li Putin onda manipuliše sa tim argumentom, pa eto voleo bih da čujem odgovor? Hvala.

PREDSEDNIK: Hvala.

Po Amandmanu? Može po amandmanu, da.

MILOŠ JOVANOVIĆ: Jeste po amandmanu, ali iskreno, neka vrsta replike. Nemam problem da dam odgovor pošto je gospodin iz vladajuće većine tražio odgovor.

Da, svako ko tako čita savetodavno mišljenje Međunarodnog suda pravde manipuliše. Aleksandar Putin da, Aleksandar Vučić da, bilo ko ko tako čita će manipulisati, mislim da je odgovor jasan. S tim što nekako sada se pominje predsednik druge države, valjda sa idejom da samo legitimiše, ali ista ta država čini da je Rezolucija 1244 još uvek na snazi i to je podjednako važno, ako ne i važnije.

Ništa više, ništa manje. Ja sam, mislim, čini mi se da sam vam dao vrlo jasan odgovor i da je to u redu.

PREDSEDNIK: Hvala vam.

Po amandmanu, Siniša Kovačević.

SINIŠA KOVAČEVIĆ: Zahvaljujem, uvaženi gospodine predsedniče.

Još samo par rečenica vezanih za ovaj amandman, potrebi da se formira ministarstvo za dijasporu. Naravno, koristiću vreme od grupe.

Vidite, uvažene koleginice i kolege sa druge strane, nisam primetio ni jednog trenutka nikakvu malicioznost sa strane opozicije koja je imala potrebu i nameru da ismeje vaše zakone, odnosno izmene Zakona o ministarstvima.

Dakle, niko, poštovane koleginice i kolege, nije predlagao „ministarstvo za smešan hod“ ili „ministarstvo za januarsko branje lubenica“. Trudili smo se da budemo kooperativni i da budemo u onoj meri kompatibilni da bi smo nešto što treba u naredne tri i po–četiri godine, da bude vrh ove zemlje, da to učinimo kompetitivnijim, da učinimo boljim, da učinimo funkcionalnijim. Dakle, o tome se radi.

Otkud potreba za ministarstvo za dijasporu? Dragi prijatelji, mi smo zemlja čija je dijaspora veća od matice. Vi možete eufemistički, uvažena gospodo, zvati Srbe u regionu Srbima u regionu, ali Srbi u BiH po međunarodnom pravu su dijaspora, Srbi u Crnoj Gori po međunarodnom pravu su dijaspora. Znate li, poštovani prijatelji, koliko trenutno ima Srba u Italiji, tamo gde dijaspora do pre 15 minuta u istorijskom smislu nije postojala - 42.000 ljudi sa dozvolom boravka, radnom dozvolom i sa državljanstvom. Dakle, ne govorim o onima koji su tamo ilegalno.

Znate li da ima 300.000 Srba, odnosno građana Srbije, ispraviću se, u Beču? Dakle, da biste živeli kvalitetno u Beču nema potrebe da znate nemački. Znate li da je, recimo, ne utvrđen broj između 300 i 500.000 Srba živi u Parizu i okolini Pariza? Znate li da je vrlo moderna destinacija ovog trenutka Norveška i nećete verovati - Island, pored već tradicionalno moderne Švedske, kada je Skandinavija u pitanju? Tim ljudima treba spona sa otadžbinom.

Bez namere opet da budem maliciozan, pa ne mogu pevači i pevačice iz opskurnih emisija biti jedina spona sa otadžbinom. Naravno, neka idu i oni, ali potrebno je nešto što je kontinuirana i jasno vođena politička i kulturna misao.

Na kraju krajeva, mislim da tih nekoliko miliona ljudi baš zahvaljujući činjenici da kroz te svoje doznake na jedan značajan način stipendiraju Srbiju, zaslužuju da imaju svoje poslanike ovde u parlamentu.

Mislim da je, s obzirom na novo vreme, na novi informacioni model, sasvim moguće omogućiti tim ljudima da glasaju, ne da idu iz Vankuvera u Toronto osam sati kolima da bi glasali - prosto. Posebno, ako uzmete u obzir činjenicu da su to ljudi koji su otišli juče i prekjuče i da naravno kao država koja treba da brine o svojim građanima treba da imamo intenciju da bar deo tih ljudi vratimo. Dajte da ih barem izjednačimo u modelu finansiranja sa strancima koji ovde imaju gomilu komparativnih prednosti kada investiraju. Dakle, o tome se radi.

Neće vam pasti kruna s glave ako prihvatite neki razložan amandman. Ne mora to biti amandman koji ja predlažem, koji su predlagale gospođe i gospoda iz drugih opozicionih stranaka. Prosto sticaj okolnosti je da je ovo koincidencija, da je najviše ljudi predložilo ovakav amandman. Usvojite nešto i u smislu popravke i korektiva nečega što će vama omogućiti da sutra kvalitetnije i bolje vladate.

Naravno da je 25 ministarstava mnogo, naravno da to podrazumeva još četiri potpredsednika i predsednika i verovatno neke ljude koji će biti bez portfelja. Pomnožite to sa dva pa ćete dobiti broj državnih sekretara i eto Vlade koja je ogromna. Kad vam neko predloži novo ministarstvo, to ne znači da to treba da bude 26-o ili 27-o, ali ukoliko ste tvrdo rešili da to bude 25 ministarstava, pa za ime Boga neće vam pasti kruna s glave ako prihvatite dva amandmana i formirate ministarstvo ne znam za Kosovo ili ministarstvo za dijasporu. O tome se radi.

Želim vam više sluha, ponoviću, u prepoznavanju nečega…

(Predsednik: Iskorišćeno vreme poslaničke grupe.)

…završavam, još tri reči bukvalno… što nisu rđave nego usudio bi se da kažem dobre namere. Hvala lepo.

PREDSEDNIK: Od vremena ovlašćenog predstavnika poslaničke grupe Marina Raguš.

MARINA RAGUŠ: Molim vas, gospodine predsedniče, samo mi recite koliko ja tačno vremena imam. Šest minuta. Da li je tako?

Volela bih da nemate utisak da bilo ko sa ove strane doživljava debatu tako kako se vi bojite ili imate utisak da je mi doživljavamo. Mi reagujemo na političku nekorektnost, na manipulacije i na one napade ispod pojasa. Istini za volju, svi mi ovde baš uživamo u ovoj debati i želimo da se čuje argument svih poslaničkih grupa.

Vi cenite tako. Mi cenimo da naša diplomatska, konzularna predstavništva, a sada ću vam reći u ovom trenutku koliko ih imamo, 75 ambasada i 25 konzulata, i te kako vode računa o građanima Srbije koji žive u drugim zemljama. Cenimo da Uprava za dijasporu pri Ministarstvu spoljnih poslova sa gospodinom Gujonom radi odličan posao.

Možda u nekom narednom momentu promislimo o svemu ovome što ste vi danas govorili ili večeras, ali za ovaj Predlog zakona o izmenama i dopunama Zakona o ministarstvima, mi cenimo da je ovo optimalan broj ministarstava za krizno vreme koje nas očekuje, što apsolutno ne znači da ćemo mi raditi sve ovo o čemu ste vi pričali.

Zajedno sa svima vama, mi vas samo sve vreme molimo za politički korektan pristup, samo to, i da se činjenice uvažavaju. To je poenta.

Debata, verujte, pa niko srećniji od mene u ovakvom sazivu parlamenta da razmenimo sve argumente koje imamo. Svi smo različiti, svi smo mi posebni i iz različitih uglova sagledavamo mnoge situacije, ali se nadam da je i ipak Srbija na srcu i pameti većini ovde prisutnih, ako ne svima. Želela bih to da vidim.

Ovaj put moram da ukažem takođe na jednu činjenicu i verovatno ću gospodinu Jovanoviću i dati tu mogućnost replike, nemam problem sa tim i znam da nema ni predsednik parlamenta, a to je da gospodin Jovanović neretko govori kada priča o savetodavnom mišljenju Međunarodnog suda pravde, on je ipak francuski đak, dobro poznaje pravo, pa me to čudi, o secesiji, a pitanje glasi sasvim drugačije i to je ono što mi zbog građana Srbije da apostrofiramo. Dakle, pitanje u sebi sadrži, tu je sav problem, unilateralno proglašenu nezavisnost, a ne secesiju. Kamo lepe sreće da je bilo više mudrosti, a mnoge umne glave su učestvovale u tome, pa je moje čuđenje ipak još veće, pa da se pitanje postavilo na drugačiji način – gde bi nama kraj danas bio da je u pitanju zaista postojao termin secesije. Ali, evo, možda Marina Raguš ne zna, možda Marina Raguš nema nikakvog iskustva, možda je maliciozna, ne bih volela da jesam, trudim se da ne budem, ali vi imate recimo časopis koji se zove „Nacionalni interes“ i to je američki časopis, koji je 29. novembra 2020. godine objavio, pravo da vam kažem, odličnu analizu. U toj analizi, a u vezi sa ovim o čemu sam ja pričala, stoji da je Beograd načinio stratešku grešku postavljanjem pitanja Međunarodnom sudu pravde da odlučuje o legalnosti kosovske unilateralne deklaracije o nezavisnosti umesto da pita Međunarodni sud pravde da odluči o legalnosti o kosovskoj secesiji od Srbije. Izvinite, ovo je na engleskom i trudim se da adekvatno prevodim.

Da se to desilo i da je Međunarodni sud pravde odlučio da je akt secesije povredio međunarodno pravo glavne evropske sile bi sebe pronašle u ekstremno teškoj poziciji da brane akt koji je totalno u suprotnosti sa međunarodnim javnim pravom.

Verujem da sam sada bila potpuno jasna kako za kolege poslanike, tako i za građane koji nas gledaju u realnom vremenu. Dakle, bez bilo kakve malicioznosti i manipulacije pokušavamo da se izborimo sa vrlo osetljivim pitanjem i sa onim što se pred nas stavlja.

Samo bih vas molila, svi mi grešimo, polazim od sebe, svakoga dana, svakog sata, nekad valja priznati greške i da vidimo šta možemo da uradimo. Ovo je bila greška par ekslens i to na takav način jedino treba predstavljati da vidimo kako možemo u perspektivi da izađemo iz ovog začaranog kruga. To je poenta i bližim se, nažalost nemam više vremena, trudim se da ne prekoračim i dovedem predsednika Skupštine u neprijatnu situaciju, jer znate i sami da pravila za sve važe ista, hvala vam na vremenu, dve sekunde sam prekoračila. Neću više. Hvala i izvinite još jednom.

PREDSEDNIK: Nema zašto, ja sam bio malo strog u oceni, niste prekoračili ništa, ostalo je još par sekundi.

Pravo na repliku, Miloš Jovanović.

MILOŠ JOVANOVIĆ: Zahvaljujem, gospodine predsedniče. Hvala i vama gospođo Raguš na korektnosti i na davanju prilike da vam repliciram.

U pravu ste, ja koristim termin secesija, voleo bih da svi koristimo taj termin, jer to znači protivpravnu radnju. Dakle, kada pričamo o secesiji Kosova umesto toga kažemo nezavisnost Kosova, nekako psihološki gubimo tu bitku. Da li je ona priznata ili nije priznata, nebitno, ako mi pričamo o nezavisnosti grešimo. Da li je trebalo da bude drugačije pitanje, verovatno jeste. Mi na to nismo uticali, to je radila druga Vlada. Da li je moglo da se prihvati drugačije pitanje i to je otvoreno, zato što, ne zavisi to samo od Srbije, nego od UN. Dakle, moguće da bi to protumačili, verovatno s pravom, da prejudiciramo odgovor suda, jer kad pomenete secesiju već aludirate da je to protivpravno.

Ali, ono što hoću da vam kažem, i kad već imamo ovaj ton, normalan i voleo bih da takav bude uvek i u budućnosti, i sa takvim pitanjem relativno nespretnim je odgovor suda morao biti drugačiji. I na kraju su oni zaista rekli samo jedno, čitao sam, ne samo savetodavno mišljenje, predstavke i naše, i prištinske i svih zemalja koje su bila i za i protiv, zaista sam to podrobno pratio tada i analizirao i sa takvim pitanjem odgovor bi morao biti drugačiji, a tu se sud izvukao, ponavljam, na jedan nedostojan način, kada je u pitanju pravna nauka. Rekli su da su secesija, odnosno jednostrano proglašenje nezavisnosti, da je učinjeno od strane neke nedefinisane grupe Albanaca, koji nisu predstavnici privremenih institucija samouprave. I onako su oni izabrani kao takvi, i onako su bili u prostorijama tih istih institucija, ne, to su neki drugi ljudi, tim potpuno veštačkim stavom i potpuno neprihvatljivim za međunarodno pravo. Imate tu vrlo zanimljivih mišljenja nekih sudija, sudija Tomka npr, Benina, itd, su rekli ovo je nemoguće…

Znači, mi kažemo da lopov nije lopov, zato što je sam lopov rekao da on nije lopov. To je zapravo bio njihov rezon. Bio je sraman, i to treba da ponavljamo.

Ako Vladimir Putin, maločas sam napravio lapsus rekao Aleksandar Putin, ako Vladimir Putin, čita to kao što čita Hašim Tači, da, manipuliše. Nemojte sada da me pogrešno shvatite, ako predsednik naše države Aleksandar Vučić ponekad to čita na isti način, i on manipuliše. Nemojte da učitamo to mišljenje više nego što je njime rečeno.

Dozvolite mi još par sekundi, gospodine predsedniče, molim vas, da li je to mišljenje imalo negativnih političkih posledica? Jeste. Da li treba da se borimo sa njima? Moramo da se borimo. Ali, hajde da ne dajemo više municije našim protivnicima, nego što zaslužuju da imaju.

Dozvolite mi ovo, važno, izvinjavam se, ako možete vreme, ne znam da li je to vreme grupe ili moje. to vam je ko pitanje Srebrenice. Vi imate sud jedan, imate i sud drugi, koji su to kvalifikovali kao zločin genocida. U Srebrenici nije počinjen zločin genocida. Međunarodni krivični tribunal za bivšu Jugoslaviju, kako ga mi poznajemo pod nazivom Haški tribunal je to rekao i doneo jednu sramnu političku presudu u predmetu Krstić, bez ikakve demonstracije, tvrdnja za tvrdnjom, to je genocid. Politička odluka. Čista politička odluka jednog političkog tribunala, čitaj nečega, što nije sud, čim je politički, nije sud.

Međunarodni sud pravde je to preuzeo zato što im je odgovaralo da se barem za nešto uhvate u presudi BiH protiv SRJ, jer da nisu tamo našli genocid ne bi mogli ništa da izvuku iz te tužbe BiH, ….

PREDSEDNIK: Verujem gospodine Jovanoviću da ste kompletirali onu misao.

MILOŠ JOVANOVIĆ: Evo, dve rečenice, ako može novo vreme.

Zašto vam ovo govorim. Izvinjavam se, možda je malo komplikovanije za naše građane, kao što branite i vi i dan danas stav da tamo nije bilo genocida, bez obzira na mišljenje suda, odnosno, odluku suda jednog i drugog, tako očekujemo da podjednako branite stav da savetodavno mišljenje nije reklo ono što zaista nije reklo.

Nije reklo da je secesija Kosova u potpunom skladu sa međunarodnim pravom, samo su rekli da je jednostrana deklaracija, nije protivno, zato što zaista međunarodno pravo ne reguliše da li će tri neidentifikovane osobe pretvoriti nešto u nezavisnu državu.

PREDSEDNIK: Pravo na repliku Marina Raguš.

MARINA RAGUŠ: Gospodine Jovanoviću, to je i tema, zato što samo pitanje ne pominje termin secesije, nego unilateralnog proglašenja nezavisnosti.

Naravno da vi jako dobro znate da pravo, pogotovo međunarodno pravo, a mogla bih puno toga da vam pričam iz mog iskustva pred tribunalom, podleže užasnim političkim pritiscima. Dakle, to je trebalo znati kada se išlo pred Međunarodni sud pravde i takav stav Međunarodnog suda pravde čak je i laik mogao da pretpostavi. Možda je najveća greška bila da se uopšte ide sa bilo kakvim pitanjem pred Međunarodni sud pravde, ali mi sada imamo ovakvu situaciju činjeničnu i znam da gospodin Jovanović to dobro zna i znam da ste pratili taj sastanak. Bio je otvoren za javnost, gospodina Putina i Gutereša. Gospodin Putin se defakto poziva na to savetodavno mišljenje. To je činjenica.

On je kao i vi pročitao sva izdvojena mišljenja, sve što se ticalo tog savetodavnog mišljenja za koje znate takođe da je izvor prava i rekao – kada to Kosovo može, onda može Donjecka i Luganska Republika. E to su činjenice. Sada mi možemo akademski da vodimo rasprave, ali to su činjenice koje nam otežavaju naš put rešavanja kosovsko-metohijskog čvora. Hvala.

PREDSEDNIK: Hvala vama.

Vreme ovlašćenog predstavnika poslaničke grupe, Ivan Kostić.

IVAN KOSTIĆ: Poštovani predsedavajući, narodni poslanici, hteo bih samo da se osvrnem na par činjenica koje su ovde iznesene vezano za broj Srba u dijaspori.

Po nekim procenama Ministarstva spoljnih poslova Srba u dijaspori ima oko pet miliona, a Srba u Srbiji oko sedam miliona. Ono što je izuzetno važno baš vezano za ovaj Zakon o dijaspori jeste to da ni naše Ministarstvo spoljnih poslova ne zna tačan broj Srba u dijaspori. To je jedna važna informacija za sve narodne poslanike da vidite koliko ima prostora u toj oblasti da se radi, jer je pre 15 godina ukinuta služba obaveštajnih poslova Ministarstva spoljnih poslova, koja je imala uvid u brojnost naših građana u inostranstvu.

Znači, mi ni dan danas ne znamo koliko Srba imamo u inostranstvu, mi ni dan danas ne znamo koliko inostranstvo ima Srba sa srpskim pasošem, što ne možemo reći da bivšu Jugoslaviju koja je u mali prst tačno znala ko šta radi i koliko nas ima.

Zato nemojte da se čudite ako današnji neki predstavnici Srba koji predstavljaju Srbiju u inostranstvu rade za strane obaveštajne službe. Zato je neophodno da se ponovo formira posle osam godina skupština za Srbe u regionu i rasejanju da bi mi ovde znali ko su naši predstavnici u inostranstvu. Hvala.

PREDSEDNIK: Na član 1. amandman je podneo narodni poslanik Borko Stefanović.

Izvolite.

BORKO STEFANOVIĆ: Hvala gospodine predsedniče.

Uvažene kolege, podneo sam amandman sa punom svešću kao što su kolege iz naše poslaničke grupe, ali i drugih poslaničkih grupa ovde govorile da je Vlada koja je predložena u Zakonu o ministarstvima i o Vladi u suštini preglomazna. Međutim, ono što po nama svakako ne dostaje jeste ministarstvo za dijasporu i povratak. Ovaj deo – i povratak je nešto što bih hteo malo pobliže da objasnim zato što je to naš konkretan predlog.

Nemam mnogo iluzije da ćete prihvatiti naš predlog, ali smatramo da je važno kada pogledamo ljude u oči, naročito ljude koji su otišli u potragu za boljim životom, perspektivom, sigurnošću, izvesnošću i nedostatkom pritiska, korupcije i partijske države, a svi se u to zaklinjemo, da im kažemo šta predlažemo konkretno za njihov bolji život.

Približavamo se opasno toj tački u kojoj će biti više naših ljudi u inostranstvu, nego u zemlji. Mi imamo otprilike po nekim zvaničnim podacima između 60 i 70 hiljada ljudi godišnje koji odlaze u inostranstvo i to gledano u poslednjih 10 godina, od kada ste preuzeli vlast u ovoj zemlji. Ode 60-70 hiljada ljudi u ovoj zemlji, svih uzrasta, od mladih do starih. Više nije bitno ono da mladi odlaze, sada odlaze ljudi od 50, 55, 60, odlaze ljudi koji su stručni u koje je ovo društvo, ova država uložila mnogo za njihovo obrazovanje, ali odlaze i potpuno nekvalifikovani ljudi. Zato što ne traže samo platu, već traže sigurnost, izvesnost i perspektivu za svoju decu.

Mi smo zemlja, kako je ovde naveo jedan od kolega, koja će nažalost ličiti, ako se ovaj užasni trend u vezi sa mortalitetom i padom našeg nataliteta nastavi, ličićemo na Jermeniju u tom smislu, ličićemo na mnoge druge zemlje koje su spomenute i koje imaju mnogo više ljudi u inostranstvu nego u matici.

Zbog toga Stranka slobode i pravde i naša Poslanička grupa Ujedinjeni predlaže da se formira ministarstvo za dijasporu i povratak. Zašto povratak? Zato što bi ovo ministarstvo najzad moglo da predloži odgovarajuće zakonske predloge koji bi se ogledali u sledećem.

Prva stvar, da se omogući iz budžeta Republike Srbije potpuno olakšanje za povratak, selidbu članova porodice i porodica koje žive u inostranstvu, da se ti ljudi pomognu konkretno u mogućnosti da ulože svoj posao u matici. Pod tri, da omogući glasanje našoj dijaspori putem pošte ili elektronski na izborima za organe Republike Srbije. Pod četiri, da to ministarstvo predlaže proglašenje važnih rubnih delova Republike Srbije za delove od posebnog strateškog interesa, gde bi ljudi bili stimulisani da se naseljavaju.

Ovaj predlog koji iznosimo pred vas je predlog koji se rukovodi isključivo, ne brojem ministarstava, ne uhlebljenjem partijskih i koalicionih partnera, ne time da se ministarstva prave za ime i prezime, a ne obrnuto, već isključivo po tome da izbegnemo užasan tamni scenario koji čeka ovu zemlju ako se nastavi sa lošom politikom, sa bezprizornošću, sa forsiranjem partije i nikoga drugog, sa korupcijom i sa ekonomskim i svakim drugim otpadanjem.

Ovo je, ljudi moji, mogućnost da pomognemo oni koji to od nas očekuju i kojima se svi mi obraćamo pre svakih izbora. Ja vam, poštovane kolege, nudim mogućnost da kroz usvajanje ovog amandmana, što znam da se neće desiti, pokažemo tim ljudima da mislimo na njih i da nam je stalo, da želimo da se vrate u svoju zemlju jednog dana.

Rukovodio sam se izraelskim primerom, pošto oni imaju ministarstvo koje se bavi ovakvim stvarima i detaljno je razrađeno tačno koje oblasti na koji način, od učenja jezika, do pomaganja konkretno kod naseljavanja, sprovodi. Zašto mi u Srbiji sada ne pogledamo u tu budućnost koja je mračna i postavimo odgovarajući zakonski izazov i na taj način otklonimo ovu prepreku koja, nažalost, postoji i postojaće?

Znam, pre nego što kažete, da se ljudi iseljavaju i iz Hrvatske, ljudi se iseljavaju iz svih zemalja zapadnog Balkana, tačno je, ali se takođe ljudi vraćaju i u Rumuniju i u Bugarsku, zato što su digli plate svojim lekarima i medicinskim sestrama tri i po puta. Zato se iseljavaju iz Slavonije, pa odlaze u Irsku ili negde drugde i bave se IT i ne znam čim, ali oni nisu presekli veze sa svojom maticom, nikako. A mi sada imamo generacije naših građana koji odsecaju vezu sa svojom maticom, zato što druga generacija i treća više neće znati naš jezik i neće im padati na pamet, više neće dolaziti ni kod baka i deka koji, nažalost, s obzirom na naš ruiniran zdravstveni sistem, pitanje da li će biti živi.

Sve nas je manje, sve je teža situacija. Pokušajte da ovo razumete kao konstruktivan predlog koji je vezan isključivo za budućnost ove države i ovog naroda. Hvala vam.

PREDSEDNIK: Po amandmanu, Biljana Pantić Pilja.

BILjANA PANTIĆ PILjA: Hvala vam, predsedniče.

Ovo je već treći dan rasprave o ovom zakonu gde bi trebalo da konstituišemo konačno, odnosno izaberemo Vladu, da dobijemo i izvršnu vlast. Pažljivo sam pratila ova tri dana šta ste pričali, zapisivala.

Što se tiče amandmana kolege Stefanovića, nećemo ga prihvatiti. Bilo bi puno da vas i tu podržimo. Što bi rekao predsednik Aleksandar Vučić, bio bi problem za vašu političku karijeru. Imali ste vremena da se bavite dijasporom kada ste bili na vlasti. To je nešto što mi najviše smeta u čitavoj ovoj raspravi u ova tri dana. Licemerno, površno i populistički. Zašto? Zato što ste svi, skoro svi, da se ogradim, bili u izvršnoj vlasti. Neki ste bili pokrajinski sekretari, neki ministri, neki predsednici opština, gradonačelnici, savetnici ministra, svi ste bili u izvršnoj vlasti. I šta ste uradili i na koji način ste doprineli građanima Srbije? Ništa i zato više i niste u izvršnoj vlasti i ne možete da učestvujete u izboru ove vlade. To je nekako valjda jednostavno.

Zato su građani Republike Srbije na izborima listi Srpska napredna stranka dali najviše glasova, zato što ste svi bili na vlasti. Sada sa tom nekom zakasnelom pameti nas učite šta bi trebalo i kako bi trebalo. Prvo je puno ministarstava, a onda da dodamo neka ministarstva. Imali smo Ministarstvo za Kosovo i Metohiju, imali smo i za dijasporu. Hajde sada da vidimo kako ćemo to mi da uradimo. Građani su nama dali podršku. Prema tome, mislim da nemate ni prava da se ljutite kada kažemo da nećemo da prihvatimo vaše amandmane.

Sve se nekako svelo na neku laganu priču šta narod želi da čuje, pa onda čujemo – možda bolje da isključimo prenos, pa ćemo biti iskreniji. Pa, vi gostujete na televizijama, vi pričate te lake priče. Juče sam čula sjajnu stvar koju je rekao predsednik Vučić i moram da ga citiram, on je predsednik moje stranke, predsednik je države – Nepodnošljiva lakoća neodgovornosti. E, to smo čuli u ova tri dana, to smo čuli od vas. Ništa drugo, ništa pametnije niste predložili. To smo slušali u raspravi kada smo imali temu Kosova i Metohija, to smo čuli isto i danas i prekjuče i prvog dana rasprave.

Moram da se osvrnem na dve teme koje su bile vrlo aktuelne ova tri dana. Jedna je, daćete mi za pravo da to kažem, meni vrlo značajna, gradnja mosta u Novom Sadu. Zašto? Zato što sam ja iz Novog Sada. Kada dolazite iz grada koji je 1999. godine zbog NATO bombardovanja ostao bez mostova, onda je stvarno licemerno da ste protiv gradnje još jednog mosta. Zašto? Zato što je isti taj most urbanističkim planovima od ranije, pa je taj isti GUP usvajan 1951, 1963, 1974, 1985, 1994, 2000, 2006, 2022. godine, i tada vam nije smetalo.

Zašto vam smeta most? Zašto vam smeta da se razvija, gradi? Zašto vam sada odjednom smeta most, i to vama koji ste iz Novog Sada, koji ste skelom prelazili na sremsku stranu? To stvarno treba da vas bude sramota. Novi Sad je 1999. godine od strane NATO bombardovanja ostao bez mostova i vama je problem još jedan most. Kada ste bili na vlasti u Novom Sadu niste tako pričali, ali tada ste se bavili nekim drugim stvarima, punili svoje džepove, pa niste ni razmišljali o mostu. Sada ima konačno neko da ga napravi, pa je sada tu problem. Ali, napravićemo i taj četvrti most.

Što se tiče još jednog kolege, tu je, izjavio je pre neki dan da su u AP Vojvodini vrtići dobili dopis da se sprovode neki seminari, podučavanje dece i vaspitača, sa nazivom - Svaka boja svakom lepo stoji, od rodnih stereotipa do rodne jednakosti u vrtićima. Još te tvitnuli o tome. Znam da ste vi sada navikli da tvitujete, da palite Skupštinu, unosite kamenje, ulećete sekirama, ali nemojte da se igrate tako ozbiljnim stvarima. Uznemirili ste, jako ste uznemirili javnost.

Ja sam majka deteta koje ide u vrtić i dobila sam gomilu pitanja šta ste time hteli reći. To što je vama problem da dečak obuče roze ili crveno, nekome nije, zato što će neko da nasledi, nekome lepo stoji. Možda se vi manje osećate muško što ste možda bibliotekar, ali se ja ne osećam manje žensko što sam advokat, jer po vašoj logici imamo ženske i muške poslove.

Nisam vas pomenula, nemate pravo na repliku, da vam kažem odmah.

Znači, nema ženskih i muških poslova i ovo se zove od rodne ravnopravnosti do rodne jednakosti u vrtićima. I moje žensko dete sme da igra fudbal, a muško dete moje koleginice sme da previja lutke i neće biti manje muško. Ako vi jeste, to je već vaš problem, ali nemojte da uznemiravate javnost.

Tako da, od svega onoga što smo čuli u ova tri dana, nismo čuli ništa. Ja sam jako bila protiv kada smo menjali izborni zakon da se spusti cenzus na 3%, ali sada sam presrećna kada vas sve vidim ovde, kada ima javnost šansu da vas vidi, da vas čuje i ja znam da će SNS još dugo, dugo vladati. Dragi moji naprednjaci, srećan vam rođendan. Hvala.

PREDSEDNIK: Više prijavljenih imamo za reč, idemo redom.

Po amandmanu, Aleksandar Jovanović.

ALEKSANDAR JOVANOVIĆ: Dobro veče svima. Koristim vreme, predsedavajući, kao zamenik šefa poslaničke grupe. Govoriću o nečemu sasvim drugom, a zapravo ono što je zajedničko svima nama i što pijemo svi, to je voda.

Želim da obavestim sve vas koji možda ne znate i sve građane koji ovo sada gledaju o činjenici da na prostoru oko Gornjih Nedeljica pa sve do Loznice, skoro do Šapca, Srbija ispod zemlje poseduje ogroman basen, i to je najveći basen, rezervoar najčistije pijaće vode.

Molim za malo tišine u atmosferi.

Dakle, u prostornim planovima još iz 70-ih godina unet je projekat kojim bi se rešilo pitanje snabdevanja vodom u Zrenjaninu, gde ljudi već 20 godina nemaju vode, i to nije jedini grad. Pošto sada pričamo o gradnji mostova, gradnji puteva, gradnji bolnica, vi ste nesumnjivo dokazali da ste sposobni da gradite, i to je sasvim okej, koliko to košta, to je za neke druge institucije i ustanove. Ali evo, ja sada vama predlažem, znači onima koji brinu o infrastrukturi, budućem ministru ili ministarki građevinarstva i infrastrukture, da pogledaju te projekte iz 70-ih godina i pošto znate da gradite, da izgradite jedan vodovod do Zrenjanina i da time rešite problem pijaće vode, i ne samo do Zrenjanina, nego i do drugih mesta u Vojvodini koji vape za čistom pijaćom vodom. To je jedna stvar.

Druga stvar je – šta se nalazi na tom prostoru, recimo, Gornje Nedeljice? To je prostor u kome je svaki pedalj najplodnije zemlje, jedne od najplodnijih naših delova zemlje, obrađen, gde recimo same Gornje Nedeljice proizvedu milion litara mleka, o kome je ovde bilo reči, a koje trenutno uvozimo, gde je škola u Gornjim Nedeljicama puna, pohađa je 300 učenika, pričamo o demografiji. I to je jedan od retkih prostora gde ono još malo ljudi što je ostalo, gore živi, a posebno je bitno to… Ako može malo tiše, molim vas… Posebno je bitno to da su to ljudi koji nas hrane i svaka zemlja one koji je hrane čuva kao malo vode na dlanu, i svoju vodu i svoje ljude, koji hrane svoje građane.

Umesto toga, mi smo ovde imali to što smo imali i na Gazeli i po čitavoj Srbiji, oko onoga što se zove Rio Tinto, projekat „Jadar“, u kome jasno stoji da je za potrebe projekta „Jadar“ neophodno izvršiti relokaciju stanovništva. Postoje procene koliko vredi poljoprivreda, koliko vrede poljoprivredni proizvodni, govorimo o tom prostoru, a koliko bi vredela rudna renta od litijuma. Vidim da se Vučić juče udara u glavu, kukajući za litijumom. Dakle, hajde ovako, hajde da se oko toga ne svađamo, valjda je normalno da smo svi za to da Zrenjanin konačno dobije čistu pijaću vodu, to je 4.100 litara u sekundi, bebi kvaliteta voda. Hajde, uradite taj vodovod. Uradite, sprovedite cevi gore do Vojvodine i rešite problem, imamo vodu. A da li je voda bitna ili je nebitna, dok dve trećine sveta skapava od žeđi, mi našu najčistiju pijaću vodu, najčistije reke guramo u cevi. Hajde da uradimo to.

Što se mosta tiče u Novom Sadu, da razmaglimo i to, niko nije protiv gradnje mosta, problem je sledeće vrste. To što o tome da će tu most da se gradi niko nije razgovarao sa građanima. Na javnim raspravama, to je vaš manir, dakle, samo se negde pojave bageri i sad kaže – ovde će biti kamenolom, ovde će biti hidrocentrala, ovde će biti to što će biti. Znate kako izgleda, evo dokaza, dajem vam primer za to, parno kupatilo koje su Karađorđevići izgradili usred parka u Aranđelovcu, sravnjeno sa zemljom. Ljudi, da li smo mi normalni? Da bi neko zaradio milione tako što će da gradi neki hotel, on našu kulturnu baštinu ruši. Hajde da se urazumimo svi. Opet vam kažem, džaba nama ovo što ćemo da se prepiremo. Hvala lepo.

PREDSEDNIK: Predstavnik predlagača Milenko Jovanov.

MILENKO JOVANOV: Nije bilo o amandmanu koji govori o sasvim desetim stvarima, ali hajde. Prvi put izgradnja mosta u Novom Sadu na ovoj lokaciji se spominje 1934. godine u planu grada Novog Sada. Moje pitanje, a mislim da je ispravnije od tog zašto se sada most gradi, jeste – zašto nije do sada izgrađen? Mislim da mi na taj način treba da guramo našu zemlju napred. Dakle, da postavljamo pitanje zašto, evo, to će sada, hajde nije sada, ali za 12 godina, to je sto godina, za 12 godina će biti sto godina kako se taj prvi most pominje. Je li moguće da nama za jedan most treba jedan vek? Dakle, to je ključno pitanje. I sada kada se i ekonomija u Novom Sadu podigla, kada su došle nove fabrike, kada je ambijent generalno u pokrajini Vojvodini bolji, kada je ambijent u Republici Srbiji bolji, postoje sredstva i postoje mogućnosti da se to reši i da se konačno završi. E, mi smo se sad setili – nećemo da gradimo.

Dakle, moramo da se trudimo da ova zemlja ide napred. Taj grad se razvija, taj grad više nema onaj broj stanovnika koji je imao 1934. godine. Pazite tek taj paradoks, 1934. godine, sa tim manjim brojem stanovnika, tom gradu je neko procenio da treba most. A zamislite danas na ovaj broj stanovnika koliko je potreban most. Uostalom, kolone koje su juče blokirale Novi Sad su dokaz da je taj most neophodan.

Još jedna stvar i time da završim ovo izlaganje. Dakle, taj most će povezivati, kao što je već rečeno, nešto što će biti jako važan projekat, a to je tunel kroz Frušku goru. Ja očekujem da to bude nova akcija, nova brana da se gradi, jer evo sad će da buše planinu. Ali onaj ko nije išao Iriškim vencem, taj ne zna o čemu ja govorim. Ruma će biti na 15-20 minuta do Novog Sada. Potpuno menjate poziciju tog mesta, a Novosađani sa druge strane će lakše prelaziti na onu sremsku stranu, dublje u Srem.

Prema tome, ključno pitanje nije, i da ne ponavljam sada sve, i kolege su govorile o tome koji su sve urbanistički planovi usvajani pa to niko nije izbacivao, dakle, nije pitanje zašto se most gradi, ključno pitanje je – zašto mosta do danas nema i zašto je Novi Sad čekao Miloša Vučevića do 2020. godine od 1934. i niko nije bio sposoban da do sada to završi? Hvala.

PREDSEDNIK: Reč ima Milimir Vujadinović.

MILIMIR VUJADINOVIĆ: Poštovani predsedavajući, uvažene kolege, građani Republike Srbije, naši sunarodnici širom sveta, svašta je izrečeno u proteklim minutima, ali neodoljivo me podseća na onu priču kada jedan čovek drugome udara šamar a treći stoji pored njega i brani ga, kobajagi, i govori – ajde još jednom, ajde još jednom, a onda onaj mučenik kaže – nemoj više da me braniš ko boga te molim.

Ako krenemo od amandmana, nemoj više da nas branite ko boga vas molimo. Pravili su dijasporu, samo u jednu do dve godine 200 hiljada ljudi u ovoj zemlji je prilikom privatizacije i pljačke preduzeća, razaranja ove zemlje, ostalo bez posla, a onda su ljudi trbuhom za kruhom put belog sveta bežali iz ove zemlje i postajali dijaspora. Ko je pravio više od njih? A da je po predlagaču, da vam kažem, svi Srbi koji žive van teritorije nekadašnjeg beogradskog pašaluka bi bila dijaspora ili Srbi u regionu.

Sećamo se mi brige o Srbima u dijaspori i Srbima u regionu. Znate na šta se svodila briga? Lovili su ih kao divlje zveri širom Srbije a onda ih vraćali preko Drine na drugu stranu, neke i nisu, ali konačni cilj se znao – belosvetski kazamati. To je bila briga o Srbima u regionu, pogotovo oni preko Drine i oni preko Dunava. Valjda su krivi što su branili ovu zemlju u najgorim vremenima. Onaj deo o kojima se nisu brinuli na taj način su obično u belim košuljama tapšali, grlili. Sve se na to svodilo.

Uporedite to sa ovim sada. I onda vam kažu – Jermenija. Jel znate nekog Jermena koga je Jermenija iz Nagorno-Karabaha spakovala i poslala u bilo koji zatvor na svetu, pogotovo u Azerbejdžan? Ne znate. A onda vam kažu – Izrael. Pa, Izrael je svoje neprijatelje lovio širom sveta, a vi ste svoje branioce slali širom sveta, a po pravilu su bili Srbi iz dijaspore i regiona. Bilo malo, onda je došlo do Crne Gore, pa su i Srbi iz Crne Gore napravljeni dijasporom, bez ikakve akcije i pokušaja da se to spreči, valjda da se brže ratosiljamo tog balasta koji se zove Srbi u Crnoj Gori. I postadoše Srbi u Crnoj Gori, Srbi u regionu, a trude se njihove vlasti da ih nazovu dijasporom, šaljući ih nazad u Srbiju, valjda smatrajući da im je to matica, da im matica nije Srbija.

Vrhunac, 2008. godine, Srbi sa Kosova i Metohije potrudiše se da ih postave na mesto Srba u regionu ili Srba u dijaspori, bog će ga znati. I sve to pečatiraše 2013. godine dokumentima za koje se Kurti i šiptarska secesionistička politika i dan-danas hvataju kao osnov svog delovanja.

E, to vam je briga o Srbima u dijaspori i Srbima u regionu, tako da je ovaj predlog, u najmanju ruku, licemeran. Šta sve preživesmo, dobro i pretekosmo, nemojte da nas više branite ko boga vas molimo.

Ne mogu a da se ne dotaknem ovog mosta u Novom Sadu. Moj uvaženi kolega Jovanov kaže i trudi se dobronamerno da objasni šta je to važnost mosta u Novom Sadu, ali nije to, Milenko, suština. Suština svega je kao i u Majdanpeku – zatvoriti rudnik, izbatinati radnike, a onda bi polako na red došao Bor, jer su i njega počeli da spominju, pa bi došla Železara u Smederevu, onda industrijske zone širom Srbije, pa bi Srbija tako unižena postala kompletna dijaspora, bez ikakve prilike da se bori za one koji žive van nje, a da brane jedino one koji cirkus prave.

Čuli ste prethodnih dana, bili su advokati najgorih kriminalaca u Srbiji. Spominjali su ove glavoseče beogradske, ali već smo to apsolvirali. Bili su branioci oni koji su u Majdanpeku prebijali radnike. Od šest privedenih u Majdanpeku, za koje se tako zdušno zalažu, svih šest su krivično gonjeni i osuđivani ljudi u proteklih 10 godina, svih šest. Ni jedan od njih nema bez kriminalne prošlosti i bez krivičnog progona.

Onda je na red došao Novi Sad, valjda sa potomcima crnogorskih fašista da terorišete Novi Sad, novinare, javnost, građane. Iako se moj kolega Milenko Jovanov trudi to dobronamerno da objasni, ne vredi. Suština je potpuno druga.

Na kraju, ako će nam potomci fašista, neki Brkovići, neke Ćute, ili šta ja znam, voditi računa o Novom Sadu, kako reče Miloš Vučević, neka nam je gospod bog u pomoći, a isto važi ako će nam o dijaspori i Srbima u regionu voditi računa oni koji su ih slali i unižavali decenijama unazad. Hvala vam.

PREDSEDNIK: Prvo povreda Poslovnika.

IVANA PARLIĆ: Predsedavajući, uporno dozvoljavate govor koji je zaista nedopustiv. Milimira ne opominjete nikad. Stvari koje on govori su užasne.

Gospodine Milimire, moram da vam direktno kažem, možda vi možete…

Nedopustivo je to što radite.

PREDSEDNIK: Gospođo Parlić, kažite samo član Poslovnika.

IVANA PARLIĆ: Član 107 – dostojanstvo Narodne skupštine.

Dozvoljavate poslanicima SNS da govore tako sulude stvari, koje normalan čovek zaista ne može da podnese. Znači, to su užasne stvari, užasne laži, potpune nebuloze.

PREDSEDNIK: Sada za ove vaše reči, logično vam je, reakcija dolazi sa druge strane.

IVANA PARLIĆ: Moje reči su reakcija na njihovo ponašanje.

PREDSEDNIK: Na takve reči neko bi mogao da kaže, to što ste izgovorili vi i mnogo više i sa mnogo jačim razlogom.

Da li želite da se Narodna skupština izjasnim? (Da.)

Replika, Borko Stefanović.

BORKO STEFANOVIĆ: Možda se nismo dobro razumeli. Dakle, da pokušam dodatno da objasnim suštinu ovog predloga, apelujući na prisutne srpske zmajeve i vitezove, 4000 ljudi mesečno ode iz Srbije. Možemo praviti 100 mostova, 30 auto-puteva, što je sve dobro za Srbiju, a ko će biti i ko će se voziti preko toga, o tome se radi? Sada možemo da pričamo kako smo došli do toga, koliko će biti ljudi u Hrvatskoj, u BiH, na KiM, možemo, ali to nikakvo rešenje nije.

Zašto odlaze? Mnogo je razloga. Pokušao sam da kažem na jedan konstruktivan, generalni način. Molim vas, ne mogu ljudi da vide svoju budućnost u zemlji, gde su danas ovakve plate. Mi imamo veće migracije danas iz Srbije, nego za vreme ratova, ljudi. Jeste, proverite brojeve. Proverite, 83% radnog stanovništva po relevantnom istraživanju želi da napusti Srbiju. Ljudi, 83%.

Dobro, u redu. Čemu nervoza? Ljudi, čemu nervoza, nisu oni ni naprednjaci ni rođendanski slavljenici ni SSP, oni su građani Srbije? Šta vam je? Neću da vam kvarim rođendansko slavlje, ljudi, da li vi vidite šta se dešava sa cenama u ovoj zemlji, sa grejanjem, sa mlekom, sa gorivom, sa time da ne možeš da se zaposliš ako nemaš odgovarajuću člansku kartu. Onda kažete… ljudi, polako samo, ni ti koga vređam niti koga prozivam.

PREDSEDNIK: Molim vas završite misao, ističe vam vreme za repliku.

BORKO STEFANOVIĆ: Koristim vreme grupe.

Dakle, situacija je zaista vrlo tamna i to nije zbog toga, ja vama sada ne trljam to na nos, ne znam da li razumete šta vam govorim.

Predlažem konkretnu stvar i mi predlažemo konkretnu stvar. Razumete, predlažemo amandman. Recite nije dobar, ali recite zašto nije dobar. Ne može biti - nije dobar zato što mi imamo danas rođendan i vladaćemo dugo. To nije rešenje.

PREDSEDNIK: Hvala.

Reč ima narodni poslanik Aleksandar Jovanović.

Imate dva minuta.

ALEKSANDAR JOVANOVIĆ: Gospodine predsedavajući, da li ste vi čuli da mene vaš poslanik Milimir malopre nazva - potomkom fašista? Evo, sada vama da kažem i svima vama, a i tom poslaniku da je moj deda Đorđe, pradeda Đorđe, prešao Albaniju. Ja potomak fašista? Kako vas nije sramota?

(Milimir Vujadinović: Replika.)

To što radite, ja sam juče lepo rekao prosipate otrov, sutra će neko da izađe na ulicu, pa će da me obeleži kao fašistu. Kada sam ja za vas rekao da ste vi fašista? Sram vas bilo.

Što se mosta tiče, koji je bio ovde kao tema, potego ga ne znam ko, nebitno, nije problem most, gospodo, nego je problem što vi nemate procenu uticaja na životnu sredinu. U toj prirodnoj oazi na Šordošu žive neke prirodne vrste.

Ljudi, vi nemate procenu uticaja stratešku na te prirodne vrste i na tu prirodu. Vi nemate arhitektonski projekat, gospodine Jovanov. U tome je problem, što vi u startu kršite zakon, nego se samo negde pojave bageri i onda u Gornjim Nedeljicama Zlatku Kokanoviću, koji hrani i vašu i moju decu, jer je svako stoto mleko „Imlekovo“ njegovo, dođe „Rio Tinto“ zabodemo sonde u njive i zatruje mu njive koje hrane i moju i vašu decu.

Nemojte da izvrćete ovde kao da smo mi protiv nekog razvoja. Da, mi jesmo za most, ali pokažite nam prvo da umete da poštujete zakon. Dajte nam prvo procenu uticaja na životnu sredinu i pokažite konačno projekat koji jeste u prostornom planu tu, ali pokažite kako izgleda taj most. Nemojte više da zaluđujete ovaj narod.

Vama, predsedavajući, kada mi neko sledeći put bude rekao da sam potomak fašiste možete da me kaznite, možete da me iznesete iz ove sale, tom ko mi to govori treba da upozorite i da mu kažete sram vas bilo.

PREDSEDNIK: Ali, nije niko to rekao vama.

Jeste.

PREDSEDNIK: Nije vama.

Reč ima predstavnik predlagača Milenko Jovanov.

MILENKO JOVANOV: Dva puta je urađena procena na životnu sredinu. Samo dva puta. Ali, nije u tome stvar, stvar je u tome što neko ko ne živi u Novom Sadu, dođe ljudima u Novi Sad da im kaže da im ne treba most.

Pored toga se angažuje jedna grupa profesionalnih demonstranata, navodno nezavisnih i nevladinih organizacija i aktivista, koji su i te kako politički obojeni, i koje predvodi Braja Brković, od dede Jevrema Brkovića, koja je čuvena…

PREDSEDNIK: Da li može samo da se primiri taj žamor u sali, pa da nastavimo.

MILENKO JOVANOV: Eno, Bajatović se sklonio, računa da će on najviše da nastrada između ove dvojice. Iskusno ponašanje.

Uglavnom, ono što jeste suština, a to je da imate jednu grupu ljudi koja bukvalno sve što se radi u Novom Sadu pokušava da omete. Kada se gradi garaža ne može garaža. Kada ljudi parkiraju na zelenu površinu, zašto parkiraju na zelenu površinu. Oni hoće da im naprave garažu, ne može garaža, blokira se izgradnja garaže.

Dakle, gde se god tabla napravi da se nešto gradi oni se pojavljuju i pojavljuje se Brajan, da on kaže Novosađanima kako Novosađani ne znaju da se brane, pa će on da ih brani valjda, ne znam ni ja koga, isti čovek. I sada vi baš kao potomak nekoga ko je prešao Albaniju na to morate da imate senzibilitet. Čovek koji je precrtavao srpske zastave, kome smeta crveno, plavo, belo u Novom Sadu, jednaka širina polja crveno, plava, bela, ne ona sa drugačije poređanom širinom boje.

Šta je poenta cele priče u Novom Sadu? Poenta je u tome da se jedna autonomaška grupacija, jedna grupacija ljudi u političkom smislu vrlo interesantna, budući kad se okupe oni pevaju himnu Jugoslavije "Hej Sloveni", njima nedostaje Ustav iz 1974. godine, njima fali Vojvodina republika. Ta ekipa se pojavljuje i onda ometa sve ono što se radi u Novom Sadu, to je vrlo politički skup, to nije ekološki skup. To što ekološke organizacije pokušavaju, političke organizacije, formalno političke organizacije na tome žele da profitiraju, to je drugi par rukava.

I Miloš Vučević je na meti napada, ne samo zato što je najbolji gradonačelnik Novog Sada, nego i zato što nikada nije krio svoju pripadnost srpskom narodu, što nikada nije krio da ne podnosi bilo kakve secesionističke priče, ko je pružio ruku svakome da sa njim sarađuje i radi, ali vrlo jasno govori da je Novi Sad srpska Atina i da je Vojvodina Srbija.

Sa druge strane imamo ljude kojima sve to smeta i zato se ruši, između ostalog, Miloš Vučević, ta priča u Novom Sadu ne može da prođe. Prosto, kažem vam, ili nemate podatke, ili su vam podaci pogrešni, ne znam šta je, ali kažem, od 1934. godine se priča o tome, urađene su studije, urađeno je sve. Prošlo je šest, sedam Generalnih urbanističkih planova i važno pitanje zašto toga do danas nema? Zašto se mi ne vozimo tim mostom, a ne zašto ga gradimo.

PREDSEDNIK: Reč ima narodni poslanik Aleksandar Jovanović.

Koristiće vreme ovlašćenog predstavnika.

Izvolite.

ALEKSANDAR JOVANOVIĆ: Vrlo kratko.

Gospodine Jovanov, da li vi znate da kada neko nešto krene da gradi da treba da postoji tabla „obeleženo gradilište“ i na toj tabli postoje podaci šta se tačno gradi, ko je investitor. To je sve po zakonu. Gde je tabla na Šodršu?

(Nebojša Bakarec: Srušili ste je vi.)

Ne. Ne postoji nikakva tabla na kojoj lepo piše - po tom i tom projektu gradi se most, investitor je taj i taj. Kada budete našli te studije, strateške procene uticaja na životnu sredinu, na te prirodne vrednosti koje se tamo nalaze, hajte pokažite ih sledeći put kad dođete ili pokažite ih odmah. Evo, odmah nam to pokažite, nađite, izguglajte, vi to možete, dajte nam studije o proceni uticaja na životnu sredinu kada je u pitanju prirodna oaza Novog Sada, ona se zove Šodroš.

Nemojte da se foliramo više. Vi ste gradili bez dozvola, vi ste reke gurali u cevi u nacionalni parkovima, ono nema. Zovem Zoranu Mihajlović godinama da prošeta, da dođe pored Jošaničke reke dole u nacionalnom parku „Kopaonik“, da nam pokaže kud nestade ta reka. Pazite, prvi stepen zaštite. Prvi stepen zaštite vi ste reke sravnjivali sa zemljom.

Vi gradite kameno… pa, treba kamen za autoputeve, ali dajte uradite nešto po zakonu. Upadate dinamitom ljudima u malinjake, vaši investitori.

(Nikola Radosavljević: Ne laži.)

Jeste, jeste. Odite gore u Lešje, ljudima popucale kuće, bez ikakvih dozvola. Vaš problem je u tome što vi u startu kršite zakon, ne poštujući Zakon o zaštiti prirode koga brutalno kršite.

Evo, idite u Lukavac, pa pitajte ko je zatrovao vodu tim ljudima dole. Ne možete tako da radite. Dajte poštujte zakon koga se tako svi držimo kao pijan plota, vi ste najodgovorniji za to. Niko vam neće ništa zameriti. Naravno da treba infrastruktura, naravno da trebaju radna mesta, ali ne tako što ćete ljude raseljavati i to legalno, tako što ćete tajne ugovore potpisivati sa „Rio Tintom“. Dajte sve ugovore da vidimo. Zašto su zatamnjeni ugovori sa Ziđinom, sa Linglongom, sa svim tim kompanijama? Od čega vi krijete te ugovore?

Hajte sve ugovore lepo narodu na sto, da vidimo šta ste se dogovorili. Ako nemate šta da krijete, onda hajde da vidimo šta tu piše, pa ako je po zakonu da radimo, ako nije po zakonu imaćete pobunu na sve strane, kao što sada imate.

Hvala.

PREDSDNIK: Reč ima narodni poslanik Milenko Jovanov.

Izvolite.

MILENKO JOVANOV: Što se kaže - ne tuče majka sina što se kocka, nego što se vadi. Vi sad pričate o tabli. Pa, evo je tabla. Dakle, imate na Radiju 021, koji je radio koji je apsolutno nenaklonjen i SNS i Milošu Vučeviću, evo vam slika table i Brajana Brkovića koji lomi tablu. Pa, kako da ima tabla kad je izlomio tablu? Ofarbao tablu. Ofarbao je grb Srbije na toj tabli. Evo.

Dakle, dve dozvole dobijene. Evo, da vam čitam i brojeve dozvola, nije ni to problem. Čisto da ljudi vide da li nešto postoji ili ne postoji. Evo, 15. septembar 2022. godine, broj 351-02-02775/2022/07. Znači, sva dokumentacija postoji. Druga, broj 351-06-03095/022/07. Dakle dva puta rađen uticaj na životnu sredinu u formi analize uticaja na životnu sredinu generalnog projekta mosta. Druga procena strateška procena, generalni urbanistički plana grada Novog Sada do 2030. godine, itd. Sve postoji.

Ja ne znam da li je vas neko obmanuo ili vi svesno obmanjujete? Dakle, ja sad ne znam, samo je to tema.

Nemojte da ulazimo u priču oko političkog NVO sektora u Novom Sadu, koja nema dobru nameru, koja svaki projekat minira i šta god da se radi, postoji problem. Dakle, šta god. Vrtić, parking, most, šta god i zaista je tako. Sad, uzmite pa nemojte mi verovati, uzmite pa istražite, pa ćete videti sami. Možda oni vama manipulišu, ja ne znam.

Hvala.

PREDSEDNIK: Hvala.

Po amandmanu, Radomir Lazović.

RADOMIR LAZOVIĆ: Hvala, predsedavajući.

Dakle, ja bih hteo samo za potrebe toga da građani čuju šta je to neverovatno što traže ljudi u Novom Sadu i na Šodrošu.

Dakle, gospodine Jovanov, onda odgovorite. Evo, ljudi su došli ovde danas da prikažu svoje zahteve. Ako je tako, šta je problem? Ako imate odgovor, evo, pogledajte šta traže ti ekstremisti, ti teroristi, ti neki odvratni ljudi. Evo, gledajte šta traže. Pogledajte. "Zahtevamo da se predstave javnosti dozvole za početak radova". Šta je problem, predstavite ih? Kažu - zahtevamo arhitektnoski projekat mosta. Jel to nešto čudno da se traži? Ništa specijalno. Traže ljudi da budu obavešteni, da vide, da učestvuju u raspravi.

Kad se donosio urbanistički plan za to područje ljudi su napadnuti, a znate šta su tada tražili? Samo se jedna osoba obrati sa njihovim sumnjama i dilemama u Skupštini Novog Sada. Pa, gde je mesto građanima ako ne u Skupštini Novog Sada koji se bore da sačuvaju svoj grad? Kako ste im na to odgovorili? Tako što ste ih napali.

Ja sam isto bio napadnut, jer sam bio među tim ljudima. Bio sam jer sam osećao odgovornost i bio sam jer sam osećao želju da podržim to.

Čekajte samo da vidimo šta to oni traže? Znači, traže da se utvrdi legalnost početka radova. Dakle, ovi ljudi nisu nikakvi teroristi. Oni veruju u institucije i dalje, iako su ih te iste institucije prebijale.

Policija ih je prebijala u Majdanpeku. Pomenuli ste Majdanpek. Kolega je pomenuo. Ti ljudi nek su najgori na svetu, ta četvorica uhapšenih ljudi neka su najgori na svetu, šta ima policija njih, bre, da prebija? Ko su oni da prebijaju ljude, bre? Šta zamišljate, bre, da prebijate vi ljude? Pa, jel ima neki zakon? Jel ima neki sud? Pa, osudite ih. Evo, osudite ih.

Ja sam ovde na Odboru za zaštitu životne sredine predložio kao dobar gest neke dobre volje da se puste ti ljudi, pa da se uđe u raspravu, da se objasni, da se govori o tome. I šta dobijamo ovde? U Skupštini ih napadate. Ovo je važno što ovde govorite. Ovo je opasno kada na taj način napadate ljude.

Nemojte to da radite. Dajte odgovore, dajte planove, dajte projekte, dajte da o tome razgovaramo.

Šta vi meni kažete na to? Ti radiš za Belivuka. Pa, dajte, ljudi, molim vas, uozbiljite se malo, bre. Uozbiljite se malo.

Zato i pozivamo ljude na protest i iz Beograda i iz drugih gradova da podrže ove koje tamo prebijate. Nema tu nikakve zle namere, nema tu nikakvog terorizma, nema tu ničega sličnog. Ovi vas ljudi zovu da im odgovorite.

Pokažite dobro volju, odgovorite na pitanja ljudi. Pustite ljude iz zatvora. Ne prebijajte ljude.

Govorite o dijalogu? Pa, mi smo vam jedan od ključnih argumenata za ovo ministarstvo o dijalogu rekli da vi ne razumete šta dijalog znači.

Evo, pokažite da nisam u pravu. Evo, ja bih najviše voleo da nisam u pravu. Nikakav mi problem nije da nisam u pravu, samo pokažite to što govorite na delu. Odgovorite ljudima. Došli su u Beograd da vas to pitaju iz svog mesta.

Hvala vam.

PREDSEDNIK: Upravo ste iskoristili svo preostalo vreme ovlašćenog predstavnika i svo vreme grupe.

Doprinos dijalogu verovatno nije premlaćivanje novinarki pre neki dan u Novom Sadu? Pretpostavljam da nije.

Povreda Poslovnika, Zoran Sandić.

ZORAN SANDIĆ: Poštovani predsedavajući, reklamiram povredu Poslovnika, član 106. Govornik može da govori samo o tački dnevnog reda.

Poštovane kolege narodni poslanici, ja vas molim da se vratimo na temu. Ja tek sada vidim, ovo mi je prvi put da sam narodni poslanik, zašto građani imaju tako loše mišljenje o političarima i zašto građani najmanje veruju baš u ovu instituciju.

Mi ovde pričamo o Belivuku, o Zoranu Đinđiću, ko je kome šta rekao u četiri oka, o mostovima. Ako ćemo tom logikom, ja sada mogu sat vremena da pričam o fabrici vode u Zrenjaninu, toliko sam u toj materiji duboko. Mogu da pričam o "Linglongu" tri sata, ali sam pristojan čovek. Nekog predstavljam ovde i čekam momenat kada ću o tome da popričam sa nadležnim novoizabranim ministrom, sa premijerkom itd.

Mi sada pričamo o amandmanima na Predlog zakona o ministarstvima i svi smo dočekali nekih svojih dva minuta da ispoljimo svoju neku bes, agresiju, nervozu, političku netrpeljivost - ko će na koga, ja ću da bacim kamen, ko će na koga, ja ću da pljunem. Ja ne znam da li vi stvarno mislite da nekome ovo donosi političke poene sa ove strane, sa one strane ili sa one? Ne, samo u očima građana ispadamo svi smešni i okreću nam leđa. Zato apelujem i na vas kao predsednika, mada ste vi, čini mi se, i suviše tolerantni po ovakvim pitanjima i po ovakvim vrstama diskusije, ali moram da apelujem na kolege poslanike - hajde, pobogu, da se malo uljudimo, urazumimo i da se ponašamo gospodski, kako dolikuje ovom parlamentu.

Ako sam ja rekao nešto smešno, vi se smejte, ali tako ćemo svi na kraju i da završimo jednog dana.

Hvala.

PREDSEDNIK: Ne smatram da sam prekršio Poslovnik, ako je problem tolerancija.

Ne treba da glasamo?

(Zoran Sandić: Ne treba.)

Zahvaljujem.

Reč ima predstavnik predlagača Milenko Jovanov.

MILENKO JOVANOV: Kakav dijalog može da se vodi kada vi kažete nema table, a evo snimka kako se kida tabla, kako kidaju tablu isti oni koji su doneli kutiju sa miševima pred Skupštinu Vojvodine, isti oni koji su gađali policiju.

Kažete - šta policija radi? Pa, šta je zadatak policije? Pa, to nije država, to je hipi komunal o čemu vi pričate, da ko god hoće blokira šta hoće zato što ima pravo. "Šta policija ima koga da bije?" Pa, policija i ne bije kada ne mora, ali kada neko bije policiju, onda policija mora…

(Radomir Lazović: Prebijate ljude po zatvorima!)

PREDSEDNIK: Nemojte da vičete, Lazoviću.

MILENKO JOVANOV: Ali ovo mi je drago da vidimo od poslaničke grupe koja svaki put diže Poslovnik zbog dobacivanja. Kako lepo dobacuje kada je tema koja im ne odgovara i kako se njihove neistine koje ovde iznose ruše kao kao kula od karata.

A ko je zavrtao ruku novinaru "Kontravizije" u Nišu, gospodine Lazoviću? Da niste vi lično? Lično ste čoveku zavrtali ruku.

(Aleksandar Mirković: Siledžijo!)

I onda se pitate…

Šta je smešno?

(Radomir Lazović: Smejem se vašem kolegi.)

Smešno vam je to što ste novinarima zavrtali ruku. Odlično.

Juče ste novinarku gađali telefonom i udarali u glavu. I to je smešno? Vi ćete da odredite koji novinari smeju, a koji ne smeju da rade. Vi ste ti koji će da kažu ko može da radi u ovoj zemlji, a ko ne može.

PREDSEDNIK: Samo nemojte da dobacujete.

MILENKO JOVANOV: Vi ste ti koji će da kažu šta može da se gradi, a šta ne može da se gradi. Nema države, nema institucija, nema ničega, nema dozvola. Sve to pada u vodu. Dok vi ne date dozvolu, dok vi ne kažete da nešto može da se gradi ne može da se gradi. Ko ste vi? Sada ja vas pitam - a ko ste, bre, vi i po čijem nalogu to radite? Ako ste to sami osmislili, pa to je katastrofa. Pa, bolje da su vam rekli.

Na samom kraju, još jednom svima vama iz te velike zelene borbene grupe, pa kako vam nije smetao osiromašeni uranijum u Srbiji? Što ga niste tražili po Novom Sadu? Ima li zračenja u rafineriji gospodo? Baš vas briga, to ne smete ni da spomenete, jer odoše grantovim odoše pare, nema više onda za Dobricu 15 miliona godišnje, vratiće se na 500 hiljada.

Hoćete da osudite što je NATO srušio mostove? Kažite - ne sme, na šta liči rušenje mostova. Sve mostove su srušili u Novom Sadu. Ljudi su se skelom vozili ko u 19. veku. To ne smete da kažete. To ne sme da se kaže. Koliko je zagađenje od gađanja rafinerije, gospodo zeleni? Kolika je kontaminacija zbog gađanja rafinerije, gospodo zeleni? Jel smete da spomenete to? Pa ne smete.

Koliko je Dunav zagađen? Baš vas briga, ali ne može most da se gradi. Gradiće se, i to što ste uspeli da napravite pritisak javnosti u jednom slučaju, ne znači da ćete uspeti u bilo kom drugom. Ne da nećete, ne pada nam na pamet, a vi protestvujte, na to imate pravo po zakonu, okupljajte se, pevajte, radite šta god hoćete, ali da više vi maltretirate celu zemlju, da se zemlja ne može graditi zato što ste vi smislili da je vas gospod Bog na zemlju poslao da vi odlučujete šta u Srbiji može da se radi, a šta ne, izvinite, kada dođete na vlast izborima, kao Viola fon Kramon što je došla na vlast, onda ćete odlučivati. Do tada možete da pitate, možete da tražite, ali odlučivati nećete i zaustavljati Srbiju nećete. Hvala.

PREDSEDNIK: Rekao sam vam da nemate više vreme. Iskoristili ste sve.

(Radomir Lazović: Replika.)

Sada ćemo da pređemo na sledeći…

(Radomir Lazović: Replika, molim vas.)

…i da ne vičete i to sam vas već zamolio.

Na član 1. amandman je podneo narodni poslanik Ivan Kostić.

IVAN KOSTIĆ: Divna polemika je bila, stvarno je imalo šta i da se čuje.

Što se tiče amandmana na Zakon o ministarstvima, zadovoljan sam što je veliki broj poslaničkih grupa podnelo sličan amandman po pitanju formiranja ministarstva za dijasporu i Srbe u regionu. Takođe mi je drago da je o tome i narodni poslanik SNS govorio pre par dana. Znači, u narodu postoji potreba da se takvo ministarstvo formira. Izgleda da vreme nije još zrelo da neko sa višeg nivoa odluči da nam je to ministarstvo potrebno.

Ja bih apelovao na sve predstavnike vladajuće koalicije da nije više 2012. godina, da nismo više toliko u strahu da ukinemo identitetska ministarstva, kao što su tada 2012. godine ukinuta ministarstva vera, ministarstva za dijasporu, ministarstva za Kosovo i Metohiju i da polako dolazi vreme kada će se sigurno i ovde u Skupštini, a Srpski pokret Dveri je izuzetno strpljiv, imamo čelično strpljenje kao Kinez i Jevreji, dočekati da se ta ministarstva ponovo vrate u sastav Vlade.

Ne samo ova ministarstva koja su ukinuta 2012. godine, nego možda npr. i ministarstvo za saradnju sa Evroazijskom ekonomskom unijom ili kako vreme dolazi i kako jedan fini gospodin Sergej Surovikin napreduje tako će sigurno i ovde sazreti svest za potrebom za nekim drugim stvarima u odnosu na ono što su nas terali 2012. godine.

Ono što bih hteo da kažem jeste koji je razlog, a čuli smo ovde argument da je svejedno da li je u pitanju kancelarija, da li je u pitanju uprava, da li je u pitanju ministarstvo. Nije baš tako. Ja bih ovde izneo i jedan podatak, a to želim ovde da kažem da Uprava za dijasporu nema kapacitete, ni finansijske, ni kadrovske da ispoštuje sve zahteve koji se tiču Srba u rasejanju u regionu. Godine 2014. ukinuta je Kancelarija za Srbe u regionu koja je tada imala budžet 334 miliona dinara. Znači 2013. godine Kancelarija za Srbe u regionu i za dijasporu imala budžet 334 miliona dinara. Danas Uprava ima duplo manji budžet 164 miliona dinara. Znači, vi ste sa jedne strane u pravu kada kažete da nije bitna forma, ali zašto je budžet duplo manji u odnosu na pre devet godina.

Takođe bih hteo da kažem da sam dosta puta ulazio u polemiku sa ljudima iz vaše stranke koji se bave temom Srba u regionu. Jeste, dosta je urađeno po pitanju pomoći Srbima u Federaciji, po pitanju pomoći Srbima u Hrvatskoj kada je bio zemljotres i sve, ali ono na čemu insistiram već nekoliko godina, pošto sam imao uvid u mnoge podatke, a to je da se institucionalno ništa nije uradilo po pitanju zakonske regulative za položaj Srba u regionu i dijaspori. I ovde pozivam poslanike SNS da kažu da li je išta u zadnjih šest godina urađeno, bilo kakva izmena zakona ili da je donet zakon koji se tiče položaja naših sunarodnika u regionu i rasejanju.

Nažalost, nije i zato postoji ogroman prostor da se ta oblast unapredi, a ono što su činjenice jeste da se od 2009. godine kada je donesen Zakon o dijaspori, taj zakon je prevaziđen, hajde taj zakon da promenimo. Godine 2014. ukinuta je skupština za Srbe u regionu i rasejanju. Hajde da obnovimo tu skupštinu. Šest godina nismo imali direktora za Upravu za dijasporu i sada imamo Arno Gujona koji radi dobro svoj posao. Znači, ogroman je prostor, uvažite mišljenje, ne samo opozicije, već i vaših poslanika koji se zalažu da se ovakvo jedno ministarstvo formira. Hvala vam.

PREDSEDNIK: Reč ima Nikola Radosavljević, po amandmanu.

NIKOLA RADOSAVLjEVIĆ: Zahvaljujem, predsedniče.

Poštovani predsedniče, poštovani poslanici, poštovani građani Srbije, ako mi dozvolite, gospodine predsedniče, ja bih na samom početku još jednom čestitao 14. rođendan svim članovima SNS, ali bih ujedno podsetio i da je na današnji dan 21. oktobra 1941. godine streljanje nedužnih civila, đaka i dece bilo u Kragujevcu. Upravo SNS na čelu sa našim predsednikom Aleksandrom Vučićem bori se za to da više nikada ne bude progon Srba, ma gde oni živeli, da zaštitimo sve Srbe na Kosovu i Metohiji i u celom regionu.

Već treći dan raspravljamo vezano za ovaj zakon, odnosno izmenu i dopunu Zakona o ministarstvima i danas raspravljamo o amandmanima koje je uglavnom opozicija podnela. Mogli smo da čujemo da je opozicija podnela te amandmane i od njih smo čuli da su nekako slični, kao da su našli neki konsenzus i svi liče jedan na drugog kao da je isti čovek pisao te amandmane. Tu postoje neka razna mišljenja vezano za ta razna tumačenja. Slušali smo i članove, odnosno našu poslaničku grupu, većinu, a slušali smo i opoziciju, tako da bih zbog građana Srbije želeo da ponovim šta je suština i šta je to što ovde imamo u odnosu na dosadašnji Zakon o ministarstvima, imamo neku dopunu ili neku novinu.

Nova Vlada Republike Srbije imaće četiri nova ministarstva, naravno, ako u danu za glasanje, a nadam se da ćemo danas svi zajedno da glasamo i da izglasamo ovaj zakon.

Ja dolazim iz Pomoravskog okruga i slušao sam ovde narodne poslanike kako pričaju o migraciji stanovništva. Ta migracija stanovništva nije od danas, nije od SNS. Ta migracija stanovništva datira još posle Drugog svetskog rata. Raspitajte se, molim vas, koliko imamo dijaspore iz Svilajnca, koliko imamo dijaspore iz Rekovca, koliko imamo dijaspore iz Despotovca, koliko imamo dijaspore iz Jagodine, iz Ćuprije. Imamo po Italiji, po Austriji, po Nemačkoj, po Francuskoj, Švajcarskoj.

Vi sada pričate o nekom odlivu. Mi gledamo na sve moguće načine kako da privučemo i kako da vratimo te naše Srbe, a naročito one Srbe koji su uspešni. I radimo i uspevamo u tome.

Cilj novih ministarstava jeste da se nastavi ekonomski rast. Ono što građane Srbije najviše interesuje, to je bolji životni standard, rast plata i rast penzija, kao i da realizujemo plan „Srbija 2025“.

Strukturu nove Vlade Republike Srbije diktiraju i današnje okolnosti. Nisam čuo od opozicije da se neko osvrnuo na današnje okolnosti. Bitno je da se kritikuje ovaj zakon. Zadatak Vlade je da sačuvamo samostalnost i slobodu Srbije.

Mogli smo da čujemo šta to najviše zamera opozicija i koji su to amandmani na ovaj Predlog zakona. Najviše se zamera to što uvodimo nove resore, ali oni to zameraju sa obrazloženjem da će Vlada biti prevelika, da neće moći ovde da sedi dovoljan broj ministara.

Ja bih zarad neke istine podsetio građane Srbije da Vlada Mirka Cvetkovića, koja je bila formirana 2008. godine, to niko nije rekao, da je imala 24 ministarstva, odnosno 24 resora, ali je imala 27 članova, dok je Vlada Aleksandra Vučića od 2014. godine do 2016. godine imala 19 članova i 18 ministarstava.

I tada opoziciji nije odgovarala ta Vlada. I tada su zamerali i tražili da se ta Vlada uveća, iako je bio mali broj. Danas im ne odgovara veliki broj, juče im nije odgovarao mali broj. Ali, i samim tim čuli smo da oni danas žele, ne da bude 25 članova, nego 26.

Građane Srbije uopšte ne interesuje da li će Vlada da ima pet ili 55 ministarstava. Građane Srbije zanima isključivo rezultat rada Vlade. Zanima ih Vlada koja čuva Kosovo i Metohiju, koja brine o svim Srbima ma gde oni živeli, koja čuva mir, stabilnost i ekonomski rast. To zanima građane Srbije.

Gledajući i čitajući amandmane koje je podnela opozicija, nekako pakuju sve uz obrazloženje da treba da se napravi ministarstvo za Kosovo i Metohiju, ali nekako tu u isti koš guraju i ministarstvo za dijasporu, kao da to nekako zajedno pakuju.

Pitam se, kada smo čuli ovde od kolege preko puta da on naše građane Srbije sa Kosova i Metohije naziva „Kosovarima“, a onda na našu reakciju - ne, ne, nisu to Kosovari to su građani Kosova i Metohije. Pa nisu oni ni građani Kosova i Metohije, oni su građani Srbije sa Kosova i Metohije.

Mir znači da Srbija ne vodi ratove, da se Srbija ne opredeljuje ni levo, ni desno, nego da gleda šta je najbolje za naše građane. Stabilnost znači ekonomsku i političku stabilnost, bez svađe, sa ciljem da sačuvamo ekonomski rast koji je danas najbitniji, da obezbedimo bolji standard građana, nove investicije, nove fabrike, nova radna mesta, nove vrtiće, škole, da nastavimo sa izgradnjom puteva, da obezbedimo za svaku kuću zdravu pijaću vodu. To je ono što zanima građane Srbije, a ne populistička politika.

Na samom kraju, želeo bih da kažem da nije tačno da mi nemamo u Predlogu zakona ministarstvo za Kosovo i Metohiju. Svi ministri, svih 25 ministara u novoj Vladi, su ministri za Kosovo i Metohiju i svaki od njih ima da čuva Kosovo i Metohiju i svakog Srbina tamo. Živela Srbija. Hvala lepo.

PREDSEDNIK: Hvala vam.

(Radomir Lazović: Pokušajte još jednom.)

Rekao sam već, vreme ste iskoristili. Nema smisla da pokušavate da to kompenzujete dizanjem Poslovnika.

(Radomir Lazović: Ali Poslovnik.)

Uostalom, posao zbog kog ste došli večeras ste obavili, naljutili ste Ćutu Jovanovića, ukrali mu šou, napustio je salu. Nema potrebe da to radite dalje.

Na član 2. amandman je podneo narodni poslanik Janko Veselinović.

Izvolite, imate reč.

JANKO VESELINOVIĆ: Poštovani predsedavajući, poštovani narodni poslanici, uvaženi građani Srbije, da se još jednom podsetimo šta je tema ove današnje sednice i onoga o čemu smo pričali prethodna tri dana.

Činjenica da je SNS sa SPS i ostalim koalicionim partnerima predložila najglomazniju Vladu u istoriji Srbije, u modernoj istoriji Srbije, sa 25 ministarstava, odnosno 27 ministara i da će to koštati građane Srbije, da će zbog toga građani Srbije živeti lošije, jer će neki ljudi sedeti u Vladi, primati platu i zapravo neće raditi ništa, odnosno radiće kao i ovi do sada, 21 ministar.

Dok se vodi rasprava o broju ministarstava, nije zgorega podsetiti se koje su posledice rada ove postojeće Vlade, a uskoro i nove. Srbija se, dragi narodni poslanici, dragi građani Srbije smrzava. Dakle, Srbija se smrzava. Danas građani Beograda jedini u jugoistočnoj Evropi nemaju grejanje. Grejanje danas ima Sarajevo, grejanje danas ima Zenica, Slavonski Brod, Tuzla, Osijek, Zagreb, Ljubljana, samo Beograd od glavnih gradova i većih gradova u ovom delu Evrope nema grejanje.

Da li su ovi ljudi ludi što ujutru idu obučeni u kapute? Da li su ludi ljudi koji ujutru nose kapute i koji se u stanovima zamotavaju u ćebad? Temperatura u stanovima ne prelazi 15 do 16 stepeni od 22 časa do 9 časova ujutru. Pogledajte vremensku prognozu. Naši stariji građani se smrzavaju, deca naša se smrzavaju, bolesni i teško ugroženi građani se smrzavaju. To što vičete, nećete ubediti građane da im je toplo, kada im je hladno, a hladno im je zato što su na čelu Vlade bili Ana Brnabić, što je ministarka bila Zorana Mihajlović i što ste na čulu direktora javnih preduzeća, na mestu direktora javnih preduzeća imali nesposobne kadrove i zato se samo građani Beograda kao glavnog grada na ovom delu Evrope, smrzavaju. Naravno, njoj u vili od 700 kvadrata na Dedinju neće biti hladno.

Pozivam vas još jednom ovde u ime građana koje predstavljam da uključite grejanje Beograđanima, da one pare koje je Goran Vesić ukrao od građana, a to je 500 evra po svakom stanu od 2014. godine, pljačkajući ih preko Beogradskih elektrana, da makar imaju grejanje iako su opljačkani.

Koristiću još jedan minut da bi samo dve stvari rekao vezano za mostove. Gospođa Bilja Pilja je pozvala Novosađane na protest u nedelju u 16,00 časova. Ne protiv mosta, nisu Novosađani protiv mosta. Novosađani su protiv uništavanja poslednje zelene oaze u Novom Sadu i protiv investitorskog urbanizma u Novom Sadu u kome investitori određuju gde će se i šta će se graditi.

Govorili ste nešto o fašizmu. Bilo bi bolje da tu temu niste spominjali. Slučajno dolazim iz Novog Sada. U Novom Sadu, vaše kolege, gradonačelnik Miloš Vučević, zajedno sa svojim koalicionim partnerima, doneo je odluku da podigne spomenik fašistima. Reći ću vam i kojima, Nađu Miklošu, okupacionom gradonačelniku Novog Sada, Balogu Imreu, tokom racije vršio ubijanje muškaraca, žena i dece, lično bajonetom ubijao decu, što je sam i priznao pred radnicima fabrike „Ristić“ u Novom Sadu, Tot Janošu, učestvovao u masovnim ubijanjima, Sopić Katarina, osuđena na trovanje grupe sovjetskih vojnika, među njima su bili ruski vojnici, Vizi Marton, hapsio, zlostavljao civilno stanovništvo itd, itd.

Vaša vlast SNS je donela odluku o podizanju tog spomenika. Podigli ste postament. Nikada ga nećete završiti zato što u Novom Sadu i Srbiji još uvek ima antifašista.

PREDSEDNIK: Mnogo ste replika izazvali sada. Mnogo, svuda.

Idemo redom.

Reč ima Balint Pastor.

BALINT PASTOR: Gospodine predsedavajući, gospodine predsedniče, dame i gospodo narodni poslanici, najljubaznije bih vas zamolio, pošto je zabranjeno po Poslovniku direktno obraćanje, da prenesete kolegi narodnom poslaniku Janku Veselinoviću da ga treba da bude sramota zbog toga što je rekao malopre i što dovodi u opasnost neke istorijske procese.

Naime, 2013. godine je postignuto u ovoj sali istorijsko pomirenje između srpskog i mađarskog naroda.

(Srđan Milivojević: Ne sa fašistima.)

PREDSEDNIK: Nemojte da dobacujete.

BALINT PASTOR: Ne smeta mi što dobacuju jer ovo što govorim to su činjenice, to je nešto što se desilo pre devet godina u ovoj istoj sali. Ima tu narodnih poslanika koji su bili u to vreme narodni poslanici kada je za ovom govornicom tadašnji predsednik Mađarske Janoš Ader se izvinio za sve ono što se dešavalo u Novom Sadu i u drugim gradovima Republike Srbije 1941/42 godine. To je bio prvi korak istorijskog pomirenja.

Drugi korak se odvijao sledećeg dana kada je ova Narodna skupština usvojila Deklaraciju o osudi akata protiv civilnog mađarskog stanovništva 1944/45 godine.

Sledeći korak se odvijao sledećeg dana kada su položeni venci od strane tadašnjeg predsednika Republike Tomislava Nikolića i predsednika Mađarske Janoša Adera, kada su izgrađeni spomenici u Čurugu nevinim žrtvama i srpskog i mađarskog porekla, nevinim mađarskim žrtvama sredstvima Republike Srbije, a nevinim srpskim žrtvama sredstvima Mađarske.

Sledeće godine je Vlada Republike Srbije ukinula dve odluke iz 1945. godine, kojima je mađarsko stanovništvo bilo proglašeno po osnovu kolektivne krivice ratnim zločincima i te odluke su bile na snazi 70 godina. Znači, bebe i starci i svi. To je bio fašizam koji je važio 70 godina u ovoj državi i Vlada Aleksandra Vučića je bila ona vlada koja je nakon 70 godina te odluke stavila van pravne snage i predsednik Vučić je u to vreme u svojstvu predsednika Vlade Republike Srbije položio i cveće na spomeniku nevinim žrtvama iz 1944. godine kod Spomenika „Ptice slomljenih krila“.

Ovo što se dešava u Novom Sadu i što će se desiti vrlo brzo u Novom Sadu, to je izgradnja spomenika nevinim žrtvama iz 1944/45. godine. Tamo nema nijednog imena ni prezimena, piše na mađarskom, srpskom i nemačkom jeziku - nevinim žrtvama. Zamolio bih poštovanu opoziciju, pojedine stranke opozicije i pojedine narodne poslanike da ne dovode u pitanje ove istorijske procese koji su se desili pre 10 godina zahvaljujući SNS, zahvaljujući Aleksandru Vučiću, zahvaljujući Tomislavu Nikoliću, zahvaljujući SVM.

Proteklo je devet godina od tada i mislim da svi građani Republike Srbije i svi građani Mađarske, bez obzira na nacionalnu pripadnost, mogu da vide kakvi su benefiti toga što smo imali hrabrosti za ono što vi niste imali hrabrosti pre 10 ili 15 godina, a tražili smo i od vas da postignemo istorijsko pomirenje, ali niste imali hrabrosti za to. Zbog toga što vam je krivo što niste imali hrabrosti za to sada napadate nešto za šta je apsolutno evidentno da je u korist srpskog i mađarskog naroda, bez obzira da li ti ljudi žive u Srbiji ili žive u Mađarskoj. Zamolio bih vas da ne dovodite u pitanje i ne dovodite u opasnost ove procese.

Ovakvo istorijsko pomirenje koje je postignuto između srpskog i mađarskog naroda u Evropi je postignuto isključivo u nemačko-francuskim i nemačko-poljskim relacijama. Ni u jednoj relaciji to nije postignuto. Govorio sam i prošli put u ovoj Narodnoj skupštini, to što smo mi zajednički postigli istorijsko pomirenje između srpskog i mađarskog naroda to znači da problem nije ni u srpskom narodu nije ni mađarskom narodu. To što smo mi uspeli da postignemo to bi trebalo da bude primer i u nekim drugim relacijama. Umesto da radite na tome, vi dovodite u pitanje nešto iz čega imaju korist svi građani Srbije i Mađarske.

Ovo što ste pričali i što ste navodili imena to apsolutno nema veze ni sa ovim spomenikom ni sa bilo čim drugim. Zamolio bih vas da ne dobacujete i apsolutno nikome nije u interesu da fašistima podiže spomenik. Ali, oni koji su nevino bez bilo kakve sudske odluke bili streljani bez obzira da li se to desilo 1941/42 ili se to desilo 1944/45 godine, to nisu bili fašisti, to su nevine žrtve. Te nevine žrtve treba da imaju spomenike.

Možete vi da dižete galamu, možete vi da organizujete te spomenike, zbog ljudi, zbog političara koji imaju hrabrosti za to za šta vi niste imali hrabrosti, zbog toga će taj spomenik biti vrlo brzo izgrađen. Hvala.

PREDSEDNIK: Hvala gospodine Pastor.

Preneću vašu poruku poslaniku.

Reč ima predstavnik predlagača Milenko Jovanov.

MILENKO JOVANOV: Mi smo imali priliku sada da čujemo kako izgleda vođenje neodgovorne politike. Dakle, u želji da se na neki način pošalje poruka građanima da se predstavi njima kao njihov veliki zaštitnik zapravo se šalje poruka o velikoj neodgovornosti i o velikom neznanju.

Naime, temperature u Srbiji su preko 20, 22 stepena svakoga dana.

(Narodni poslanik: A jutarnja?)

A sada je jutarnja. I noćna, jel tako? Kada noću ima grejanja?

PREDSEDNIK: Samo bez dobacivanja ako može ikako.

MILENKO JOVANOV: Za Novu godinu, jel tako, kada je ispod nule i za Novu godinu? Neverovatno.

Ali, o čemu se ovde radi? Dakle, potpuno se apstrahuje situacija u kojoj se mi nalazimo, ne mi, cela Evropa. I sad napunili ta gasna skladišta, obezbedili nešto, e sad, imamo visoke temperature i imamo mogućnost nešto da uštedimo. Svaki dan nam znači. Ne samo za građanstvo nego i za privredu koja troši, fabrike kojima treba taj gas, ali ne. Sad pošto možemo da uštedimo, ne sad ćemo da dignemo dževu – dajte gas, puštajte sve. I šta ćemo da radimo? Ko od njih to može da predvidi? Ko je od njih išta mogao da predvidi kad su bili na vlasti? Ko je od njih mogao da predvidi šta će biti rezultati svetske ekonomske krize, pa pričali su da je to najveća razvojna šansa za Srbiju. I sad oni, vizionari, nama kažu troši, arči, umesto da budemo srećni što nas je Bog pogledao ovim temperaturama.

Svaki dan nam je jedan duže kada temperatura stvarno budu u minusu, ali nema veze. I sad čujem, praviće protest. Blokiraće Kragujevac zato što nema grejanja i ne znam ni ja šta. E to vam je politika bez politike. To vam je priča bez politike, to vam je priča bez ičega. Hajde da vidimo šta se dešava, pa ćemo da kažemo građanima, evo mi ćemo, a oni bi pustili grejanje.

O nekim drugim stvarima gospodin Pastor je govorio i nemam šta ni da dodam, ni da oduzmem. Jedino što mogu da kažem na samom kraju izlaganja, sve smo čuli danas od gospodina koji je izazvao salvu replika svojim neodgovornim izlaganjem, jedino što nismo čuli jeste da nije tačno da kad radi za nešto, radi isključivo za sebe ili za HDZ. To jedino nije demantovano, to jedino nije otvoreno, to jedino nije tema oko koje se sporio. Sve drugo je rekao, sve drugo je izmislio, sve drugo je dodao, a mi ćemo valjda sve te stvari da prećutimo da pustimo takvim neodgovornim ljudima da o bilo čemu odlučuju.

I na samom kraju, ljudi to je bio direktor toplane u Novom Sadu. Pogledajte vi to znanje i taj raskošni talenat. Pa, čudo je što od ove zemlje kamen na kamenu ostao kada pogledamo te raskošne talente za politiku, privredu, energetiku i sve ostalo. Čudo. Hvala.

PREDSEDAVAJUĆA (Sandra Božić): Po amandmanu narodni poslanik Ivica Dačić.

IVICA DAČIĆ: Dame i gospodo narodni poslanici, poštovana potpredsednice Narodne skupštine, na početku dozvolite da i ja čestitam 14 godina od osnivanja SNS i želim u nekoliko rečenica da kažem pošto sam 32 godine na političkoj sceni Srbije, da sam prošao razne ovakve sednice koje se tiču broja i sastava članova kabineta i ministarstva i uvek razumem i one koji su za i one koji su protiv. Jednu stvar samo svi treba da shvatimo, to je stvar političke odluke i načina na koji se formira Vlada.

Tako da, znate najbrojnija Vlada je bila Vlada Mirka Cvetkovića i Zorana Đinđića. Najbrojnija Vlada Zorana Đinđića imala je 27 članova od čega sedam potpredsednika. Vlada Mirka Cvetkovića je imala 27 članova odnosno 24 ministarstva, Vlada Vojislava Koštunice sa Borisom Tadićem 25 članova, odnosno 22 ministarstva. Ali ću da vas podsetim da je moja Vlada imala 19 članova i 17 ministarstava i Vlada Aleksandra Vučića, prva, 19 članova i čini 18 ministarstava. Nije bitno.

Hoću da vam kažem da niko tada kada smo izneli najmanji mogući broj članova vlade nije od nas našao shodno da to pohvali, i tada ste to kritikovali. Tako da, mislim da je ovo sastavni deo političke borbe, ali, u svemu tome reći ću vam iz iskustva. Broj članova Vlade i broj ministara utiče samo na to koliko će biti tih koji će primati platu ministara i državnih sekretara. Što se tiče administracije nikad se nije desilo da se administracija smanjuje samo se pripaja ili se odvaja u određeno ministarstvo. Nikakve razlike nema, a naročito ukoliko sada iz toga izvlačite određene političke stavove, ako nema Ministarstva za Kosovo, onda mi nemamo politiku u odnosu na problem Kosova i Metohije.

Kao što znate i kao što gledate, problemi sa kojima se Srbija danas suočava i to ne samo danas nego u poslednjim decenijama, čak bih rekao i više decenija, možda i celog veka, se nalaze upravo u položaju srpskog naroda i uopšte nerešenog nacionalnog pitanja na Balkanu. Veliko je pitanje da li mi želimo da tome pogledamo otvoreno u oči ili želimo da zabijemo glavu u pesak i da razgovaramo o tome da je ovo najvažnija tema sa kojom se danas suočavamo. Nije. Pitanja koja nam se postavljaju su suštinskog karaktera, a to je šta raditi u datim međunarodnim okolnostima, sa zadatim problemima koje imamo, kao što je pitanje KiM, kakve odluke doneti, a da pri tome zaštitite u isto vreme Srbiju, naše nacionalne i državne interese, ali i da zaštite istovremeno i opstanak Srbije i život stanovništva.

Nisam čuo za ovih poslednjih 30 godina odgovor koji bi mogao da bude prihvatljiv za sve, sa kojim bi svi bili zadovoljni. Naročito kada tome dodamo i odgovarajuće međunarodne interese, podsetiću da osnovno pravilo spoljne politike koje nismo mi izmislili nego Velika Britanija, jeste da u spoljnoj politici nema stalnih prijatelja i stalnih neprijatelja, da su stalni samo kako oni kažu, britanski interesi. U ovom slučaju srpski interes. Tako da politizacija tog pitanja da li postoji ministarstvo dijaspore ili ministarstvo za Kosovo i da to predstavlja pokazatelj da se mi time ne bavimo, apsolutno su pogrešni, neispravni i rekao bih i zlonamerni.

Ne mogu da pričam u ime Aleksandra Vučića, ali mogu da pričam i u svoje ime, i u ime SPS, nadam se i siguran sam i Jedinstvene Srbije, ali siguran sam, a to ste i od njega mogli da čujete da to isto tako govori, misli i radi Aleksandar Vučić, da Srbija će do poslednjeg trenutka i svim svojim snagama i silama se boriti da zaštiti svoje pravo, da zaštiti međunarodno pravo i na primeru KiM.

Zato prestanite više sa tim raznim naklapanjima i nagađanjima, te samo što nismo priznali Kosovo ili samo što nismo uveli sankcije Rusiji. Uradićemo sve ono što je najbolje za Srbiju. Na kraju, a podsetiću, baš kada pominjem Veliku Britaniju, Vlada Velike Britanije, pala je vlada i to nije dobro, kao što znate, Vlada ima 24 ministarska departmana i 26 neministarskih departmana.

Kažem vam još jednom, pošto sam više puta bio u ovoj situaciji da se raspravljamo o broju ministara, znate, u nekim zapadnim zemljama imate ministarstvo u kojem imate tri ministra. Onda ispada da imaju manji broj ministarstava. Još jednom kažem, to je potpuno sporedno pitanje od pitanja problema pred kojima se nalazimo i onoga što nas čeka u narednom periodu.

Siguran sam da mi svi zajedno, bez obzira da li smo vlast ili smo opozicija, treba da uradimo ono što je najbolje za Srbiju u narednom periodu. Svako misli na svoj način. Ja sam samo želeo da ukažem na to da ne treba davati neodgovorne izjave koje apsolutno nemaju nikakve veze sa politikom Srbije u ovom trenutku.

Bilo kakva sumnja da će Srbija napustiti svoj čvrst stav oko Kosova i Metohije, na čemu se ona zasniva? Znate kako, mi da smo to hteli, imali smo dovoljno prilike za poslednjih 10 godina. Naprotiv, 25 zemalja je povuklo priznanje Kosova. I biće ih još. Ali, da li će to biti dovoljno da promenimo mišljenje velikih svetskih sila? Ne verujem. Ali, to jeste važno, da obezbedimo da oni ne mogu da postanu članovi odgovarajućih međunarodnih organizacija.

Zato ja očekujem od svih političkih stranaka da se svuda bore za te principe, da u svim međunarodnim organizacijama čiji su članovi zastupaju nacionalne i državne interese, bez obzira na političke razlike. Jer, ne možete mrzeti Srbiju zato što mrzite Vučića, Dačića, Jovanovića, Đilasa ili bilo koga drugoga.

Još jednom vas pozivam da završimo ovu raspravu, Srbija treba Vladu, naravno, sa Dačićem u njoj. Ja se, naravno, šalim, ali hoću da još jednom ukažem na to nas čekaju velika pitanja. Na primer, ministar Selaković je danas u Nemačkoj i uskoro se očekuje ta Berlinska konferencija. Pritisci su svakoga dana. Videli ste da je predsednik Vučić primio Kvintu, primao je i ruskog ambasadora i sve ostale.

Znate, voditi spoljnu politiku jedne zemlje ili uopšte politiku jedne zemlje to znači da svakoga dana treba da donosite određene odluke, a svaka odluka ima određene reperkusije. Lako je govoriti o tome, sad kad gledam na ovu stranu ne mogu da se setim ko nije bio na vlasti a ko jeste bio na vlasti, ali, u svakom slučaju, ko nije bio na vlasti neka se javi, ali malo vas ima koji niste bili na vlasti. Nadam se da znate koliko je težak posao voditi jednu državu.

Još jednom, želim da kažem da ćemo mi podržati ovaj zakon i smatram da je, bez obzira na to da li postoji ministarstvo za Kosovo ili ne, to je jedno retorsko pitanje. Kosovo je svima nama u dubini naše politike i u suštini naše politike. Neće odnos prema Kosovu zavisiti od toga da li postoji ministarstvo za Kosovo ili ne, nego da li postoji odgovorna politika koja će sačuvati Kosovo i naš nacionalni i državni interes. Ja sam siguran da će to biti ova politika koja će se voditi i u narednom periodu. Hvala vam.

PREDSEDNIK: Hvala vam.

Idemo dalje po amandmanu.

Reč ima Janko Veselinović.

JANKO VESELINOVIĆ: Gospodin Pastor je rekao jednu neistinu i, iskreno, nisam od njega tako nešto očekivao. Sve za njega mogu reći, ali nisam znao da se služi neistinama.

U obrazloženju odluke o postavljanju spomenika „Nevinim žrtvama“ stoje imena ljudi čija sam imena pročitao, zločinaca, ne nevinih žrtava nego zločinaca. I taj spomenik u Novom Sadu neće biti podignut. To je pod jedan.

Pod dva, nismo mi protiv pomirenja između srpskog i mađarskog naroda. Mi smo za pomirenje, prvi ja, zalažem se za pomirenje svih naroda na Balkanu. Ali, ne možete pomirenje između SVM i SNS izjednačavati sa pomirenjem između dva naroda. Znamo mi zbog čega ste se vi pomirili.

Dalje, vezano za grejanje. Gospodine Jovanov, da vas obavestim, večeras ćete doći u topao stan, zato što sam ja bio direktor novosadske Toplane i zato što su tamo ostali neki ljudi koji su juče Milošu Vučeviću poručili – Miloše Vučeviću, pustićemo grejanje ili ćemo podneti ostavku. Zato jedino Novi Sad danas ima u celoj Srbiji grejanje.

PREDSEDNIK: Reč ima Balint Pastor.

BALINT PASTOR: Gospodine predsedniče, ja bih vas zamolio da prenesete uvaženom kolegi Janku Veselinoviću da je on profesor prava i da bi on kao profesor prava trebao da zna da je revolucija u redu kao neka kategorija politike, ali ne bi trebalo da poziva na rušenje nekih odluka koje su donete od strane legitimno izabranih organa Republike Srbije, bile one lokalnog, pokrajinskog ili republičkog nivoa.

U vezi spomenika „Nevin žrtvama“ iz 1944. godine postoji Odluka Skupštine grada Novog Sada. Sve dok ta odluka ne bude bila preinačena ili ukinuta, ta odluka je važeća. On kao profesor prava ne bi trebao da poziva na nepoštovanje donetih odluka od strane legalno izabranih organa Republike Srbije, bez obzira da li se radi o lokalnim, pokrajinskim ili republičkim organima, sa jedne strane.

Sa druge strane, on je rekao da ovo pomirenje o kojem sam ja govorio nije između srpskog i mađarskog naroda, već između SNS i SVM. Nema niti je bilo potrebe za pomirenje između SNS i SVM, jer SNS i SVM nikad nisu bile posvađane, a pošto nikad nismo bili posvađani nema potrebe ni za istorijskim pomirenjem. I te kako je bilo potrebe za istorijskim pomirenjem između srpskog i mađarskog naroda i ja sam govorio o tome kakve benefite je to pomirenje donelo svim Srbima i svim Mađarima.

Da mi nismo zatvorili ta bolna poglavlja naše zajedničke istorije, mi ne bismo mogli da govorimo sada o tome da je Mađarska peti spoljnotrgovinski partner Republike Srbije, a za njihovo vreme je bila 17. partner. Dakle, sada peti, pre 12 godina 17. Mislim da cifre i brojke govore za sebe. Takođe, ne bismo mogli da govorimo o vrlo značajnim infrastrukturnim projektima između dve države.

To što oni nisu imali hrabrosti pre 12 ili 15 godina za ove korake, ja to mogu da razumem kao izraz frustracije, ali još jednom ponavljam, ovo ne bi trebalo da dovede do toga da dovode u pitanje ove procese, koji su nezabeleženi u istoriji ovog kontinenta, izuzev Nemaca i Francuza i Nemaca i Poljaka.

A što se tiče samog spomenika, pozivam uvaženog kolegu ili bilo koga da pokaže jedno ime i prezime na tom spomeniku. Kada taj spomenik bude bio podignut, neće naći nijedno ime i prezime, još jednom ponavljam…

Ja bih vas zamolio, gospodine predsedniče, da opomenete uvaženog kolegu. Ja znam da on nema argumente i znam i vidim da je nervozan i isfrustriran, ali nema potrebe za dobacivanjem, to ne priliči jednom profesoru prava sa državnog univerziteta.

Tako da, pozivam i uvaženog kolegu ili bilo koga da pokaže jedno ime i prezime na tom spomeniku koji će vrlo brzo biti izgrađen, neće naći nijedno ime i prezime, naći će natpis „Nevino stradalim žrtvama“, na srpskom, mađarskom i nemačkom jeziku.

Još jednom da kažem, pošto nije prvi put da se na ovaj sraman način govori o ovoj temi u ovoj Narodnoj skupštini mimo teme, da to ne radite, nećete proći dobro, uvek ćemo imati odgovor, uvek će biti ovakav odgovor i nema potrebe da ponavljate ove laži, jer kao što je neko već citirao, a vi govorite o fašistima, Gebels je rekao – hiljadu puta ponovljena laž može da bude predstavljena kao istina. Ovo što vi govorite, to je laž, ovo je spomenik nevinim žrtvama, biće izgrađen, a vi možete kao neki rušilac tamo da se pojavite, ali taj spomenik će stajati u Novom Sadu.

PREDSEDNIK: Po amandmanu, Borko Stefanović.

Reč ima narodni poslanik Borko Stefanović.

BORKO STEFANOVIĆ: Uvaženi kolega Pastor, da bi i vi i naše uvažene kolege znale čemu aplaudiraju, da pokušamo da razjasnimo ovu ne znam kakvu temu, kako je uopšte nastala zaista ne znam.

Činjenica je da ste podneli elaborat Skupštini da biste dobili dozvolu za izgradnju spomenika. U tom papiru koji ste predali Skupštini grada se nalaze imena najgorih krvnika iz novosadske racije iz januara 1942. godine.

Dakle, da bi građani i kolege razumeli šta je problem, i siguran sam da ni Miloš Vučević ni drugi nisu prošli kroz spisak da vide da je tu čovek koji je ubio Jovandiće, braću Jovandić u Novom Sadu, najgori krvnici i zločinci. Da li su bili mađarske nacionalnosti? Jesu. A da li su svi Mađari zločinci, fašisti, okupatori Hortijevi? Nisu. I naravno da to nikakve veze nema sa nacionalnim pomirenjem. I vi to dobro znate i ne kažete građanima istinu. Dali ste papir, možda greškom, ja bih voleo da je greška, na kojem stoje imena koje su nedostojna.

Ja vam govorim, vi to znate, kao potomak žene koja je bila pred tim ledom na Štrandu. Ja vam govorim jer vas poštujem, jer znam da nećete da budu ti ljudi tamo. Šta će čovek koji je bajonetom ubijao jevrejsku i srpsku decu na spisku nevinih žrtava­? O tome se radi, da ste vi dali papir zaista nevinim žrtava iz nemilih zločinačkih dešavanja i zime 1944. godine. Pričali smo 2013. godine ovde, pa niko vam reč ne bi rekao.

U Novom Sadu niko taj spomenik ne bi napadao, ali ste vi očigledno, greškom ili namerom, opasan revizionizam, gospodine Pastor, opasan. Već smo pričali o tome. Ne možete nikako, koliko god se trudili, u paket nevinih mađarskih žrtava staviti zločince, jesu bili Hortijevi honvedi. Pa kako možete u isti paket te ljude stavljati. A i mi Srbi nismo, da budem pošten, i mi smo skloni to da radimo, i ne ponosim se time. Ali vam kažem, ljudi, to je greška, velika greška i to je mrlja na odnos Srba i Mađara, nepotrebno, zaista nepotrebno.

Vi znate, dolazite iz naroda koji je vodio ozbiljne revolucije i bune, ozbiljne, i vi sada ustanete i trljate nos profesoru Janku Veselinoviću za revolucije. Niko neće ni revolucije ni bune. Pregurali smo ih, i srpski i mađarski narod, preko glave. Ali ono što nećemo nikada dozvoliti je da na spomeniku, tačno je, ne piše nijedno ime, ali gospodine Pastor, molim vas, ustanite, recite kolegama, recite vašim koalicionim partnerima u lice kakav ste elaborat i predlog podneli Skupštini grada i nadležnim službama i da li je tačno da u tom papiru pišu ova imena koja je Janko Veselinović ovde pročitao. Jer ako piše jedno, pazite, jedno, a ne 12, a piše 12, 13, 20, već je užasna greška, mrlja strašna, mrlja užasna. To nisu nevine žrtve, to nisu nevine žrtve, to su ljudi koji su bacali bebe pod led jer su pogrešne nacionalnosti. Kao što i jesu nevine žrtve, kada neko dođe, to smo pričali, sećate se, pa bio on i general Rukavina, pa kaže - ubij zato što je Mađar, to je zločin i taj čovek je zločinac, a ne Srbin. Ako ćemo tako, nećemo daleko stići.

Molim vas da vodite računa da se zna o čemu ovde pričamo. Kakav spomenik pravite? Napravili ste mu temelj koji je pogrešan. O tome ja govorim. A sam spomenik, da nije bio takav temelj, mogli ste biti oprezniji, mogli ste biti mudriji i mogli ste voditi računa o osećanjima građana Bačke i Novog Sada u znak sećanja na januar 1942. godine, koji je prethodio januaru 1945. godine. Hvala.

PREDSEDNIK: Daću reč još jednom vama, gospodine Pastor, i idemo dalje.

BALINT PASTOR: Hvala lepo, gospodine predsedniče. Mislim da je svima sve apsolutno jasno.

Pita prethodni govornik, ne razume kako je došlo do ove rasprave. Pa došlo je do ove rasprave tako što je njegov kolega, nekadašnji stranački kolega, ja više ne mogu da pohvatam te konce ko je u kojoj stranci, ali nekada su bili u istoj stranci, njegov nekadašnji stranački kolega je pokrenuo ovo pitanje u raspravi u pojedinostima o Predlogu zakona o ministarstvima. Zato govorimo o ovoj temi. Zato što sam ja imao potrebu da reagujem zbog nevino stradalih žrtava i 1942. i 1944. godine.

Nas optuživati za revizionizam je čist bezobrazluk. Mi smo tamo sa vama zajedno, sa predstavnicima Srpske pravoslavne crkve, sa predstavnicima srpskog naroda, na svim obeležavanjima tih dešavanja i 1942. godine i ne pravimo razliku između nevino stradalih žrtava 1942. godine i nevino stradalih žrtava 1944. godine, bez obzira da li se radi o Srbima, Mađarima, Jevrejima, Romima ili bilo kojoj nacionalnosti. Znači, nas optuživati za fašizam, revizionizam je apsolutno sramno.

Sa druge strane, kažete da ja napadam uvaženog kolegu profesora prava i da govorim o nekakvim revolucijama. Pa on je rekao da neće da stoji taj spomenik tamo. Pa kako neće stajati. Pa postoji važeća odluka Skupštine grada Novog Sada. Kako neće stajati, ako neće biti revolucije? Sve odluke su donete. Postoji saglasnost Ministarstva za rad, socijalna pitanja i boračka pitanja Republike Srbije. Postoji saglasnost. Postoji Zakon o ratnim memorijalima. Ova Skupština je donela taj zakon. Po tom zakonu, u vezi svakog spomenika treba da postoji saglasnost Ministarstva. Znači, postoji saglasnost republičkog ministarstva, postoji i odluka Skupštine grada Novog Sada, sve je u pravnom smislu besprekorno čisto, sve ovo što je preostalo. To je tehnika, to je izgradnja spomenika i to će vrlo brzo biti izgrađeno.

Ako će neko sebi dopustiti pravo da ruši spomenik u vezi kojih spomenika postoji saglasnost republičkog ministarstva, država stoji iza tog spomenika. To je revolucija, to je nepoštovanje pravnog sistema Republike Srbije i svako ko pokuša tako nešto za to treba da odgovara. To je vandalizam. To je rušenje poretka.

Još jednom da kažem i to je poslednja rečenica, na tom spomeniku nema ni jednog imena, ni jednog prezimena. To je spomenik nevino stradalim žrtvama, kao što postoji spomenik nevino stradalim žrtvama iz 1941/1942. godine i treba postoji još jednom kažem tamo se mi pojavljujemo, polažemo venac i smatramo ih našim žrtvama, tako treba da postoji spomenik nevino stradalim žrtvama 1944/1945. godine i treba svi da ih smatraju svojim žrtvama, jer su nevino stradali. Hvala.

PREDSEDNIK: Zahvaljujem.

Na član 2. amandman sa ispravkom podneo je narodni poslanik Miodrag Gavrilović.

Reč ima podnosilac amandmana.

MIODRAG GAVRILOVIĆ: Hoću da kažem posle ove rasprave koja dugo traje da što je brzo to je i kuso. Ako smo napravili hitnu sednicu da bi doneli Zakon o ministarstvima i promenili nešto što bi prilagodilo potrebama buduće Vlade, ja razumem da većina može da izabere šta god želi i to negde politički ima smisla. Želim da ukažem na to zaista da u toj brzini praviti neke ozbiljnije malo greške tako da pravno gledano postoje iste nadležnosti za više ministarstava.

Podneo sam amandman baš iz tog razloga, jer Ministarstvo unutrašnje i spoljne trgovine i Ministarstvo za javno ulaganja imaju definisane iste nadležnosti, čak i Ministarstvo finansija. Radi se o stvaranju uslova za pristup i realizaciju projekata koji se finansiraju iz predpristupnih fondova EU, donacija drugih oblika razvojne pomoći i to stoji u sva tri ministarstva kao definisana nadležnost. Ono što studenti pravnog fakulteta na prvoj godini uče jeste upravo to da se ovo ne sme desiti da bi se izbegao sukob nadležnosti ministarstava.

Mene to od vas ne čudi što je došlo, jer sve nekako brzo radite i bez razmišljanja ne želeći da koristite argumente i da razgovaramo na način koji bi pokazao pred građanima da ne stavljamo lične odnose između nas, kao prioritet, što je večeras sa vaše strane uglavnom bila prilika, nego da stavljamo argumente i teme koji su bitni da bi nešto napravili da funkcioniše onako kako bi to trebalo.

Nadam se da ćete usvojiti ovaj amandman, jer se on odnosi na suštinu pravnog sistema i funkcionisanje ministarstava. Hvala.

PREDSEDNIK: Hvala.

Po amandmanu reči ima, Staša Stojanović.

STAŠA STOJANOVIĆ: Zahvaljujem predsedavajući, poštovane koleginice i kolege narodni poslanici, uvaženi građani Republike Srbije, pre svega ja sam jako srećna s obzirom da je danas moj prvi govor 21. oktobar, baš na 14 godina od postojanja SNS. Te 2008. godine mi smo imali samo jedan cilj, a to je da sve Srpkinje i svi Srbi imaju jednu partiju na koju mogu da se oslone.

Iako smo od samog početka prolazili kroz teške periode naša zvezda vodilja je ljubav, ljubav prema državi. I kao što to naposletku i biva ljubav na kraju pobeđuje. Mi danas iz vlasti zajedno sa našom koalicijom SNS vodi ovu državu, vodimo je ponosno i ono što je važno jeste da se naša struktura bazira na redu, radu i disciplini.

Srpska napredna stranka je stranka u kojoj ne postoje podele svi smo zajedno i svi smo ujedinjeni, a nismo kao deo naše opozicije koji se zovu ujedinjeni, a u stvari su potpuno razjedinjeni.

Teška su vremena, ali koja nisu, kažu da svako vreme ima svoje breme. Mi imamo veru, vera je kada napraviš prvi korak iako ne vidiš cele stepenice. Mi smo tako išli, stepenicu po stepenicu smo gradili našu Srbiju. Izgradili smo i vrtiće, i škole, i bolnice. Konstantno ulažemo u infrastrukturu sa željom da premrežimo i umrežimo našu zemlju. Ulažemo i u energetiku koja je žila kucavica. Ulažemo i u bezbednosne strukture, u našu vojsku, a sve to je propraćeno ekonomijom, koja je oslonac i pored svega toga našim privrednicima, našim mikro, malim i srednjim preduzećima.

Tamo gde veliki posustaju, mi mali uspevamo. Imamo najboljeg lidera u Evropi, ako ne i jednog od najboljih u svetu. Aleksandar Vučić je od propale zemlje kakvu ste nam vi nama ostavili, napravio zemlju ponosnih i čestitih ljudi. Napravio je zemlju sa kojom se svi danas ponosimo, a znam da ste takvi i vi kada odete u strane ambasade.

Srpska napredna stranka ima lidera koji stalno govori istinu i mi se ugledamo na njega. Nismo kao vi, neki iz opozicije koji ste toliko slatkorečivi da se konstantno služite lažima. Mi smo u stanju da stalno govorimo istinu koliko god da je ona teška i zato smo 3. aprila imali jedan fantastičan rezultata u kome smo osvojili 1.635.101 glas. Nikada bolji nisu mogli da mrze goreg od sebe, uvek su oni lošiji mrzeli bolje, uvek su oni njih sputavali, govorili im loše, uništavali im dostojanstvo i pokušavali da uruše kredibilitet.

Dobri ljudi prepoznaju rad i dobri ljudi znaju da je SNS najveća i najjača stranka ne samo po našoj strukturu ljudi koje je čine, već zbog toga što iza nas ostaju dela.

Mi narodni poslanici u ovom najvišem zakonodavnom telu ćemo pomno pratiti rad buduće Vlade. Slušam pomno kolege već danima kako pričaju o tome koliko će ministarstava biti, kao da je to neka ključna tema. Da li će biti 20, 25, 30 to je potpuno nebitno, bitno je da svaki ministar radi odgovorno svoj posao, bitno je da zna u svom resoru šta radi, kako radi i da zna da odgovori na svako moguće pitanje, a ne da ima jedan resor koji sadrži šest resora samo da bi vi rekli da je potrebno da ima manje resora. Bitno je da buduća Vlada ide srpskim putem, da pratimo naše interese i da osluškujemo narod.

Želim i kao žena, ali i kao narodna poslanica da verujem da će Srbiju da nastave da vode najbolji. Zvezda vodilja nam svima treba biti narod i narodni interesi, a ne kao delu opozicije da samo gledaju koliko će odbora da imaju, koliko će politiku da iskoriste na materijalan način, da što više zarade, da dolaze džipovima na posao, da imaju najskuplja odela i jedino i isključivo da im bude stalo do svog interesa.

Imamo u opozicionim klupama i kriminalaca koji nažalost nisu tu, dolaze iz Novog Sada, s obzirom da sam i sama Novosađanka dolazim iz pristojnog Novog Sada koji je evropska prestonica kulture za 2022. godinu. Govorim naravno, o Bori Soluncu koji je sve svoje saradnike i svoje prijatelje strpao u zatvor, ali i on danas sedi u poslaničkim klupama ispred ujedinjenih, a kao što sam i rekla to su ljudi razjedinjeni.

Pošto loš uvek može da pruži samo loše, a mi dobri možemo samo dobro, uvek treba polaziti isključivo i samo od sebe. Mi smo tu da vas podsećamo konstantno na vaša nedela, našim delima.

Želim i da se prisetimo jučerašnjeg govora predsednika Aleksandra Vučića, gde je podneo akt za izmenu nekoliko odredbi Krivičnog zakonika, koje podrazumevaju povećanje kazni za pojedina krivična dela, tiču se povećanja kazni za silovatelje, za obljubu nad detetom i nemoćnim licem, nedozvoljene polne radnje i nasilje u porodici.

Upetostručio je minimalne kazne, izbrisao novčanu kaznu i pojačao najteže kazne. Do sada su kazne bili od pet do 12 godina, a sada će biti od pet do 20 godina, sa mogućnošću doživotne robije.

Ovo pokazuje kako se vodi odgovorna politika i kako se brine o svakom segmentu društva. Nastavićemo da vas podsećamo na naša dobra dela i na rezultate, jer Srbija zaslužuje da je vode ljudi koji vole ovu državu i koji žive za nju.

Živela Srbija. Hvala.

PREDSEDNIK: Hvala i čestitam na prvom obraćanju u Narodnoj skupštini.

Reč im narodni poslanik Đorđe Komlenski. Po amandmanu.

ĐORĐE KOMLENSKI: Zahvaljujem, predsedniče.

Drugarice i drugovi, dame i gospodo kada bi mi samo slušali kako neko obrazlaže amandmane, a ne vodili računa šta detaljno piše u Predlogu zakona i u samim amandmanima, možda bi neko predlagaču ovog amandmana i mogao da poveruje da se ovde radi o, kako on reče, pravničkoj intervenciji.

Slažem se da studenti prve godine Pravnog fakulteta znaju da se mora voditi računa o tome da je kolizija zakona i jedna od najopasnijih stvari i sukob nadležnosti koje mogu da se dese kada se propisi donose. Međutim, ovde nema ni sukoba nadležnosti, niti kolizije kada su u pitanju ovlašćenja Ministarstva za spoljnu i unutrašnju trgovinu i Ministarstva za javna ulaganja.

Naime, da u tekstu koji je predložen ne stoji sledeće – stvaranje uslova za pristup i realizaciju projekta iz delokruga tog ministarstva koje se finansiraju itd. možda bi mogao da postoji sukob nadležnosti.

Obzirom na ovakvu formulaciju sasvim je jasno i logično kada se osvrnemo samo na ovaj amandman da kada su u pitanju finansiranje iz predpristupnih fondova Evropske unije, donacija i drugih oblika razvojne pomoći Ministarstvo za spoljnu i unutrašnju trgovinu se stara o stvaranju uslova za realizaciju ovih projekata iz njegove nadležnosti. Znači, ne iz nadležnosti Ministarstva za javna ulaganja već iz svoje nadležnosti. Ministarstvo za javna ulaganja se stara o istim ovim stvarima kada je u pitanju njegova nadležnost.

Studenti Pravnog fakulteta takođe, na prvoj godini bi morali već da znaju da kada čitaju predlog zakona, zakon ili bili šta pročitaju ceo zakon. Kolega je očigledno propustio da to učini, jer ja bih ovaj njegov amandman shvatio kao dobronameran i možda razliku tumačenjima da je on amandmanima obuhvatio i član 3. kada je u pitanju Ministarstvo prosvete, član 4. kada je u pitanju Ministarstvo sporta, član 6. kada je u pitanju Ministarstvo nauke, tehnologije i razvoja, turizma i omladine, Ministarstvo informisanja, gde u Predlogu zakona o izmenama i dopunama Zakona o ministarstvima kada su i ova ministarstva ovim članovima zakona stoji potpuno identična formulacija.

Znači, ovo nažalost, ili kolega je propustio prvu godinu Pravnog fakulteta ili je ovo samo pokušaj da se predstavi kao pravnička intervencija, nešto što je čisto politikanstvo.

Iz svih ovih razloga o bilo kakvom razmatranju, a pogotovu o usvajanju ili prihvatanju ovog amandmana smatram da nema mesta.

Hvala.

PREDSEDNIK: Hvala.

Na član 2. amandman su zajedno podneli narodni poslanici Miloratka Bojović, Marija Vojinović, Gorica Gajić, dr Miloš Jovanović, Predrag Marsenić, Vojislav Mihailović, Dušan Radosavljević, Zoran Sandić, Veroljub Stevanović, mr Nenad Tomašević i Dejan Šulkić.

Reč ima Veroljub Stevanović.

Izvolite.

VEROLjUB STEVANOVIĆ: Poštovani predsedniče, kolege poslanici, uvaženi građani Republike Srbije, ja bih na samom početku postavio jedno pitanje svima vama, kolege, pitanje koje sam postavio i sebi.

Dakle, uvažene kolege poslanici, a u uvažene shvatite baš onako kako sam rekao, jer uvažavajući vas sve vreme sam u sali i ni jednom jedinom rečju nisam uticao na atmosferu koju smo imali ovde, niti je bilo ko iz naše poslaničke grupe rekao bilo koju reč koja je usložila i napravila ovakvu atmosferu u kojoj smo sada.

Dakle, ja vas pitam – da li vam se sviđa ova atmosfera koju imamo ovih dana i da li ste srećni zbog toga? Ja nisam, mislim ni da građani Srbije nisu, a hoću da verujem da ni vi niste, da niko nije.

Dakle, toliko je bilo uvreda, ponižavajućih reči, direktnih obraćanja, međusobice, žuči da je stvarno po meni to neprimereno.

Pa vas dalje pitam da li treba ovo da promenimo? Ja kažem da, i hoću da verujem da stvarno svi to mislimo. Pitam vas da li možemo? Zaista mislim da možemo.

Pokušaću na kraju da kažem kako to ja vidim da možemo. Dakle, mi smo kao poslanička grupa rekli šta mislimo o ovom Predlogu izmene zakona. Rekli smo da ima mnogo ministarstava, da je to previše, rekli smo i šta mislimo zbog čega je to toliko direktno izrekavši da je to nagodba zbog toga da bi strasti bile smirene da bi se povećala stabilnost koalicije i to je legalno, ali je legalno i da vam to kažemo. Čini mi se da tako treba da pričamo i da to vi baš tako treba da prihvatite.

Rekli smo dalje da je po nama dovoljno da bude 21 ministarstvo, ali da je potrebno da postoji ministarstvo za dijasporu, ministarstvo za Kosovo i Metohiju i da opet zbog problema koji vidimo da ste namirivali sebe, iz imena ili toga što su nespojive oblasti zajedno neka ministarstva drugačije nazovemo i drugačije grupišemo.

Dakle, da ne bude ministarstvo za turizam i omladinu, već Ministarstvo za omladinu i sport i ovaj amandman o kome ja sada govorim, Ministarstvo za usluge i turizam.

To je čitava priča, čini mi se, da smo tako pristupali i postupali ovo ne bi trajalo tri dana i malo više, nego bismo ovako jednom diskusijom koja ima smisla i koja liči na nešto došli do usvajanja zakona mnogo ranije.

Uvaženi predsedniče skupštine, kako mislim da možemo da promenimo stvari? Mislim da sve leži u autoritetu. Vi imate kao izuzetno školovan čovek taj kapacitet da to uradite i kao čovek koji je vrlo elokventan i iskusan, iako mlad, može ukoliko to želi i ima nameru da stvari promeni. Čini mi se da stvari stoje na vama.

Dakle, ako hoćete najdobronamernije da me shvatite. Zaista uvažavajući vam ovo kažem, autoritet je potreban u celoj sali. Dakle, vi ga imate na jednoj strani, nije baš takav kakav treba da bude na drugoj strani. E, pa, vrlo direktno vam kažem. Potrebno je malo manje sarkazma, malo više uvažavanja, malo manje poniženja da dozvolite, malo manje sujete da dozvolite i bitno je da nema gordeljivosti, jer to je greh.

Ako tako svi shvatimo stvari, ako se jedni drugima tako obraćamo, kao najstariji vam kažem, sa najboljom namerom vam to kažem, mislim da možete, na vama je, a mi ćemo to da podržimo sigurno, možemo stvari da promenimo na bolje i da nam sednice ne budu ovakve i da sve ono što mi i kao grupa i kao poslanici budemo predlagali i usvajali, liči na Skupštinu, da se ne smučimo našim sugrađanima.

Ja sam u više mandata bio poslanik, vi to znate. Atmosfera je bila i gora nego što je sada u nekim mandatima koje sam imao, ali je prilika i vreme zbog svega onoga gde smo, šta smo i u krizi u kojoj jesmo, da stvari malo promenimo.

Molim vas najdobronamernije da ove moje reči shvatite upravo kako sam ih rekao. Želja mi je da drugačije bude u budućem vremenu na budućim zasedanjima, a ona će biti vrlo česta. Već od nedelje imamo nova.

Hvala vam i shvatite ovo najdobronamernije.

PREDSEDNIK: Hvala vama.

Po amandmanu, Zagorka Aleksić.

ZAGORKA ALEKSIĆ: Hvala vam, gospodine predsedavajući.

Poštovane koleginice, uvažene kolege, poštovani građani, naša poslanička grupa neće glasati za ovaj amandman, jer smatramo da oblast turizma kao jedna veoma važna oblast, kao domaća razvojna grana zaslužuje da bude tretirana u posebnom ministarstvu.

Svi smo svedoci da je turizam privredna grana koja se ubrzano razvija u našoj zemlji i što se Beograda tiče, možemo da kažemo slobodno da se pozicionirao kao jedan važan turistički centar jugoistočne Evrope.

Ipak, šta mi mislimo da su glavni zadaci ovog, tj. budućeg novoobrazovanog ministarstva turizma. Imaće jedan veoma odgovoran zadatak, a to je da prepozna turističke potencijale i stvori jedan podsticajni ambijent za ulaganje u druge oblasti naše zemlje, tj. u druge regione i to neće biti zadatak samo ovog ministarstva, već cele Vlade, kao i lokalnih samouprava.

Građani Srbije, a i brojni turisti iz drugih zemalja su za sve ove godine imali priliku da vide da je Jagodina postala jedan veoma značajan turistički centar Srbije i taj centar je postala jednom odgovornom i promišljenom politikom gospodina Dragana Markovića i njegovog tima iz Jedinstvene Srbije. To se uspelo ulaganjima, izgradnjom, promocijom kako kulturnih sadržaja, tako i sadržaja za razonodu.

Kada već govorim o kulturnim sadržajima, mislim da nove politike koje će se sprovoditi i koje će unapređivati turizam i turističku ponudu u Srbiji moraju biti u tesnoj vezi sa kulturnim politikama koje će biti aktuelne u našoj zemlji. One u budućnosti moraju biti kreirane tako da zadovolje različite kulturne potrebe ljudi koje dolaze u našu zemlju i, naravno, domaćih turista.

U Srbiji je, poštovani narodni poslanici, na snazi Zakon o turizmu iz 2019. godine. Tu je takođe i Strategija razvoja turizma koja obuhvata period od 2016. do 2025. godine. Ipak, što se naše poslaničke grupe tiče, mi smatramo da nije na odmet, pogotovo zato što će turizam sada dobiti poseban resor, dodatno unaprediti ovu oblast i o tome ćemo, nadam se, ovde svi razgovarati.

Pošto će ovo ministarstvo po planu reorganizacije pojedinih resora biti nadležno i za omladinu, tj. za pitanja mladih, mi očekujemo kao predstavnici građana da se novo ministarstvo ozbiljno bavi pitanjima mladih ljudi u Srbiji.

Poslednji Zakon o mladima ova Skupština je usvojila 2011. godine. Već duže vreme se govori o izmenama i dopunama koje su započete. Međutim, to je jedan proces koji je nedovršen i od velikog je značaja da se to što pre dogodi i da izmene uđu u skupštinsku proceduru.

Takođe, tokom 2021. godine, relevantne organizacije mladih vodile su intenzivan dijalog sa premijerkom Srbije Anom Brnabić, što je vrlo pozitivno. Smatramo da ovo ministarstvo i nova Vlada moraju da rade pre svega na ostanku mladih ljudi u našoj zemlji, zatim na boljem osluškivanju njihovih potreba, na zapošljavanju mladih, zdravstvenoj zaštiti mladih i to sa posebnim akcentom na psihološkoj podršci koja treba biti pružena mladima, ukoliko je to potrebno, na jačanju i osnaživanju omladinskih institucija i uopšte na jednom pravovremenom prepoznavanju problema i radom na prioritetima.

Hvala vam.

PREDSEDNIK: Hvala.

Po amandmanu, Tamara Milenković Kerković:

TAMARA MILENKOVIĆ KERKOVIĆ: Poštovani predsedniče, poštovani članovi predsedništva, dame i gospodo narodni poslanici, poštovani građani Srbije, i meni je prvi put da se obraćam u plenumu u ovoj diskusiji. Međutim, ja sam mnogo pažljivo danas slušala sve, a i primam poruke stalno od mojih studenata. Kažu – profesorka, kako izdržavate i od mojih južnjaka, Nišlija – kako vi ovo izdržavate? Pa, kažu – kakva je razlika između leve i desne strane i o čemu su tu priča kada se priča o novom zakonu o ministarstvima, a mi ovde imamo velike probleme i praktično istu ekonomsku politiku koju ova zemlja vodi već 22 godine?

Ona je dovela i do siromaštva i do, praktično, zarobljavanja čitavog jednog tržišta i to zarobljeno tržište rada koje, naravno, je zarobljeno zbog toga što još uvek postoji Uredba o davanju saglasnosti za zapošljavanje javnih službenika, čime je derogiran Zakon o zapošljavanju u javnim službama, zarobljeno tržište finansija.

Videli smo na svim odborima za finansije da sve nezavisne institucije su podnosile ili nikakve od 2019. godine, poput Komisije za kontrolu državne pomoći, nikakvog izveštaja nema. Dakle, milijarde dinara troše, a mi nemamo izveštaj, evo, već tri godine ili su ti izveštaji vrlo šturi i pokazuju da se vrlo slaba kontrola vrši i javnih nabavki i čitavog tog polja javnih finansija, gde je leglo praktično i generator korupcije.

S druge strane, imamo zarobljeno tržište robe, izvoznih i uvoznih poslova, gde imamo i uvoznički lobi i izvozni, koji takođe nameće svoje interese, a samo nema interesa domaćih privrednika, nema interesa stanovništva, građana i, praktično, s druge strane imamo jednu veliku diskriminaciju domaćih privrednika koji su od 2006. do 2020. godine znate li koliko državne pomoći dobili pošto ste nastavili politiku prethodnu, zasnivanja privrednog rasta na stranim direktnim investicijama? Od svih investicija od 2006. do 2020. godine, stranim investitorima dato je 93,5% sve državne pomoći. Milijardi dinara. Ne znamo koliko jer Komisija nije podnela izveštaj koliko su građani Srbije to platili, dok, s druge strane, imamo samo 6,5% domaćim privrednicima.

Još jedan podatak isto toliko frapantan je taj da u Srbiji 99% privrede čine mala i srednja preduzeća koja zapošljavaju 65% svih zaposlenih privredi i istovremeno pune 57,7% budžeta. Da li znate koliko… Obraćam se ovoj strani, jer ona donosi odluke i ona će doneti ovaj zakon. Mi znamo da će Srbija imati 25 ministarstava, ali ja želim najdobronamernije, jer se 30 godina bavim trgovinskim pravom i privredom i znam da su se stvari neke prekinule 2012. godine, a nisu smele, kao što je franšizni izvoz itd. Dakle, mi treba da pomognemo domaćim privrednicima da izvoze, jer znate li koliko otpada na izvoz od malih i srednjih preduzeća? Samo 11,6% učestvuju ova mala i srednja preduzeća u izvozu. Kontinuirano samo 3% tih preduzeća izvozi. Dakle, 85% izvoza iz Srbiji čini pet preduzeća stranih investitora. Gde je profit? Kod građana nije. Zbog toga su siromašni i zbog toga imamo sve ove probleme.

Istovremeno, diskriminisani su i građani Srbije jer su im male plate, jer su ogromne najveće kamatne stope, jer su ogromna poskupljenja itd.

Sada ćete reći da ovo nema veze sa amandmanom. Ima mnogo zbog toga što je ovaj član kojim se definiše nadležnost ministarstva tzv. unutrašnje i spoljne trgovine, samo prepisan član iz bivšeg zakona. Samo su oduzeti stavovi koji se tiču turizma i telekomunikacija, pa su oni raspoređeni tamo gde je…

PREDSEDNIK: Iskoristili ste vreme grupe. Privedite kraju.

TAMARA MILENKOVIĆ KERKOVIĆ: Da li mogu da završim rečenicu?

(Predsednik: Da. Da.)

Hvala najlepše.

Dakle, isto kao što i javna ulaganja definisana tako da se njihove nadležnosti sukobljavaju, odnosno unutar tog ministarstva su nadležnosti vrlo sukobljene, tako i ovde nema nikakvih inovacija i nema nikakve promene u ekonomskoj politici, a to mi na jugu Srbije jako dobro znamo, jer privredi juga Srbije niko do sada nije pomogao kao što se to čini sa stranim investitorima.

PREDSEDNIK: Hvala.

Na član 2. amandman je podneo narodni poslanik dr Zoran Lutovac.

Izvolite.

ZORAN LUTOVAC: Poštovani građani, uvažene koleginice i kolege poslanici, član 2. – Ministarstvo unutrašnje i spoljne trgovine bi trebalo nazvati ministarstvom trgovine. Obrazloženje: „Ministarstvo trgovine obuhvata i unutrašnju i spoljnu trgovinu, a naglašavanje unutrašnje ili spoljne trgovine ima smisla ako se jedino tim naglašavanjem ovo drugo isključuje. Ako se ne isključuje ovo drugo nema potrebe ni da stoje u naslovu unutrašnje i spoljne trgovine“. Nadam se da to ime neće uticati na efikasnost tog ministarstva, ali takođe se nadam da će to ministarstvo zajedno sa drugim ministarstvima doprineti da dođe do rešavanja životnih problema građana, a to su cene koje divljaju.

Sada mi možemo pričati ovde o nekim procentima, kolika je inflacija, ali suština je da one osnovne životne namirnice koje ljudi kupuju svaki dan i oni koji imaju male plate, cene su udvostručene, da ljudi jedva preživljavaju, da mogu mnogo manje da kupe za taj novac koji su nekada imali. Skoro duplo manje mogu da kupe sada osnovnih životnih potreba.

Dakle, ono što je bitno, takođe, jeste grejanje. Da li će uspeti to ministarstvo zajedno sa svim drugim ministarstvima da reši taj problem? Ovde smo čuli da je zvezda vodilja ljubav. Ako očekujete da će građani da se greju na ljubav i da će žive od ljubavi, teško možete to očekivati od njih. Ono što se očekuje od Vlade jeste da rešava probleme.

Ono što je takođe bitno, evo, ponovo dok govorim, ponovo je dobacivanje, graja, danas vladajuća SNS slavi rođendan, a predsednik je najavio formiranje nekog novog bloka pristojnosti. Siguran sam da većina vas neće biti u tom bloku pristojnosti, s obzirom na to kako ste se ponašali u ovom parlamentu.

Čuli smo obrazloženja zbog čega mi nemamo grejanje danas jedini ovde u regionu. Zato što je temperatura 20 stepeni izmeđi 14.00 i 16.00 sati popodne, a to što je ujutru između tri i pet, to nema veze, što se ljudi ujutru bude u hladnim stanovima. Ne žive svi u ogromnim stanovima, gde imaju sa svih strana orijentisano ka suncu, pa može sunce da ih greje. Neki ljudi žive u malim stanovima, neki ljudi žive u suterenima, udžericama i njima je ujutru hladno kada se spremaju za posao. O tome treba da vodite računa. Znam da mnogi od vas imaju tako velike stanove i da im nije problem, jer uvek imaju jednu prostoriju koja je ogrejana suncem.

Što se tiče argumenta da su skladišta puna, pa nemojte se smrzavati, imamo puna skladišta. Da. Šta vredi ljudima puna skladišta ako nemaju grejanje? Ta skladišta treba da budu puna i služe tome da kada je hladno da se ljudi greju. S druge strane, ljudi plaćaju tokom cele godine grejanje da bi imali kada počne sezona grejanja. Oni ga sada nemaju.

Iskreno se nadam da će ih ovaj govor zapaljivi govor koji ste imali ovde malo ugrejati, ali vas molim da tim zapaljivim govorima ne preterate, da se ljudi ne pregreju. Hvala.

PREDSEDNIK: Moram da priznam da je scena dok govorite o pristojnosti, a iza vas u kadru Srđan Milivojević, bila za pamćenje.

Reč ima Dušan Radojević, po amandmanu.

DUŠAN RADOJEVIĆ: Zahvaljujem, predsedniče.

Dame i gospodo narodni poslanici, uvaženi građani, odmah da vam kažem da ću za zakon da glasam, a za amandmane neću, i to iz dva prosta razloga. Jedan je zato što se ovim zakonom jasno definišu oblici buduće Vlade za koju jasno tvrdimo da će izaći u susret sa svim izazovima i problemima koji nas očekuju, jer smo pokazali u prethodnom periodu kada smo ovu zemlju uzdizali, kada smo gradili infrastrukturu, bolnice, škole, ali kada smo ovu zemlju branili od virusa koje je pogodila korona i koja našoj privredi nije nanela tolike štete, kao što je nanela nekim mnogo jačim i razvijenijim zemljama koje nisu spremno dočekali to.

S pravom verujem da će buduća Vlada spremno dočekati sve izazove i zbog toga ću jasno glasati za ovaj Predlog zakona, a za amandmane nemam razloga da glasam zato što za ova tri dana zaista ništa nisam čuo, što bi doprinelo da uložimo sutra, nešto konkretno i pametno kako bismo ovaj program Vlade razradili, a osim toga čuli smo dosta nekih stvari koje se ne tiču ni dnevnog reda, a ne tiču se ni građana Srbije. Prethodnik je govorio kako će se građani zimi grejati, koliko će plaćati hleb, da li će imati mleka.

Nekako bih i poverovao da DS nije bila na vlasti od 2000. do 2012. godine i zaista bih voleo da ste u tom periodu brinuli o građanima kada su sprovođene sporne privatizacije i kada smo izgubili fabrike za proizvodnju osnovnih životnih namirnica, kada je 500 hiljada naših građana ostalo bez posla, kada su nam zemlju cepali na paramparčad. Voleo bih da ste tada to govorili. Da ste se malo više za zemlju borili, mislim da bismo se danas bavili nekim boljim temama i ne bismo izgubili 10 godina ispravljajući sve ono što smo nasledili, ali Bože moj i to je došlo, uspeli smo dosta toga da pomerimo na bolje. Danas penzije ne kasne, one su redovne, konstantno rastu, plate imaju. Da li su one dovoljne? Naravno da mogu biti i veće, treba i biće veće sprovođenjem Plana 2025 koji će buduća Vlada nastaviti. Vas ne treba da brinu životni standardi građana, jer o njima niste brinuli u prethodnom periodu. O njima ćemo brinuti mi, kao i do sada mi. Videli ste danas na proslavi 14. godina osnivanja SNS koliko je tu građana došlo i koliko su oni spremni da se u narednom periodu bore.

Što se tiče pristojnosti, vidim i sada ovde da su predstavnici SNS, SPS i koalicionih partnera prisutni puna tri dana. To je jako bitno za naše građane i da znaju da predlagači amandmani nisu sada prisutni u ovoj sali i time pokazujemo ne poštovanje samo prema ovom domu, već i prema građanima koji su nas glasali. Dakle, ako ste pisali, predlagali neke amandmane, ako ste ih obrazložili, trebali ste da saslušate i razloge zbog kojih mi nećemo usvojiti. Zaista, opet kažem, građani od njih nemaju ništa.

U medijima čitamo razne naslove vezano za problem mladih ljudi. Da li će se resor omladine nalaziti pri sportu ili turizmu, to je naše pravo da mi bolje organizujemo ministarstva zbog svega što nas očekuje u narednom periodu i mogu vam reći da najbitnija stvar na lokalnim nivoima, kada su mladi u pitanju, su kancelarije za mlade, saveti za mlade i uopšte mladi ljudi u politici. Ne vidim da se možete podičiti brojem mladih ljudi koje ste delegirali na vaše poslaničke liste. Verovatno ih u kampanji koristite samo za promociju vaše stranke i nekih vaših ideja, što je jako loše. Dajte mladima priliku, pa ćete tako pokazati da vam je zaista stalo do njih, kao što smo mi to uradili.

Ako hoćete da se uključite, da pomognete mladima, pomozite i na lokalnom nivou da se udruže, da se osnaže i da ih lokalna samouprava prepozna i prizna. To je ono što nama zaista treba, a za to smo imali podršku prethodne Vlade i lokalnih samouprava u mnogim gradovima. U Čačku imamo dobar primer prakse kako se radi sa mladim ljudima i tako to treba nastaviti.

Sve u svemu, kada su u pitanju interesi građana, koji se ovde ne prepoznaju kroz ove amandmane i ne razumem ih zato što se u jednom trenutku traži povećanje broja ministarstava, a u drugom se traži smanjenje. Koristili smo amandmane samo da bismo raspravljali, crpeli dnevni red, a od čega građani nemaju ništa. Sada građani koji nas gledaju treba da znaju jednu stvar, a to je da ćemo nastaviti u narednom periodu da radimo na izgradnji, da budemo dostupni i moramo raditi na jedinstvu i moramo pokazati slogu, jer zaista to građani od nas očekuju.

Pričamo o Kosovu i Metohiji i našem narodu na jugu, a kakve poruke šaljemo i koliko sa kojom pažnjom mi njima pristupamo i pomažemo im u južnoj srpskoj pokrajini?

Suvišno je sada pričati šta je izgubljeno i šta smo to propustili. Dakle, moramo posvetiti pažnju narednom periodu da ne dozvolimo neka nova stradanja, da naš narod više ne pati, već da zajedno ako želite da se uključite, da im pomognemo da ostanu na svojim ognjištima i da sačekamo neka bolja vremena, da pokušamo bar jedan ratni sukob da izbegnemo, da ne bude stradalni narod, da pokušamo nešto deci da ostavimo, da bar jednom kažemo da jedna generacija je bila mudra i pokušala da izbegne neki sukob.

Gradićemo dobre odnose i sa Istokom i sa Zapadom, ali vodićemo politiku koja odgovara Srbiji i narodu koji u Srbiji živi. Zahvaljujem.

PREDSEDNIK: Po amandmanu, Nebojša Zelenović.

NEBOJŠA ZELENOVIĆ: Zahvaljujem, predsedniče.

Nemate smo vi mlade poslanike, imamo ih i mi. Evo, iza mene je dr Jelena Kalajdžić profesorka, odnosno asistent na fakultetu Poljoprivrednom u Novom Sadu, udata, majka dvoje dece. Nikola Nešić, inženjer telekomunikacija, oženjen čovek, otac dvoje dece, mlad inženjer. Sada kažite vi – samo mi imamo, vi ništa drugi nemate. Onda pođite od toga da je sve počelo i postalo zahvaljujući vama. Pa nije tako, nemojte da pričate svašta.

Hoću jednu važnu stvar da otvorim, vezano je za to kako izgleda, kako su strukturisana ministarstva, čuli smo vrlo interesantna večeras izlaganja gospodina Dačića i čuli smo od gospođice Staše, ja se izvinjavam ne znam prezime. Dakle, kaže to je u najboljem interesu građana Srbije i vi ste rekli, ovaj poslednji govornik, mladi gospodin, isto to rekao, u najboljem interesu građana Srbije. A sad ja vas da pitam a šta je taj interes i kako ste ga definisali i kako ste vi do njega došli? Da li uopšte vi znate kako se do interesa dolazi? Da li ste negde to učili možda? Jeste li učili na nekom fakultetu, školi, političkoj školi ili akademiji?

A zašto vas to pitam? Samo molim vas, dakle vrlo interesantno, gospodin Dačić reče, pošto je on dobio glasove na ovim izborima na samo jednoj rečenici a to je: „Mi nikada nećemo uvesti sankcije Rusiji“, pitanje je sad da li je to interes pošto je on malopre pozvao sve nas ovde da se ujedinimo oko tog interesa, ne govoreći tačno šta je to? I vi što ste pozvali i rekli hajde da se ujedinimo oko interesa, ne govoreći šta je tačno taj interes i kako se on ostvaruje.

Znate, ja kada sam postao gradonačelnik, nisam znao da definišem interes, pa sam išao da pitam ljude koji to znaju da rade, da. Sad ću da vam objasnim, pošto ćemo doći do toga da ni vi ne znate to da radite, jer da znate ne bi ste se deset godina mučili ovde i mi svi sa vama zajedno, a ne znate, nećete da priznate. Možete da pitate i da naučite, ljudi hoće da vam pomognu.

Ja sam otišao u Grac, u Štajersku regiju i pitao tamo ljude koji vode njihov sektor za evropske integracije kako se to radi. Ispostavi se, na primer, kada odete tako u neku uređenu organizaciju, dobijete vrlo konkretne odgovore, dobijete jednu ovako knjižicu u kojoj ima definisanih pet interesa, pet interesa Štajerske regije i grada Graca. Inače, to je grad u kome se nalazi najmodernija industrija na svetu. Tamo se proizvode avioni poslednje generacije, najskuplji automobili, najkomplikovanije mašine i kompjuteri. Ako ne verujete, možete da odete da vidite, neka vam organizuje Privredna komora Srbije to.

Tamo vi pitate ljude – kako se definiše interes? Onda dođete do toga da jedan od tih pet interesa koje su oni postavili sebi, da jedna transnacionalna železnica koja ide sa Baltika do Atlantika prođe baš kroz industrijsku zonu grada Graca i da je to za njih jedan od pet vrhovnih interesa.

Sad, zamislite jednu Štajersku koja u okviru države Austrije ima definisan interes. Ja sada ovde pokušavam da utvrdim da li postoje nekakvi definisani interesi na nivou države. Ja znam da Šumadija nema nikakav interes, da niko nikad nije definisao niti jedan šumadijski interes, niti zapadne, niti istočne Srbije, niti južne, a ni Vojvodine. Kako onda da radite i da sprovodite politiku? Kako onda da uradite to što verujete da je ispravno ako ne znate šta je interes građana Srbije?

Da bi ste došli do interesa, morate da pitate građane zaista, ne da svako malo na nekim izborima kupujete dodatne mandate, kupujete dodatno vreme, čekate da neko drugi nešto uradi između vas, nego definišete. Mi smo definisali kad smo imali priliku u javnim poslovima te interese, kako ljudi da zarade više, kako ljudi da odluče više, kako da bude najbolja usluga po najnižoj ceni, kako da niko ne bude zaboravljen, da imate kvalitetnu socijalnu i zdravstvenu zaštitu i kako da imate moderno obrazovanje za 21. vek. Ispod tih pet interesa idu vrlo konkretne mere.

Sad bih ja voleo da čujem šta znači, kako se taj interes odvija i dešava i u ovim ministarstvima, u svakom pojedinačno od 25, sa nekakvim vrlo konkretnim rešenjima? Ako će rešenje da bude ovo što kaže gospodin Dačić, mi nikada nećemo uvesti sankcije Rusiji, a gde je tu interes? Zašto bi smo to radili ili to ne bi smo radili? Ja bih voleo o tome da razgovaramo, da iskreno razgovaramo o tome.

Možda ima neki novi ili će se pojaviti u međuvremenu, ali da vi od godine do godine, od šest meseci do šest meseci, od izbora do izbora trgujete interesima građana Srbije, ne govoreći im šta oni zaista jesu i gde se krije njihovo blagostanje, to je onda jedan put bez cilja. To je jedno besciljno lutanje.

Ja vas sada pozivam da prestanemo da lutamo, da se pomirimo sa tim okolnostima, izazovima i šansama koje se ukazuju u onom retkom istorijskom trenutku i da pitamo građane šta zaista misle, da stavimo sve na sto. Vi naročito iz većine, vi ste dobili većinu na ovim izborima, da stavite na sto šta su to interesi i kako ćete ih vi ostvariti, vrlo konkretne mere, a ne da bude, kao što reče malo pre gospodin Lutovac, ovde duplo skuplja hrana nego u Nemačkoj. Duplo skuplje mleko, dva i po puta skuplja hemija, kozmetika.

Vidite, kada ja dobijem kontra argument u raspravi koji se zove – jeste malo skuplja hrana, ali je jeftin šećer, znate? Šta, hoćemo da jedemo šećer svi? Hoćete sada kada vam pođe dete u grad da mu kažete – e, slušaj, nemam para, sve je skupo, uzmi grickaj šećer? Hoćemo tako da pričamo? Da li se tako rešavaju problemi? Ljudi ne mogu da kupe to što treba da kupe, a vi im kažete – jedite šećera i jedite belog hleba.

PREDSEDNIK: Iskoristili ste vreme ovlašćenog predstavnika.

NEBOJŠA ZELENOVIĆ: Zahvaljujem se.

PREDSEDNIK: Predstavnik predlagača, Milenko Jovanov.

MILENKO JOVANOV: Mi smo svi pričali o tome da ćemo da se zalažemo za ono što je interes građana i interes Srbije i sa onim kako svako od nas vidi taj interes izašli smo na izbore. Na tim izborima narod je rekao za koga veruje da će taj interes i da ostvari i vi ste na tom ispitu pali. Ne toliko pali da Skupštinu gledate samo turistički, ali pali da na taj interes možete da utičete odlučujuće.

Prema tome, to što vi sada pričate i to što sada afektirate u želji da ne znam šta postignete, kako bih vam rekao, ništa nije novo. Ja sam vam rekao i ranije sam govorio o tome interes Srbije je ono i interes građana ove zemlje je ono što će biti prioritet za nas.

Pojednostavljujete stvari, ne gledate dovoljno široko, ne obraćate pažnju na posledice, odluke koje predlažete, kažete da je čarobni štapić i rešenje za sve probleme uvesti sankcije Rusiji, ali ne govorite o onome što sledi posle toga kao drugi stepenik, treći stepenik, peti stepenik itd. i zašto to nije tako jednostavna odluka i sve ostalo. Ali, ta lakoća iznalaženja jednostavnih rešenja je verovatno i dovela dotle da narod neda poverenje rešenjima koje ste im nudili i ne misle da je sve tako jednostavno i vrlo dobro znaju da je potrebno ozbiljno i mudro promišljati svaki korak u okolnosti u kojima se nalazimo.

Svaki korak ima svoje posledice i mi o tim posledicama moramo da razgovaramo.

Ne vidim kakve sve ovo veze ima sa amandmanom, ali što se cena tiče, mislim da ćemo upravo odgovore na sva ova pitanja koja su postavljena moći da dobijamo mnogo jednostavnije, mnogo argumentovanije kada budemo imali jedno ministarstvo za spoljnu i unutrašnju trgovinu, koje će pratiti i analizirati i ono što se dešava u inostranstvu i ono što se dešava kod nas, kakve su marže, kolike su marže i da ćemo onda moći da kažemo gde je problem i kako taj problem da rešimo.

Dakle, kao što se kosovski problem, odnosno problem koji imamo sa Kosovom i Metohijom ne može rešiti tako što ćete da odete da se slikate pod zastavu „republik Kosova“, da sadite jagode i da od toga pravite performans, da kažete – evo, mi smo posadili jagode i to je sad super, i da nam to predlažete kao rešenje, tako se ni mnoga druga rešenja koja ste nudili ne mogu realizovati na korist građana. Oni to vide, oni to znaju i zato ste tu gde jeste, zato smo tu gde jesmo. Hvala.

PREDSEDNIK: Reč ima Đorđe Milićević.

ĐORĐE MILIĆEVIĆ: Zahvaljujem, uvaženi predsedniče.

Nije replika, koristiću vreme ovlašćenog predstavnika poslaničke grupe SPS.

(Nebojša Cakić dobacuje.)

(Predsednik: Ako možete da ne dobacujete, da gospodin Milićević nastavi.)

Nisam se obraćao, naprotiv, rekao sam na samom početku da ću koristiti vreme ovlašćenog predstavnika poslaničke grupe, jer ne mislim da je trenutak da bih imao razloga da repliciram na bilo šta. Prosto, ovo je parlament a parlament je glas naroda, mesto gde sučeljavamo demokratski mišljenja, vodimo demokratsku raspravu, razgovaramo o alternativama, kako da dođemo do najkvalitetnijih zakonskih predloga i najkvalitetnijih zakonskih rešenja.

Imali smo široku i dugu raspravu, sagledali argumentaciju i za i protiv i naravno da je legitimno pravo opozicije da ima kritički osvrt po ovom zakonskom predlogu, da ima svoje predloge, da ima svoje sugestije. Prosto, to je odraz jedne politike.

Što se tiče same demokratije, više puta smo govorili o tome, a ona je usko vezana i za interes, demokratija se ostvaruje na izborima. Ne treba nikada potcenjivati taj osećaj kod građana da prepoznaju prave vrednosti i da prepoznaju prioritet, šta je to prioritet za njih i kako i na koji način ocenjuju politiku ove ili one političke opcije. Oni su to učinili pre nekoliko meseci na parlamentarnim i na predsedničkim izborima i upravo na osnovu toga su definisani prioriteti. Dakle, svakako da nije interes ako ne sagledavate jedan širi aspekt i ako u politici ne razmišljate o onom opštem interesu, a razmišljate o sopstvenom interesu. Mi se nismo rukovodili time.

Ovaj zakonski predlog je rezultat jedne zajedničke politike vladajuće koalicije, zajedničkih ciljeva koje smo definisali, strateškog partnerstva koje smo definisali kao deo vladajuće koalicije zajedno sa koalicionim partnerima iz SNS, ostalim koalicionim partnerima.

Zašto su neka ministarstva objedinjena ili zašto je neko ministarstvo posebno ili je podeljeno, pa od jednog ministarstva dobijamo dva, odgovore na to pitanje siguran sam da ćemo jasnije dobiti onog trenutka kada, da ne prejudiciramo, i da ne govorimo o tome, dobićemo kroz ekspoze mandatarke Vlade Republike Srbije.

Treba da shvatimo da je izborna kampanja završena. Tokom izborne kampanje smo mi slušali da će onog trenutka kada se završi izborna kampanja biti priznato…

(Narodni poslanik SNS dobacuje.)

Nije to dovedeno u pitanje, nisam to čuo, čuo sam nešto drugo.

…. da će onog trenutka kada se završi izborna kampanja biti priznata secesija ili nezavisnost tzv. Kosova i da će biti uvedene sankcije Rusiji. Evo, 240 dana od ukrajinskog sukoba, ja ne vidim da je Srbija promenila svoj politički kurs, osim što su politički kurs promenili, čini mi se, oni koji su tada bili najgrlatiji, a Srbija je sačuvala svoju samostalnost.

Ponoviću po ko zna koji put – mi smatramo da suština vođenja jedne države jeste upravo u toj samostalnosti, za koju se bori i predsednik Republike i državno rukovodstvo i za koje će se boriti i buduća Vlada Republike Srbije.

Kada govorimo o samom zakonskom predlogu, mi se nismo izjašnjavali o amandmanima, o tome sam već govorio, jer se podrazumeva, i to smo rekli i tokom rasprave u načelu, kao neko ko je potpisnik i zajedno sa koalicionim partnerima predlagač ovog zakonskog predloga, ponavljam, definisali smo zajedničke ciljeve, zajedničku politiku, stratešku saradnju. Ona je sadržana upravo kroz ovaj zakonski predlog. Ovaj zakonski predlog je prvi korak, stvara se temelj kako bi sistem mogao da funkcioniše, kako bi Vlada u narednom vremenskom periodu mogla da funkcioniše i da ostvaruje rezultate koje smo mi definisali. Naravno da smo definisali rezultate koje želimo da ostvarimo.

Slažem se da, neko je to rekao maločas i ne mislim da izazivam replike, ali jeste ključna reč „pristojnost“, uvek. Mi smo to mnogo puta govorili u parlamentu. Samo što, pristojnost, pa i kada govorite o pristojnom i patriotskom bloku, tumačimo na različite načine, izgleda. Pristojnost tačno znači da u javnom diskursu, u komunikaciji ovde u parlamentu, izbacimo ono negativno, kako bi imali normalnu komunikaciju, kako bi imali normalnu i argumentovanu raspravu, ne snaga sile već snaga argumenata. Nije poslanik nikada jak onoliko koliko je snažan i koliko su mu snažni decibeli glasa pa može da lupa o poslaničke klupe ili da se dere na mikrofon. Prosto, to može svako od nas. Snažan je onoliko koliko nastupa sa snažnim i jakim argumentima.

Ako govorimo o ekonomiji, jedan aspekt, ja lično uvek analiziram i tumačim i nosim ekonomske podatke. Oni su egzaktni i ne možete da prevarite građane. Dakle, ovo je poslednji presek ekonomskih pokazatelja u Srbiji, počev od minimalne cene rada, preko prosečnih plata neto u dinarima, pa onda prosečnih penzija, pa nezaposlenosti koja je na istorijskom minimumu u ovom trenutku, 8,9% u drugom kvartalu, pa javnog duga koji je ispod onog proseka Mastrihta, itd, itd.

Dakle, pristojnost tumačimo definitivno na različite načine. Ona znači i to da iz javnog diskursa izbacimo ono negativno, ali pristojnost znači i da preuzmemo odgovornost za ono što je izrečeno, za ono što je definisano, a mi smo to definisali kroz ovu zajedničku politiku i prihvatamo odgovornost za to. Da li smo pogrešili ili ne, o tome ne možemo sigurno večeras govoriti. O tome možemo da govorimo kroz određeni vremenski period, kada budemo videli da li će sistem koji večeras postavljamo, korak koji pravimo, temelji koje činimo, kroz određeni vremenski period dati rezultate. Kao odgovorni i ozbiljni ljudi preuzeli smo odgovornost za to i znamo šta znači donositi teške odluke. Mnogo puta u proteklih 10 godina donosili smo takve odluke.

Kada govorimo o tome - pristojnost bloka, ne pristojnost već, ja bih rekao, patriotski blok, to je nešto o čemu smo i mi iz SPS vrlo često govorili kolegama iz vladajuće koalicije, da je trenutak da se u Srbiji ne delimo na levicu i na desnicu. Nije ovde trenutak da se mi referendumski izjašnjavamo za i protiv, trenutak je da svi shvatimo da je jedan zajednički imenitelj Srbija i da se svi oko toga okupimo i da shodno tome definišemo ciljeve i da definišemo ono što jeste interes građana. To smo svakako učinili.

Kao što sam rekao, kada je reč o zakonskom predlogu, mi smo vrlo jasno rekli da ga podržavamo, jer je plod i rezultat zajedničke politike.

Nije dobro što se rasprava svela na ono o čemu smo govorili tokom rasprave u načelu, a to je na dva aspekta, prvi apsekt personalna rešenja o kojima je bilo reči u protekla dva dana. Personalna rešenja su jako važna, ko će biti na čelu ministarstava, ko će organizovati sistem koji će ostvariti rezultate, ali to nije tema ovog skupštinskog zasedanja i drugi aspekt broj ministarstava, broj ministarstava nije od presudnog značaja.

Gospodin Dačić je govorio i napravio samo paralelu kada je reč o prethodnim vladama, ne postoji tu univerzalni pristup i univerzalni model, pa ne postoji ni u jednoj zemlji ni u Evropi, a ni u svetu, svako shodno potrebama neophodnosti ciljevima koje želi da realizuje, definiše broj ministarstava koji je neophodan unutar Vlade, da bi Vlada mogla da funkcioniše, da bi išli korak napred ka ostvarivanju onog cilja, a to je uređenija, bolja, efikasnija, ozbiljnija odgovornija država, a to valjda i jeste interes svih nas.

Mnogo puta je tokom rasprave u ova dva dana pokrenuto je i pitanje nacionalnih i državnih interesa. Mi smatramo i to smo govorili tokom prve sednice gospodine predsedniče, prve sednice skupštinskog zasedanja kada smo govorili o izveštaju o pitanju KiM, odnosno izveštaju o pregovorima po pitanju KiM, da kada je reč o nacionalnim i državnim interesima, mi smatramo da to ne bi trebali da se delimo na vlast i na opoziciju, jer mnogo je političkih stranaka na političkoj sceni Srbije, a jedna je Srbija.

Sigurno je da za političke stranke nema vremena, ali za Srbiju shodno pritiscima, izazovima i spolja i iznutra, nažalost, od strane pojedinih unutrašnjih faktora se gubi dragoceno vreme, mi to vreme ne želimo da gubimo.

Tačno je da nam je potrebna i mudrost, potrebna nam je i racionalnost, ali nam je potrebno i zajedništvo kako bi sačuvali i sigurnost i stabilnost, kako bi zaštitili nacionalne interese, a ponoviću po ko zna koji put. Kada kažemo, nacionalne interese, pre svega mislimo na mir, da sačuvamo mir, jer Srbija danas mora da pobeđuje u miru, da sačuvamo ekonomski prosperitet stabilnosti i razvoj i da zaštitimo naše nacionalne i državne interese, i nije ni trenutak da se opredeljujemo za i protiv zapada, za i protiv Rusije. Srbija to ne čini. Srbija, ponavljam po ko zna koji put sarađuje i sa istokom i sa zapadom, jača svoju regionalnu saradnju, ali u svemu tome sagledava ono što je suštinski najvažnije, a to je naš interes. Šta je u svemu tome naš interes? Šta je to što Srbija dobija, a šta je to što Srbija gubi? Da li je gospodin Dačić dobio rezultate i glasove na ovaj ili na onaj način? Dobio je na osnovu rezultata politike koju je vodio u prethodnom vremenskom periodu, svidelo se to nekom ili ne.

Da li je ova vladajuća koalicija dobila apsolutnu većinu na osnovu političkog marketinga? Naravno da nije. Već na osnovu rezultata koje smo zajedno ostvarili u proteklih 10 godina i ovaj zakon o kojem govorimo, a nije on ljudi rezultat nikakve političke trgovine, nekakvih sporazuma, nekakve matematike, nekakvih ucenjivačkih kapaciteta ili potencijala, on je odraz realnosti.

Sagledani su, pre svega sagledano iskustvo iz prethodnog perioda, realno sagledane potrebe države, društva, građana i došli smo do jednog po našem mišljenju i funkcionalnog i optimalnog modela koji će ostvarivati rezultate u narednom vremenskom periodu. Naravno ono o čemu smo govorili tokom rasprave u načelu neupitno je uopšte da li će SPS, odnosno poslanička grupa Ivica Dačić – SPS podržati ovaj zakonski predlog, jer mi smo potpisnici i predlagači ovog zakonskog predloga, a on je ponavljam plod i rezultat zajedničkih ciljeva.

Realizacija tih zajedničkih ciljeva daje rezultate, rezultati su odbrambeni mehanizam Srbije od pritisaka koji će biti sve jači i jači u periodu koji je pred nama. Zahvaljujem, gospodine predsedniče.

PREDSEDNIK: Hvala vam.

Gospodine Lutovac od vremena ovlašćenog. Izvolite.

ZORAN LUTOVAC: Ovde se pominjalo da bi moglo da se stvori jedno ministarstvo, kao vama bi bilo potrebno da stvorite jedno ministarstvo za populizam ili demagogiju, samo da vas podsetim da bi možda trebalo pre da se stvori jedno ministarstvo za sprečavanje daljeg zaduživanja budućih generacija. Već ste zadužili ove generacije, već ste zadužili našu decu i unuke, jedno ministarstvo za sprečavanje zaduživanja nekih novih generacija bi bilo dobro došlo.

Ono što je važno reći kada se pominje eventualno ministarstvo za populizam i demagogiju, mislim da je to isuviše hrabro od vas da izgovorite tako nešto, obzirom da taj resor neprikosnoveno drži jedan čovek na Andrićevom vencu. To je njegov resor i nemojte da pominjete uopšte taj resor. Dakle, to je čovek koji ima kancelariju za brze odgovore. Apelujem na vas koji ste u dobrim odnosima sa njim, koji imate priliku da ga vidite, da ga pitate jednu stvar u toj kancelariji za brze odgovore – kada će građani dobiti grejanje i da li ćete svi vi koji ste nepristojni ući u blok za pristojnost? To bih voleo da čujem iz kancelarije za brze odgovore.

Dakle, dokle će da divljaju cene? To je resor ministarstva za populizam i demagogiju.

(Predsednik: Jel ste vi Lazoviću lupali o klupu sada?)

(Radomir Lazović: Apelujte na dobacivanja.)

(Predsednik: Gde ste videli takvo ponašanje, nije mi jasno.

Šta ste, udarali šakom ili šutirali?

Ako niste primetili da se nalazite u Skupštini do sada, šta da vam kažem.

Nastavite.)

Molim vas da mi vratite vreme.

Dakle, ovo je samo jedno od ministarstava na koje smo podneli amandmane. Mislim da je sasvim suvisla primedba i da bi, ako već želite da imate ovoliki broj ministarstava bilo na kraju da kažem i to, da bi bilo poželjno da se ono zove samo ministarstvo trgovine. Ono je bilo sve što sam ranije rekao, u cilju toga da vas podstaknem da razmislite malo kada odgovarate osiono na ono što se predlaže, a što je ozbiljno.

Ne bih želeo dalje da trošim vreme koje mi je preostalo, samo razmislite o predlozima koji su dolazili, koji su suvisli, koji imaju argumente i koji ne narušavaju koncept koji ste zamislili. Hvala.

PREDSEDNIK: Da, nisu postavljali ta pitanja kada su trebali.

Na član 2. amandman su zajedno podneli narodni poslanici Radomir Lazović, doc. dr Biljana Đorđević, Robert Kozma, prof. dr Jelena Jerinić i prof. dr Đorđe Pavićević.

Reč ima Robert Kozma.

ROBERT KOZMA: Hvala gospodine predsedavajući.

Jasno je svima da ste postojeće Ministarstvo trgovine, turizma i telekomunikacija rasparčali na više resora kako biste imali veći partijski plen za udomljavanje više vaših ministara, državnih sekretara i prateće svite. Jasno je to nama, jasno je to vama, jasno je to i gledaocima.

Takođe je svima jasno da su trgovina i turizam vrlo slične politike koje bi trebalo da budu pod istim resorom. Predlagač nam je bio rekao da je važno da se stvori ministarstvo unutrašnje i spoljne trgovine zato da bi se sve stvari vezane za trgovinu nađu na jednom mestu, da se ne nalazimo u situaciji gde se traže informacija od jednog ministarstva, a on uputi na drugo.

Pa, sad, da li ste nešto iz drugog ministarstva pridodali ovom novom ministarstvu? Niste. Bukvalno ste prepisali od reči do reči sve nadležnosti iz prethodnog Zakona o ministarstvima. Ništa novo niste dodali što se tiče trgovine, samo ste izbacili resor turizma i telekomunikacija.

E sad, ako ste nešto hteli da dodate, zaboravili ste verovatno u brzini kako ste sazivali ovu sednicu, pa mi onda žao. Međutim, ako ste hteli da dodate nešto što je bitno za trgovinu, pogotovo na međunarodnom tržištu, mogli ste npr. da ubacite i resor energetike, jer nažalost struju ćemo kupovati na, kako vi kažete spoljnom, a zapravo međunarodnom tržištu, i to veoma skupo, kao što smo i prošle godine radili jer ste zbog vašeg lošeg upravljanja uništili i EPS i Kolubaru. Samo se pitam, da li ćemo ove godine zapravo imati ko da nam proda struju i da li ćemo moći da je kupimo?

Da ste ovako nešto rekli pri predlaganju ovog akta, mi bi stvarno zastali, razmislili, ušli bismo u neku argumentaciju, a ovako ostaje utisak da ste razbili ministarstvo samo zbog partijskog plena.

PREDSEDNIK: Dva minuta za obrazlaganje amandmana su prošla. Hvala.

Po amandmanu, Aleksandar Mirković.

ALEKSANDAR MIRKOVIĆ: Poštovani predsedniče Skupštine, poštovane koleginice narodne poslanice i kolege narodni poslanici, verujem da vi baš iščekujete o čemu ću ja diskutovati, ali neću vam pružiti to zadovoljstvo odmah na početku, tako da sačekajte još malo.

Mislim da sada već skoro 30 sati diskutujemo o ovom Predlogu zakona i utisak kome ja nikako ne mogu da se otmem jeste da ovih 30 sati koliko je potrošeno za diskusiju veliki deo ili dobar deo opozicije je iskoristio samo za ponavljanje neke mantre koju koriste već mesecima unazad. Da ja ne govorim u prazno možete najbolje videti, ako neko bude imamo snage večeras ili sutra, kada budete pregledali ili pročitali sve one govore koje je opozicija imala.

Dakle, suštinski sve se svodi na borbu protiv Aleksandra Vučića i na to da ništa ne valja danas u zemlji. Međutim, ako obratite pažnju da li je neko konkretno nešto predložio da se bolje uradi, kvalitetnije, brže, efikasnije, to nećete naći. Ja sam imao dovoljno snage da izvučem neke najzanimljivije predloge, kako bi građani Srbije mogli da vide kakvi su to predlozi.

Tako smo imali predloge, evo jedan baš predlog koji se mogao čuti iz ovog dela opozicije koja je sada najglasnija i dobacuje, a smeta im kada to čuju sa suprotne strane, jeste predlog da umesto što smo planirali 25 ministarstava smo mogli građanima da podvalimo 21 ministarstvo, a da četiri budu bez portfelja. Dakle, to je bio vaš predlog, nikoga ne spominjem direktno, prepoznaće se onaj ko je to predlagao, i na taj način ste jasno poručili građanima da je dobro prevariti ih. Dakle, zamislite vi takvu politiku koju opozicija danas nudi.

Pored toga, predlagali ste, jedan deo opozicije je predlagao i ministarstvo za zdravlje automobila. Citiram ono što je izgovoreno od strasne predstavnika opozicije – ministarstvo za zdravlje automobila.

Pored toga, taj čovek koji je to predlagao je nas ovde optuživao, naravno neistinama i lažima, a sam je tvrdio da je prisustvovao sednicama Vlade. Ja takav primer nisam video u svetu, niti sam čuo.

Iako vi željno očekujete da se vama obratim, ja to neću učiniti jer mi je svakako to manje bitno u ovom trenutku, ali želim da građani Srbije čuju i znaju na koji način je opozicija diskutovala o ovako važnom zakonu.

Pored toga što ste se služili neistinama i lažima, ponizili ste i vaše glasače elementarnim nepoštovanjem, jer je jedan od vaših kolega kojeg ovde branite i koji je sa vama zajedno prvi u tuči protiv ograda i saobraćajnih znakova, gde god se oni nalaze, predložio ministarstvo za sve i svašta. To pokazuje vašu odgovornost, ali odgovornost vas prema vašim glasačima i kako vi doživljavate politiku.

Ja sam zaista mislio da ćemo za ovih 30 sati, koliko traje rasprava, čuti nešto konstruktivno, čuti neki ozbiljan predlog, ali, poštovani građani Srbije, pre svega vi ljudi koji ste glasali za njih da se oni danas nalaze ovde, imate priliku da vidite na koji način oni vas predstavljaju. Mislim da vašim izlaganjima najbolje govorite o sebi. Ja tu ništa ne bih dodavao niti bih vas preterano kritikovao, jer svako vaše izlaganje je jasan pokazatelj i razlike između vas i nas i zašto vi više nikada nećete biti u prilici da vodite ni mesnu zajednicu, a kamoli državu.

Drago mi je, hvala vam za ovaj aplauz. Verovatno će vam to značiti, jer nikada u životu jači aplauz od tog nećete dobiti.

Neću se zaista obazirati na ovo. Poštovani predsedniče, ne tražim da ih opomenete, meni ovo ne smeta. Štaviše, ovo najbolje govori o njima, ali dobro je da građani znaju na kakav način se odnosite prema njima i ukazanom poverenju.

Međutim, da oni nisu jedini u ovome pokazuje i primer čoveka koji se danas ne nalazi u sali, nažalost, on je šef jedne poslaničke grupe, naravno opozicije, koji je 2016. počeo sa ovim manirom. Ja tada nisam bio narodni poslanik, ali, poštovani građani, ljudi koji nam danas sole pamet i pričaju kako bi oni nešto uradili bolje u našoj zemlji, kada se ovde diskutovalo o Zakonu o komunalnim delatnostima, taj čovek je sa još dvojicom kolega podneo amandman koji je glasio ovako – da se stvore uslovi za nesmetan i po imovinu i zdravlje i život ljudi bezbedan prolaz Deda Mraza za 31. decembar 2016. godine. To su vaši amandmani.

Vi sada koji me tako izgubljeno gledate, postavite pitanje vašim kolegama iz klupa sa kojima zajedno sedite kakav je ovo odnos prema parlamentu i prema građanima Srbije. Ne mogu ni da pretpostavim u kom smeru će ići diskusija kada budemo birali Vladu, ali ako se po jutru dan poznaje čućemo mnogo toga, a ništa pametno.

Za sam kraj, kada smo već kod Deda Mraza, najbolje bi bilo vi svi predstavnici opozicije da uputite jedno pismo ovom istom Deda Mrazu, jer je veća verovatnoća da vam on ispuni želje, nego da ikada voljom građana dođete na vlast u Srbiji. Hvala vam i živela Srbija!

PREDSEDNIK: Hvala vam.

Na član 2. amandman je podnela narodni poslanik Jelena Milošević.

Imate reč.

JELENA MILOŠEVIĆ: Uvaženi predsedavajući, poštovane koleginice i kolege narodni poslanici, poštovani građani, ja sam jedna od onih koja smatra da je 25 ministarstava previše, ali mi je potpuno neverovatno da se u tih 25 ministarstava apsolutno nigde ne pominje ruralni razvoj, odnosno razvoj nerazvijenih opština.

U prethodnoj Vladi je ministarstvo bez portfelja preimenovano u Ministarstvo za razvoj nerazvijenih opština, što je lepo, ali nedovoljno. Smatram da razvoj ruralnih opština ne sme da zavisi od političke volje i raspodele trenutne karata. Mora da postoji konstanta, mora da postoji sektor, odnosno kancelarija koja će funkcionisati bez obzira na to ko je na vlasti.

Imamo Ministarstvo za unutrašnju i spoljašnju trgovinu koje na neki način zadire čak i u nadležnosti Ministarstva poljoprivrede, pa se moj amandman odnosi na to da je potrebna saglasnost Ministarstva poljoprivrede. Takođe, zadire u nadležnosti Ministarstva privrede, a klon je Ministarstvu finansija. Imamo kancelariju koja ima apsolutno isti delokrug i apsolutno ne postoji nikakav razlog da kancelarija prerasta u ministarstvo, ali je prerasla, pa mi nije jasno zašto ruralni razvoj, odnosno razvoj nerazvijenih opština ne zaslužuje čak ni jednu kancelariju koja će biti, da li kao sektor može, recimo, pri Ministarstvu za državnu upravu i lokalnu samoupravu koje će biti konstanta?

Dakle, ministar Tončev je verovatno, nisam pratila, taj posao obavljao dobro, odnosno onoliko koliko je mogao, ali može da se desi da već u sledećem sazivu to ministarstvo bude preimenovano u nešto drugo i da te nerazvijene opštine ostanu zapostavljene.

Dolazim iz južne Srbije i, nažalost, jug Srbije je rekorder po broju nerazvijenih opština: Crna Trava, Babušnica, Gadžin Han. Pa, više opština je nerazvijeno nego što je razvijeno. Slažem se da će mi reći da su otvorili fabriku u Vladičinom Hanu, ali to je nedovoljno.

Tim lokalnim samoupravama je neophodna pomoć koja je konstantna. Njima je neophodno da imaju kome da se obrate stalno. Zato bi kancelarija za ruralni razvoj trebalo da bude na jugu Srbije, koji broji najviše nerazvijenih opština, trebalo bi da ima svoj budžet i trebalo bi da ima mogućnost da finansijski pomaže opštinama po istim parametrima koji se primenjuju i za opštine severnije od nas.

Mi imamo Ministarstvo za brigu o selu. Ja stojim na stanovištu da pre nego što ide jako selo, potrebna je jako lokalna samouprava. Dakle, selo se oslanja na lokalnu samoupravu, a lokalna samouprava na ministarstvo. Kod nas je to sve obrnuto. Bez jake lokalne samouprave ne može da bude jakih sela. Neće imati ko da sprovodi i poštuje tradiciju ukoliko se ljudi iz nerazvijenih opština isele zbog toga. I meni je zaista neverovatno da se u 25 ministarstava ruralni razvoj nije našao kao sektor, kao kancelarija, kao konstanta na bilo koji drugi način i, ponavljam, da ne zavisi od političke volje i raspodele karata da li će Ministarstvo bez portfelja ponovo biti imenovano sada, za četiri godine ili ne.

Ruralne opštine moraju da se razvijaju, bez obzira na to ko je na vlasti. Decentralizacija, regionalni razvoj, sa akcentom na razvoj nerazvijenih opština biće teme kojima ću se ja baviti u Skupštini, zato što ja dolazim iz kraja koji jeste nerazvijen, a koji i te kako ima potencijala da se razvija, ukoliko za to ima i sluha. Hvala.

PREDSEDNIK: Po amandmanu, Zoran Tomić.

ZORAN TOMIĆ: Zahvaljujem, predsedniče Orliću.

Poštovane koleginice i kolege narodni poslanici, građani Srbije, nemojte ništa da se brinete. Za razliku od vas koji ste Kruševac, koji je bio četvrti industrijski centar u bivšoj Jugoslaviji, uspeli za samo 12 godina vaše vlasti da pretvorite upravo u opštinu četvrte kategorije razvijenosti, da se brinete. Ako je neko radio da se investicije dovedu u jug Srbije, da ljudi rade, da ostanu u tom delu, to je upravo Aleksandar Vučić.

Vi niste uspeli za vreme vašeg mandata ni infrastrukturne radove da završite, a pričali ste toliko o završetku Koridora 10. A mi smo završili Koridor 10 i istočni krak koji ide prema Bugarskoj, izgradili smo Koridor 11 i gradi se Moravski koridor, koji će biti najsavremeniji auto-put u Srbiji, prvi digitalni auto-put, sa najširim trakama, za koji ste upravo vi govorili da je nepotreban, da su tu potrebne samo četiri trake, čime upravo pokazujete kakav odnos imate prema građanima kojih je oko pola miliona u Srbiji.

Ako se neko borio i da imamo ravnomerni razvoj, to je upravo Aleksandar Vučić, jer se on od 2012. godine, kada je SNS došla na čelo ove države, borio da u svakom gradu i u svakoj opštini imate barem po neku investiciju. I zahvaljujući njemu, u Kruševac je došla prva investicija posle čuvenog Mičeta, gradonačelnika, koji je inače upravo za našu vlast dobio i priznanje i dobio stadion koji nosi po njemu naziv u Kruševcu, došla investicija „Kromberg i Šubert“.

Slušajte, slušali smo i mi vas, sada slušajte i vi. Za razliku od vas koji ste uspeli da 14. oktobar, jednog giganta koji se bavio industrijom mašina i komponenata, upropastite, a vašeg tadašnjeg direktora nagradite pozicijom gradonačelnika Kruševca, na kojoj je bio svega dve godine, vi koji ste uspeli da upropastite Hemijsku industriju Župa, koji ste uspeli da prodate „Merimu“ „Henkelu“ i da u potpunosti ne komunicirate sa njima, da oni od svoje fabrike naprave skladište, koji ste uspeli „Trajal korporaciju“ da upropastite, koji ste upropastili putarsku industriju, pa smo mi u Kruševcu do 2012. godine imali na prstima ruke prebrojane ulice koje nisu bile zakrpljene i semafore koji su radili.

Vi ste našli nama da pričate šta mi treba da radimo, vi ste našli da se brinete za građane Srbije, a 2008. godine kada se desila ekonomska kriza smejali ste se i rekli ste – pa to je razvojna šansa za Srbiju. Pa pola miliona ljudi na ulici je ostalo, pa, što kaže koleginica Raguš, puta četiri, koliko imate članova domaćinstva. A šta ste za to vreme radili? Pa igrali pasijans u Skupštini, jer vam se moglo, bilo vas je baš briga za građane.

Vi ste našli da vodite računa i da brinete za mlade u Srbiji, a mladi su bili vama osnovna izvozna komponenta, pa se sada tobož brinete za te mlade ljude i za građane koji su napustili Srbiju upravo posle te ekonomske krize 2008. godine. Hoćete da pravite ministarstvo za dijasporu. Vi ste za vreme Vlade vašeg premijera imali Ministarstvo za dijasporu, ništa niste uradili.

Vi koji ste reagovali tako što ste u Skupštini sedeli, ćućurili, kada se desio pogrom na Kosovu i Metohiji, kada se desila secesija Kosova i Metohije, šta ste uradili? Pa vaš predsednik je pobegao u Rumuniju, izdao saopštenje i bili ste toliko jaki i hrabri borci da ste proterali iz Srbije ambasadora Makedonije i Crne Gore. A vaš ministar spoljnih poslova, pošto je bila izborna godina, bio je zamoljen od predsednika Tadića da moli SAD da odlože priznanje lažne države Kosovo, da biste dobili poverenje naroda. Znate, tada ste prvi put pokazali da nemate integriteta.

Evo sada šta se desilo na izborima. Izašli ste i građanima kada su u pitanju sankcije prema Rusiji govorili – ne, ne, nećemo uvoditi nikome sankcije, mi znamo šta su sankcije, znamo kroz šta smo prošli. Čim su se završili izbori i domogli vaših poslaničkih pozicija, šta ste uradili? Promenili ploču. Pa kako mislite, gospodo, da dobijete poverenje naroda, kada vi uopšte ne znate šta je u interesu naroda?

Sada smo ovde raspravljali šta je u interesu naroda. Zapravo, Milenko vam je jasno i lepo objasnio da na izborima se kandiduje program koji nudite građanima i građani na izborima odlučuju šta je u njihovom interesu i dali su apsolutnu podršku politici SNS, a posebno politici predsednika Aleksandra Vučića, koji je dobio preko dva milina glasova. A znamo šta su vaši interesi. Jer vi zapravo vaše lične interese poistovećujete sa interesom naroda, pa tako kada su bili izbori u Šapcu 2020. godine ponavljani su do besvesti, jer je u vašim mozgovima u interesu bilo da ostanete na vlasti, a ne da poslušate volju građana.

E tako vi vodite politiku i to je ono što vas zanima. Apsolutno sam siguran da Predlog izmena i dopuna zakona koji su ovde pred nama će stvoriti uslove da formiramo Vladu koja će raditi kao tim, koja neće biti skupina individua kao što su vaše vlade bile i koja će nastaviti politiku rezultata, politiku uspeha, koju smo pokrčili od 2012. godine do danas i nastaviti da uspešno realizujemo program koji je pred nama, a to je program Srbija 20-25. E to je u interesu građana i za to su oni glasali. Da imaju plate prosečne preko 900 evra, prosečne penzije 430 evra za nova radna mesta, infrastrukturu i za bolje sutra i za budućnost.

A što se tiče ove zime energenata, nemojte da brinete, imaće sasvim dovoljno građani, nemaju potrebe da strahuju. Što se tiče Kancelarije za brze odgovore, apsolutno imate mogućnosti i vi lično da se obratite, dobićete odgovore na sva vaša pitanja vrlo brzo, brže nego što ste vi uspeli Srbiju da upropastite. Hvala.

PREDSEDNIK: Na član 3. amandman su zajedno podneli narodni poslanici Radomir Lazović, dr Biljana Đorđević, Robert Kozma, dr Jelena Jerinić i dr Đorđe Pavićević.

Reč ima Đorđe Pavićević.

ĐORĐE PAVIĆEVIĆ: Hvala, gospodine predsedavajući.

Samo bih u nekoliko reči, pošto imam malo vremena da vam pokažem zašto je u stvari razdvajanje prosvete i nauke štetno. Ja bih rekao da je i suvišno i štetno.

Najpre o suvišnosti samog razdvajanja. Već smo pomenuli da u celom predlogu izmena zakona postoji u stvari ta neka vrsta mehaničkog razdvajanja samih nadležnosti ministarstava, tako je i ovde. Znači, prosto je prekopiran jedan deo iz starog zakona i prebačen u novo ministarstvo, tako da ne znamo šta to razdvajanje može da donese, pogotovo ako imamo u vidu koliko veliko je ulaganje u nauku, na primer, 0,42% ili koliko veliko je ulaganje u prosvetu ili obrazovanje. Da vas podsetim u stvari da smo mi država koja je jedna od država na začelju po ulaganju i u prosvetu i u nauku u tom pogledu.

Da vas podsetim da smo mi država koja je jedna od država na začelju u po ulaganju i u prosvetu i u nauku u tom pogledu. Čitava ideja razdvajanja ustvari ne donosi ništa novo osim možda, uzimajući u vidu istoriju takvih pokušaja da je prvi put to učinjeno 1998. godine, a da je to trajalo do 2011. godine. Jednom je bio napadnut univerzitet 1998, 2010. godine izmenama zakona instituti, a danas nam je šef većinskog poslaničkog kluba rekao da će sada ministar da obrati pažnju na naše kvalifikacije i na naše znanje.

Ja bih rekao da ministar nema takve nadležnosti, ali svakako ima nadležnost da proveri neke doktorate, a na ovoj strani ima puno dokumenata koji zavređuju takvu proveru. Hvala.

PREDSEDNIK: Na član 3. amandman su zajedno podneli narodni poslanici Miloratka Bojović, Marija Vojinović, Gorica Gajić, dr Miloš Jovanović, Predrag Marsenić, Vojislav Mihailović i Dušan Radosavljević i Zoran Sandić, Veroljub Stevanović, Nenad Tomašević, Dejan Šulkić.

Reč ima Predrag Arsenić.

PREDRAG ARESNIĆ: Eto posle 12 sati. Hvala.

Dame i gospodo, prvo bih samo želeo nešto da pojasnim. Naš predlog o ministarstvima za Kosovo i Metohiju i ministarstvima za dijasporu ne bi bio dodat na vaših 25 ministarstava, nego bi on bio u sklopu 21 ministarstva koje smo mi predložili. Čisto da pojasnimo.

Što se tiče kancelarija, mi ne smatramo da te kancelarije neće raditi. Mislimo da će one raditi. Međutim, smatramo da je mnogo bolja poruka građanima Srbije i našim ljudima u inostranstvu da se ova dva ministarstva naprave.

Ja sam ovde čuo određene argumente sa kojima nikako ne mogu da se složim. Dakle, čuo sam da amandman nema smisla jer narušava koncept. To zaista nema logike nikakve, to nije argument. Amandman može da nema smisla ukoliko nije dobar, ali ne ukoliko narušava vaš koncept zato što je pravljen u okviru nekog drugog koncepta.

Zatim je rečeno da uprava može mnogo efikasnije da radi od ministarstva. To verovatno jeste tačno ponekada, ali vi ste to iskoristili argument zašto niste napravili neko ministarstvo. Onda se postavlja pitanje što niste napravili više uprava, a manje ministarstava? Zatim sam čuo jedan dobar argument, znači argument koji se ticao mosta. Tu ste bili u pravu. To jeste dobar argument i vi taj most, i mi taj most zajedno treba svi da napravimo, samo niko ne sme da se tuče, naravno. To opet nije argument za ministarstvo, nego za most. Malo je zafalilo tih argumenata, onoliko koliko sam ja video.

Ono što smo mi predložili ovim predlogom je da se spoje Ministarstvo prosvete, Ministarstvo nauke, tehnološkog razvoja i inovacija. Vaše rešenje da se spoje nauka, tehnološki razvoj i inovacije ima logike zato što nova tehnološka rešenja i inovacije zaista dolaze iz sveta nauke. One nekada dolaze iz sveta privrede, iz namenske industrije npr.

Međutim, smatramo da je loše razdvojiti prosvetu i nauku, pre svega zbog univerziteta. Mi smatramo da ljudi na univerzitetu se bave u isto vreme i prosvetom i ozbiljnim naučnim radom. U projektima zajedno sa profesorima sa tog fakulteta, sa bilo kog fakulteta nalaze se i studenti. To je na najbolji način spajanje prosvetnog i naučnog rada.

Na fakultetima postoje instituti, postoje laboratorije koje u poslednje vreme izbacuju vrlo dobra tehnička rešenja i dobre inovacije. To je apsolutno jedan od razloga, a mislim potpuno opravdan razlog zašto smo mi predložili da se ova dva ministarstva spoje. Eto toliko, da ne trošim više vremena. Hvala.

PREDSEDNIK: Na član 3. amandman je podnela narodni poslanik dr Danijela Grujić. Izvolite.

DANIJELA GRUJIĆ: Zahvaljujem se.

Poštovani građani, dame i gospodo, šta nedostaje našoj prosveti? Šta će povratiti poverenje u naše obrazovanje, obnoviti poljuljani ugled našeg obrazovanja? Upravo to se nalazi u predlogu ovog amandmana Stranke slobode i pravde i poslaničke grupe Ujedinjeni. To su tri stvari.

Prvo to je posvećenost podizanju obrazovnog i kulturnog nivoa našeg stanovništva. Dva miliona naših stanovnika nema završenu srednju školu. Čak 800.000 bez završene osnovne škole. To su podaci koje iznosi Republički zavod za statistiku, u publikaciji iz 2017. godine, regioni u Republici Srbiji. To zahteva jednu ozbiljnu strategiju i posvećenost Ministarstvu prosvete unutar delokruga svoga rada.

Druga stvar koju predlažemo ovim amandmanom, jeste da se država ozbiljno pozabavi urušavanjem ugleda i dostojanstava prosvetnih radnika, zbog čega imamo neprekidne štrajkove prosvetnih radnika, ali i opadanje studijskih grupa na fakultetima koji pripremaju za nastavnički poziv.

Treća stvar koja je takođe značajna i koju nam nameće spoljno-politička situacija jeste priliv stranog stanovništva, a u tom smislu kada je obrazovanje u pitanju, uvođenje jedne strategija koja priprema decu i učenike bez znanja srpskog jezika za uvođenje u naš obrazovni sistem.

Ukratko, to predstavlja sadržaj ovog amandmana. Ono što ne predstavlja sadržaj ovog amandmana, a čemu bi se naši mladi verovatno najviše obradovali, za šta nažalost ranije Vlada nije ispojila kapacitet, pa ne očekujemo da bi to moglo da ima ni ova Vlada kontinuiteta, jeste provera visokoškolskih diploma, svih onih spornih diploma o kojima se u proteklih nekoliko godina u javnosti oštro govorilo i polemisalo. Zahvaljujem.

PREDSEDNIK: Na član 4. amandman u istovetnom tekstu podneli su zajedno narodni poslanici Radomir Lazović, dr Biljana Đorđević, Robert Kozma, dr Jelena Jerinić, dr Đorđe Pavićević i narodni poslanik Janko Veselinović.

Reč ima, Robert Kozma.

ROBERT KOZMA: Hvala, predsedavajući.

Podneli smo amandman pre svega zbog ovog rasparčavanja i degradiranja politike za mlade unutar već degradiranog resora, kao što je do sada bilo unutar Ministarstva omladine i sporta.

Ne dovodimo u pitanje da li je potrebno dodatno razvijati sport, pre svega rekreativni sport, razvijati fizičku kulturu kod mladih, razvijati adekvatnu sportsku infrastrukturu, to je sve potrebno, jer naravno kada pogledamo kako nam izgledaju košarkaški tereni u krajevima, njih najčešće renoviraju kladionice. Sportske manifestacije u krajevima najčešće finansiraju kladionice, već postojeće Ministarstvo omladine i sporta nije imalo dovoljnih resursa za tako nešto.

Umesto rasparčavanja ova dva resora predlažemo da se poveća budžet za oba resora i da ostanu oba resora unutar ministarstva, a posebno da se poveća budžet za mlade jer je u ovoj godini sramotnih 0,08%, a istovremeno 65% mladih živi kod roditelja, jer ne mogu da iznajme ili kupe stan, a 75% mladih se muči da zaradi za osnovne životne troškove. To su podaci Republike Srbije.

Takođe, kada pogledamo kako se sada već tretira omladinska politika, kako samo danas je krovna organizacija mladih Srbije morala da reaguje, jer je Ministarstvo omladine i sporta u regionalnoj kancelariji za mlade, gurnula još jednog predstavnika ministarstva umesto predstavnika organizacija, što bi trebalo da se uradi po pravilu.

Stoga, ne razdvajajte ova dva resora, povećajte budžet, dajte da renoviramo javne prostore za nekomercijalno korišćenje, dajte da podignemo lokalne sportske klubove, povežemo sa školama i fakultetima i pružimo podršku amaterskom omladinskom sportu.

PREDSEDNIK: Reč ima, Janko Veselinović.

JANKO VESELINOVIĆ: Ne brinite, neće biti potreba za repliku. Verovali ili ne, večeras ću citirati u odbrani ovog amandmana Aleksandra Vučića, .

Prvo da kažem, malopre sam to zaboravio, odnosno, nisam imao vremena da kažem da poslanički klub Ujedinjeni – SSP, PSG, Preokret i Sloga, stoje na stanovištu da je potrebno da Srbija ima Ministarstvo za dijasporu i Srbe u regionu, bilo u postojećem ministarstvu spoljnih poslova, kao što sam predložio, ili kao posebno ministarstvo, zato što i Srbi u regionu i dijaspora to zaslužuju.

Pošto ne želite mene da poslušate oko toga da se smanji broj ministarstava kao što sam rekao evo, pokušaću, da to postignem citirajući lično Aleksandra Vučića, 27. april 2015. godine, on je najavio smanjenje broja poslanika, poslanika na 125, odnosno, maksimalno 150. Dakle, predvideo je da ova Skupština ima duplo manje poslanika, a vi ste došli u situaciju da će Vlada praktično, ako bude se ovako kretala u narednih petnaestak, 20 godina imati broj ministara kao što ste obećali da će biti poslanika.

Drugi citat Aleksandra Vučića istog datuma – ako stanemo Srbija više neće da krene. Stanite molim vas. Stanite molim vas, jer ako vi nastavite dalje od Srbije neće ostati ni kamen na kamenu. To se pokazuje u svim oblastima koje ste do sada vodili. To se pokazuje u rezultatima od ekonomije, od obrazovanja, sporta, kulture, putevi, bravo. Dakle, putevi se grade, auto-putevi se grade, Boga mi po pozamašnim cenama, nažalost, to je neko danas dobro, slikovito rekao – neće tim putevima imati ko da ide. Ovim putevima će ići Kinezi, neki ljudi koji se vraćaju sa letovanja iz Zapadne Evrope ili idu na letovanje u Grčku, ali, nažalost, Srbija se prazni.

Ovaj predlog oko smanjenja broja ministarstava jeste zaista najdobronamerniji, jer nije u pitanju samo dva ili tri ministarstva više. Sutra će u gradu postaviti jednog ili dva sekretara više, u pokrajini, pa će u javnim preduzećima postaviti pet, šest novih pomoćnika, savetnika, to se multiplikuje kako se spušta ka dnu. Dakle, nije u pitanju samo trošak četiri ministra nego simbolika koju vi pokazujete, a vi pokazujete neracionalnost i neekonomičnost.

Hvala.

PREDSEDNIK: Reč ima predstavnik predlagača Milenko Jovanov.

MILENKO JOVANOV: Zanimljivo je to da nam o rezultatima priča čovek čiji je rezultat 9,3 miliona evra duga za toplanu koju je vodio. Ako neko ima legitimitet, ako nečija reč ima težinu ta reč ima težinu, 9,3 miliona evra težina te reči.

Nema rezultata. Evo, dok zasedamo dolazi rezultat, pozitivno mišljenje Venecijanske komisije o novom setu sudskih zakona, ministarka pravde Maja Popović učestovala u radu 132. plenarne sednice Venecijanske komisije, na kojoj je usvojeno mišljenje o radnim tekstovima Zakona o uređenju sudova, sudijama i Visokom savetu sudstva.

Dakle, mi i dok ovde sedimo i dok nam drže predavanje o tome kako nema rezultata, postižemo rezultate. Ti rezultati će se postizati svaki dan i tu nikakvih promena više biti neće. Mi smo jedina vlast u istoriji Srbije koja se razvlastila, dobrovoljno, dakle, preneli na pravosuđe takvu nezavisnost i takvu mogućnost da funkcionišu bez ikakvog uticaja, bilo kakvih spoljnih faktora, kako nikom nije palo na pamet da realizuje.

(Srđan Milivojević: Samo vi nastavite svojim rečima.)

PREDSEDNIK: Morate opet da dobacujete Milivojeviću?

MILENKO JOVANOV: Uživam u tome da dobacuju, to je prava stvar. Znate, to znači da boli, to znači da smeta, to znači da nema drugog odgovora, i to sa treće strane znači da se približavamo vremenu kada će i sami kroz izveštaje onih kojima najviše veruju da vide sve one rezultate koje smo postigli. To što ih oni ne priznaju, znate kako, mogu da ne priznaju da ne postoji gravitacija, i da zemlja je okrugla i sve ostalo, ali to te činjenice promeniti neće. Hokus pokus tu ne pomaže.

Hvala.

PREDSEDNIK: Na član 4. amandman su zajedno podneli narodni poslanici Miloratka Bojović, Marija Vojinović, Gorica Gajić, Miloš Jovanović, Predrag Marsenić, Vojislav Mihailović, Dušan Radosavljević, Zoran Sandić, Veroljub Stevanović, Nenad Tomašević i Dejan Šulkić.

Da li neko želi reč? (Da.)

Reč ima narodna poslanica Miloratka Bojović.

Izvolite.

MILORATKA BOJOVIĆ: Poštovani predsedavajući, poštovane koleginice i kolege poslanici, poštovani građani Srbije, u ime poslaničke grupe Srpske koalicije NADA, Nova DSS, POKS, predlažem amandman na član 4. Zakon o izmenama i dopunama Zakona o ministarstvima, gde se član 21. menja i glasi – Ministarstvo omladine i sporta.

U vreme nikada veće krize u istoriji ove Vlade koja je najduže bila u tehničkom mandatu predloženo je 25 ministarstava. Što god je veći broj ministarstava to je i koordinacija članova Vlade sve teža, sledljivost budžeta sa prethodnim vladama sve teža, odgovornost članova Vlade sve manja.

Podela dosadašnjih ministarstava na nove je u praksi spor proces, dok će podele postojećih unutrašnjih organa ministarstava zaposlenih i nadležnosti usporiti operativnost ministarstava, a posledice sporosti ovakvih procesa naravno imaće samo građani Srbije.

Spajanjem predloženih ministarstva u jedno zbog srodnosti poslova koji su u njihovoj nadležnosti biće omogućena značajna ušteda u budžetu Republike Srbije.

Zato postavljam pitanja – šta je sa projektima postojećeg Ministarstva omladine i sporta u 2022. godini, kao što su Konkurs za razvoj i sprovođenje omladinske politike u iznosu od 27.500.000,00 dinara, kao i Program „Mladi su zakon“, 40 projekata u iznosu od 103.000.000,00? Konkursi su raspisani, ministarstvo ukinuto, odnosno omladina je pripojena turizmu, a ostalo je samo Ministarstvo sporta.

Tako da, s pravom pitam šta je sa tim projektima, da li su realizovani? Ako nisu, šta je sa budžetskim sredstvima, da li su se preselila u nova ministarstva ili će ta sredstva ukinuti?

Mi razumemo težnju vladajuće većine da zadovolji svoje kapacitete, to ste mogli i zadržavanjem, tj. prihvatanjem ovog amandmana i zadržavanjem ovog ministarstva, a ne da date ovako radikalan predlog.

Maločas par kolega prekoputa je izreklo da će glasati za Zakon. Naravno mi nećemo glasati za izmenu ovog Zakona, ali prvo pitanje koje ću ja kao poslanik postaviti sa ove skupštinske govornice i pravo da vam kažem, nadam se da će Vlada biti formirana u toku sledeće nedelje, biće upućeno Ministarstvu prosvete pitanje koje ću postaviti i sada postaviću kada se Vlada bude formirala – šta je sa školama u Smederevu? Zašto Osnovna škola „Dr Jovan Cvijić“ već dva meseca protestuje? Svi zaposleni su u protestu.

Hvala.

PREDSEDAVAJUĆA(Elvira Kovač.): Zahvaljujem.

Na član 4. amandman je podneo narodni poslanik dr Zoran Lutovac.

Da li neko želi reč? (Da.)

Reč ima narodni poslanik Zoran Lutovac.

Izvolite.

ZORAN LUTOVAC: Amandman - Ministarstvo sporta. Dakle, trebalo bi, ako već insistirate na tome, da postoji posebno ministarstvo da se zove ministarstvo fizičke kulture i sporta. Ministarstvo bi prvenstveno trebalo da se bavi promocijom i omasovljenjem fizičke kulture, a potom i sporta i to bi trebalo da stoji i u nazivu ministarstva, ako je već opredeljenje da postoji posebno ministarstvo.

Država bi trebalo da vodi brigu o institucionalizaciji fizičke kulture i njenoj dostupnosti celoj populaciji, a potom i onima koji su natprosečno fizički spremi za bavljenje raznim sportovima.

E, sada, da govorimo malo o motivima. Šta mogu biti motivi za posebno ministarstvo sporta? Prvi motiv zdravlje, zdravlje mladih. Poznato je da mladi sve više provode vremena ispred tableta, ispred telefona, kompjutera i sasvim je prirodno imati strateški pristup tome da se posveti više pažnje fizičkoj aktivnosti. Drugi motiv bi bio svakako privredni. Sport je, da podsetim one koji ne znaju, među tri najrazvijenije privredne grane u razvijenim demokratskim državama sveta.

Dakle, sport je privredna grana, a kako se sportu u Srbiji doživljava? Sport u Srbiji se doživljava kao trošak ili kao plaćanje reketa nekih društvenih preduzeća ili kao ulaganje u propagandnu mašineriju.

Dakle, ovde se, nažalost, motivi ne mogu prepoznati u onome što sam ja naveo. Motivi su sasvim drugačiji. Motivi su da se unapredi propagandna mašinerija koja je usmerena ka tome da se očuva i unapredi rejting, a sportski uspesi koje smo imali nisu plod, rezultat i postignuti zahvaljujući tome što je država ulagala, nego, uprkos tome, što država nije ulagala.

Nagrade se daju posle uspeha, što potvrđuje moju tezu. Dakle, ako vi dajete nagradu posle postignutih uspeha, a pre toga niste doprineli da dođe do tih uspeha, to je onda ništa drugo nego pokušaj da se kupi deo popularnosti od sportista i zato smatram da motiv za stvaranje ovog posebnog ministarstva nije od javnog interesa, nego, pre svega, od interesa da se stvara jedno ministarstvo pomoću kojeg bi se kupovala popularnost.

Hvala.

PREDSEDNIK: Na član 4. amandman je podneo narodni poslanik Đorđe Stanković.

Na član 4. amandman je podneo narodni poslanik Đorđo Đorđić.

Izvolite.

ĐORĐO ĐORĐIĆ: Zahvaljujem, gospodine predsedavajući.

Svega je bilo ovih 12 sati. Načekao sam se, ali dobro. Svega je bilo, osim sporta.

Dame i gospodo narodni poslanici, poštovani građani Srbije, ovaj amandmana sam podneo isključivo iz razloga rešavanja problema sigurnosti profesionalnih sportista.

U toku karijere i nakon završetka karijere sigurno je uz kulturu i obrazovanje sport grana koja najviše devastirana i to je sigurno, ali, za razliku od kulture i obrazovanja, gde su socijalno i penziono regulisani zakonom, to u sportu nije tako.

S druge strane, tokom svoje karijere sportisti su najbolji promoteri svoje države. Država ima obavezu da sistemski reši ovaj problem i omogući da se pronađe način da tokom aktivnog bavljenja sportom imaju obavezno plaćeno penziono i socijalno zdravstveno osiguranje.

Vrlo često ljudi koji nisu vrhunski sportisti, a koji se bave profesionalno sportom ostaju na marginama, bez ikakve sigurnosti.

Ja sam juče slušao kolegu Jovanova kako priča o sportu i slušao sam juče kolegu Dragana Markovića, a Žika je potvrđivao. Imao sam utisak da živim u nekoj drugoj državi. Ja ne želim da kažem da se u sport ne ulaže, ali misli da je sistem ulaganja potpuno pogrešan i da bi to moglo daleko bolje da se radi.

Mnoge države u regionu, poput Mađarske, poput Rumunije, čak i Bugarske, rešile su to sa dobrim zakonom o sportu. Ja nisam bio vrhunski košarkaš. Bavio sam se profesionalno sportom, ali nisam imao te vrhunske rezultate u smislu Evrolige itd. ali jedan određen broj godina koji sam igrao u inostranstvu, za samo …

PREDSEDNIK: Iskoristili ste vreme poslaničke grupe.

ĐORĐO ĐORĐIĆ: Mogu li dva minuta?

PREDSEDNIK: Završite.

ĐORĐO ĐORĐIĆ: Pošto nemam više vremena, Srbija je zemlja sporta i najbolji ambasadori. Ljudi koji se bave sportom aktivno moraju znati i moraju imati sigurnost, jer vek sportista je relativno kratak i relativno nesiguran.

PREDSEDNIK: Hvala vam.

Po amandmanu, Marija Jevđić.

MARIJA JEVĐIĆ: Zahvaljujem, poštovani predsedniče.

Poštovani narodni poslanici, biću kratka pošto, evo, ulazimo u trinaesti sat kako radimo.

Predloženi amandman za poslaničku grupu Jedinstvene Srbije je neprihvatljiv iz razloga što smatramo da je već obuhvaćen predloženim zakonom i razumemo da opozicija ima pravo da kritikuje i da predlaže, ali te kritike i predlozi treba da budu konstruktivni, da daju rešenja kojim će se popraviti ili poboljšati dati predlog.

Predloženi Zakon o Ministarstvima na koji se i odnosi predloženi amandman je korak do dobijanja nove Vlade i ovih dana smo mogli čuti argumente za broj ministarstava koji će biti u novoj Vladi. Za Jedinstvenu Srbiju su bitni rezultati i to ću u danu kada budemo birali buduću Vladi biti razlog zbog kojeg ćemo podržati predlog gospođe Ane Brnabić.

Pre dva dana predsednik Jedinstvene Srbije Dragan Marković Palma je u svom izlaganju obrazložio zbog čega dajemo podršku i predsedniku Aleksandru Vučiću, ali i trenutnoj Vladi, koja je u svom mandatu uradila mnogo toga da Srbija sačuva stabilnost i mir i da zaštiti svoje nacionalne interese.

Sada da se vratim na amandman koji se odnosi na podizanje i zaštitu ugleda sportiste, a ja kao neko ko je ceo svoj život u sportu i ko može da priča o tome kakav je odnos države bio pre 20 godina prema sportistima, kakav je odnos države poslednjih godina prema sportistima. Želim da iskoristim priliku i da pohvalim rad ministarstva koje ceni sav napor i trud koji jedan sportista uloži tokom svoje karijere i najsvežiji primer da se sport i sportski rezultati u Srbiji vrednuju, iako ne može parama da se plati sve ono što jedan sportista postigne tokom svoje karijere, ali pozdravljam odluku Vlade da nagradi naše svetske šampionke, naše zlatne odbojkašice sa po 30.000 evra.

Ulaganje države u sport se pokazalo kao opravdano. Razni sportisti su doneli veliki broj medalja sa međunarodnih takmičenja. Eto, sa poslednje Olimpijade u Tokiju oboren je rekord od devet olimpijskih medalja i to obavezuje i državu i resorno ministarstvo da nastavi da ulaže i da stalno unapređuje odnos države prema sportistima i sportskim radnicima.

Znamo da u trenucima kada svetska politika i nije bila naklonjena Srbiji najbolji ambasadori u svetu su prvo bili sportisti. Mnogo puta smo u sportskim dvoranama, na fudbalskom igralištu, sportskim borilištima pokazali da je Srbija zemlja sportskih šampiona. Država je to prepoznala i videli smo poslednjih godina koliko je povećan fond kojim se nagrađuju medalje sa olimpijskih, evropskih i svetskih takmičenja.

Meni je posebno drago što su izjednačene nagrade olimpijskih i paraolimpijskih sportista i mi smo jedna od retkih zemalja u kojima su ove nagrade izjednačene. To je samo jedan od dokaza kako se čuva dostojanstvo i ugled svih sportista u Srbiji. Pa čak i u periodu pandemije država je dala jasan odgovor i rešenje za ogroman izazov sa kojim sport tada suočavao. Finansijska podrška od 1,1 milijarde dinara predstavlja direktnu i nikad veću podršku sportskim klubovima da nastave da rade u otežanim ekonomskim uslovima usled pandemije, a sa ciljem da se očuva stabilnost sportskog sistema u olimpijskom i paraolimpijskom sportu.

Svaki put kada se u Srbiji održi neko međunarodno ili svetsko takmičenje, kada nagrađujemo najbolje i motivišemo najmlađe, je dokaz da vodimo računa da sačuvamo i dostojanstvo u sportu u Srbiji, ali i dostojanstvo i ugled naših sportista.

Imam jedno pitanje. Kada se sportista oseća najponosnije i dostojanstveno? To je onda kada nastupa za zastavom svoje zemlje, kada čuje svoju himnu. To nijedan amandman i nijedan zakon ne može da mu omogući, već lično zalaganje i satisfakcija da bude najbolji.

Mogu sa punim pravom da pričam o tome jer sam u svojoj sportskoj karijeri nekoliko puta sa ponosom i dostojanstveno predstavljala svoju zemlju i u nju se vratila sa najsjajnijim odličjima.

Zbog svega što je već urađeno u sportu i uloženo, i zbog planova da se u budućem periodu još više unapredi sportski sistem u Srbiji, JS smatra da je predloženi amandman nepotreban i da se on, kao što sam i rekla, podrazumeva u predloženom Ministarstvu za sport.

Na samom kraju, želim da kažem da, bez obzira što nećemo podržati ovaj amandman, u danu za glasanje podržaćemo predloženi Zakon o ministarstvima. Hvala.

PREDSEDNIK: Po amandmanu reč ima Vladimir Đukanović.

VLADIMIR ĐUKANOVIĆ: Zahvaljujem, predsedavajući.

Nisam imao nameru da se javljam, ali sam slušao šta su podnosioci ovog amandmana pričali i moram da priznam da sam kao neko ko godinama prati sport i koji je nekada bio mlad sportista, prosto šokiran neverovatnim stvarima koje su ovde izneli, a to je priča kako se danas u sport ništa ne ulaže nego se odvija po reketaškom principu ili kako god.

Moram da ukažem na jednu činjenicu, a to je da baš ove medalje sa olimpijade su plod toga što je država ulagala u te sportiste, što im je ulagala u infrastrukturu, u treninge, i to je bio razlog zašto smo osvojili tolike medalje. Poredite medalje koje smo osvojili sada na poslednjim Olimpijskim igrama i u nekom periodu kada je neka druga vlast bila, kada se ništa u sport nije ulagalo.

Kada govorimo o infrastrukturi, napravili smo najmoderniju atletsku dvoranu, koliko hoćete novih hala i sala širom Srbije, novi stadioni se grade. Ne znam da li znate, oni su bili protiv izgradnje stadiona.

Ako vi hoćete danas da imate uspešne sportiste, posebno ako gledamo kolektivni sport, vi morate da poštujete standarde koji se propisuju svuda u svetu. Naša dva najveća stadiona danas ne zadovoljavaju kriterijume koje propisuju UEFA i FIFA, posebno UEFA i mi smo prinuđeni da gradimo stadione, hteli ili ne, jer neće moći naši klubovi niti reprezentacija više da igraju na ovim stadionima, zato što ne zadovoljavaju standarde. Da ne govorim što stadion, kada negde izgradite, dodatno čitavu ostalu infrastrukturu gradi, tržne centre i svašta nešto, prosto, tu se podiže privreda. Ko god je danas otišao na Alijans arenu, na nove stadione u Velikoj Britaniji, vidite šta se sve dešava oko tog stadiona, čitav novi život se tu pravi, nova naselja niču.

To je nešto što je naša nasušna potreba, ali oni su bili protiv toga. Kako mislite da razvijate sport ako nećete da mu razvijate infrastrukturu? To je potpuno nenormalno shvatanje. Prosipamo demagogiju, nećemo nove stadione, nećemo nove hale, a hoćemo da imamo bolji sport. To je nemoguće.

Ja pozivam ljude da uporede medalje na olimpijskim igrama, da uporede čak uspehe fudbalske reprezentacije, opet idemo na svetsko prvenstvo. Ja se nadam da ćemo ostvariti što bolji uspeh, da ćemo možda doći, ko zna, ako bog da, kada je mogla Hrvatska, da budemo u finalu, zašto ne bi mogla i Srbija? Treba uvek imati pobednički mentalitet.

Nemojte, molim vas, samo vi da pričate o sportu, jer je u vaše vreme to bilo potpuno devastirano i uništeno. Ništa niste izgradili, ni jednu jedinu halu, ni jedan jedini stadion, ništa niste napravili i naravno da sport nije ni postojao u tom periodu, tako da zaista ovo nema nikakvog smisla šta smo danas čuli.

U svakom slučaju, ja mogu samo da se zahvalim svim našim sportistima što nas ovako često obraduju na mnogim sportskim manifestacijama i nadam se da će se to nastaviti i ubuduće. Hvala vam.

PREDSEDNIK: Povreda Poslovnika, Đorđić.

ĐORĐO ĐORĐIĆ: Gospodine predsedavajući, reklamiram povredu Poslovnika, član 104, pravo na repliku.

Ja se izvinjavam, nemojte mi uzeti baš sve za zlo, ja sam ovde prvi put i pokušavam da uđem u neku normalnu konverzaciju, bez ikakve pretenzije da se sa bilo kim svađam. Ne znam zašto je kolega Đukanović upotrebio termin – reketaš? Ja to ne razumem.

Uopšte nisam imao nameru da bilo šta kritikujem, niti sam imao nameru da bilo koga omalovažavam. Kao neko ko je sportista ceo svoj život, 26 godina sam u sportu, gospodin Đukanović je pravnik i ja poštujem što je on pravnik, da li vi mislite da bih ja kao neko ko je otac troje dece, svi su u sportu, kao neko ko sarađuje u klubu sa 160 dece, zaista bio protiv izgradnje bilo čega? Što se tiče stadiona, možda ima većeg prioriteta od gradnje stadiona, ali ako nema, ako ova država, ako vi kao najjača stranka smatrate da treba da gradite stadion, pobogu, gradite.

Što se tiče sportskih dvorana, pozdravljamo svaki vid ulaganja. Ja ne znam zašto ste vi tako naoštreni da sve što prema vama dolazi od nas da je kritika? Ja mislim da se ulaže dosta, ali mislim da je sistem, ceo sistem tog sporta da može daleko bolje. Deca se sve manje bave sportom, sve su manje zainteresovana i ja smatram da u tom pravcu treba svi da gledamo.

Uopšte nije bila toliko grdna kritika kako ste vi krenuli prema meni, ali dobro, u redu. Ja zaista nisam imao pretenzije da se nadvikujem ili bilo šta drugo. Hvala.

PREDSEDNIK: Gospodine Đorđiću, niko nije tražio da bi mu bila uskraćena pa da se onda izrazi nezadovoljstvo i ukaže na član 104. To se nije desilo.

Što se tiče komentara, ne mora da znači da ako ste vi govorili pre dva minuta, da su svi komentari drugih narodnih poslanika bili usmereni na vaše izlaganje. Komentarišu poslanici sve.

Da li želite da se izjasni Skupština? (Ne)

Gospodine Lutovac, imate vreme ovlašćenog predstavnika. Izvolite.

ZORAN LUTOVAC: Ako ste pažljivo slušali ono što sam ja govorio i šta je uvaženi kolega govorio, videćete ogromnu razliku. Ja sam govorio o deci, o mladima, o ljudima, a on je govorio o salama i stadionima. To je ogromna razlika u pristupa. Zašto on govori o salama i stadionima? To je prostor za korupciju. U tome je razlika. Zašto se toliko gradi? Da li mi nemamo ništa preče od stadiona u ovom trenutku? To je veliko pitanje. Tema je sport. Da li treba ulagati u stadione i sale ili u zdravlje dece u fizičku kulturu, omasovljenje fizičke kulture? To je pitanje i to je razlika u pristupu, jednom pristupu i drugom pristupu. Hvala.

PREDSEDNIK: Na član 5. amandman je podnela narodni poslanik dr Danijela Grujić.

Izvolite.

DANIJELA GRUJIĆ: Zahvaljujem se.

Poštovani građani, dame i gospodo, ono što traži Stranka slobode i pravde i poslanička grupa Ujedinjeni jeste da se i generalno zakonski tekstovi oplemene, a onda i ovaj Predlog zakona o ministarstvima brigom o čoveku, brigom o građanima i brigom o ugroženim profesijama.

Kada govorimo o resoru kulture ističu se dve stvari, prvo briga o umetnicima, o njihovom društvenom statusu, a isto tako i o kulturnim delatnicima. To je ono što se nedavno u javnosti pojavilo kao kampanja za dostojanstven rad u kulturi. To ističu i sama udruženja iz oblasti kulture.

Druga stvar koja je, takođe, značajna i o čemu govori ovaj amandman u smislu proširenja delokruga rada Ministarstva kulture jeste briga o mladim naraštajima, briga o kontinuitetu razvoja naše kulture. Dok u drugim oblastima, poput nauke ili sporta, postoji solidna briga društva i države o razvoju ovih oblasti, u oblasti kulture je najgora situacija. Individualni napori roditelja su veliki da se mladi naraštaji održe u ovoj oblasti i mladi mahom žele da odu iz ove zemlje da bi se bavili umetnošću i kulturom negde druge. Iz tog razloga predložili smo da se delokrug Ministarstva kulture proširi.

Šta mislite po čemu će se pamtiti ovo vreme? Po čemu se pamti svako vreme? Pamti se po kulturi…

(Predsednik: Dva minuta, gospođo Grujić.)

Završavam. Mogu?

U tom smislu smatram da je dobro što smo odvojili ovaj resor u Ministarstvo kulture kao zasebnu oblast, ali samo ukoliko će zaista država ozbiljno odvojiti budžetska sredstva za ovu oblast i dati potporu razvoju kulture. Zahvaljujem se.

PREDSEDNIK: Hvala.

Na član 6. amandman je podneo narodni poslanik Janko Veselinović.

Reč ima narodni poslanik Janko Veselinović.

JANKO VESELINOVIĆ: Hvala.

Niste mi malopre dali pravo na repliku, gospodinu Jovanovu, pa ću iskoristiti samo priliku da mu odgovorim, ali u temi sam.

Dakle, gospodine Jovanov, imajući u vidu tim koji sam stvorio kada sam bio direktor novosadske toplane, ali tim periodom se posebno ponosim, dug smo sa 100 miliona evra koji ste stvorili vi i SPS, dakle radikali i SPS, sveli na nulu.

Kada sam otišao iz Toplane, dug je bio nula. Obnovljeni su vrelovodi, a što je najvažnije napravljen je tim koji je do današnjeg dana tamo tim inženjera mašinskih, elektro i koji je obezbedio da Novi Sad danas jedini u Srbiji ima grejanje. Zbog toga ćete vi koji galamite večeras u tople stanove u Novom Sadu.

Za to vreme, gospodin Vesić i novi gradonačelnik Šapić su Beograđanima ostavili šta? Hladne stanove, hladnjače i bedu.

Ali, javio sam se povodom ovog amandmana, on se tiče činjenice da je Ministarstvo turizma i omladine spojeno u jedno ministarstvo, ali neću o omladini. Da li vi mislite da naši stariji građani ne treba da putuju? Da li mislite zato što ste im opljačkali penzije da oni treba da sede kući? Zato ćemo predložiti zakon o vraćanju oduzetih penzija penzionerima.

PREDSEDNIK: Hvala.

Na član 6. amandman, sa ispravkom, zajedno su podneli narodni poslanici Radomir Lazović, doktor Biljana Đorđević, Robert Kozma, doktor Jelena Jerinić i doktor Đorđe Pavićević.

Reč ima narodni poslanik Đorđe Pavićević.

ĐORĐE PAVIĆEVIĆ: Hvala.

Na član 6. mi smo podneli ovaj amandman da bi se u stvari ukinula ili izbrisala ova ministarstva koja smatramo da su bila nepotrebna.

Znači, nepotrebno, mi smatramo da je nepotrebno odvajanje nauke i obrazovanja, odnosno kao što je 1998. godine to obrazlagano, neprirodni savez znanja i obrazovanja. Prosto, smatramo da prve rezultate tog razdvajanja mi već danas vidimo.

Ja bih molio predsedavajućeg da umiri ljude sa druge strane, postoji zvono koje radi očigledno.

Takve rezultate već vidimo donekle. Vidimo i po tome što nama već sistem obrazovanja više uređuju crkva i Privredna komora nego Ministarstvo obrazovanja. Vidimo i po tome što diplome koje se izdaju u stvari jesu diplome koje ne nose onaj stepen naučnog znanja koji je potreban za takve diplome.

Takođe, smatramo da ovaj neprirodni savez između turizma i omladine, u stvari treba raskinuti, ali raskinuti tako da se ove nadležnosti vrate u stara ministarstva. Znači, ne da se stvara nekakvi novi „Frankenštajni“ od ministarstva i da u stvari imamo nešto što ne funkcioniše kao koherentno ministarstvo.

Konačno, na kraju nešto što liči na ministarstvo, koje liči na pleonazam, Ministarstvo za javna ulaganja, kao da su druga ministarstva, ministarstva za nejavna ulaganja, za nešto što u stvari, nema veze sa javnošću, nema veze sa interesima svih ljudi.

PREDSEDNIK: Hvala vam.

Na član 6. amandman, sa ispravkom, je podneo narodni poslanik Zoran Lutovac.

Reč ima narodni poslanik Zoran Lutovac.

ZORAN LUTOVAC: Član 6, napisao sam amandman u kojem se sugeriše da u obrazloženju delokruga rada treba dodati podršku istraživanjima koja su u funkciji javnih politika. Šta to znači? U praksi to znači sledeće, da ono što već imate kao mogućnost da se koriste kao resursi, spojiti nauku i javne politike.

Ja sam kao mladi istraživač radio u Institutu za međunarodnu politiku i privredu i bio sam u Centru za susedne zemlje. Mi smo imali sporazum o saradnji sa Ministarstvom spoljnih poslova i ono što smo radili kao naučnici, mladi istraživači, to su koristili u Ministarstvu spoljnih poslova za javne politike.

Drugi primerak, to je primer Instituta za evropske studije. Institut za evropske studije može biti u direktnoj vezi sa Ministarstvom za evropske integracije.

Treća stvar, to je Institut društvenih nauka. Prvi takav institut u jugoistočnoj Evropi 1963. godine je osnovan.

Dakle, ovde ljudi misle da se istraživanja rade samo zbog ispitivanja rejtinga, postoje strateška, dubinska, vrednosna istraživanja koja su veoma važna i za javne politike, za mnoge javne politike. Zato sam sugerisao da naša ministarstva, da Vlada, da drugi organi koriste ono što imaju kao resurs, da naprave ugovore sa tim ustanovama i da spoje i da koriste ta istraživanja za javne politike. Toliko.

PREDSEDNIK: Hvala.

Na član 6. amandman je podneo narodni poslanik Đorđe Stanković.

Na član 6. amandman, sa ispravkom, podneo je narodni poslanik Dejan Bulatović.

Reč ima Dejan Bulatović. Izvolite.

DEJAN BULATOVIĆ: Dakle, na član 6. stav 6. menja se uspešnost zbog trošenja novca svih poreskih obveznika kroz javna ulaganja, potrebno je u proces kontrole i transparentnosti uključiti Ministarstvo unutrašnje i spoljne trgovine, kao i Ministarstvo finansija, ali suština je Direkcija za robne rezerve.

Dakle, važno je da kada onaj poljoprivrednik u selima, da kada on preda žito robnim rezervama, kada preda kukuruz, suncokret, da se mora znati svako zrno gde je otišlo. Moramo imati transparentnu stvar. Mora da se zna, ako ste uzeli to žito po toj i toj ceni, da li ste ga izvezli i po kojoj ceni ste ga izvezli, da vidimo ko je zaradio? Da li su zaradili ti silosi? Da li je država zaradila?

Suština je da taj seljak, taj poljoprivrednik nije ništa zaradio.

Zato kažemo – transparentnost, gospodo. Morate da nam kažete i da nam objasnite gde je poslednje zrno tog žita? Ne može biti da žito nestane. Ne može biti da oni koji su imali malverzacije u silosima sa robnim rezervama, a da mi nemamo na kraju. Šta se desilo? Nemamo odgovor ni u sudskom procesu, niti imamo bilo kakav izveštaj o tome.

Zato je važno da transparentno znamo o svemu tome, da poljoprivrednik svaki zna ako je dao za državu tu cenu žita, ako je to učinio za državu, on neće da bude prevaren. On će da u svakom trenutku zna koja je ta cena žita koja je ostala i šta se dešava sa tim žitom.

To je ono za šta ulažem amandman. Ja se nadam da ćete ovo prihvatiti, mada kako je, tako je. Hvala.

PREDSEDNIK: Hvala.

Na član 6. amandman je podnela narodni poslanik Sanda Rašković Ivić.

Na član 6. amandman je podnela narodni poslanik Milica Đurđević Stamenkovski.

Opet nije tu.

Na član 6. amandman je podneo narodni poslanik Siniša Kovačević.

Ni on nije tu.

Na član 6. amandman je podnela narodni poslanik dr Anna Oreg.

Na član 6. amandman je podnela narodni poslanik Jelena Milošević.

Reč ima Jelena Milošević. Izvolite.

JELENA MILOŠEVIĆ: Kratko ću.

Moj amandman se odnosi na član 6. stav 5. i praćen je delatnostima stranih informativnih ustanova, stranih sredstava javnog informisanja, dopisništava i dopisnika u Republici Srbiji.

Dakle, da se Ministarstvo informisanja bavi praćenjem stranih informativnih agencija. Možda sam ja loše protumačila, ali ovako grubo formulisano meni deluje da Ministarstvo informisanja zadire u nadležnosti BIA, odnosno da naša Agencija to radi vrlo revnosno, prati koga treba i koga ne treba, pa bih zamolila da se ovaj član izmeni, odnosno da se preformuliše, jer nećete valjda da kradete, odnosno da zadirete u nadležnost BIA, pošto ona radi to vrlo revnosno. Hvala.

PREDSEDNIK: Na član 6. amandman je podnela narodni poslanik dr Danijela Grujuć.

DANIJELA GRUJIĆ: Poštovani građani, dame i gospodo, da li će predloženo restrukturiranje ministarstva zaista biti od pomoći našim informisanju ili će dovesti do njegove dalje marginalizacije? Iz tog razloga predlažemo ovim amandmanom širenje delokruga ministarstva informisanja i telekomunikacija u resoru informisanja u dva pravca. Prvo, unapređivanje slobode medija i drugo - podizanje i zaštita ugleda i dostojanstva samih novinara. I upravo to je ono što Evropska komisija u svom poslednjem izveštaju o Srbiji detektuje kao problem u našoj zemlji.

Od svih oblasti o kojima smo danas govorili i o kojima govorimo u oblasti restrukturiranja verovatno informisanje u najtežem i najbolnijem stanju ono prolazi svoju agoniju počev od Javnog servisa koji je potpuno otuđen od svojih građana. Da li smo mogli da vidimo nasilje koje se dogodilo u Novom Sadu na Šodrošu ovih dana na Javnom servisu? Da li ste videli, građani Srbije, kako se klečalo na vratu jednog Novosađanina u julu kada se demonstriralo zbog GUP-a zbog njegovog usvajanja od strane novosadske Skupštine? Medijska manipulacija u Srbiji je dostigla neverovatne srazmere. Osim toga, izgleda da je Srbija obećano mesto za tabloide.

Do usijanja nas je doveo „Informerov“ intervju koji je naterao mlade devojke, žene na ulice naših gradova. Govor mržnje postala je naša svakodnevnica. Novinari su izloženi takvim neverovatnim profesionalnim uslovima rada da trpe etiketiranje, ucene, pritiske, čak i fizičko i verbalno nasilje.

PREDSEDNIK: Hvala.

Na član 8. amandman je podneo narodni poslanik Janko Veselinović.

JANKO VESELINOVIĆ: Nažalost naše druženje se danas završava ovim mojim amandmanom. Naravno, ponoviću još jednom predlog da odustanete od političkog bahaćenja i da smanjite broj ministarstava na primeren ekonomskoj poziciji Srbije, siromaštvu građana, činjenici da živimo u teškim vremenima i to da Srbija nema ovakvu Vladu, ovako lošu Vladu građani ne bi sigurno bili spokojni zbog svakodnevne pretnje ratnim događanjima na ne tako dalekim prostorima i zbog toga predlažem da prihvatite amandmane opozicije koji su išli ka tome da se smanji broj ministarstava, ali ću se nadovezati na koleginicu Danijelu Grujić i ozbiljan problem koji postoji u Srbiji, a to je nepostojanje mogućnosti da se čuje drugačije mišljenje.

Činjenica je da Javni servis ne vrši svoju funkciju, činjenica da Pokrajinski javni servis ne vrši svoju funkciju i činjenica da večeras od malog broja medija nezavisnih možemo da čujemo kako policija opkoljava protestante u Novom Sadu. Pa da li smo mi u ratnom stanju? Da li policija iz Požarevca treba da dođe u Novi Sad da opkoljava protestante?

PREDSEDNIK: Dva minuta.

Na član 8. amandman su zajedno podneli narodni poslanici Radomir Lazović, dr Biljana Đorđević, Robert Kozma, dr Jelena Jerinić, dr Đorđe Pavićević.

Reč ima Robert Kozma.

ROBERT KOZMA: Hvala predsedavajući.

Još malo ću o pretumbacijama ministarstava koje radite i pravljenju Frankenjštajn ministarstava. Kada pričamo o turizmi o omladini predlagač nam je rekao – za turizma i omladinu, za ove dve oblasti postoje razni konkursi pri EU i na drugim mestima gde možete da konkurišete za sredstva.

Očigledno je za vas dovoljan razlog da spajate ova dva resora. Samo bih da vam kažem da postoje razni konkursi pri EU za mlade i obično su povezani i sa obrazovanjem i sa kulturom, slušajte, možda nešto i naučite, i sa razvojem novih veština za primenu na tržište rada. Postoje konkursi za mlade poljoprivrednike.

Međutim, ta logika gde u EU postoje konkursi pa ćemo da spojimo neka ministarstva to je pogrešna logika. Nije dovoljno opravdanje za pretumbaciju resora.

Da ste rekli da su na primer deo jednog istog pregovaračkog poglavlja pa da i razumemo, pa čak i klastera. Međutim, ne mislim da je dobro da ako je nešto u EU ili nekoj drugoj zemlji da to prepisujemo za Srbiju jer to nije dobro za ovaj naš kontekst.

(Narodni poslanici SNS dobacuju.)

Tako je. Polagano, polagano zapišite. Na taj način smejete se mladima, ali i njihovim roditeljima jer na primer kada smo pričali o sportu treba da imamo u vidu da ulaganja u sport su zapravo toliko niska. Kada govorimo o rekreativnom sportu i kada govorimo o školskim sportskim sekcijama roditelji u proseku daju oko 120 evra za svoja dva deteta da bi zapravo ona mogla da se bave sportom. Tako da, molim vas, nemojte se dičiti uspesima u sportu. Hvala vam.

PREDSEDNIK: Nemojte da dobacujete. Nema potrebe, ali kada sam od vas čuo da ne treba da se vodimo za tuđim zemljama čuo sam sve.

Na član 8. amandman je podneo narodni poslanik Nebojša Cakić.

NEBOJŠA CAKIĆ: Da iskoristim priliku da vam čestitam 14-i rođendan i da vam kažem da ste izabrali pravo vreme i pravo mesto da ga proslavite. U ovih par dana i danas ne samo što imamo najmanju zaradu u Srbiji u najsiromašnijoj zemlji u Evropi, grad Leskovac nije imao dva dana vodu, a naredna dva dana i danas nema pijaću vodu. Grad Leskovac nema grejanje, nema dovoljno šećera, nema dovoljno mleka i još najvažnije gospodin Vučić je prošlog puta bio da otvori pogon „Džinsija“ i taj pogon se danas prodaje. Prodaje se, nema ga više, odlazi iz Leskovca, odlazi iz Srbije. Pročitajte i ono što sam mu savetovao da otvori…

(Narodni poslanici SNS dobacuju.)

Gospodine predsedavajući…

Idemo dalje, da se vratimo na amandman. Tražio sam da unesete kod republičkih robnih ….

(Narodni poslanici SNS dobacuju.)

Vratite mi vreme. Nemojte, ako sve kradete, vratite mi vreme.

Upravo kada smo kod krađe jedino što sam tražio to je da Republička direkcija za robne rezerve pored ostalog vrši i organizuje neposrednu kontrolu skladišta. Kada ste došli na vlast…

(Predsednik: Dva minuta.)

… pokušali ste i pričali o žutim lopovima. Isterali ste vašeg zeku iz šume… (Isključen mikrofon.)

PREDSEDNIK: Hvala.

Na član 9. amandman je podnela narodni poslanik Jelena Milošević.

JELENA MILOŠEVIĆ: Uvaženi predsedavajući, poštovane kolege predložila sam da se član 9. briše, zbog toga što nadležnosti, poslove koje bi trebalo da obavlja Kancelarija za informacione tehnologije i elektronsku upravu su već u nadležnosti Ministarstva informisanja, odnosno telekomunikacije pa je ovaj član nepotrebno brisati. Umesto ove kancelarije iskoristiću priliku da pitam još jednom zašto nema kancelarije za ruralni razvoj, zašto razvoje nerazvijenih opština nije zasebno izdvojen, zašto se ne pominje u ovom predlogu Zakon o ministarstvima i zašto je jug Srbije i dalje nedovoljno važan vladajućoj većini.

Tokom celog mandata, ponavljaću uporno da je jug Srbije rekorder po broju nerazvijenih opština, da se jug Srbije prazni, da nam uzalud putevi i bolnice i ostalo kada neće imati ko da koristi te puteve, neće imati ko da nas leči, a neće imati ni koga da leče. Zato još jednom apelujem da nerazvijene opštine nađu posebno mesto i da to ne bude Ministarstvo bez portfelja koje se danas zove Ministarstvo za razvoj nerazvijenih opština, a sutra se može zvati nekako drugačije. Te opštine moraju da imaju svoje mesto unutar nekog ministarstva i moj predlog je da to bude Ministarstvo za državnu upravu i lokalnu samoupravu. Hvala.

PREDSEDNIK: Na član 9. amandman je podnela narodni poslanik Ivana Parlić.

Nije tu.

Na član 10. amandman sa ispravkom zajedno su podneli narodni poslanici Miloratka Bojović, Marija Vojinović, Gorica Gajić, Miloš Jovanović, Predrag Marsenić, Vojislav Mihajlović, Dušan Radosavljević, Zoran Sandić, Veroljub Stevanović, Nenad Tomašević, Dejan Šulkić.

Na član 10. amandman je podneo narodni poslanik Borko Puškić.

BORKO PUŠKIĆ: Poštovani građani Srbije, a pre svega Srbi sa svetoga Kosova i Metohije, smatram da treba da imamo ministarstvo za Kosovo i Metohiju iz razloga što smo danas doživeli jednu tešku uvredu i ponižavanje, da nam zemlje Kvinte predsedniku Srbije donose i uručuju u Beogradu ultimatum iliti kapitulaciju i to na dan kada su upravo Nemci ubili 7.000 sada već kananizovanih novomučenika, dece ubijene u Kragujevcu.

Zbog čega nam treba ministarstvo? Zato što imamo četiri instalacije baze na severu Kosova i Metohije, Jarinje, Brnjak, Gornje Jasenice i sada Bistrica se ovih dana završava. Zato što je Kosovo i Metohija od prvog i izvanrednog reda državno pitanje broj 1. Ni jedno pitanje ne može se sa njim da poredi. Ne može da imamo za Evropsku uniju ministarstvo, a da imamo Kancelariju za Kosovo i Metohiju.

Imali smo sa druge strane vladajuće većine da se kaže što nemamo ministarstvo za Šumadiju, zato što Šumadija nije okupirana, nego je okupirano Kosovo i Metohija. Od koga je okupirano? Od NATO agresora. Neinstalacije nam radi Nemačka. Upravo to radi EU, a mi dajemo ministarstvo EU, a ne damo KiM. Zbog čega nam treba ministarstvo? Zato što je danas Lajčak bio u Prištini. Zbog čega nam treba? Zato što su 3. novembra već zakazani u Berlinu. Lične karte se popišu, diplome i poslovne kvalifikacije da Srbija šiptarsku kvazi državu na još neki način prizna nakon Briselskog i nakon Vašingtonskog neuspelog sporazuma. Zato što nam je uhapšen, odnosno na godinu dana osuđen predsednik opštine Zvečan, Todosijević. To je sramota. Zbog toga nam treba ministarstvo za KiM. Ako to ne uradite, to se može nazvati kao nepodnošljiva lakoća neodgovornosti od strane vas.

PREDSEDNIK: Na član 10. amandman je podneo narodni poslanik Ivan Kostić.

IVAN KOSTIĆ: Poštovani narodni poslanici, govorili smo o potrebi da se formira ministarstvo za dijasporu i Srbe u regionu, jer uprava za dijasporu nema ni kadrovski, ni finansijski, ni bilo kakav institucionalni kapacitet da rešava najvažnije probleme.

Mi smo ovde danas u toku rasprave čuli kako su stradali naši sunarodnici iz regiona pre 15 godina, kako su uhapšeni i odvedeni u kazamate po Evropi, hteo bih samo da kažem da ne bi bilo loše da ljudi ovde sa vaše strane koji su iz vaše stranke iz Odbora za pravosuđe se raspituju kakvo je trenutno stanje Radovana Karadžića i u kakvom se on trenutno kazamatu nalazi u Engleskoj i nema priliku da razgovara sa svojim rođacima. Tako da ne bi bilo loše da i to bude jedna tematika kojom će se Odbor za pravosuđe pozabaviti i Ministarstvo pravde.

Takođe dok mi danas ovde sedimo, Srbi iz Hrvatske se i dalje hapse po aerodromima Evrope po lažnim optužnicama koje Republika Hrvatska podnosi nad njima. To je samo dokaz koliko nedostaju bilateralni sporazumi sa državama regiona i koje vi niste uspeli da uradite.

Takođe bih hteo da kažem par stvari koje Srpski pokret Dveri još 2017. godine podneo kada su u pitanju saradnja sa Srbima u regionu i rasejanju, a koje se tiču institucionalne zakonske regulative koju ova vlast nažalost ništa nije uradila u proteklom periodu. Znači, mora da se formira skupština za Srbe u rasejanju u regionu koja je ukinuta 2014. godine, da se donesu izmene Zakona o izboru narodnih poslanika da dobijemo glasanje u dijaspori i da naši predstavnici iz dijaspore imaju svoje predstavnike u Skupštini Republike Srbije.

Takođe je neophodno da se donese niz izmena zakonskih mera i seta zakona po pitanju poreza kako bi se omogućile poreske olakšice za naše Srbe koji se vraćaju u dijasporu. Hteo bih samo da kažem da je sve više i više srpskih porodica koje se vraćaju u Srbiju da ovde žive. Takođe je neophodno da se formira investicioni fond kojim bi rukovodila dijaspora, jer ona ulaže preko par milijardi evra u Srbiju. Takođe, sve ovo što mi pričamo je ništa ako ova Skupština ne usvoji rezoluciju o genocidu nad Srbima u nezavisnoj državi Hrvatskoj o kojoj je govorio i predsednik Vučić da je neophodno da se usvoji. Hvala.

PREDSEDNIK: Hvala.

Na član 10. amandman sa ispravkom zajedno su podneli narodni poslanici Boško Obradović, Tamara Milenković Kerković, Milovan Jakovljević, Radmila Vasić.

Reč ima Boško Obradović.

BOŠKO OBRADOVIĆ: Poštovani predsedavajući, poštovane kolege narodni poslanici, poštovani građani Srbije, približavajući se kraju ove velike skupštinske rasprave o Zakonu o ministarstvima, dozvolite da još jednom podsetim na stavove naše poslaničke grupe u vezi sa jednim zaista po nama i po našem mišljenju pogrešnim konceptom za novu Vladu Republike Srbije, koja će imati najveći broj ministarstava u čitavoj Evropi i to 25, plus kao što se najavljuje, možda i nekoliko ministarstava bez portfelja, što znači da će biti još veći broj ministara pa ćemo videti tek na kraju koji je to zapravo pravi broj, ali nesumnjivo je evropski rekord.

Mi smo bili veoma precizni i želeli smo kada već kritikujemo nešto što mislimo da ste loše uradili, da onda pokažemo kako bismo mi to uradili da smo u ovom trenutku u vašoj poziciji. Pre svega smo predvideli deset ministarstava manje u odnosu na one koje ste vi predložili. Smatramo da je nepotrebno da postoje samostalna ministarstva za javna ulaganja, za evropske integracije, za ljudska i manjinska prava i društveni dijalog, za turizam i omladinu, za zaštitu životne sredine, za unutrašnju i spoljnu trgovinu, za državnu upravu i lokalnu samoupravu, za brigu o selu, za nauku, tehnološki razvoj i inovacije i za informisanje i telekomunikacije.

Da bi građani razumeli, mi ne kažemo da su nam nepotrebni ovi resori, odnosno da se Vlada bavi ovim temama, već da je nepotrebno da ovi resori budu samostalna ministarstva. Time smo broj ministarstava smanjili sa 25 na 15 i ako uzmete u obzir da smo predložili dva nova ministarstva koja su istinski potrebna ovoj državi, a to je ministarstvo za KiM i ministarstvo za Srbe u regionu i rasejanju, ta naša Vlada Republike Srbije bi imala najviše 17 ministarstava, što smatramo da je i racionalno i realno i funkcionalno i svakako mnogo bolje rešenje nego ova vaša varijanta.

Naravno da smo mi, da bismo sve ove resore predvideli u sklopu drugih ministarstava ili integrisali više resora u jedno ministarstvo, dali svoje predloge kako bi to moglo da izgleda, pa bih želeo o tome da informišem građane Srbije.

Dakle, mi smo predložili osam takvih zbirnih ministarstava. Prvo je ministarstvo domaćeg ekonomskog razvoja, nacionalne privrede, trgovine, turizma i preduzetništva, jer smatramo da su sve to privredne grane koje se jednostavno mogu naći na jednom zajedničkom mestu. Takođe, u jednom ministarstvu treba da budu selo, poljoprivreda i proizvodnja hrane, što mislimo da je veoma važno u ovom vremenu.

Takođe jedno ministarstvo treba da bude nekadašnje ministarstvo rudarstva, energetike koje smo mi nazvali ministarstvo prirodnih resursa i zaštite životne sredine, dovodeći u vezu da svaka eksploatacija naših prirodnih resursa mora da ima vezu sa ekologijom, odnosno sa zaštitom životne sredine.

Takođe smo spojili Ministarstvo pravde, državne uprave i lokalne samouprave i njima pridodali kancelariju za ljudska i manjinska prava u jedno ministarstvo. Takođe jedno Ministarstvo prosvete, nauke, telekomunikacija i tehnološkog razvoja. Zatim smo spojili u jedno ministarstvo porodicu, sport i omladinu i u jedno ministarstvo kulturu, informisanje i tome dodali vere, što smatramo da i te kako ima smisla da bude zajedno.

Konačno, postojećem Ministarstvo zdravlja dodali smo i bioetička pitanja, jer smatramo da u ovim novim okolnostima ima sve više bioetičkih pitanja na koje moramo da damo odgovor zato što zadiru u Ustavom zagarantovana porodična, roditeljska, ljudska i verska prava. To su teme abortusa, to su teme homoseksualizma, transrodnosti, veštačke inteligencije, eutanazije, surogat materinstva i, naravno, vakcina i svega onoga što je povezano sa tom temom vakcinacije. Sve su to teme oko kojih treba da odgovori neko buduće ministarstvo zdravlja i bioetičkih pitanja na jedan Ustavom prihvatljiv način.

Ono što ovde želim posebno na kraju da istaknem jeste to da smo mi u situaciji da pored 25 ministarstava, a niste nam otkrili koliko će biti ministarstava bez portfelja, pa vas to sada pitam, da vidimo da li je 25 konačni broj ili je možda konačni broj 30. Jer, zašto? Zašto je potrebno da građani Srbije znaju ovoliki broj ministarstava? Recimo, da bi Goran Vesić, evo pristigao je, ceo dan nije bio tu, kad ga već, gospodine predsedniče, pominjete, evo još jednog narodnog poslanika koji ceo dan nije bio tu, a njega niste spomenuli…

PREDSEDNIK: Iznenadiće vas da je bio ipak više nego vi.

BOŠKO OBRADOVIĆ: …možda da bi Goran Vesić bio ministar, ali vi možete, recimo, da mu date neku stranačku funkciju u SNS, ne morate da ga stavljate na državni budžet. Ili da bi možda dinastija Krkobabića imali svoje ministarstvo da radi u njemu šta hoće, a nikada nisu izašli samostalno na izbore, niti verovatno imaju više od 1% glasova građana Srbije, ali, eto, dobijaju ministarstvo na poklon sa vaše strane.

Ili da bi, recimo, Nebojša Stefanović ili Zorana Mihajlović imali ministarstvo, a oni mogu da budu zaposleni u američkoj ili britanskoj ambasadi, jer inače rade za njihove interese. Ne vidim zašto bi dobili ministarstvo u Vladi Republike Srbije. Slično je i za neke druge primere, ali meni su najinteresantniji kadrovi bivšeg režima koje vi stavljate u Vladu Republike Srbije, Gordana Čomić, Siniša Mali. Da ne pominjem vaše prijatelje, poput Jelene Trivan, Nebojše Krstića ili Mlađana Dinkića.

Dakle, ovde se postavlja to suštinsko pitanje - da li će ova Vlada Republike Srbije biti u funkciji srpskih nacionalnih i državnih interesa, da li će raditi za domaću privredu i poljoprivredu ili, kao do sada, za strane banke, za strane kompanije, za interese Brisela i Vašingtona, za nešto što nije srpski nacionalni državni interes?

Zaista smatram da ovde imamo jednu veoma jednostavnu situaciju. Ako pogledate istraživanja javnog mnjenja, i vaši birači u svim anketama su protiv uvođenja sankcija Rusiji, protiv bilo kakve vrste priznanja lažne države Kosovo, protiv ulaska Srbije u NATO, protiv organizacije gej parada u Srbiji i, što je naravno u celom ovom paketu naših priča lažno, za uvođenje ministarstva za Srbe u regionu i rasejanju, za uvođenje ministarstva za Kosovo i Metohiju.

Dakle, ja vas molim da se u tom vašem budućem rukovođenju Vlade Republike Srbije opredelite da li je vama bliži bivši režim i politika bivšeg režima ili su vam bliži srpski nacionalni i državni interesi, u čemu uvek možete očekivati podršku svakoga onoga ko je srpski patriota, ali nemojte očekivati podršku za bilo kakvu vrstu izdaje i prodaje naših državnih i nacionalnih interesa.

PREDSEDNIK: Iskoristili ste ukupno vreme. Hvala.

Reč ima Dušan Radosavljević.

DUŠAN RADOSAVLjEVIĆ: Uvaženi predsedavajući, dame i gospodo, polako privodimo treći dan, pa bih vas zamolio za malo pažnje, jer, eto, po nekoj tradiciji monarhisti to moraju da zaokruže. Dobro, tako i treba.

Znate kako, u politici i u političkim obračunima politički se i odlučuje. Međutim, često puta onaj ko ima apsolutnu vlast, kao što je vi imate, zaboravi da je najopasnije onda kada ste isključivi i kada apsolutno ništa što je predložila opozicija za ova tri dana, ali baš ništa se ne usvaja.

Neverovatno, ja ću se osvrnuti na jedan zajednički imenitelj, a to je recimo ministarstvo za dijasporu. Cela opozicija je predlagala argumentovano zašto je ono dobro za našu zemlju, zašto je to državnički potez. Tu nema nijedan logičan odgovor koji ne bi temeljno razvlastio to. Zašto ovo govorim? Kao da imamo momenat da ima tu nekih ideoloških recidiva, jer dijaspora je nastala od onih ljudi posle Drugog svetskog rata koji su nekako pretekli od te komunističke kame.

Rekao sam prošli put, tamo ih okupila crkva, tamo ih je okupila srpska kruna i oni su postali neka vrsta neprijatelja. Ja ne kažem da se nisu vremena menjala, ali nikada se nije osetio taj dah da se zaista poželi da se ti ljudi vrate. Da ne pominjem što su pomenuli pre mene, i tri i po miliona ili četiri miliona i ugledni ljudi i desetine i stotine hiljada ljudi najobrazovanijih, svi ljudi koji mogu da pomognu, ali nemaju taj osećaj matice zato što se mi tako, po meni nedržavnički ponašamo prema njima.

Navešću jedan primer. Godine 2005, ovo je knjiga „Vidovdanski dani dijaspore u Srbiji“, jedan zbornik radova, tada sam bio na početku nekakve političke karijere i bio sam predsednik Skupštine opštine Šabac i bio sam gost gde smo reprezentovali naše lokalne samouprave. Nisam u životu bio na lepšem skupu, oko pet hiljada najuglednijih ljudi, a ovamo šef države, Vlada, Privredna komora, SPC, impresivna scena u Sava centru. Tako jedno divno zajedništvo, tako jedna divna poruka, tada je bilo Ministarstvo za dijasporu. Umesto da se razvijamo tako, da se na taj način približavamo, mi odjednom taj volan skrećemo levo i sada smo se sveli na upravu i još niže od kancelarije.

Vaš je izbor, drage kolege, tu ne može niko ništa. Državnički je to loše, ali, kažem, politički je to dobro za opoziciju, jer vas će neko pitati zar je moguće da baš ništa ne vredi kod onih ljudi, nijedan predlog? To je apsurdno. To nije normalno. U krajnjoj liniji, to malo nije ni pristojno, zato što mi predstavljamo jedan priličan broj ljudi i izuzetno smo dali racionalne predloge.

Ovde se stalno apelovalo i na sabornost i potrebno nam je za vreme koje dolazi, koje nosi sve opasnosti. Sve je to u redu, ali onaj ko ima toliku količinu vlasti red bi bio da pokaže gest dobre volje, pa da kaže – u redu, ako tri dana govorite o tom ministarstvu, iznosite argumente koji se teško mogu pobiti, onda ne vidimo razloga zašto ga ne bi uvrstili, a ne tu da li je 21, 26, to se zove formalnost. Mi tu prenebregavamo suštinu.

Dalje, pred nama je izbor Vlade. Mi vas molimo da one loše navike koje su bile pokušate da sklonite, da ih amputirate. Mnoge kolege su navele, da ne ponavljam, ali je možda neko zaboravio, u zadnjih par godina najmanje smo viđali ministara da obrazlažu određene teme na televiziji. Vi ste formirali jednu kastu koja se zove analitičari, od nekakvih Krstića do nekakvih Tutlića tamo. Ti ljudi toliko sve znaju da se ja pitam zašto oni nisu odlikovani Nobelovom nagradom. Sve oni tumače, a dolaze ni odakle, nikom nikakav račun ne polažu i, oprostite molim vas, ponižavaju ministre koje ste vi predložili. Sve će oni da znaju.

Dajte ubuduće onaj ko je izabran ispred resora da govori, a ti ljudi, kažem ta nova kasta, jednom za svagda nek osnuju stranke, nek se negde učlane i neka nešto rade. Na to treba obratiti pažnju. Zašto? Jer na taj način samo možemo uozbiljiti političku scenu. Radi se o tome da se sve u životu deli na ozbiljno i neozbiljno, na logično i nelogično. Nije logično, kažem, da tri dana opozicija toliko predloga daje i garantujem da je svaki išao na referendum da bi prošao, jer mi ne smemo da se kockamo sa ugledom da predlažemo nešto što je besmisleno. No, to je vaš izbor i ja na to neću da utičem. Zašto? Pazite, morate nešto da shvatite, kod nas monarhista nije politička isključivost i mi nemamo tu stranačku ostrašćenost, za nas je da jednom za svagda dođe do vaskrsa plemenitosti, ideja, pozitivizma.

Mi politiku doživljavamo da u nju ulaze racionalni ljudi, altruisti, ljudi koji žele da pomognu, i to je politika, ona prava iskonska, ali postoji njen antipod, a to je politikanstvo, to je špekulanstvo, to je ciketanstvo, i slično. Svako neka se nađe tamo gde treba. Birači koji ovo gledaju samo će jedan zaključak izvući. Zar je moguće da sto ljudi za tri dana predlaže nešto, a sa druge strane to niko ne usvaja? Zapamtite nešto, neko će vas zbog toga na nekakvim sledećim izborima kazniti, ali to je vaš problem.

Pošto su sitni sati, već je ponoć, želim svima da se zahvalim što ste nas saslušali i apsolutno želim da rođendan koji ste danas proslavili sledeći proslavite u Kraljevini Srbiji, s verom u Boga, za kralja i otadžbinu. Živeli.

PREDSEDNIK: Na član 12. amandman su zajedno podneli narodni poslanici Radomir Lazović, dr Biljana Đorđević, Robert Kozma, dr Jelena Jerinić, dr Đorđe Pavićević.

Jelena Jerinić ima reč.

JELENA JERINIĆ: Zahvaljujem, predsedavajući.

Molim vas da poslanike opomenete, da bismo mogli da nastavimo sa obrazloženjem amandmana. Imamo samo još dva. Strpite se malo.

Ovaj amandman koji smo podneli na član 12. stav 3. odnosi se suštinski na naš predlog da se briše Ministarstvo za javna ulaganja, i samim tim nije potrebno ukidati uredbu o kancelariji. U delokrug ovog ministarstva praktično ste prepisali tekst iz Uredbe o Kancelariji za upravljanje javnim ulaganjima. Razlika je u tome, i ponoviću to još jednom, što će sada postojati i ministar za to, poneki državni sekretar, do tri posebna savetnika i jedan fini kabinet. To je večeras ovde i potvrdio predsednik jedne poslaničke grupe, i to je u redu, samo što nema procene efekata ove mere. Zato mi ponovo pitamo – na koji način će to doprineti razvoju države, a neće proizvesti dodatne troškove za budžet, kao što tvrdite?

Ovde je pominjan i poneki kandidat za ovu važnu funkciju, moram da kažem da nas ubija neizvesnost da saznamo ko je to. Još jedan razlog za ukidanje ovog ministarstva jeste u tome što on u suštini ne odgovara onome što je ministarstvo kao organ državne uprave po Zakonu o državnoj upravi. On u suštini ne obavlja upravne poslove, nema nikakav upravni postupak u svom delokrugu, nijedan inspekcijski nadzor. Ovo je jedna projektna kancelarija za prigodna, svečana otvaranja u toku predizborne kampanje.

Čuli smo na kraju od jednog poslanika da je dobro da ovo bude ministarstvo da bi mogla Skupština da ga kontroliše. Samo da vam otkrijem jednu tajnu o nadležnosti Narodne skupštine iz Ustava, mogli ste i Kancelariju do sada da kontrolišete, ali vam to nije bilo na agendi. Zahvaljujem.

PREDSEDNIK: Na član 13. amandman su zajedno podneli Radomir Lazović, dr Biljana Đorđević, Robert Kozma, dr Jelena Jerinić, dr Đorđe Pavićević.

Reč ima Jelena Jerinić.

JELENA JERINIĆ: Hvala vam.

Konačno, predložili smo i amandman na poslednji član ovog predloga zakona. Molim vas, ako može zvonce, uskoro završavam. Zahvaljujem.

Dakle, predlažemo da ovaj zakon ne stupi na snagu istog dana kada bude objavljen u „Službenom glasniku“. Jedini razlog za ovo bilo bi što vi želite da obrazujete Vladu sa 25 ministarstava i još po nekim ministrom bez portfelja pre isteka roka utvrđenog Ustavom. Ustav predviđa da zakoni stupaju na snagu osmog dana od objavljivanja u „Službenom glasniku“. Ustav dozvoljava da se to desi u nekom ranijem periodu, ali samo ako za to postoje naročito opravdani razlozi. Oni u ovom slučaju ne postoje, odnosno nisu valjano obrazloženi od strane predlagača.

Obrazloženje koje je dato u stilu „smuti pa prospi“ predstavlja omalovažavanje i Ustava i ovog parlamenta i vas samih. Vi mislite da je dovoljno napisati bilo šta što zvuči kao nekakav pravni argument i da to može da prođe. Zaista je potrebno da se potrudite malo bolje. Neko će ovo čitati jednog dana, ostaće u arhivima, sramota je. Umesto da se osvrnuo i na ovu činjenicu, Odbor za ustavna pitanja i zakonodavstvo je bio zauzet odbacivanjem amandmana opozicije.

Zaista želim da zahvalim svima na diskusiji koja je trajala proteklih dana, čak smo i sa druge strane mogli da čujemo neke dobre argumente i mislim da je opozicija pokazala da ćemo sve predloge zakona temeljno čitati i da ćemo iskoristiti svoje pravo da podnosimo amandmane. Zahvaljujem.

PREDSEDNIK: Dva minuta.

Niko se više ne javlja za reč.

Predstavnik predlagača ima reč. Gospodine Jovanov, izvolite.

MILENKO JOVANOV: Danas smo u najvećem delu rasprave čuli ono isto što smo čuli pre dva dana, bukvalno ništa novo nismo saznali. Sve ono što je rečeno u načelu, to je danas ponovljeno. Kaže se – zašto nismo prihvatili amandmane opozicije? Da smo prihvatili amandmane opozicije, prihvatili bismo da se briše osam predloženih ministarstava, da se osnuje 13 novih ministarstava i da je sve bilo prihvaćeno, imali bismo Vladu od ukupno 30 resora. To je otprilike ono što je bilo danas predloženo. Kada se sve sabere i oduzme, na jedno mesto kada se stavi sve ono o čemu smo danas slušali, obrisalo bi se osam ministarstava, prestalo bi da postoji, osnovalo bi se 13 novih i rezultat bi bio da Vlada ima 30 članova. To pokazuje da mi danas zapravo, sa druge strane, pošto je druga strana predlagala, nismo imali nikakav koncept, nismo imali nikakvu ideju, nego prosto amandman da bi se iznele neke opšte političke ocene koje smo imali prilike da slušamo.

Najzad, u neka druga vremena, kada su neki drugi predstavnici opozicije sedeli ovde, o ovom zakonu se u principu nije ni raspravljalo, rasprava je trajala jedno prepodne i nije bio podnet nijedan amandman, zato što se zna da onaj ko ima većinu da organizuje Vladu, onaj ko ima većinu da izglasa Vladu, može strukturu Vlade da napravi onako kako mu odgovara.

U svakom slučaju, hvala svim kolegama koje su danas učestvovale u radu, hvala svima koji su izdržali sve ono što smo danas morali da izdržimo, a kako će izgledati ta struktura kada se pretvori u delo, imaćemo priliku da vidimo već naredne nedelje. Hvala.

PREDSEDNIK: Pošto smo sada završili pretres o svim amandmanima, zaključujem pretres Predloga zakona, u pojedinostima.

Pošto smo obavili pretres Predloga zakona u načelu i u pojedinostima, Narodna skupština će u danu za glasanje odlučivati o Predlogu zakona u načelu, pojedinostima i u celini.

Saglasno članu 87. stav 5. Poslovnika Narodne skupštine, određujem petak, 21. oktobar 2022. godine, sa početkom u 23.37 časova, kao dan za glasanje o tački dnevnog reda Prve sednice Drugog redovnog zasedanja Narodne skupštine Republike Srbije u 2022. godini.

Molim sve narodne poslanike da uđu u veliku salu.

Poštovane dame i gospodo narodni poslanici, pre nego što pređemo na odlučivanje o tački dnevnog reda, potrebno je da utvrdimo kvorum.

Saglasno članu 88. stav 5. Poslovnika Narodne skupštine, kvorum za rad Narodne skupštine u danu za glasanje postoji ako je na sednici Narodne skupštine prisutna većina od ukupnog broja narodnih poslanika.

Molim narodne poslanike da ubace svoje kartice u jedinice elektronskog sistema.

Konstatujem da je primenom elektronskog sistema za glasanje utvrđeno da je u sali prisutno 180 narodnih poslanika, odnosno da je prisutna većina od ukupnog broja narodnih poslanika. Prema tome, postoje uslovi za odlučivanje.

Prelazimo na odlučivanje.

Predlog zakona o izmenama i dopunama Zakona o ministarstvima.

Pošto je Narodna skupština obavila pretres Predloga zakona u načelu i u pojedinostima prelazimo na odlučivanje.

Stavljam na glasanje Predlog zakona o izmenama i dopunama Zakona o ministarstvima, u načelu.

Zaključujem glasanje i saopštavam: za – 149, protiv – 41, nije glasalo - četiri od ukupno 194 narodna poslanika.

Konstatujem da je Narodna skupština prihvatila Predlog zakona, u načelu.

Prelazimo na odlučivanje o amandmanima.

Na član 1. amandman je podnela narodni poslanik Tatjana Manojlović.

Stavljam na glasanje amandman.

Zaključujem glasanje i saopštavam: za – 12, uzdržan – jedan, nije glasalo 179, od ukupno 192.

Konstatujem da Narodna skupština nije prihvatila amandman.

Na član 1. amandman sa ispravkom zajedno su podneli narodni poslanici Miloratka Bojović, Marija Vojinović, Gorica Gajić, Miloš Jovanović, Predrag Marsenić, Vojislav Mihailović, Dušan Radosavljević, Zoran Sandić, Veroljub Stevanović, Nenad Tomašević, Dejan Šulkić.

Stavljam na glasanje amandman.

Zaključujem glasanje i saopštavam: za – 20, protiv – jedan, nije glasalo 171, ukupno 192 narodna poslanika.

Konstatujem da Narodna skupština nije prihvatila amandman.

Na član 1. amandman je podneo narodni poslanik Janko Veselinović.

Stavljam na glasanje amandman.

Zaključujem glasanje i saopštavam: za – 16, protiv – dva, uzdržano – dva, nije glasalo 173 od ukupno 193 narodna poslanika.

Konstatujem da Narodna skupština nije prihvatila amandman.

Na član 1. amandman je podneo narodni poslanik Zoran Lutovac.

Stavljam na glasanje amandman.

Zaključujem glasanje i saopštavam: za – 20, protiv – dva, uzdržan – jedan, nije glasalo 170 od ukupno 193 narodna poslanika.

Konstatujem da Narodna skupština nije prihvatila amandman.

Na član 1. amandman je podneo narodni poslanik Srđan Milivojević.

Stavljam na glasanje amandman.

Zaključujem glasanje i saopštavam: za – 23, protiv – jedan, uzdržan – jedan, nije glasalo 168 od ukupno 193 narodna poslanika.

Konstatujem da Narodna skupština nije prihvatila ovaj amandman.

Na član 1. amandman su zajedno podneli narodni poslanici Radomir Lazović, Biljana Đorđević, Robert Kozma, Jelena Jeremić, Đorđe Pavićević.

Stavljam na glasanje amandman.

Zaključujem glasanje i saopštavam: za – 23, uzdržan – jedan, nije glasalo 171 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman je podneo narodni poslanik Miroslav Aleksić.

Stavljam na glasanje amandman.

Zaključujem glasanje i saopštavam: za – osam, nije glasalo 187 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman sa ispravkom, zajedno su podneli narodni poslanici Boško Obradović, Tamara Milenković Kerković, Milovan Jakovljević i Radmila Vasić.

Stavljam na glasanje amandman.

Zaključujem glasanje i saopštavam: za – 12, protiv – 2, nije glasalo 181 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman sa ispravkama podnela je narodni poslanik Jelena Kalajdžić.

Stavljam na glasanje amandman.

Zaključujem glasanje i saopštavam: za – 13, uzdržan – jedan, nije glasalo 181 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman je podneo narodni poslanik Nikola Nešić.

Stavljam na glasanje amandman.

Zaključujem glasanje i saopštavam: za – 17, nije glasalo 178 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman je podneo narodni poslanik Vladimir Obradović.

Stavljam na glasanje amandman.

Zaključujem glasanje i saopštavam: za – 21, uzdržanih – dva, nije glasalo 172 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman sa ispravkom, podneo je narodni poslanik Miodrag Gavrilović.

Stavljam na glasanje amandman.

Zaključujem glasanje i saopštavam: za – 22, nije glasalo 173 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman je podnela narodni poslanik Danijela Nestorović.

Stavljam na glasanje amandman.

Zaključujem glasanje i saopštavam: za – 20, nije glasalo 175 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman je podnela narodni poslanik Jelena Milošević.

Stavljam na glasanje amandman.

Zaključujem glasanje i saopštavam: za – 22, uzdržan – jedan, nije glasalo 172 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman je podneo narodni poslanik Đorđe Miketić.

Stavljam na glasanje amandman.

Zaključujem glasanje i saopštavam: za – 25, nije glasalo 170 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman je podnela narodni poslanik Milinka Nikolić.

Stavljam na glasanje amandman.

Zaključujem glasanje i saopštavam: za – 14, nije glasalo 181 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman je podneo narodni poslanik Đorđe Stanković.

Stavljam na glasanje amandman.

Zaključujem glasanje i saopštavam: za – devet, uzdržan - jedan, nije glasalo 185 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman je podnela narodni poslanik Anna Oreg.

Stavljam na glasanje amandman.

Zaključujem glasanje i saopštavam: za – 20, nije glasalo 175 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman je podneo narodni poslanik Branislav Tomašević.

Stavljam na glasanje amandman.

Zaključujem glasanje i saopštavam: za – sedam, nije glasalo 188 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman je podneo narodni poslanik Borislav Novaković.

Stavljam na glasanje amandman.

Zaključujem glasanje i saopštavam: za – 16, nije glasalo 179 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman je podnela narodni poslanik Milica Đurđević Stamenkovski.

Stavljam na glasanje amandman.

Zaključujem glasanje i saopštavam: za – 11, protiv – tri, uzdržanih – dva, nije glasalo 179 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman je podneo narodni poslanik Dragan Nikolić.

Stavljam na glasanje amandman.

Zaključujem glasanje i saopštavam: za – četiri, protiv – troje, uzdržanih – jedan, nije glasalo 187 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman u istovetnom tekstu, podneli su narodni poslanici Sanda Rašković Ivić i narodni poslanik Borko Puškić.

Stavljam na glasanje amandman.

Zaključujem glasanje i saopštavam: za – 11, protiv – jedan, nije glasalo 183 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman je podneo narodni poslanik Siniša Kovačević.

Stavljam na glasanje amandman.

Zaključujem glasanje i saopštavam: za – devet, nije glasalo 186 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman je podneo narodni poslanik Borko Stefanović.

Stavljam na glasanje amandman.

Zaključujem glasanje i saopštavam: za – 21, nije glasalo 174 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 1. amandman je podneo narodni poslanik Ivan Kostić.

Stavljam na glasanje amandman.

Zaključujem glasanje i saopštavam: za – 11, protiv – dva, uzdržan – jedan, nije glasalo 181 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 2. amandman je podneo narodni poslanik Janko Veselinović.

Stavljam na glasanje amandman.

Zaključujem glasanje i saopštavam: za – 21, uzdržan – jedan, nije glasalo 173 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Na član 2. amandman, sa ispravkom, podneo je narodni poslanik Miodrag Gavrilović.

Stavljam na glasanje amandman.

Zaključujem glasanje i saopštavam: za – 19, nije glasalo 176, od ukupno 195 narodnih poslanika.

Konstatujem da Narodna skupština nije prihvatila amandman.

Na član 2. amandman su zajedno podneli narodni poslanici Miloratka Bojović, Marija Vojinović, Gorica Gajić, Miloš Jovanović, Predrag Marsenić, Vojislav Mihajlović, Dušan Radosavljević, Zoran Sandić, Veroljub Stevanović, Nenad Tomašević i Dejan Šulkić.

Stavljam na glasanje amandman.

Zaključujem glasanje i saopštavam: za – 17, protiv – dva, uzdržana – dva, nije glasalo 174 od ukupno 195 narodnih poslanika.

Konstatujem da Narodna skupština nije prihvatila amandman.

Na član 2. amandman je podneo narodni poslanik Zoran Lutovac.

Stavljam na glasanje amandman.

Zaključujem glasanje i saopštavam: za – 23, nije glasalo 172, od ukupno 195 narodnih poslanika.

Konstatujem da Narodna skupština nije prihvatila amandman.

Na član 2. amandman su zajedno podneli narodni poslanici Radomir Lazović, Biljana Đorđević, Robert Kozma, Jelena Jerinić i Đorđe Pavićević.

Stavljam na glasanje amandman.

Zaključujem glasanje i saopštavam: za – 25, nije glasalo 170, od ukupno 195 narodnih poslanika.

Konstatujem da Narodna skupština nije prihvatila amandman.

Na član 2. amandman je podnela narodni poslanik Jelena Milošević.

Stavljam na glasanje amandman.

Zaključujem glasanje i saopštavam: za – 23, nije glasalo 172, od ukupno 195 narodnih poslanika.

Konstatujem da Narodna skupština nije prihvatila amandman.

Na član 3. amandman su zajedno podneli narodni poslanici Radomir Lazović, Biljana Đorđević, Robert Kozma, Jelena Jerinić i Đorđe Pavićević.

Stavljam na glasanje amandman.

Zaključujem glasanje i saopštavam: za – 25, protiv – jedan, nije glasalo 169, od ukupno 195 narodnih poslanika.

Konstatujem da Narodna skupština nije prihvatila amandman.

Na član 3. amandman su zajedno podneli narodni poslanici Miloratka Bojović, Marija Vojinović, Gorica Gajić, Miloš Jovanović, Predrag Marsenić, Vojislav Mihajlović, Dušan Radosavljević, Zoran Sandić, Veroljub Stevanović, Nenad Tomašević i Dejan Šulkić.

Stavljam na glasanje amandman.

Zaključujem glasanje i saopštavam: za – 17, protiv – dva, uzdržana – dva, nije glasalo 174, od ukupno 195 narodnih poslanika.

Konstatujem da Narodna skupština nije prihvatila amandman.

Na član 3. amandman je podnela narodni poslanik Danijela Grujić.

Stavljam na glasanje amandman.

Zaključujem glasanje i saopštavam: za – 25, nije glasalo 170, od ukupno 195 narodnih poslanika.

Konstatujem da Narodna skupština nije prihvatila amandman.

Na član 4. amandman u istovetnom tekstu podneli su zajedno Radomir Lazović, Biljana Đorđević, Robert Kozma, Jelena Jerinić i Đorđe Pavićević i narodni poslanik Janko Veselinović.

Stavljam na glasanje amandman.

Zaključujem glasanje i saopštavam: za – 21, protiv – jedan, nije glasalo 173, od ukupno 195 narodnih poslanika.

Konstatujem da Narodna skupština nije prihvatila amandman.

Na član 4. amandman su zajedno podneli narodni poslanici Miloratka Bojović, Marija Vojinović, Gorica Gajić, Miloš Jovanović, Predrag Marsenić, Vojislav Mihajlović, Dušan Radosavljević, Zoran Sandić, Veroljub Stevanović, Nenad Tomašević i Dejan Šulkić.

Stavljam na glasanje amandman.

Zaključujem glasanje i saopštavam: za – 19, protiv – dva, nije glasalo 174, od ukupno 195 narodnih poslanika.

Konstatujem da Narodna skupština nije prihvatila amandman.

Na član 4. amandman je podneo narodni poslanik Zoran Lutovac.

Stavljam na glasanje amandman.

Zaključujem glasanje i saopštavam: za – 22, nije glasalo 173, od ukupno 195 narodnih poslanika.

Konstatujem da Narodna skupština nije prihvatila amandman.

Na član 4. amandman je podneo narodni poslanik Đorđe Stanković.

Stavljam na glasanje amandman.

Zaključujem glasanje i saopštavam: za – osam, uzdržan – jedan, nije glasalo 186, od ukupno 195 narodnih poslanika.

Konstatujem da Narodna skupština nije prihvatila amandman.

Na član 4. amandman je podneo narodni poslanik Đorđo Đorđić.

Stavljam na glasanje amandman.

Zaključujem glasanje i saopštavam: za – 23, nije glasalo 172, od ukupno 195 narodnih poslanika.

Konstatujem da Narodna skupština nije prihvatila amandman.

Na član 5. amandman je podnela narodni poslanik Danijela Grujić.

Stavljam na glasanje amandman.

Zaključujem glasanje i saopštavam: za – 20, nije glasalo 175, od ukupno 195 narodnih poslanika.

Konstatujem da Narodna skupština nije prihvatila amandman.

Na član 6. amandman je podneo narodni poslanik Janko Veselinović.

Stavljam na glasanje amandman.

Zaključujem glasanje i saopštavam: za – 26, nije glasalo 169, od ukupno 195 narodnih poslanika.

Konstatujem da Narodna skupština nije prihvatila amandman.

Na član 6. amandman sa ispravkom zajedno su podneli narodni poslanici Radomir Lazović, Biljana Đorđević, Robert Kozma, Jelena Jerinić i Đorđe Pavićević.

Stavljam na glasanje amandman.

Zaključujem glasanje i saopštavam: za – 21, nije glasalo 174, od ukupno 195 narodnih poslanika.

Konstatujem da Narodna skupština nije prihvatila amandman.

Na član 6. amandman, sa ispravkom, podneo je narodni poslanik Zoran Lutovac.

Stavljam na glasanje amandman.

Zaključujem glasanje i saopštavam: za – 21, nije glasalo 174, od ukupno 195 narodnih poslanika.

Konstatujem da Narodna skupština nije prihvatila amandman.

Na član 6. amandman je podneo narodni poslanik Đorđe Stanković.

Stavljam na glasanje amandman.

Zaključujem glasanje i saopštavam: za – tri, uzdržan – jedan, nije glasalo 191, od ukupno 195 narodnih poslanika.

Konstatujem da Narodna skupština nije prihvatila amandman.

Na član 6. amandman, sa ispravkom, podneo je narodni poslanik Dejan Bulatović.

Stavljam na glasanje amandman.

Zaključujem glasanje i saopštavam: za – 24, nije glasalo 171, od ukupno 195 narodnih poslanika.

Konstatujem da Narodna skupština nije prihvatila amandman.

Na član 6. amandman je podnela narodni poslanik Sanda Rašković Ivić.

Stavljam na glasanje amandman.

Zaključujem glasanje i saopštavam: za – pet, nije glasalo 190, od ukupno 195 narodnih poslanika.

Konstatujem da Narodna skupština nije prihvatila amandman.

Na član 6. amandman je podnela narodni poslanik Milica Đurđević Stamenkovski.

Stavljam na glasanje amandman.

Zaključujem glasanje i saopštavam: za – 16, protiv – pet, nije glasalo 174, od ukupno 195 narodnih poslanika.

Konstatujem da Narodna skupština nije prihvatila amandman.

Na član 6. amandman je podneo narodni poslanik Siniša Kovačević.

Stavljam na glasanje amandman.

Zaključujem glasanje i saopštavam: za – četiri, nije glasalo 191, od ukupno 195 narodnih poslanika.

Konstatujem da Narodna skupština nije prihvatila amandman.

Na član 6. amandman je podnela narodni poslanik dr Anna Oreg.

Stavljam na glasanje amandman.

Zaključujem glasanje i saopštavam: za – 24, nije glasalo 171, od ukupno 195 narodnih poslanika.

Konstatujem da Narodna skupština nije prihvatila amandman.

Na član 6. amandman je podnela narodni poslanik Jelena Milošević.

Stavljam na glasanje amandman.

Zaključujem glasanje i saopštavam: za – 22, nije glasalo 173, od ukupno 195 narodnih poslanika.

Konstatujem da Narodna skupština nije prihvatila amandman.

Na član 6. amandman je podnela narodni poslanik Danijela Grujić.

Stavljam na glasanje amandman.

Zaključujem glasanje i saopštavam: za – 21, nije glasalo 174, od ukupno 195 narodnih poslanika.

Konstatujem da Narodna skupština nije prihvatila amandman.

Na član 8. amandman je podneo narodni poslanik Janko Veselinović.

Stavljam na glasanje amandman.

Zaključujem glasanje i saopštavam: za – 22, nije glasalo 173, od ukupno 195 narodnih poslanika.

Konstatujem da Narodna skupština nije prihvatila amandman.

Na član 8. amandman su zajedno podneli narodni poslanici Radomir Lazović, Biljana Đorđević, Robert Kozma, Jelena Jerinić i Đorđe Pavićević.

Stavljam na glasanje amandman.

Zaključujem glasanje i saopštavam: za – 21, protiv – dva, nije glasalo – 172, od ukupno 195 narodnih poslanika.

Konstatujem da Narodna skupština nije prihvatila amandman.

Na član 8. amandman je podneo narodni poslanik Nebojša Cakić.

Stavljam na glasanje amandman.

Zaključujem glasanje i saopštavam: za – 16, nije glasalo 179, od ukupno 195 narodnih poslanika.

Konstatujem da Narodna skupština nije prihvatila amandman.

Na član 9. amandman je podnela narodni poslanik Jelena Milošević.

Stavljam na glasanje amandman.

Zaključujem glasanje i saopštavam: za – 19, nije glasalo 176, od ukupno 195 narodnih poslanika.

Konstatujem da Narodna skupština nije prihvatila amandman.

Na član 9. amandman je podnela narodni poslanik Ivana Parlić.

Stavljam na glasanje amandman.

Zaključujem i saopštavam: za – tri, nije glasalo - 192 od ukupno 195.

Konstatujem da Narodna skupština nije prihvatila amandman.

Na član 10. amandman, sa ispravkom, zajedno su podneli narodni poslanici Miloratka Bojović, Marija Vojinović, Gorica Gajić, Miloš Jovanović, Predrag Marsenić, Vojislav Mihajlović, Dušan Radosavljević, Zoran Sandić, Veroljub Stevanović, Nenad Tomašević i Dejan Šulkić.

Stavljam na glasanje amandman.

Zaključujem glasanje i saopštavam: za – 18, protiv – dva, nije glasalo - 175 od ukupno 195 narodnih poslanika.

Konstatujem da Narodna skupština nije prihvatila amandman.

Na član 10. amandman je podneo narodni poslanik Borko Puškić.

Stavljam na glasanje amandman.

Zaključujem i saopštavam: za – 16, nije glasalo - 179 od ukupno 195 narodnih poslanika.

Konstatujem da Narodna skupština nije prihvatila amandman.

Na član 10. amandman je podneo narodni poslanik Ivan Kostić.

Stavljam na glasanje amandman.

Zaključujem i saopštavam: za – 11, nije glasalo - 184 od ukupno 195 narodnih poslanika.

Konstatujem da Narodna skupština nije prihvatila amandman.

Na član 10. amandman, sa ispravkom, zajedno su podneli narodni poslanici Boško Obradović, Tamara Milenković Kerković, Milovan Jakovljević i Radmila Vasić.

Stavljam na glasanje amandman.

Zaključujem glasanje i saopštavam: za – 15, nije glasalo - 180 od ukupno 195 narodnih poslanika.

Konstatujem da Narodna skupština nije prihvatila amandman.

Na član 12. amandman su zajedno podneli narodni poslanici Radomir Lazović, Biljana Đorđević, Robert Kozma, Jelena Jerinić i Đorđe Pavićević.

Stavljam na glasanje amandman.

Zaključujem glasanje i saopštavam: za – 24, protiv – jedan, nije glasalo - 170 od ukupno 195 narodnih poslanika.

Konstatujem da Narodna skupština nije prihvatila amandman.

Na član 13. amandman su zajedno podneli narodni poslanici Radomir Lazović, Biljana Đorđević, Robert Kozma, Jelena Jerinić i Đorđe Pavićević.

Stavljam na glasanje amandman.

Zaključujem glasanje i saopštavam: za – 26, nije glasalo - 169 od ukupno 195 narodnih poslanika.

Konstatujem da Narodna skupština nije prihvatila ovaj amandman.

Prelazimo na odlučivanje o postojanju naročito opravdanih razloga za stupanje zakona na snagu u roku kraćem od osam dana od dana njegovog objavljivanja.

Podsećam vas da je članom 13. Predloga zakona predviđeno da ovaj zakon strupa na snagu danom objavljivanja u „Službenom glasniku RS“.

Prema članu 196. stav 4. Ustava Republike Srbije, zakoni i drugi akti stupaju na snagu najranije osmog dana od dana objavljivanja i mogu da stupe na snagu ranije samo ako za to postoje naročito opravdani razlozi utvrđeni prilikom njihovog donošenja.

Stavljam na glasanje predlog da se utvrdi postojanje naročito opravdanih razloga da zakon stupi na snagu ranije od osmog dana od dana objavljivanja.

Zaključujem glasanje i saopštavam: za – 150, protiv – 44, nije glasao jedan od ukupno 195 narodnih poslanika.

Konstatujem da je Narodna skupština posebno odlučila da postoje naročito opravdani razlozi za stupanje zakona na snagu u roku kraćem od osam dana od dana njegovog objavljivanja.

Pošto smo završili odlučivanje o amandmanima, pristupamo glasanju o Predlogu zakona u celini.

Stavljam na glasanje Predlog zakona o izmenama i dopunama o ministarstvima, u celini.

Zaključujem glasanje i saopštavam: za – 150, protiv – 44, nije glasao jedan od ukupno 195 narodnih poslanika.

Konstatujem da je Narodna skupština usvojila Predlog zakona o izmenama i dopunama Zakona o ministarstvima.

Prelazimo na odlučivanje Narodne skupštine o povredama Poslovnika na koje su ukazali narodni poslanici.

Povodom ukazivanja narodnih poslanika na povrede Poslovnika Narodne skupštine Republike Srbije, podsećam na odredbu člana 103. stav 6. Poslovnika, prema kojoj ako i posle objašnjenja predsednika Narodne skupštine, odnosno predsedavajućeg narodni poslanik smatra da je povreda učinjena, može zahtevati, bez prava na obrazlaganje, da se Narodna skupština, bez pretresa, o tome izjasni u danu za glasanje.

Saglasno navedenim odredbama Poslovnika, prelazimo na odlučivanje.

Narodni poslanik Miroslav Aleksić, na sednici 18. oktobra 2022. godine, u 13 časova i 25 minuta, ukazao je na povredu članova 88. i 159. Poslovnika Narodne skupštine.

Molim da Narodna skupština odluči da li su povređeni navedeni članovi Poslovnika.

Zaključujem glasanje i saopštavam: za – 17, protiv – jedan, nije glasalo 165 od ukupno 183 narodna poslanika.

Konstatujem da je Narodna skupština odlučila da nisu povređeni navedeni članovi Poslovnika.

Narodni poslanik Miodrag Gavrilović, na sednici 18. oktobra 2022. godine, u 13 časova i 30 minuta, ukazao je na povredu člana 125. stav 3. Poslovnika Narodne skupštine.

Molim da Narodna skupština odluči da li su povređeni navedeni članovi Poslovnika.

Zaključujem glasanje i saopštavam: za – 22, protiv – jedan, nije glasalo 159 od ukupno 182 narodna poslanika.

Konstatujem da je Narodna skupština odlučila da nije povređen navedeni član Poslovnika.

Narodni poslanik Ivana Parlić, na sednici 18. oktobra 2022. godine, u 13 časova i 36 minuta, ukazala je na povredu člana 108. Poslovnika Narodne skupštine.

Molim da Narodna skupština odluči da li su povređeni navedeni članovi Poslovnika.

Zaključujem glasanje i saopštavam: za – 12, nije glasalo 169 od ukupno 181 narodnog poslanika.

Konstatujem da je Narodna skupština odlučila da nije povređen navedeni član Poslovnika.

Narodni poslanik Dragan Nikolić, na sednici 18. oktobra 2022. godine, u 17 časova i 30 minuta, ukazao je na povredu člana 106. Poslovnika Narodne skupštine.

Molim da Narodna skupština odluči da li su povređeni navedeni članovi Poslovnika.

Zaključujem glasanje i saopštavam: za – osam, nije glasalo 172 od ukupno 180 narodnih poslanika.

Konstatujem da je Narodna skupština odlučila da nije povređen navedeni član Poslovnika.

Narodni poslanik Miroslav Aleksić, na sednici 18. oktobra 2022. godine, u 19 časova i 18 minuta, ukazao je na povredu člana 104. Poslovnika Narodne skupštine.

Molim da Narodna skupština odluči da li su povređeni navedeni članovi Poslovnika.

Zaključujem glasanje i saopštavam: za – 12, protiv – dva, nije glasalo 167 od ukupno 181 narodnog poslanika.

Konstatujem da je Narodna skupština odlučila da nije povređen navedeni član Poslovnika.

Narodni poslanik Tatjana Manojlović, na sednici 19. oktobra 2022. godine, u 11 časova i 21 minuta, ukazala je na povredu člana 104. Poslovnika Narodne skupštine.

Molim da Narodna skupština odluči da li su povređeni navedeni članovi Poslovnika.

Zaključujem glasanje i saopštavam: za – 17, protiv – dva, nije glasalo 160 od ukupno 179 narodnih poslanika.

Konstatujem da je Narodna skupština odlučila da nije povređen navedeni član Poslovnika.

Narodni poslanik Danijela Grujić, na sednici 19. oktobra 2022. godine, u 11 časova i 23 minuta, ukazala je na povredu člana 106. stav 1. Poslovnika Narodne skupštine.

Molim da Narodna skupština odluči da li su povređeni navedeni članovi Poslovnika.

Zaključujem glasanje i saopštavam: za – 19, nije glasalo 160 od ukupno 179 narodnih poslanika.

Konstatujem da je Narodna skupština odlučila da nije povređen navedeni član Poslovnika.

Narodni poslanik Aleksandar Jovanović, na sednici 19. oktobra 2022. godine, u 11 časova i 52 minuta, ukazao je na povredu člana 106. Poslovnika Narodne skupštine.

Molim da Narodna skupština odluči da li su povređeni navedeni članovi Poslovnika.

Zaključujem glasanje i saopštavam: za – 20, protiv – tri, nije glasalo 155 od ukupno 178 narodnih poslanika.

Konstatujem da je Narodna skupština odlučila da nije povređen navedeni član Poslovnika.

Narodni poslanik Ivana Parlić, na sednici 19. oktobra 2022. godine, u 12 časova i 19 minuta, ukazala je na povredu člana 107. Poslovnika Narodne skupštine.

Molim da Narodna skupština odluči da li su povređeni navedeni članovi Poslovnika.

Zaključujem glasanje i saopštavam: za – 10, protiv – dva, uzdržan – jedan, nije glasalo 165 od ukupno 178 narodnih poslanika.

Konstatujem da je Narodna skupština odlučila da nije povređen navedeni član Poslovnika.

Narodni poslanik Jelena Jerinić, na sednici 19. oktobra 2022. godine, u 13 časova i 8 minuta, ukazala je na povredu člana 109. stav 1. alineja 3. Poslovnika Narodne skupštine.

Molim da Narodna skupština odluči da li su povređeni navedeni članovi Poslovnika.

Zaključujem glasanje i saopštavam: za – 21, nije glasalo 156 od ukupno 177 narodnih poslanika.

Konstatujem da je Narodna skupština odlučila da nije povređen navedeni član Poslovnika.

Narodni poslanik Marinika Tepić, na sednici 19. oktobra 2022. godine, u 16 časova i 23 minuta, ukazala je na povredu člana 107. stav 1. Poslovnika Narodne skupštine.

Molim da Narodna skupština odluči da li su povređeni navedeni članovi Poslovnika.

Zaključujem glasanje i saopštavam: za – 24, protiv – četiri, nije glasalo 149 od ukupno 177 narodnih poslanika.

Konstatujem da je Narodna skupština odlučila da nije povređen navedeni član Poslovnika.

Narodni poslanik Zoran Lutovac, na sednici 19. oktobra 2022. godine, u 17 časova i 19 minuta, ukazao je na povredu člana 104. stav 2. Poslovnika Narodne skupštine.

Molim da Narodna skupština odluči da li je povređen navedeni član Poslovnika.

Zaključujem glasanje: za – 22, protiv – jedan, nije glasalo – 157 od ukupno 180.

Konstatujem da je Narodna skupština odlučila da nije povređen navedeni član Poslovnika.

Narodni poslanik Miodrag Gavrilović, na sednici 21. oktobra 2022. godine, u 10 časova i 11 minuta, ukazao je na povredu člana 156. Poslovnika Narodne skupštine.

Molim da Narodna skupština odluči da li je povređen navedeni član Poslovnika.

Zaključujem glasanje: za – 19, nije glasalo – 160 od ukupno 179.

Konstatujem da je Narodna skupština odlučila da nije povređen navedeni član Poslovnika.

Narodni poslanik dr Zoran Lutovac, na sednici 21. oktobra 2022. godine, u 11 časova i 28 minuta, ukazao je na povredu člana 104. Poslovnika Narodne skupštine.

Molim da Narodna skupština odluči da li je povređen navedeni član Poslovnika.

Zaključujem glasanje: za – 18, nije glasao – 161 od ukupno 179.

Konstatujem da je Narodna skupština odlučila da nije povređen navedeni član Poslovnika.

Narodni poslanik Srđan Milivojević, na sednici 21. oktobra 2022. godine, u 11 časova i 55 minuta, ukazao je na povredu člana 104. Poslovnika Narodne skupštine.

Molim da se Narodna skupština izjasni.

Zaključujem glasanje: za – 23, protiv – tri, nije glasalo – 153 od ukupno 179.

Konstatujem da je Narodna skupština odlučila da nije povređen navedeni član Poslovnika.

Narodni poslanik Borko Puškić, na sednici 21. oktobra 2022. godine, u 12 časova i 27 minuta, ukazao je na povredu člana 107. Poslovnika Narodne skupštine.

Molim da Narodna skupština odluči da li je povređen navedeni član Poslovnika.

Zaključujem glasanje: za – 13, uzdržan – jedan, nije glasalo – 165 od ukupno 179.

Konstatujem da je Narodna skupština odlučila da nije povređen navedeni član Poslovnika.

Narodni poslanik Zoran Zečević, na sednici 21. oktobra 2022. godine, u 12 časova i 50 minuta, ukazao je na povredu člana 27. Poslovnika Narodne skupštine.

Molim Narodnu skupštinu da se izjasni.

Zaključujem glasanje: za – 11, protiv – jedan, uzdržan – jedan, nije glasalo 166 od ukupno 179.

Konstatujem da je Narodna skupština odlučila da nije povređen navedeni član Poslovnika.

Narodni poslanik Zoran Zečević, na sednici 21. oktobra 2022. godine, u 16 časova i 26 minuta, ukazao je na povredu člana 106. Poslovnika Narodne skupštine.

Molim da Narodna skupština odluči da li je povređen navedeni član Poslovnika.

Zaključujem glasanje: za – devet, uzdržan – jedan, nije glasalo – 168 od ukupno 178.

Konstatujem da je Narodna skupština odlučila da nije povređen navedeni član Poslovnika.

Narodni poslanik Boško Obradović, na sednici 21. oktobra 2022. godine, u 16 časova i 29 minuta, ukazao je na povredu člana 27. Poslovnika Narodne skupštine.

Molim da Narodna skupština odluči da li je povređen navedeni član Poslovnika.

Zaključujem glasanje: za – 10, uzdržan - jedan, nije glasalo – 163 od ukupno 174.

Konstatujem da je Narodna skupština odlučila da nije povređen navedeni član Poslovnika.

Narodni poslanik Ivana Parlić, na sednici 21. oktobra 2022. godine, u 17 časova i 10 minuta, ukazala je na povredu člana 107. Poslovnika Narodne skupštine.

Molim da se Narodna skupština izjasni.

Zaključujem glasanje: za – tri, protiv – dva, nije glasalo – 170 od ukupno 175.

Konstatujem da je Narodna skupština odlučila da nije povređen navedeni član Poslovnika.

Narodni poslanik Borko Puškić, na sednici 21. oktobra 2022. godine, u 17 i 37 minuta, ukazao je na povredu člana 104. stav 1. Poslovnika Narodne skupštine.

Molim da Narodna skupština odluči da li je povređen navedeni član Poslovnika.

Zaključujem glasanje: za – 10, nije glasalo 164 od ukupno 174.

Konstatujem da je Narodna skupština odlučila da nije povređen navedeni član Poslovnika.

Narodni poslanik Ivana Parlić, na sednici 21. oktobra 2022. godine, u 19 i 14 minuta, ukazala je na povredu člana 107. Poslovnika Narodne skupštine.

Molim da Narodna skupština odluči da li je povređen navedeni član Poslovnika.

Zaključujem glasanje: za – četiri, protiv - dva nije glasalo 168 od ukupno 174.

Konstatujem da je Narodna skupština odlučila da nije povređen navedeni član Poslovnika.

Pošto je Narodna skupština obavila razmatranje jedine tačke dnevnog reda ove sednice i odlučivanje o njoj, saglasno članu 102. Poslovnika Narodne skupštine, zaključujem Prvu sednicu Drugog redovnog zasedanja Narodne skupštine Republike Srbije u 2022. godini.

Zahvaljujem svima na radu.

(Sednica je završena u 00.15 časova.)